
I. SOCIOLOGIA OPINIEI PUBLICE - RAMURĂ 
A SOCIOLOGIEI 


Afirmată şi definită în lumea modernă ca studiu direct al 
vieţii sociale, urmând anumite criterii sau judecăţi de valoare, 
sociologia permite cunoaşterea aprofundată a societății 
(organizare, tendințe, performanțe, contradicții) în ansamblu şi 
a componentelor oamenilor, de la populații întregi la colective 
şi grupuri determinate, în cele din urmă, la indivizi, la ființele 
umane în diversitatea ipostazelor manifestării acestora. 

O bogată literatură de specialitate relevă că originile 
cuvântului sociologie se află în alăturarea dintre socius (în latină, 
camarad) şi logos (în greacă, studiu), relația sugerând afirmarea 
unei ştiinţe despre societate, despre comportamentul, aspirațiile şi 
rezultatele, directe sau indirecte, ale acțiunii oamenilor. 


I.1. Explorarea sociologică 
a comportamentului uman 


Complexitatea, multilateralitatea şi diversitatea acţiunilor 
umane, la nivel macrosocial sau microsocial, a generat o 
sociologie plurivalentă, exprimată prin constituirea şi afirmarea, 
în teorie şi practică, a unor discipline sau ramuri specializate, 
autonome, cum sunt, între multe altele, sociologia opiniei 
publice, sociologia culturii, a educației, a mass-media etc. 
„Dintre toate ştiinţele sociale, sociologia este cea care 
examinează cel mai îndeaproape schimbarea şi conflictul la 
nivelul societăţii”, iar „diversitatea acestei discipline, precum şi 

importanța argumentelor pe care le dezbate o fac totuşi să fie cea 
mai pasionantă dintre ştiinţele sociale” .! 

Aplicate coerent fenomenului de opinie publică, teoriile şi 
metodele practice ale sociologiei evidenţiază interpretativ şi 
analitic un inepuizabil univers al gândirii şi acțiunii umane. 

Noţiunea de opinie publică, intrată de multă vreme în 
limbajul ştiinţific, dar şi în vocabularul vieţii cotidiene, acoperă 
astăzi o realitate socială dinamică şi complexă. De cele mai 
multe ori, având accepțiuni diferite, neîmpărtăşite unanim, 
primind semnificații diverse, nu rareori contradictorii, sintagma 
opinie publică suscită un interes major crescând pentru 
problematica specifică pe care o reflectă, fie direct, fie în relaţie 
cu alte fenomene şi procese sociale. 

Cu toate că literatura consacrată opiniei publice este 
bogată, imaginea care s-a creat în jurul acestui fenomen nu 
excelează încă prin claritate, coerență şi inteligibilitate. Plura- 
litatea şi caracterul echivoc al accepţiilor atribuite conceptului, 
acreditarea unor viziuni fragmentare, înguste sau a altora 
excesiv de largi, preeminenţa unor scheme explicative, abstracte 
sau a altora, pragmatice, exagerarea sau minimalizarea diferi- 
telor aspecte sau manifestări ale fenomenului de opinie publică 
accentuează, fără îndoială, dificultățile reale ce se ridică în fața 
cercetării ştiinţifice a acestuia. Abordarea sociologică, aptă a 
descifra geneza, evoluţia, semnificaţiile şi impactul socio-uman 
reprezintă, în fapt, o cale sigură şi eficientă pentru a dezlega 
„enigma” şi „misterul” opiniei publice. 

Încercând a contura semnificaţiile şi valoarea unei abordări 
preponderent sociologice a fenomenului, vom căuta să desprin- 
dem, dintr-o sinuoasă istorie a conceptului şi dintr-un amalgam 
de controverse şi echivocuri, acele elemente de natură a pune 


! Oxford, Dicţionar de sociologie (coordonator Gordon Marshall), 
Editura Univers Enciclopedic, Bucureşti, 2003, p. 563. 

într-o lumină mai clară opinia publică, relevându-i adevăratele 
dimensiuni Şi sensuri în societatea contemporană. 

Considerat încă un concept vag, utilizat în numeroase 
moduri, opinia publică desemnează aprobarea sau dezaprobarea 
comportamentului şi atitudinilor care pot fi observate în mod 
public, oglindind astfel o realitate psiho-socială diversă, profun- 
dă, omogenă sau neomogenă, dinamică şi, uneori, contradictorie. 

Într-adevăr, componentă esenţială a vieţii sociale, fenome- 
nele de opinie reprezintă un complex de procese psihosociale 
supuse unor determinări şi condiționări multiple. Cunoaşterea 
lor are o deosebită importanţă atât pentru sesizarea şi explicarea 
mecanismelor sociale, pentru înțelegerea acțiunii indivizilor, 
grupurilor, maselor, cât şi pentru conturarea unor programe de 
acțiune socială şi elaborarea de prognoze cu caracter social. 
Situându-se, cum au constatat reputați cercetători sociali, 
„printre fenomenele psihologice de masă, acela ale cărui efecte 
sociale sunt cele mai întinse şi, de asemenea, cele mai 
manifeste'”, opinia publică se conturează ca un important mijloc 
de reglementare a conduitelor şi relaţiilor sociale, ca factor de 
apreciere, valorizator al diferitelor fenomene şi, totodată, ca un 
veritabil element stimulator al acțiunii sociale. 

Deşi au mecanisme psihologice, opiniile nu se constituie 
decât în cadrul proceselor de interacțiune de la persoană la 
persoană, de la persoană la grup şi între grupuri. Indiferent dacă 
este vorba de opiniile individuale, de grup sau de opinia publică, 
ele se caracterizează prin faptul că aparţin totdeauna indivizilor, 
exprimând, cel puţin sub unele aspecte, personalitatea acestora 
şi, totodată, se exercită într-un context social care le face 
posibile, le conferă o anumită semnificaţie şi le consolidează. 

Ne aflăm, astfel, pe terenul psihologic al opiniilor şi 
credințelor, cum constatase, încă de la începutul secolului al 


? Jean Stoetzel, La psychologie sociale, Flammarion, Paris, 1963, 
p. 256. 

XX-lea Gustave Le Bon. Celebrul şi, uneori, contestatul autor al 
Psihologiei maselor supunea analizei „marile resorturi ale 
activității ființelor”,  combătând argumentat  susținerile 
reducționiste ale lui Schopenhauner („putem reduce la trei 
principiile care îl fac pe om să acționeze: egoismul, răutatea şi 
mila”).  Propunându-şi a studia „formarea opiniilor şi 
credințelor”, Gustave Le Bon considera că „este mai întâi 
necesar să cunoaştem terenul pe care acestea pot să germineze”, 
autorul  supunând reflecției aspecte esențiale ale vieții 
individuale şi colective a omului, şi anume „Eul afectiv” 
(emoţii, sentimente, pasiuni) şi „Eul intelectual” (cunoaşterea, 
inteligenţa, rațiunea), dar şi mediul social în istoricitatea lui, 
apariția şi mecanismul stărilor conflictuale, toate acestea contri- 
buind la formarea şi „forjarea” opiniilor şi credințelor indivi- 
duale şi colective, de grup sau naţionale întrucât „fiecare popor 
are caracteristici colective, comune majorităţii membrilor săi, 
ceea ce face din diferitele naţiuni adevărate specii psihologice”. 

La nivel general, opiniile reprezintă o expresie a societății 
în care sunt formulate. Potrivit aprecierii lui Jean Stoetzel, din 
punct de vedere sociologic, „opiniile se prezintă mai întâi drept 
conţinuturi mai mult sau mai puţin instituţionalizate””. 

În literatura sociologică se disting patru perspective diferite 
în abordarea fenomenului de opinie publică: 

1. Evaluarea cantitativă a distribuției opiniilor, considerate 
ca fiind reacția indivizilor la recomandări şi întrebări formulate 
în condiţiile anchetei prin interviu ori sondajelor de opinie. 

2. Considerarea opiniei publice „în calitate de forță 
politică”, adică însumând „opiniile cetăţenilor de care 


* Gustave Le Bon, Opiniile şi credinţele, Editura Ştiinţifică, Bucureşti, 
1995, p. 43. A se vedea în întregime Terenul psihologic al opiniilor şi 
credințelor, p. 19-51. 

* Jean Stoetzel, La connaissance des opinions, în Traité de Psychologie 
appliquée, sous la direction de Henri Piéron, Livre II, PUF, Paris, 1954, 
p. 172. 

14 


Universitatea SPIRU HARET 


guvernanţii consideră că este prudent să țină cont”, cum 
apreciază, îndeosebi, literatura sociologică americană, dar şi 
europeană. 

3. Considerarea opiniei publice în calitate de „organizaţie”. 
Potrivit acestei viziuni, opinia publică dobândeşte trăsături 
diferite de suma opiniilor individuale, „care sunt legate unele de 
celelalte ca o organizaţie”, acordându-se o atenţie cu totul 
specială interacțiunii dintre liderii de opinie şi masă. 

4. Considerarea opiniei publice „sub raportul comunicării 
politice”. Situaţia opiniei publice este definită, în acest caz, prin 
existența şi recunoaşterea de către indivizi sau grupuri a unei 
probleme politice, în care ei găsesc un pretext pentru comu- 
nicare şi întreprind acțiuni pentru influențarea factorilor politici. 

După cum vom vedea pe parcursul lucrării, acestor 
perspective de abordare li se pot adăuga şi altele, esențial fiind a 
reține complexitatea fenomenului de opinie publică, semnificația 
lui socială şi posibilitatea de a-l cerceta ştiinţific, prin metodele 
sociologiei. În fapt, valoarea şi impactul social profund al 
opiniei publice au contribuit determinant la constituirea, în cor- 
pul sociologiei generale, a unei discipline autonome specializate 
— sociologia opiniei publice. 

Fie că opinia publică, înțeleasă ca proces „nici individual, 
nici supraindividual, ci interindividual”, se constituie în 
„principal obiect al psihologiei sociale”, fie că reprezintă centrul 
de interes major al unei sociologii speciale sau de ramură - 
sociologia opiniei publice -, important de subliniat este faptul că 
abordarea psihologică sau sociologică semnifică, după caz, 
perspective sau puncte de vedere diferite aplicate aceluiaşi 
obiect de studiu. 

În acelaşi timp, în cadrul sau perimetrul abordărilor din 
perspectivă interdisciplinară, specifică şi sociologiei opiniei 
publice, deosebit de importantă este articularea organică a 
demersului empiric şi teoretic, indispensabil nu numai pentru 
generalizarea şi explicarea globală a datelor, dar şi pentru 

orientarea fructuoasă şi fundamentarea teoretică a demersului 
sociologic însuşi. 


I.2. Locul şi rolul opiniei publice în viaţa socială 
în diferite epoci istorice. Geneza social-istorică 


Înainte de a examina conceptele fundamentale ale 
fenomenului social ca atare, un element cu relevanţă aparte în 
determinarea categoriei de opinie publică, sub aspectul 
conținutului, locului şi rolului său în viața socială, îl reprezintă 
analiza istorică a genezei şi evoluţiei sale. 

Opinia publică, produs specific al ansamblului relațiilor 
sociale, „una din formele tipice de manifestare ale conştiinţei 
sociale” (Petre Andrei), poartă pecetea principalelor 
caracteristici ce definesc tipul de raporturi care au determinat-o. 
De aceea, a urmări procesul de apariție şi de evoluție a opiniei 
publice înseamnă, implicit, a studia istoria dezvoltării progresive 
a diferitelor etape parcurse de umanitate. 

Ca formă specifică de reflectare şi influențare a raporturilor 
de conviețuire socială, opinia publică a existat din cele mai 
vechi timpuri. În legătură cu aceasta, F. Engels arăta: 
„Orânduirea gentilică se născuse dintr-o societate fără nici un fel 
de contradicții lăuntrice şi nu era potrivită decât pentru o astfel 
de societate. Ea nu dispunea de alte mijloace de constrângere, în 
afara opiniei publice”. 

Modul de organizare a vieții şi activității în cadrul ginții, 
fratriei, tribului se caracteriza prin faptul că totul se hotăra de 
către colectivitatea respectivă, opinia acesteia fiind singura 
autoritate de care ținea seama fiecare membru al comunităţii în 
comportamentul său. Cât de mare era autoritatea opiniei publice 


$ F, Engels, Originea familiei, a proprietăţii private şi a statului, în 
Marx-Engels, Opere alese, vol. II, ESPLP, Bucureşti, 1952, p. 289. 

rezultă din faptul că totul decurgea în felul stabilit, fără soldați, 
jandarmi şi poliţişti, fără nobili, regi, locţiitori, prefecţi sau 
judecători, fără închisori, fără procese. Toate certurile şi 
neînțelegerile sunt rezolvate de totalitatea celor interesaţi - ginta 
sau tribul - sau de diferite ginți între ele. 

Existența acestui tip de opinie publică - autoritatea 
absolută care stătea la baza reglementării raporturilor de 
convieţuire socială în comuna primitivă - nu este un fenomen 
întâmplător şi nici rezultatul gândirii mistico-magice, cum se 
apreciază uneori, ci are cauze bine determinate. Condiţiile 
materiale de existență au fost cele care au determinat în mod 
spontan formarea opiniei publice, marele rol pe care aceasta îl 
îndeplinea în viața socială şi supunerea membrilor colectivității 
față de autoritatea opiniei publice. Prin urmare, formarea opiniei 
publice, rolul ei în autoconducerea societății primitive şi 
autodisciplinarea membrilor comunităţii gentilice nu sunt 
rezultatul unor factori externi, nici al utilizării unor mijloace şi 
căi speciale de formare a opiniei publice, despre care se poate 
vorbi abia în etapele mai târzii. Dimpotrivă, ca produs specific al 
societății omeneşti aflate în această etapă a dezvoltării sale, 
opinia publică este consecinţa firească a unor cerinţe obiective, 
element imperios necesar însăşi existenţei omeneşti. 

Schimbări esenţiale în cadrul opiniei publice se produc o 
dată cu modificările intervenite în gradul de dezvoltare a forțelor 
productive, în relaţiile şi structura socială, în conţinutul şi 
funcționalitatea regimului politic. 

După cum subliniază unii specialişti, precum Paula Palmer 
sau Harwood L.Childs€, în Grecia şi Roma antică, dar şi în Evul 


6 Paula Palmer, The Concept of Public Opinion, în Political Theory. An 
Essay in History and Political Theory in Honor of Charles Howard 
Mclluwain, Harvard University Press, Cambridge, 1966; Harwood L.Childs, 
What Is Public Opinion în An Introduction to Public Opinion, John Wiley & 
Sons Inc., New York, 1949. 

Mediu, filosofii politici erau conştienţi de importanţa opiniilor 
maselor. Expresia vox populi, vox Dei datează din ultima parte a 
Evului Mediu. Cu toate acestea, până în secolul 
al XVIII-lea, sintagma opinie publică nu a fost supusă unei 
analize sistematice şi unei tratări corespunzătoare. În secolele al 
XVII-lea şi al XVIII-lea, minți luminate, precum Hobbes, 
Locke, Hume, Pascal sau Voltaire, au exprimat păreri asupra 
opiniei publice. Astfel, Hobbes vorbea despre lume ca fiind 
guvernată de opinie (părere), Locke considera că opinia 
reprezintă una din cele trei categorii ale dreptului; dând glas 
afirmației clasice că „numai pe opinie este fundamentată 
guvernarea”, Hume aprecia că această maximă se extinde, în 
egală măsură, atât la cele mai despotice şi militare guverne, cât 
şi la cele mai libere şi populare. Blaise Pascal se referea la 
opinia publică în termeni precum „regina lumii”, în timp ce 
Voltaire îi replica: „dacă opinia este regina lumii, atunci filosofii 
conduc regina”. 

Cu toate aceste precizări, trebuie să ne oprim, fie şi pe 
scurt, la perioada Revoluţiei franceze şi, în mod special, la 
scrierile lui Jean Jacques Rousseau. El este cel care a dezvoltat 
ideile şi formulările anterioare cu privire la opinia publică în 
maniera cea mai clară, subliniază Harwood L. Childs. Rousseau 
a aplicat statului „teoria sa cu privire la infailibilitatea populară, 
susținând că «voința cea mai generală este şi cea mai justă». 
Acest punct de vedere a mai fost repetat de multe ori de atunci. 
Rousseau crede că despotismul însuşi se bazează pe opinie, căci, 
spunea el, «dominaţia despotică este servilă chiar atunci când se 
sprijină pe opinie; căci depinzi de prejudecata celor pe care îi 
guvernezi prin prejudecată». Se pare că Rousseau a fost primul 
care a folosit expresia «l'opinion publique», iar considerațiile 
sale cu privire la relaţia dintre opinia publică şi lege sunt 
semnificative. El afirma că «oricine dă legi unui popor trebuie să 

ştie cum să modeleze opiniile şi cum să guverneze prin ele 
pasiunile oamenilor»”. 

Importante lucrări de sinteză consideră că „în ajunul 
revoluţiei, termenul de opinie publică a început să capete 
răspândire, mai ales în cercul lui Necker, de unde şi-a făcut 
drum”.5 Într-adevăr, Jacques Necker, ministrul de finanţe 
francez, a fost unul dintre primii care a intuit semnificația 
opiniei publice ca factor cu influență în sistemul puterii de stat, 
unul dintre primii care şi-a pus problema raportului dintre 
relaţiile publice şi puterea de stat. Vasta sa experienţă i-a permis 
să sublinieze legătura dintre opinia publică şi creditul public. El 
a descoperit că saloanele Franţei au jucat un rol foarte important 
în formarea opiniei publice a timpului său şi că opiniile 
burgheziei erau, într-adevăr, hotărâtoare prin influența lor. Se 
ajunge, astfel, la concluzia că Necker a dat singura analiză 
detaliată a opiniei publice în timpul revoluției franceze, deşi 
existau numeroase referiri la subiect în scrierile efemere ale 
perioadei. 

În Anglia, opinia publică s-a manifestat pentru prima oară, 
sub aspectul ei democratic şi parlamentar, „în timpul luptelor 
pentru libertatea politică şi religioasă în secolul XVII”, 
consemna enciclopedia mai sus citată. Ulterior, Jeremy Bentham 
a relevat importanța opiniei publice ca un mijloc de control 
public, subliniind legătura ei cu legislaţia, ca şi rolul jucat de 
presă în formarea sa. Bentham a susținut că opinia publică este, 
în mod necesar, o parte integrantă a oricărei teorii democratice 
asupra statului. Problema de bază a opiniei publice, aşa cum o 
vedea el, era „să maximizeze prin ea justețea hotărârilor”. 

În Statele Unite ale Americii, puterea dinamică a unei 
opinii publice, viguroase şi conştiente de sine a fost pe deplin 


7 Harwood L.Childs, op.cit., p.35-36. 
8 Encyclopedia of the Social Sciences, vol.XI-XIII, The Macmillan 
Company, New York, 1957, p.669. 
19 


Universitatea SPIRU HARET 


recunoscută de coloniştii americani, care au invocat-o în repetate 
rânduri nu numai ca un mijloc de consolidare a sentimentului 
politic în primele stadii ale revoluţiei lor, dar şi ca o lozincă 
mobilizatoare şi strigăt de luptă în campaniile de mai târziu, 
când moralul scădea. Treptat, opinia publică s-a impus ca o 
veritabilă forță în sistemul democrat american, reprezentând un 
factor cu pondere decisivă prin influenţa sa. 

Revoluţia franceză a fost cea care a stimulat, la un nivel 
fără precedent, dezvoltarea dezbaterilor cu privire la opinia 
publică, atenţia concentrându-se într-o măsură însemnată asupra 
problemei competenţei maselor de a conduce. În Germania, 
revoluţia i-a îndemnat pe unii gânditori, între care şi Hegel, 
la stimularea unor dezbateri din care au reieşit definiri mai 
precise ale termenilor şi încercări de delimitare a rolului efectiv 
jucat de opinia publică în chestiunile publice. În acest sens, unii 
au definit opinia publică drept consimțământul multora sau al 
majorității cetățenilor unui stat cu privire la judecăţile la care a 
ajuns fiecare individ ca urmare a propriei reflecții sau a 
cunoştinţelor sale practice cu privire la o chestiune dată. 
Majoritatea autorilor germani din perioada amintită susțineau că 
această competență a opiniei publice de a conduce se extinde 
numai asupra unor principii generale. În acest sens merită a fi 
subliniată concepţia lui Hegel. El a formulat ideea potrivit căreia 
opinia publică trebuie să fie respectată numai pentru principiile 
esențiale pe care le întruchipează, descoperirea acestor principii 
generale fiind atributul şi sarcina personalităţii. În Principiile 
filosofiei dreptului, Hegel subliniază: „Libertatea subiectivă 
formală, după care indivizii singulari ca atare urmează să aibă şi 
să îşi exprime propria lor judecată, părere şi soluţie asupra 
problemelor generale, se manifestă în fenomenul colectiv pe 
care-l numim opinie publică. Întrânsul, universalul în şi pentru 
sine, ceea ce este substanţial şi adevărat, este legat cu contrariul 
său, cu ceea ce constituie specificul pentru sine şi particularul 
opiniei mulțimii; existența aceasta este aşadar contradicția în 

fapt a ei însăşi - cunoaşterea ca fenomen; esenţialitatea tot atât 
de nemijlocit ca şi neesenţialitatea. 

Opinia publică este modul neorganic în care se face 
cunoscut aceea ce vrea şi socoteşte un popor. Fără îndoială, ceea 
ce se impune realmente în stat trebuie să se manifeste în mod 
organic, şi acesta este cazul înlăuntrul constituției. Totuşi, în 
toate timpurile opinia publică a fost o mare putere, şi ea este 
aceasta mai ales în timpul nostru, în care principiul libertății 
subiective are atâta importanţă şi semnificaţie. Astăzi, ceea ce 
urmează să fie valabil nu se mai impune prin constrângere şi 
doar în mică măsură prin deprindere şi moravuri, - cu atât mai 
mult, însă, prin înţelegere şi temeiuri raționale”. 

Hegel, pentru care poporul este „o masă informă” ale cărei 
acțiuni sunt „sălbatice şi iraționale”, caută să găsească un mijloc 
de reprezentare a acestuia, dar în afara lui. În acest scop, el 
pledează pentru „adunările stărilor”, instanţe specifice 
sistemului de guvernare feudală şi, din punct de vedere politic, 
opuse intereselor burgheziei, dar în care Hegel vede o modalitate 
de a reprezenta „generalitatea empirică a părerilor celor mulți” 
(adică a opiniei publice a maselor) şi, totodată, o garanţie a 
apărării intereselor monarhiei prusace. 

Teoria lui Hegel cu privire la opinia publică denaturează, 
într-un fel, raporturile şi determinările obiective, reale. Cu toate 
că enunţă ideea valoroasă conform căreia opinia publică exprimă 
interesele generale şi se ocupă de chestiunile generale ale 
colectivității, Hegel afirmă şi că masele, poporul nu pot fi 
purtătorii interesului general, că această calitate o au numai 
monarhul şi guvernul prusac, interesele maselor apărând ca 
interese particulare şi trebuind să fie, astfel, subordonate celor 
ale monarhului şi statului prusac. 


? GW.Hegel, Principiile filosofiei dreptului, Editura Academiei, 
Bucureşti, 1969, p.358-359. 

De fapt, victoriile revoluțiilor burgheze au avut un puternic 
ecou în opinia publică, stimulând-o şi consolidând-o. O serie de 
factori, precum dezvoltarea producției de mărfuri şi a pieţei, 
formarea naţiunilor, apariția cetăţenilor liberi, modificările 
intervenite în structura politică, în metodele şi formele de 
guvernare au avut un rol decisiv în dezvoltarea opiniei publice. 
Este, totodată, începutul epocii în care opinia publică se remarcă 
îndeosebi prin contribuția importantă pe care o aduce în procesul 
guvernării şi, în general, în viața politică, fapt demonstrat de 
însăşi sporirea preocupărilor pentru analiza caracterului şi 
tendințelor manifestate de opinia publică în viaţa socială. 


1.3. Relaţia interese-convingeri-constrângeri 
în constituirea şi schimbarea opiniei publice 


Reprezentanţii intelectuali ai burgheziei în ascensiune 
disting opinia publică ca element deosebit de activ, ca izvorul 
oricărei puteri, ca armă ideologică împotriva monarhiei şi 
societăţii feudale, în sistemul burghezo-liberal ea devenind o 
forță politică de seamă. „Dominația” opiniei publice este asigu- 
rată de sistemul instituțional al democraţiei parlamentare şi de 
mecanismul lui politic. Concepţia după care publicul ia parte la 
deciziile puterii politice - prin reprezentanții săi - pune în lumină 
rolul opiniei publice şi necesitatea formării şi informării ei de 
către grupurile şi partidele politice care exprimă interesele 
diferitelor categorii sociale. În acea perioadă, burghezia era 
interesată în creşterea rolului opiniei publice, deoarece în cadrul 
acesteia se putea manifesta principiul libertăţii individuale 
proclamat de ea şi care reprezenta, într-adevăr, un progres în 
viața politică. 

Deşi element al conştiinţei sociale, opinia publică îşi 
găseşte finalitatea, asemenea izvoarelor, în practica social- 
istorică. Există abordări care explică geneza opiniei publice, 

formarea sau dezvoltarea ei (transformarea) prin apariția şi 
exercitarea forţei, mai precis a puterii de diferite feluri, dar, mai 
ales, politice, economice sau militare. Cum sintetiza Blaise 
Pascal, omul, nefiind în stare să dea putere dreptății, a dat 
dreptate puterii, iar Hobbes afirmase că înțelegerile fără sabie 
sunt doar cuvinte neînstare să apere fie şi un singur om, ambele 
enunţuri confirmând spusele lui Cicero: legile amuțesc în faţa 
armelor. În timp însă, forţa nu rămâne mereu atotputernică şi, 
cum releva Edmund Burke, ea nu înlătură necesitatea de a 
supune iar, neputând fi guvernat un popor care trebuie mereu 
cucerit. 

Analizând influența şi rolul forței în determinarea 
comportamentelor şi convingerilor oamenilor, sociologii au 
constatat că dacă o elită conducătoare urmăreşte „scopuri 
materialiste şi e preocupată doar de propria prosperitate, va 
descoperi curând că domnia puterii este şi ineficace şi 
costisitoare”. Dacă populația ar fi supusă perpetuu forței, elitele 
conducătoare vor sfârşi prin a fi înlăturate, prin revolte şi 
revoluţii, cum s-a întâmplat de atâtea ori în istorie. Forţa este, 
„în cel mai bun caz, mijlocul spre un scop. Acel scop, stabilirea 
unei noi ordini sociale, nu poate fi niciodată atins până când cei 
mai mulți membri ai societăţii nu îl acceptă liber, ca pe scopul 
propriu. Scopul revoluției este de a înlătura vechea elită şi 
instituţiile ei”. Odată acestea distruse, „elita ideologică se 
forțează să conducă prin convingere. Astfel, cei care iau puterea 
cu forţa consideră avantajos să-şi legitimeze domnia... forța nu 
mai poate juca rolul dinainte. Ea nu mai poate funcționa ca 
resursă privată a unui anume segment al populaţiei, ci trebuie 
transformată într-o resursă publică (opinie de masă, n.a.) folosită 


A = e o AC) 
în apărarea legii şi ordinii”. 


10 Gerhard E. Lenski, Putere şi privilegii. O teorie a stratificării 
sociale, Editura Amarcord, Timişoara, 2002, p. 68. 

Prin urmare, puterea de constrângere se metamorfozează în 
putere de influențare, de convingere, ale cărei „arme” devin 
ideile, argumentele, transformate, astfel, în opinii. Mecanismul 
acestei transformări este, desigur, complex, dispunând de 
structuri şi instituţii specifice, specializate. În acest sens, 
abordările sociologice ale fenomenului consideră că „instituțiile 
care formează opinia publică slujesc ca instrument secund 
pentru legitimarea pozițiilor noilor elite. Prin folosirea unei 
combinaţii de momeli şi amenințări, instituții educative şi 
religioase, împreună cu mass-media şi alți factori modelatori ai 
opiniei publice, pot fi transformați, de obicei, în instrumente de 
propagandă ale noului regim. O elită hotărâtă şi inteligentă, 
acționând prin ele, se poate, de obicei, înconjura cu un nimb de 
legitimitate în câteva luni sau ani”!. 

Afirmându-se printre primele forme, cu caracter 
democratic, de mişcare a maselor, opinia publică ajunge în 
societatea burgheză la o anumită maturizare, înregistrând 
succese în planul luptei pentru democraţie, orientând acțiunea în 
direcția schimbării raportului de forțe în favoarea maselor. 

Preocupările teoretico-explicative referitoare la problematica 
opiniei publice au existat din cele mai vechi timpuri. Multe 
dintre temele studiate astăzi au fost sesizate încă de la sfârşitul 
secolului al XVIII-lea şi începutul celui următor. Nu credem că 
ar servi prea mult analizei încercarea de a cataloga referirile la 
opinia publică în lucrări din veacul al XIX-lea şi până în prezent. 
Oricum, numărul lor este prea mare şi tentativa de sistematizare, 
anevoioasă şi relativ puţin productivă. 

Procesul de formare a opiniei publice se realizează în mod 
diferit de la epocă la epocă, are anumite particularități la fiecare 
popor şi, în desfăşurarea sa, este adesea influenţat de diferite 
împrejurări. Dacă în cadrul procesului de formare a opiniei 
publice, care, prin însăşi natura sa, are un caracter complex, 


'! Idem, p. 169. 

dinamic, diferențiat, direcționat etc., intervin elemente dinami- 
zatoare sau apar noi caracteristici ce imprimă noi sensuri, noi 
direcții de activizare a opiniei publice, aceasta dobândeşte un ca- 
racter intențional nou, adecvat evenimentelor pe care se axează. 

Fapt este că, în timp, s-au conturat noi direcții de 
investigație a opiniei publice. S-a acordat o mai mare atenție 
problemei competenţei maselor de a exprima opinii inteligente 
în chestiuni de politică publică. Importanţa crescândă a presei, a 
celorlalte mass-media în legătură cu formarea opiniei publice a 
atras interesul multora. Cercetători din domeniul dreptului şi 
jurisprudenţei au întreprins analize atente ale relației dintre 
opinia publică, drept şi instituțiile politice. Numeroşi sociologi 
şi psihologi au stăruit asupra problemei genezei opiniei publice, 
subliniind caracterul, adesea emoţional şi irațional, al acestui 
proces. Se poate alcătui o lungă listă de studii vizând influenţa 
grupurilor de presiune asupra opiniei publice, iar cele două 
războaie mondiale, inclusiv „războiul rece”, adică ideologic, au 
focalizat atenția asupra rolului propagandei. 

O asemenea problematică aduce în discuţie, ca o condiţie 
prealabilă a studiului sociologic şi istoric al fenomenului opinie 
publică, tema formării opiniilor. Cum relevă Giovanni Sartori, 
„opiniile nu sunt înnăscute şi nici nu apar din nimic. Întrebarea: 
ce este opinia publică? primeşte un răspuns pertinent prin 
determinarea a trei procese: (a) «prelingerea» opiniilor de la 
nivelul elitelor; (b) «fierberea» opiniilor la nivelul mişcărilor de 
masă şi urcarea lor precum bulele de aer şi (c) identificarea 
grupului de referinţă în ordinea prezentării lor”!?. 

Autorul pune în discuţie modelul cascadei, formulat de 
Karl Deutsch, imagine ce sugerează „curgerea” opiniilor ca 
într-o cascadă ce străbate mai multe bazine succesive înlănţuite 
astfel: 1) elitele economice şi sociale; 2) elitele politice şi 


12 Giovanni Sartori, Teoria democrației reinterpretată, Editura 


Polirom, Iaşi, 1999, p. 104. 

guvernamentale; 3) mass-media; 4) liderii de opinie şi 5) marele 
public, pornind de la premisa că este vorba despre un corp 
politic liber, de o economie de piaţă şi de o societate liberă. 

Modelul „cascadei” a suscitat el însuşi dezbateri şi confruntări de 
opinii, inclusiv în jurul tezei conform căreia în cadrul unei societăți date 
„fiecare regim politic îşi găseşte expresia antagonică în forța opiniei 
publice”. Sartori consideră că acest enunț este „fals”, iar afirmația 
„înşelătoare”, deoarece „ascunde distincția crucială între (a) o opinie 
care e publică numai în sensul că este desemnată în cadrul unui public 
şi (b) o opinie pe care publicul... şi-a format-o prin sine însuşi”. 

Pentru a fi cât mai bine înţeles, autorul atrage atenția că „în 
primul sens, opinia este făcută publică, dar, în nici un caz, nu este 
produsă de către public”, iar, „în al doilea caz, opinia aparține 
publicului”, fiind evident că, în cele din urmă, totul depinde de 
credința valorică în adevăr — de valoarea adevărului. Însă, în 
opinia lui Sartori, „trăim într-o lume marcată de persuasiune 
ideologizată, pentru care «cauza» are prioritate asupra adevărului. 
Dacă eşuăm în recunoaşterea acestui lucru, eşuăm în recunoaşterea 
şi abordarea tuturor celorlalte lucruri” ”. 

Rezultă, prin urmare, că studierea semnificației opiniei 
publice, ca mijloc de control social, rolul jucat de factorii 
ereditari şi de mediu în formarea opiniilor, influența opiniei 
publice asupra politicului, conducerea şi controlul opiniei 
publice, stabilirea autorității opiniei publice în chestiuni speciale 
etc. sunt tot atâtea direcții de cercetare care pot fi multiplicate 
prin luarea în considerare a altor elemente ce ar putea fi studiate. 
În acest sens, câteva aspecte merită a fi amintite. De pildă, 
apariția şi practica social-politică a  totalitarismului au dat 
naştere la noi discuţii în legătură cu rolul opiniei publice în viața 
statului. Întrebări de felul: Este opinia publică, în sensul de 
opinie de masă, o călăuză demnă de urmat? Asupra cărui tip de 
probleme poate da ea un verdict, dacă poate? Unde poate fi 


'5 Idem, p. 107-112. 

trasată linia de demarcație între problemele în care este 
competentă şi cele în care nu este? au revenit mereu în atenţie. 

De fapt, aceste întrebări merg chiar la rădăcina teoriei 
democrației. Cei mai mulți adepţi ai democraţiei susţin impor- 
tanța unei opinii publice informate şi inteligente, pledoariile lor 
militând pentru a se distinge între „puterea poporului” şi 
„puterea asupra poporului”. Educatorii s-au arătat şi ei interesați 
şi preocupaţi de problema sporirii rolului opiniei publice în 
rezolvarea treburilor obşteşti. În aprecierile multor specialişti, 
problema de bază a opiniei publice este problema educației. 

Pe de altă parte, unul dintre cele mai tulburătoare aspecte 
ale formării şi cristalizării opiniei publice se referă la creşterea 
intensității conflictelor de opinie, adâncirea divergenţelor dintre 
grupuri, lipsa unor premise şi scopuri larg acceptate. Problema 
concilierii şi armonizării diferențelor de opinie este o problemă 
psihosociologică deosebit de importantă. Pentru aceasta este 
necesară, în primul rând, descoperirea cauzelor reale ale unor 
asemenea stări. Uneori, aceste cauze sunt imaginare, bazate pe 
concepţii greşite, pe prejudecăţi, stereotipuri şi neînţelegeri. În 
aceste situații, dificultățile pot fi depăşite prin informarea 
corectă şi instruirea educativă a grupurilor interesate. 

În sfârşit, multe diferențe şi conflicte de opinie sunt 
determinate de interese şi scopuri contrare, opuse. „Nici o 
cantitate de informaţii şi de instruire pur intelectuală nu poate, 
nesprijinită, să schimbe inima omenească, să înlăture egoismul 
individual şi de grup, să reconcilieze diferențele în vederile 
filosofice asupra vieții. Este nevoie de un remediu mai puternic. 
Atât voinţa, cât şi mintea trebuie modelate. (...) Una dintre cele 
mai dificile probleme din arena opiniei publice este de a 
reconcilia voinţele şi opiniile oamenilor” . !* 

Aşadar, concepția despre opinia publică evoluează o dată 
cu schimbările intervenite în dezvoltarea socială. Gradul de 


14 Harwood L.Childs, op.cit., p. 39. 

profunzime cu care sunt reflectate, de către opinia publică, 
diferitele aspecte ale vieții sociale, sfera lor de cuprindere, 
gradul de veridicitate a reflectării, precum şi puterea de 
influențare a acestor aspecte prin activizarea maselor diferă de la 
o etapă istorică la alta. Modul concret de manifestare a opiniei 
publice şi formele ei de exprimare depind, după cum am arătat 
deja, de o multitudine de factori de ordin economic, social, 
istoric, cultural, de modul de organizare şi funcționare a 
regimului politic, de raporturile dintre diferite grupuri sociale 
etc. Prin influența considerabilă pe care o exercită asupra 
conştiinţei umane şi a comportamentului social, sub aspect atât 
educativ, cât şi coercitiv, opinia publică îşi exercită capacitatea 
de a stimula iniţiative, de a modela caractere, de a înfrâna 
acțiuni cu caracter social negativ ori ineficient, de a valorifica şi 
promova tradiţiile progresiste. Acestea sunt câteva din motivele 
pentru care opinia publică este tot mai mult analizată ca 
fenomen sociologic complex şi urmărită sub toate formele ei de 
manifestare, prin diferite metode de investigare şi interpretare. 

Rolul opiniei publice se relevă cu deosebită forță în 
dezvoltarea social-politică a lumii contemporane. În contextul 
epocii marcate de intrarea omenirii în secolul al XXI-lea se 
poate vorbi, dincolo de o opinie publică națională, şi de apariția 
şi consolidarea unei opinii publice mondiale. 

Profundele transformări care au avut şi au loc în lume în 
plan  socio-politic, extinderea fără precedent a valorilor 
democrației, ampla revoluție ştiinţifică şi tehnică ce se 
desfăşoară în prezent, cu toate implicaţiile ei asupra progresului 
umanității şi situației sociale a maselor, influența tot mai 
puternică a mijloacelor de comunicare de masă, pe scurt, 
procesele globalizării au determinat adânci prefaceri la nivelul 
conştiinţei maselor, al opiniei publice la scară naţională şi 
internațională. Opinia publică exprimă mutaţiile şi tendinţele 
care au loc în conştiinţa popoarelor, poziţia activă a maselor în 
problemele vitale ale umanității. 

Mersul istoriei se desfăşoară astăzi în condițiile creşterii 
considerabile a activităţii maselor, care exercită o influență 
covârşitoare în politica mondială. Probabil că, niciodată în 
istorie, opinia publică nu a avut un rol atât de însemnat, ca în 
prezent, în rezolvarea marilor probleme ale omenirii. Pe bună 
dreptate, „o dată ce importanţa opiniei globale creşte în paralel 
cu răspândirea mijloacelor de informare sistemice”, devenind o 
veritabilă „armă neconvenţională”, cum subliniază Alvin 
Toffler, ea „configurează scena pentru acţiuni globale”!5, situaţie 
nicicând consemnată de evoluția umanităţii. 


REZUMAT 


Sociologia este o disciplină plurivalentă, aptă a descifra 
complexitatea,  multilateralitatea şi diversitatea acțiunilor 
umane, individuale şi colective. În acest sens, se disting aspecte 
esențiale şi specifice precum: explorarea sociologică a gândirii 
şi comportamentului uman, locul şi rolul opiniei publice în viața 
socială în diferite epoci istorice; geneza social-istorică a 
fenomenului; puterea  constrângerii şi a convingerii în 
constituirea şi schimbarea opiniei publice. Sunt, astfel, evidente 
istoricitatea opiniei publice şi semnificația ei în procesul 
afirmării progresului social-uman, al emancipării personalității 
umane, de la individ la contextul naţional şi internaţional. 

Condiţiile istorice ale apariţiei şi dezvoltării opiniei 
publice se concretizează în funcție de evoluția economică, 
socială, politică şi cultural-spirituală a societății, relevându-se 
mecanismele instituționale ale influențării, modelării şi manipu- 
lării opiniei maselor în diverse orânduiri sociale (despotism, de- 
mocraţie, totalitarism, regimuri politice, stări conflictuale etc.). 


15 Alvin Toffler, Powershift. Puterea în mişcare, Antet, Bucureşti, 
1995, p. 344. 

În esență, opinia publică, fiind un produs specific al 
relaţiilor umane, una din formele tipice de manifestare a 
conştiinţei umane, poartă pecetea principalelor caracteristici ce 
definesc tipul de raporturi sociale, economice şi politice care se 
află la geneza fenomenului studiat de sociologie. 


CONCEPTE-CHEIE 


e Sociologie — sociologie plurivalentă. 

e Sociologia opiniei publice. 

e Fenomenul de opinie publică: geneza social-istorică. 

e Grupuri sociale; libertatea subiectivă, formală. 

o Elitele sociale, constrângeri şi convingeri. 

e Credința valorică în adevăr. 

e Modelul „cascadei; opinie diseminată în public şi 
opinia publicului însuşi. 

e Informare corectă; instruire educativă. 

e Grupuri de presiune; manipulare. 


e Opinie publică naţională; opinie publică mondială. 


ÎNTREBĂRI DE CONTROL 
(autoevaluarea cunoştinţelor) 


1. Definiţi conceptul de sociologie şi obiectul ei de studiu. 
2. Ce este sociologia opiniei publice? Explicaţi geneza 


social-istorică a fenomenului de opinie publică. 

3. Ce relaţie există între opinia publică şi progresul social- 
uman? 

4. Explicaţi modelul „cascadei ” în formarea şi dezvoltarea 
opiniei publice. 

5. Ce sunt „grupurile de presiune” şi ce rol îndeplineşte 
manipularea opiniei publice? 

6. Ce exprimă conceptul de opinie publică națională? Dar 


cel de opinie publică mondială? 

II. CONCEPTE FUNDAMENTALE. 
DEFINIŢII ŞI PERSPECTIVE ANALITICE 


Asemenea altor ramuri ale ştiinţei, sociologia opiniei 
publice dispune de concepte şi instrumente proprii, specifice 
sieşi, în cea mai mare parte a lor, precum şi de o teorie proprie 
având originea în sociologia generală, fenomen explicabil în 
epoca modernă prin interpenetrarea disciplinelor şi procesele 
de hibridare. „În patrimoniul fiecărei discipline conceptele 
joacă un rol important. Fiecare are istoria sa. Orice concept 
trebuie mai întâi creat. Or, la început, sensul său poate fi 
imprecis sau de o utilitate limitată pentru cercetare. A doua 
etapă constă... în definirea folosirii ştiinţifice a conceptului. 
Acelaşi termen poate avea o dublă folosire: în calitate de 
concept ştiinţific şi în limbajul curent”. 


II.1. Definiţii ale opiniei. Individul şi corpul social 


Conceptul de opinie publică exemplifică cel mai conclu- 
dent difuzarea conceptelor de la o disciplină la alta, transferul 
ori „împrumutul” de concepte între discipline. Astfel, potrivit 
unei lucrări de sinteză ca International Encyclopedia of the 
Social Sciences, sociologia a „împrumutat? 22 de termeni 
politologiei, disciplină evident mai nouă în ştiinţele sociale?. 


1 Mattei Dogan, Robert Pahre, Noile ştiinţe sociale. Interpenetrarea 
disciplinelor, Editura Academiei, Bucureşti, 1993, p. 133. 

? Ibidem, p. 135. 

Acest context explică, probabil, în parte, faptul, constatat 
de unii autori, că eforturile pentru determinarea şi definirea 
conceptului de opinie publică au drept deficiență teoretico- 
metodologică ipoteza unilaterală că opinia publică ar fi o entitate 
ce poate fi dedusă şi caracterizată relativ direct, prin sine însăşi. 
Asemenea abordare nu ţine seama de faptul că opinia publică 
este un sistem de fenomene obiectivate, cu o structură 
complicată, integrat ca parte în totalitatea socială şi, ca urmare, 
locul şi funcțiile sale reprezintă un factor relevant în reţeaua 
deosebit de complicată a realităților sociale. 

De fapt, pentru dezvăluirea structurii interne, dar şi a 
legităților care guvernează constituirea şi funcționarea opiniei 
publice sunt indispensabile topografierea exactă, ştiinţifică, 
inclusiv istorică şi socială, a acestui sistem complicat de relaţii şi 
comunicaţii, precum şi studiul temeinic al raporturilor 
macrostructurale la nivelul întregii societăți, întrucât acestea din 
urmă determină şi configuraţia lăuntrică şi mecanismele de 
funcționare a opiniei publice. 

Este de reținut că, metodologic, ştiinţific, între primele lucrări 
sistematice consacrate opiniei populare sau publice se numără 
A.L. Lowell, Opinia publică şi guvernarea poporului, New York, 
1913, conceptul ca atare fiind prezent în gândirea socială încă din 
secolul al XVIII-lea, însă cu un înţeles difuz, utilizat în diverse 
moduri. 

Am evidențiat în primul capitol, pe scurt, principalele 
stadii istorice privind locul şi rolul opiniei publice în viața 
socială. Dată fiind complexitatea temei, înainte de a aborda 
aspectele esențiale privind definirea conceptului de opinie 
publică şi a altora derivând de aici, se impun atenţiei câteva 
considerente de principiu în legătură cu însăşi noțiunea de 
definiție. 

Astfel, în concepția logică şi filosofică, elaborarea unei definiții 
exprimă procesul sau formularea capabile a oferi (sau clarifica) 
semnificația cât mai precisă a unui cuvânt, unei noțiuni sau unei 

sintagme, definiţia cea mai corectă trebuind să fie logic echivalentă 
cu termenul de definit. Ca metodă de formulare sau descriere în 
sociologie, ca şi în alte domenii, definițiile sunt explicite sau 
implicite, în sensul că semnificația termenilor este dezvăluită direct 
sau indirect, adică prin interpretări ale termenilor (simbolurilor) la 
care se face apel sau prin formule rezultate din generalizarea 
practicii. Se disting, de asemenea, definiții contextuale, semnificaţia 
trimițând la context, şi definiții în uz, curent folosite. Examinate din 
alte puncte de vedere, îndeosebi din perspectiva metodelor utilizate, 
se întâlnesc definiții recursive, care descifrează sensul prin exemple 
şi generalizări de exemple, şi definiții persuasive, care sugerează 
adevăruri în genere acceptate la care se adaugă noi semnificaţii, 
considerate a împlini „adevăratul înteles”. 

În sociologie, ca şi în psihologia socială, care, în esenţă, descriu 
şi analizează relațiile, atitudinile şi convingerile oamenilor, inclusiv 
sub aspectul semnificațiilor şi consecințelor pentru individ şi 
colectivitate, o teorie a definirii opiniilor trebuie „să pornească de 
la trei puncte de plecare: opiniile în individ, în socius şi în 
corpul social”, convergență stabilită „prin dualitatea cu adevărat 
indestructibilă a persoanei şi a societății, a cărei esenţă este 
constituită tocmai din valoarea vizată de opinii”?. 

Definită, uneori, sumar, concentrat, într-o formă sintetică, 
alteori, mai amplu, noţiunea de opinie continuă să fie discutată 
şi discutabilă. Surse bibliografice, mai vechi sau mai noi, defi- 
nesc opinia din diferite perspective. Exemplificăm prin câteva 
variante: 

„Opinie — fapt de conştiinţă care se exprimă printr-o 
judecată apreciativă, optativă (preferenţială); modalitate perso- 
nală de a aprecia un fapt, un eveniment, o idee, o informaţie, un 
comportament; formulă exprimând un punct de vedere sau o 


* Cf. Antony Flew, Dicţionar de filozofie şi logică, Editura Humanitas, 
Bucureşti, 1996, p. 89-90. 

4 Jean Stoetzel, Théorie des opinions, PUF, Paris, 1943, p.345. 

evaluare la care insul aderă pentru o perioadă mai scurtă sau mai 
lungă de timp (acord-dezacord, aprobare-dezaprobare etc.) 

„Opinie — enunț care dă expresie opțiunii cognitive şi 
afective a unei persoane, grup social sau colectivitate pentru un 
anumit punct de vedere cu privire la un fapt sau eveniment, o 
relație sau interacțiune socială etc. Opinia este considerată 
uneori ca simplă manifestare (verbalizare) a unei atitudini 
latente. De aceea poate fi utilizată pentru diagnosticarea unei 
predispoziţii atitudinale”.€ 

„Sens special: opinia publică este judecata colectivă 
exprimată asupra unui fapt sau a unei probleme de către o 
societate dată. Înţeleasă în acest sens, opinia nu poate aparţine 
propriu-zis nici domeniului psihologiei, nici celui al sociologiei, 
întrucât opinia indivizilor compune opinia publică, dar este 
modelată de ea. Punând astfel în joc procese de interacțiune între 
indivizi şi grupuri, fenomenul de opinie corespunde unui fapt 
esențialmente psihosocial...”.” 

Diferitele perspective din care sunt analizate opinia, 
raporturile ei cu alte concepte şi categorii, modalităţile de 
formare, structurare şi schimbare, caracteristicile opiniilor, ca şi 
încercările de tipologizare exprimă interesul deosebit de care se 
bucură, dar şi dificultățile pe care le ridică studierea ei. 

Din definițiile de mai sus apare limpede că explicaţiile 
logice, inclusiv etimologice, „genetice”, privind conceptul de 
opinie aduc în atenție „câteva probleme spinoase”, cum se 
exprimă Giovanni Sartori, referindu-se la caracterul „public” al 
opiniilor. Astfel, o întrebare preliminară este aceea dacă există 
un motiv pentru care spunem opinie (a publicului) în loc să 


` Dicţionar de psihologie socială, Editura Ştiinţifică şi Enciclopedică, 
Bucureşti, 1981. 
é Dicţionar de sociologie, coord. Cătălin Zamfir, Lazăr Vlăsceanu, 
Editura Babel, Bucureşti, 1993. 
7 La Sociologie (sous la direction de Jean Cazeneuve et David 
Victoroff), Centre d'Etude et de Promotion de la Lecture, Paris, 1970. 

folosim alt termen. A doua întrebare este în ce măsură o opinie 
este considerată a avea caracter public. Numai în acest moment 
putem decide când o opinie este diseminată liber în public — 
analizând în ce măsură şi în ce sens. 

Din perspectivă teoretică, un element fundamental este 
acela că, în expresia „opinie publică”, termenul „public” nu 
indică numai subiectul (opinia), ci şi natura şi domeniul 
opiniilor în chestiune. Într-o semnificaţie primară, o opinie poate 
fi numită publică nu numai pentru că este răspândită într-un 
public divers, ci şi pentru că se referă la chestiuni „publice”, la 
acele res publicae. 

Pentru a înlătura însă cele repetate despre confuzii şi 
echivocuri din dezbaterile cu privire la definirea opiniei, sunt 
necesare prezentarea şi comentarea câtorva aspecte, care 
vizează, în principal, raporturile dintre individ şi societate, 
dintre individ şi grup, într-un sens mai general, relaţiile dintre 
psihologie şi sociologie. O analiză deosebit de interesantă în 
acest sens este cuprinsă în lucrarea lui Jean Stoetzel, Théorie des 
opinions i 

Potrivit teoriei lui Jean Stoetzel, sunt de semnalat 
(comentat) următoarele aspecte esenţiale: 

a) Pentru a ajunge la înțelegerea şi explicarea opiniilor unui 
individ sunt necesare abordări care ţin de „psihologia 
diferențială”, de „psihologia persoanei” şi de „psihologia 
personalității”. Aceste perspective sunt diferite, nu se desfăşoară 
la acelaşi nivel, rezultatele neputând fi combinate prin simpla 
adiționare. Utilizând cele trei tipuri de abordare, putem distinge 
uşor „eul empiric de eul psihologic sau de eul filosofic”. 
Operând această distincție, putem constata că „există opinii pe 
care le posedăm sau mai bine zis care ne posedă; sunt opinii care 
s-au format în noi în timpul vieţii şi, în sfârşit, sunt opinii pe 


8 Giovanni Sartori, op.cit., p. 100. 
? Jean Stoetzel, Théorie des opinions, PUF, Paris, 1943, p.345-357. 

care ni le-am format noi înşine”. Aceste straturi diferite de opinii 
scot în evidență aspectul particular al unui individ şi corespund 
„diferitelor straturi ale personalității sale”. Prin urmare, „opiniile 
caracterizează pe individ din punct de vedere psihologic”, 
„opiniile se explică prin om”. O schiţă a unei teorii psihologice a 
opiniilor, în abordarea lui Jean Stoetzel, ar evidenția 
următoarele: „Teoria opiniilor încearcă să studieze raporturile 
dintre individ şi opiniile sale. Putem căuta atunci efectul 
determinărilor externe, corporale, sociale, intelectuale, influența 
procesului intern, de asimilare progresivă a experienţei, de 
rezolvare a crizelor, de adaptare psihosocială, în fine puterea 
persoanei de a se crea pe sine, în dezvoltarea sa, în aprofundarea 
sa şi, în cele din urmă, în stăpânirea sa”. Această triplă descriere 
psihologică ne explică opiniile întâlnite în orice individ. 

b) Studiului psihologic al individului trebuie să i se adauge 
cercetarea lui în mediul său social. Este ceea ce autorul numeşte 
tratarea individului ca „membru al corpului social”. Studiul 
opiniilor „limitat la psihologie aproape că nu are sens. 
Abordarea sociologică îi este complementul indispensabil”. 

În general, o opinie răspunde unei probleme sociale şi este 
ea însăşi un răspuns social. De fapt, dacă vrem să înţelegem un 
individ şi să prevedem, într-o oarecare măsură, reacțiile sale, 
trebuie să-l considerăm ca „membru al corpului social”, făcând 
parte dintr-unul sau mai multe grupuri. Însăşi funcţia opinării 
este de natură socială. A lua poziție într-o problemă, a defini 
atitudinea față de o anumită chestiune înseamnă a fi admişi a 
coopera la soluționarea problemei, înseamnă a presupune că 
reacția opiniei este aşteptată de grup şi că ea va fi recunoscută. 
Deci, facultatea de a opina se constituie într-un drept al 
membrului corpului social. În acest context apare necesară 
deosebirea ce trebuie făcută între două feluri de opinii: „Unele 
sunt opiniile publice care, considerate din punct de vedere 
psihologic, sunt stereotipe. Celelalte sunt opiniile particulare, pe 
care psihologii le recunosc ca depinzând de atitudini profunde. 

În orice caz, descrierea poziţiei individuale nu se poate face 
decât localizând-o într-un punct al distribuţiei opiniilor de grup. 
Individul va adopta atunci o poziție extremă sau mijlocie, 
conformistă sau atipică. Dar când este vorba de opinii private 
sau publice, adoptarea unui tip de poziţie nu are aceeaşi 
semnificaţie pentru analiza sociologică”. 

Având în vedere atât natura psihologică, dar şi cea socială 
a individului, ca şi faptul că determinările psihologice externe nu 
au sens decât în perspectiva unei interpretări sociologice rezultă 
că abordarea sociologică poate explica opiniile prin om şi omul 
prin opinii în câmpul opiniilor publice, şi, desigur, nu fără 
dificultăți. 

c) Studiul opiniilor corpului social este o ramură principală 
a teoriei opiniilor, subliniază Jean Stoetzel. Ce este, de fapt, 
corpul social şi ce funcţii îndeplineşte el în producerea de opinii 
publice? „Corpul social nu are o viață materială şi obiectivă. El 
există în gândirea membrilor săi. Opinia publică este 
semnificația reacțiilor de opinie a nenumărați subiecți care 
gândesc public. Corpul social, diviziunile, expresiile sale nu sunt 
decât intenţiile sociale ale individului. Socialul există, dar există 
numai în măsura în care este gândit de indivizi”. De fapt, a vorbi 
de opiniile unei societăți la un moment dat „înseamnă a evoca 
semnificația intențiilor exprimate în opiniile indivizilor care 
gândesc din punct de vedere social”. 

d) În continuarea judecăților de mai sus apare limpede că 
explicarea opiniei publice a unui grup social presupune nu 
numai determinări actuale, ci trebuie ținut seama şi de procesul 
istoric de formare a numeroaselor contacte stabilite de indivizi, 
căutându-se unii pe alţii, înţelegându-se sau contrazicându-se, 
într-un cuvânt interacţionând. În cadrul acestei interacțiuni se 
construieşte progresiv sensul gândirii publice, în fiecare individ 
în parte şi simultan în întregul grup social. 


10 Idem. 

Într-un alt context, se atrage atenţia că „opinia publică, 
departe de a reprezenta vreo entitate supraindividuală, rezultă 
din procesele interpersonale complexe care se produc în 
conştiinţe în legătură cu structurile sociale şi cu funcționarea 
instituţiilor”. 

În acest fel, cele două perspective de analiză, cea psiholo- 
gică şi cea sociologică, se dovedesc a fi complementare. Dar, se 
înțelege, trebuie realizată o interpretare sintetică, „ce nu va fi 
nici psihologică, nici sociologică, ci umană, a persoanei şi a 
societăţii, simultan producătoare de opinii”. 

Se impune distincția dintre două stări ale opiniei: opinia 
privată şi opinia publică. Prin intermediul celei dintâi, individul 
se constituie ca individ, individul ca opinie privată fiind 
persoana singulară. Ca membru al unui grup, individul se 
exprimă prin opinia publică. Conchizând, o dată cu J. Stoetzel, 
se pot spune următoarele: „Există două feluri de opinii: publică 
şi privată. Prima este de ordin sociologic şi trebuie să fie 
interpretată pe plan sociologic. A doua este de ordin psihologic. 
Psihologia este singura capabilă s-o studieze adecvat. Opinia 
publică aparține societății. Ea contribuie la constituirea şi la 
exprimarea ei. Opinia privată aparține persoanei care o 
realizează şi o manifestă”. !? 

Aplicând analiza teoretică asupra comportamentelor psiho- 
logice concrete ale individului şi colectivităților, Gustav Le Bon 
distingea existența şi acţiunea mereu interconectată a unor 
factori interni şi externi ai opiniilor şi credințelor. Astfel, din 
prima categorie (factori interni) fac parte: caracterul, idealul, 
trebuinţele, interesul, pasiunile, în timp ce factorii externi se 
referă la sugestii, impresii, nevoia de explicaţii, cuvintele, 
formulele şi imaginile, iluziile, necesitatea, totdeauna fiind de 


ll Jean Stoetzel, A. Girard, Sondajele de opinie publică, Editura 
Ştiinţifică şi Enciclopedică, Bucureşti, 1975, p.30. 
12 Jean Stoetzel, Théorie des opinions, PUF, Paris, 1943, p.356-357. 

luat în consideraţie rolul rațiunii şi al experienţei în formarea şi 
dinamica opiniilor. 

Dată fiind complexitatea fenomenului opinie publică are o 
însemnătate principială remarca potrivit căreia nu toți factorii 
enumerați „intră în geneza unei opinii. Un anumit factor care are 
influență asupra altui factor dat va rămâne fără influență asupra 
unui al treilea. Ceea ce pasionează un popor poate să lase 
indiferent poporul vecin... Suntem totuşi obligați (de realitate, 
n.n. A.B.) să studiem şi ceilalți factori şi să-i punem aproximativ 
pe acelaşi plan, pentru că, deşi ei nu intră totdeauna în acţiune, nu 


Este sa a Xe ; 13 
există nici unul care să nu poată interveni la un moment dat” ~. 


II.2. Atitudini şi opinii 


Diverşi autori au acordat o deosebită atenție relației dintre 
atitudini şi opinii. Spre exemplu, după ce arată că atitudinea are 
o gamă largă de aplicaţii şi este utilizată într-un registru amplu 
de sensuri diferite, Gordon Allport dă următoarea definiţie: „o 
atitudine este o stare de pregătire mentală neutră, organizată prin 
experiență, care exercită o influență directoare sau dinamică 
asupra reacției individului față de obiectele şi situațiile cu care 
ea este în raport’, 

Alți analişti definesc atitudinea ca suma globală a 
înclinațiilor şi sentimentelor omului, a prejudecăților sau 
înclinațiilor, a ideilor preconcepute, a gândurilor, temerilor, 
amenințărilor şi convingerilor cu privire la un anume subiect . În 


13 Gustave Le Bon, Opiniile şi credinţele, Editura Ştiinţifică, Bucureşti, 
1995, p. 92. „Cartea a cincea” şi „ Cartea a şasea”, care tratează Opiniile şi 
credințele individuale, respectiv Opiniile şi credințele colective, expun 
metodic importante considerente de o actualitate evidentă sub raportul 
principiilor, dar şi al practicii social-istorice. 

14 Gordon Allport, The Genesis of Attitudes, în A Handbook of Social 
Psychology, Worcester, Clarck University Press, 1935, p. 798-844. 

acest sens se acreditează ideea că atitudinea ar putea fi 
considerată ca fiind o înclinaţie din partea individului de a 
acționa sau reacționa într-un anumit fel, de regulă favorabil sau 
nefavorabil, faţă de o anumită problemă sau faţă de un anumit 
subiect. După cum relevă diferite lucrări, atitudinile sunt definite 
în mai multe feluri: ca orientare spre o persoană, situaţie, 
instituție sau proces social, care se susține că reprezintă un 
indicator pentru o valoare sau credință subiacentă; sau, printre 
cei care insistă că atitudinile nu pot fi inferate decât din 
comportamentul observabil, acestea apar ca o tendință de a 
acționa într-un anume mod (mai mult sau mai puţin consistent) 
față de anumite persoane sau situații. 

Studiate de sociologie şi psihosociologie, din diverse 
unghiuri şi sub diferite aspecte (incidenţe), atitudinile apar ca 
variabile psihologice latente, stabile, structurate în timp, în 
cadrul relaţiilor dintre persoană şi ambianța sa, situate la 
intersecția mai multor categorii de fenomene psihice (cognitive, 
afective, voliţionale), fiind expresia organizării lor selective într-o 
structură care permite a explica procesele psihice şi comporta- 
mentele în anumite situații. 

Atitudinea este definită şi ca organizare durabilă de motive, 
emoții, percepții în raport cu un anumit aspect al universului 
individual, ca răspuns implicit, anticipat şi mediator, actualizat 
de modelele stimulilor şi având o anumită semnificaţie socială 
ori un sindrom durabil de răspunsuri consistente la anumiți 
stimuli sociali . 

În unele abordări, atitudinea dobândeşte înţelesul de 
„schemă dinamică a activităţii psihologice, schemă coerentă şi 
selectivă, relativ autonomă, rezultând din interpretarea şi din 
transformarea modelelor sociale şi din experienţa individului. În 
cursul elaborării comportamentului, atitudinea exercită, cu o 
intensitate afectivă variabilă, o acțiune reglatoare asupra 
orientării organismului şi asupra schimburilor care intervin atât 
între elementele acestui organism, cât şi între acesta şi mediul 

socialmente valorizat. Ea poate actualiza şi susține comporta- 
mentul care îi corespunde”!?. 

Fiind cheia înțelegerii organizării comportamentului pe 
termen lung, atitudinea nu se confundă, totuşi, cu 
comportamentul, între cele două categorii neexistând o relaţie 
directă, liniară, izomorfă: atitudinea se manifestă probabilistic în 
comportament. De asemenea, atitudinea reflectă fidel forma în 
care experiența anterioară este acumulată, conservată şi 
organizată de individ, când acesta abordează o situaţie nouă. 

Bogată, diversă şi nu de puţine ori controversată, literatura 
domeniului oferă semnificative analize teoretice, precum şi 
concluzii practice privind cercetarea atitudinilor, comporta- 
mentelor şi opiniilor. Una dintre concluziile acestor cercetări 
este şi aceea că termenul de atitudine poate fi utilizat în raport 
atât cu individul izolat, exprimând o stare subiectivă sau mentală 
de pregătire pentru acţiune, cât şi cu conduita unui grup, care 
urmează anumite modele culturale, exprimate în atitudini 
comune. În această optică, „atitudinea colectivităților” este 
definită ca „dispoziţii care determină grupurile, pe «noi», în 
interiorul grupurilor şi societăților întregi, să reacționeze de 
obicei, să se conducă într-un anumit fel şi să-şi asume roluri 
sociale particulare”!S. S-ar putea defini aceste atitudini colective 
ca ansambluri, configurații (gestalt) sociale, care explică, 
deopotrivă, interdependenţa individual-colectiv. 

Aşadar, personalitatea umană se prezintă ca o construcție 
diversă şi, totuşi, unitară, funcţionând ca un ansamblu de 
condiţii interne care mediază reflectarea psihică şi conduita 
omului. În acest ansamblu de condiţii interne se includ şi 
atitudinile, care-şi aduc contribuția la medierea şi condiționarea 


'5 La Sociologie (sous la direction de Jean Cazeneuve et David 
Victoroftf), Centre d'Etude et de Promotion de la Lecture, Paris, 1970, p. 30. 
16 Georges Gurvitch, La vocation actuelle de la sociologie, PUF, Paris, 
1963. 

a ceea ce este tipic în reacțiile persoanei la o anumită situaţie. 
Din procesul interacțiunii individului cu lumea socială, din 
relațiile şi activităţile lui în societate rezultă formarea omului ca 
„ansamblu de condiţii interne”. Categoriile de relații sociale cu 
care interacționează omul se dispun oarecum „concentric” în 
structura personalității sale, în funcție de vârstă, sex, cultură, 
profesiune, ele se asimilează devenind atitudini. Sociogenetic, 
atitudinile nu sunt altceva decât relaţii sociale interiorizate. 
Omul este solicitat, angajat şi modelat de situații, personalitatea 
lui împrumută forma şi particularitățile raporturilor sociale pe 
care le personifică. Această dublă perspectivă în abordarea 
persoanei - substanțialistă, care accentuează ceea ce reprezintă 
persoana, tipologia ei, şi interacționistă, care evidențiază faptul 
că omul, fiind plasat în anumite situaţii, se manifestă în raport cu 
ele într-o manieră specifică - permite înțelegerea atitudinii atât 
ca „piatră unghiulară” stabilă a lumii interne a persoanei, cât şi 
ca element mobil al dinamismului ei comportamental, implicat 
în adoptarea şi practicarea de către persoană a diferitelor roluri 
sociale. 

În această optică, servind ca puncte de legătură între starea 
psihologică dominantă a individului şi obiectele sau clasele de 
obiecte (concrete sau abstracte, materiale sau ideale) care 
„orientează” individul, atitudinile prezintă două însuşiri funda- 
mentale: a) direcția sau orientarea, evidențiată de caracterul 
pozitiv (favorabil) sau negativ (nefavorabil) al sentimentului pe 
care îl avem față de un obiect; b) gradul sau intensitatea, care 
exprimă nuanțele pozitive (favorabile) sau negative (nefavora- 
bile) pe care subiectul le atribuie obiectului atitudinii. 

De caracteristicile obiectului atitudinii depinde dinamica 
atitudinală. Potrivit lui T.M. Newcomb, între trăsăturile obiectului 
atitudinii pot fi consemnate următoarele: 1) dimensionalitatea 
obiectului cunoscut, constând în numărul şi varietatea elementelor 
sau proprietăților care îl compun, de la stimuli unidimensionali 
până la cei cu multe dimensiuni, cum sunt, de regulă, cei socio- 

umani; 2) suprafaţa sau întinderea comprehensibilă a obiectului, 
constând în suma însuşirilor accesibile observației şi înțelegerii, 
față de care subiectul poate avea o atitudine unică, generalizată; 
3) centralitatea psihologică a obiectului pentru individ, constând 
în faptul că unele obiecte se situează relativ permanent în prim- 
planul conştiinţei subiectului, în timp ce altele rămân, psihologic, 
îndepărtate de el, principala sursă a diferenţei de centralitate fiind 
dată de stările motivaţionale proprii ale subiectului; 4) caracterul 
social al obiectului atitudinii, adică obiectele sociale (în speță, 
celelalte persoane) au în mai mare măsură „privilegiul” sau şansa 
de a suscita formarea de atitudini. 

Rezultă, astfel, cu limpezime, că opiniile sunt strâns legate 
de atitudini. În măsura în care ideile, judecăţile, părerile, 
afirmaţiile, credinţele indivizilor sau grupurilor în raport cu 
anumite chestiuni de ordin economic, politic, administrativ, 
profesional, organizațional, cotidian etc. apar ca fiind structurate 
într-un proces constant de explorare cognitivă, opiniile devin un 
mod de exprimare a atitudinilor, un comportament (de tip 
verbal) mulat pe atitudini, cum consideră psihologii sociali şi 
sociologii. Pe scurt spus, opinia publică semnifică un consens 
atitudinal, devenind concludent că opiniile şi personalitatea 
umană sunt ceea ce sunt datorită interacțiunii eredității şi 
mediului sociocultural. Altfel spus, atitudinile şi opiniile oame- 
nilor pot fi influențate de nivelul de cunoaştere, de capacitatea 
de judecată, ori de selectare sau acceptare a valorilor. 


II.3. Cunoştinţă, judecată, valoare 


În limbajul comun, termenul de cunoştinţă exprimă cel 
puțin trei sensuri: faptul de a cunoaşte ceva; facultatea de a 
simţi, de a primi impresii din afară; informație sau sistem de 
informații dobândite în procesul învăţării individuale şi sociale 
iar în sens restrâns, în sfera ştiinţei şi culturii, noţiunea se referă 

la informaţiile ştiinţifice asupra unui domeniu particular al 
realității, în timp ce sensul larg acoperă totalitatea achizițiilor 
procesului de cunoaştere umană la un moment dat. 

Informaţii sau sisteme de informații dobândite în procesul 
cunoaşterii comune sau sistematice (ştiinţifice), cunoştinţele se 
află într-un continuu şi dinamic proces de îmbogăţire, atât 
extensiv, cât şi intensiv, pe măsura amplificării progresului 
general uman. Deşi, uneori, distincția dintre criteriile de 
clasificare a cunoştinţelor este relativă, acestea pot fi clasificate 
drept sensibile (intuitive), rezultat al contactului senzorial 
nemijlocit cu sursa lor, şi cunoştinţe conceptuale (discursive); 
clare sau confuze (obscure); adevărate sau false. 

Cât priveşte judecata, ca facultate de a gândi logic, 
rațional, inteligent ori ca părere sau idee despre ceva, ca formă 
logică fundamentală, ea afirmă sau neagă ceva. Adevărate sau 
false, judecăţile pot fi de fapt sau constatative şi judecăţi de 
valoare (care implică o apreciere subiectivă, de aprobare sau 
dezaprobare). 

La rândul său, valoarea constituie o relație socială prin 
care comunitățile umane exprimă concordanța dintre lucruri, 
idei, fapte sau procese şi necesităţile sociale istoriceşte 
condiționate de praxis. Sau, cum consideră reputatul antropolog 
Clyde Kluckhohn, valoarea reprezintă o concepţie explicită sau 
implicită despre ceea ce este dezirabil, distinctivă pentru individ 
sau grup, care influenţează alegerea modurilor, mijloacelor şi 
scopurilor acțiunii. Prin urmare, opțiunile oamenilor, prețuirea 
acordată obiectelor sau faptelor pot fi regăsite în scara de valori 
a acestora, conturează universul lor axiologic. Se poate spune că 
studiul valorilor echivalează cu cercetarea comportamentului 
preferenţial. Studiate la început de filosofie (ramura sa 
specializată, axiologia), valorile constituie, în prezent, o preocu- 
pare majoră a sociologiei, psihologiei sociale, antropologiei etc. 

Din perspectivă sociologică, în cercetările atitudinale, 
valorile sunt idei, în care oamenii cred, cu privire la 

comportamentul moral sau comportamentul corespunzător, la 
ceea ce este bine sau rău, de dorit sau vrednic de dispreț. 
Societatea poate tolera de obicei atitudini foarte diverse, însă 
pretinde un anumit gen de omogenitate şi consecvență în 
privinţa valorilor în care cred oamenii. Acest fapt oferă un fond 
comun de valori împărtăşite, conducând la crearea consensului 
social şi politic. 

Identificându-se cu normele fundamentale ale diferitelor 
grupuri sociale sau ale societăţii globale, însuşite în procesul de 
socializare, valorile orientează activitatea indivizilor şi fac 
posibilă integrarea lor socială. Există un sistem de valori 
general-umane, dar valorile variază de la o epocă la alta, de la un 
sistem social la altul, de la un grup la altul. 

Valorile au un caracter dinamic. Conţinutul, formele de 
actualizare şi structura ierarhică a acestora se modifică o dată cu 
transformările prin care trec individul şi mediul social. Fiind 
influențate şi influențând structura motivaţională a personalității, 
valorile nu există în mod izolat, ci se manifestă sub forma unui 
set de valori, variabil prin numărul, ierarhizarea şi stabilitatea 
valorilor componente, diferenţiindu-se prin orientări prioritare. 
Dinamica sistemului de valori al personalității este dependentă 
de caracteristici concret istorice specifice societăţii date, fiind 
mediată prin grupul de apartenenţă şi de referință, prin climatul 
psihosocial, prin succesiunea statusurilor şi rolurilor şi 
comunicarea interumană. 

Valorile conţin elemente cognitive, afective şi conative, iar 
ele nu operează independent de individ şi de câmpul social, se su- 
pun standardelor dezirabilului, fiind organizate ierarhic în sis- 
temul personalităţii, devenind relevante pentru comportamentul 
real. 

Pe baza unor studii experimentale asupra orientărilor de 
valoare, unii autori evidenţiază existența valorilor potenţiale, 
care cuprind totalitatea valorilor deţinute de o persoană, 

reprezentând fondul axiologic al acesteia. Valorile potenţiale pot 
fi nonrelevante, rămânând  neactualizate, neexprimate în 
comportamente, atitudini sau opinii, cu efect minor sau chiar 
fără efect asupra comportamentului, şi valori exprimate. În 
general, valorile sunt clasificate în: a) valori operative, cu o 
probabilitate ridicată de a fi transformate direct într-o stare 
intențională, într-un comportament manifest; b) valori adoptate, 
însuşite de individ şi influențând comportamentul prin configu- 
rația factorilor situaționali; c) valori intenționale, care au o 
probabilitate mică de a fi transformate în reacții comportamen- 
tale manifeste. 


II.4. Conceptul de public. 
Caracteristici ale publicului 


În determinarea şi caracterizarea opiniei publice, un rol 
deosebit de important îl deţin definirea, configurarea categoriei 
de public!” , definit, în genere, ca expresie socio-umană a unei 
multitudini de indivizi disparaţi care manifestă reacții şi opinii 
asemănătoare față de unele informaţii şi evenimente. 

Examinând configurarea acestuia în raport cu dinamica 
societăţii, Mihai Ralea şi Traian Herseni subliniază comple- 


17 Câteva din sensurile provenind din latină sau uzitate, azi, în limba 
română, ale categoriei de public: 

e publicus, a, um, adj. — l. Oficial, de stat, al statului; 2. public, al 
tuturor; 3. comun, obişnuit. 

e publicum, i, s.n. — l. proprietate de stat; 2. tezaur al statului, 3. 
venituri ale statului; 4. interes public; 5. public, loc public. (Gh. Guţu, 
Dicţionar latin-român, Editura Humanitas, Bucureşti, 2002). 

e public, ă, public, e: 1. s.n.sg. — colectivitate mare de oameni, masa 
populaţiei; mulțime, lume; spec. — totalitatea persoanelor care asistă la un 
spectacol, la o conferinţă etc.; 2. adj. — care aparține unei colectivități 
umane sau provine de la o asemenea colectivitate, care priveşte pe toți, la 
care participă toţi. (Dicţionarul explicativ al limbii române, Editura 
Academiei, Bucureşti, 1975, p. 758). 

xitatea fenomenului: „ne găsim în fiecare clipă în fața unui 
număr imens de publicuri de tot felul, care acționează paralel 
sau interferent, concentric sau piramidal, în armonie sau în 
contradicție unele cu altele. Aceeaşi persoană poate să facă parte 
dintr-o mulțime de cercuri sociale sau publicuri (naţional, 
internaţional, artistic, sportiv, ştiinţific, radiofonic etc.)”.1% Şi pe 
bună dreptate. Fiecare persoană aparține succesiv sau simultan 
tot atâtor publicuri câte centre de interes are prin sistemul comu- 
nicațiilor şi contactelor interpersonale. 

În diverse lucrări de sinteză, publicul este socotit o 
categorie sociologică şi statistică ce desemnează o colectivitate 
de persoane, puţin numeroasă sau foarte numeroasă, concentrată 
sau dispersată spațial, omogenă sau eterogenă din diferite puncte 
de vedere (sex, vârstă, grad de instrucție, profesie, apartenență 
politică, ideologică, rezidenţă etc.), care are însă comun un 
centru de interes sau informație identice şi simultane la un 
moment dat. Marea varietate a acestor preocupări sau centre de 
interes relevă existența şi acțiunea a „numeroase publicuri” în 
sânul aceleiaşi mase de indivizi, al aceleiaşi colectivități sau 
societăţi. În societatea modernă coexistă publicuri participante 
ŞI asistente, publicuri dispersate şi concentrate, publicuri 
organizate, instituționalizate şi spontane, îndeplinind fiecare 
dintre ele funcţii şi roluri specifice. 

Analizele sociologice şi psihosociale, examinând compor- 
tamentul individual şi colectiv (de grup), apelând la comparații 
şi simplificări, în interesul demonstrației şi argumentării, semna- 
lează diverse categorii de publicuri. „Cu riscul de a exagera 
simplificarea - subliniază o astfel de abordare - se poate 
considera un om ca făcând parte din «public în general» şi, ca 
atare, luând poziție asupra diferitelor subiecte de interes 
«public». De asemenea, el poate fi conceput ca aparţinând unor 


'5 Mihai Ralea, Traian Herseni, Sociologia succesului, Editura 


Ştiinţifică, Bucureşti, 1962, p.335. 

cercuri conservatoare, sau religioase, sau de afaceri, împărtăşind 
la fel de bine părerile acestor publicuri secționate şi, în afară de 
aceasta, neputând aparţine unui singur cerc. În sfârşit, el poate fi 
conceput ca un constituent al unuia sau mai multor grupuri cu 
interese speciale, în privința cărora are anumite motive să 
nutrească o «opinie» conformă sau contrară «curentului domi- 
nant»”.? Deci, autorul distinge între „publicul în general”, 
„publicuri secționate” şi „publicuri de grup”. 

Unii sociologi operează, de asemenea, departajări între 
„public”, şi „„mase”, considerându-le noţiuni care vizează 
domenii diferite, opinia publică aparţinând, prin denumire chiar, 
publicului, şi nu maselor. „Structural, publicul este un grup 
numeros, divizat, în raport cu o anumită problemă, în fracțiuni. 
Membrii publicului au păreri diferite în legătură cu propunerile 
pentru o acţiune care, cred ei, va avea un efect deosebit asupra 
intereselor lor... Publicul are o istorie tipică. Este precedat de o 
«masă» în care mai mulți indivizi devin preocupaţi de o 
problemă socială...; un public nu ia naştere decât atunci când 
câteva grupuri organizate propun o soluție pentru rezolvarea 
problemei, soluție menită să satisfacă interesele lor... Diferenţa 
crucială dintre masă şi public constă în faptul că există o simi- 
litudine de păreri şi acţiuni în cazul masei şi o ciocnire a opinii- 
lor contradictorii în cazul publicului... Membrii publicului sunt 
divizați datorită părerilor lor opuse asupra unei probleme contro- 
versate. Membrii unei mase sunt de acord unii cu alţii şi, deşi 
pot fi şi în dezacord, critica formulată de persoane din exterior 
este nesocotită, deoarece acestea sunt considerate incapabile de 


a înţelege şi de a aprecia părerile şi acţiunile celorlalți”. 


> W.J.H. Sprott, L'Opinion publique, în Psychologie sociale, Payot, 
Paris, 1954, p.102-103. 
2 E.Jackson Baur, Public Opinion and the Primary Group, în 
„American Sociological Review”, nr.2/1960, p.209. 

Unele din diferenţele semnalate sunt valabile în planul 
cunoaşterii notelor caracteristice ale categoriei de „public”, 
dintre care fundamentală este aceea de eterogenitate, oglindită în 
identitatea acestor două elemente pe un anumit plan istoric, 
atunci când publicul poate reprezenta o „„masă” omogenă 
preocupată de o problemă socială. Totodată, se pot discerne 
caracterul contradictoriu al opiniei publice, divizarea acesteia pe 
grupuri de public cu interese diferite şi care propun, conform 
acestor interese, soluţii diferite de rezolvare a problemelor. În 
fond, publicul şi masele configurează realități care nu numai că 
nu pot fi opuse, dar care converg până la suprapunere în planul 
interesului social general. 

Aşadar, dimensiunile publicului sunt variabile, mergând de 
la grupuri relativ reduse până la cele de amploare naţională sau 
mondială. Categoriile de publicuri şi dimensiunile lor au 
implicaţii dintre cele mai importante asupra proceselor de 
constituire şi manifestare a opiniei publice, asupra structurii sale 
interne, ca şi asupra rolului şi influenţei sale sociale. Prin 
urmare, publicul poate fi imaginat şi ca un aspect funcțional, o 
activitate dintr-un anumit timp a oamenilor care trăiesc laolaltă. 

Ilustrând direcţia istorico-genetică în cercetarea publicului, 
ca o categorie socio-culturală cu o evoluţie proprie, cu 
mecanisme specifice care pot fi cunoscute doar la nivelul 
studierii societăților istorice, Mihai Ralea şi Traian Herseni 
analizează publicul în relație cu diviziunea muncii sociale şi, 
totodată, raportându-l la unele categorii sociale tipice formelor 
istorice ale colectivităţilor umane. Momentul istoric „originar” 
de la care se poate urmări procesul de geneză a publicului este 
cel corespunzând culturilor sincretice, în care valorile obiective 
coincid cu cele subiective, iar publicul se identifică, de fapt, cu 
colectivitatea socială. Acesta este aşa-numitul public partici- 
pativ, iar participarea, fiind legată de obiceiuri, datini etc., are un 
caracter cutumiar. Treptat, o dată cu evoluția colectivităţilor, ca 

urmare a diviziunii sociale a muncii, apare diferenţierea 
valorilor obiective de valorile funcţionale (valori subiective), iar 
publicul se constituie ca o categorie sociologică aparte, cea a 
publicului asistent. Tipul participării începe să dobândească un 
caracter semiinstituționalizat. Un moment distinct în evoluția 
publicului se leagă de manifestarea unei categorii culturale noi, 
sub raport istoric, şi anume, „reprezentarea culturală”. O dată cu 
aceasta apare publicul ocazional. Societăţile actuale cunosc o cu 
totul altă configurație, în care publicul este tot mai puternic 
marcat de mass-media. El este produsul acestor mass-media. 
Publicurile tradiționale sunt înlocuite de „masa dispersată”, 
expusă pasiv comunicațiilor de masă. Pornind de aici, autorii 
menționați demonstrează că succesul, valoarea succesuală sunt 
un produs al unui public dat, în aşa fel încât între valoarea 
succesuală şi valoarea obiectivă se pot rupe legăturile, tocmai ca 
o consecinţă a autonomizării publicurilor. Schematizând această 
evoluţie, s-ar putea obține următoarea etapizare a formelor de 
public: 


Nr. ; FIE I jalul lui 
crt. i „Opiniei publice 
Public participativ Colectivitatea Participare cutumiară 


2 | Public asistent „„Vestitorul” Semimanifestaţie; 
(ca asistență prezentare înfrumuseţată 
„ocazională” a unor evenimente 

3 | Publicul ca asistenţă | „„Glorificatorii” | Manifestaţie 
„„semiinstituționali- semnificativă (cultural- 

4 


x» 


zată simbolică), prezentare 
glorificatoare a unor 
fapte, personaje etc. cu 
caracter real 
Publicul ocazional Ocazii publice Reprezentare culturală, 
manifestaţie fictivă, 
epicizare, eroizare a unor 
personaje-simbol 
5 | Asistenţa Mass-media Profesionalizare, 
instituționalizată, epicizare 
masa dispersată 

După cum reiese din această încercare de etapizare, fiecare 
tip de public este legat de o formă colectivă particulară, iar 
necesitatea analizei comparativ-istorice se impune de la sine, 
dovedindu-se convingătoare şi benefică”!. 

În concepţia lui Georges Gurvitch, publicul, ca grup uman, 
format din indivizi aflați la distanță unii de alţii, se 
caracterizează prin atitudini şi opinii comune şi prin 
continuitatea ideilor şi valorilor sociale. De altfel, cercetătorii 
fenomenului de opinie publică, în mod deosebit sociologii, atrag 
atenţia că fiecare opinie îşi are publicul său, adică un grup de 
persoane afectate de o problemă socială, faţă de care adoptă o 
poziţie pro sau contra, exprimată cu diferite grade de intensitate. 
O trăsătură importantă a structurii publicului este faptul că ea 
derivă din structura socială, se caracterizează printr-o accentuată 
mobilitate şi printr-o durată în timp relativ limitată. 


REZUMAT 


Analiza sociologică aprofundată relevă concludent 
importanța cunoaşterii şi studierii procesului de formare şi 
delimitare a opiniilor, pune în lumină bogăţia, diversitatea, dar şi 
dificultățile descifrării teoriei generale a opiniilor. O astfel de 
analiză relevă concludent particularitățile definirii categoriei de 
opinie şi raporturile acesteia cu alte concepte şi noțiuni, 
modalitățile de formare, structurare şi schimbare (dinamică) a 
opiniilor. În acest context, teoria psihologică şi socială a 
opiniilor (explicate prin om şi prin mediul său social) serveşte 
delimitării interrelaţiilor organice dintre atitudini şi opinii. 
Prezentarea analitică a procesului influențării şi determinării 


2 Aurelian Bondrea, Sociologia culturii, ediţia a IV-a, Editura 
Fundaţiei România de Mâine, Bucureşti, 2003, p.213-221. 

opiniilor şi atitudinilor permite a explica şi măsura nivelul de 
cunoştinţe ale oamenilor, capacitatea lor de judecată şi de 
selectare a valorilor. Din perspectiva sociologiei, conceptele de 
public şi publicuri, structura şi varietatea acestora în dinamica 
vieţii sociale constituie o temă esențială de studiu. 


CONCEPTE-CHEIE 


e Definiţia; genurile definiţiei. 

o Definirea opiniilor; perspectiva psihologică. 

o Teoria opiniilor; contribuţia lui Stoetzel. 

e Geneza opiniilor, contribuţia lui Gustave Le Bon. 

e Factorii interni şi externi ai formării şi schimbării 
(dinamicii) opiniilor. 

e Atitudini şi opinii; comportamentul social şi individual. 


e Cunoştință, judecată, valoare — triada afirmării 
personalităţii. 
e Categoria de public; public şi mase. 


ÎNTREBĂRI DE CONTROL 
(autoevaluarea cunoştinţelor) 


1. Definiţi opinia publică. 
2. Care este relaţia sociologică dintre individ şi corpul social? 
3. De ce este necesar studiul psihologic al individului pentru 


cercetarea mediului social? 


53 


Universitatea SPIRU HARET 


4. Care este deosebirea dintre analiza psihologică şi cea 
sociologică a opiniei? 

5. Care este relația între atitudini şi opinii? 

6. Definiţi succint cunoştinţa, judecata, valoarea şi conceptul 


de public. 

III. ESENȚA SOCIO-UMANĂ, STRUCTURA 
ȘI TRASATURILE OPINIEI PUBLICE 


Preocupările cercetătorilor şi gânditorilor sociali de a 
delimita şi defini cât mai corespunzător noțiuni şi categorii, 
precum cele analizate până acum, se constituie într-o etapă 
necesară pentru determinarea conceptului de opinie publică, 
pentru caracterizarea naturii sale, a structurii şi funcţiilor pe 
care le îndeplineşte în societate. O bogată literatură sociologică 
— şi nu numai — înfăţişează acest fenomen complex ca pe un 
organism viu în continuă şi dinamică transformare, oglindind 
atitudinile, convingerile şi comportamentele deschise ori mai 
puțin deschise ale oamenilor, idealurile şi aşteptările lor, stările 
afective şi intelectuale, judecăţile lor de valoare privind 
semenii, mediul ambiant, aprobarea sau dezaprobarea 
acțiunilor altora etc. Pe scurt, se consideră că opinia publică ar 
putea fi asemuită cu un „aliaj organic” al unor fenomene foarte 
diferite prin natura lor, compatibile sau, adesea, incompatibile 
între ele, dar supuse unor tensiuni creatoare, constructive sub 
impactul dezideratelor individuale şi colective de progres şi 
emancipare istorică. 


HI.1. Natura opiniei publice 


Societatea modernă, caracterizată prin complexitatea 
publicurilor sale, poate fi cu atât mai bine cunoscută şi evaluată 
corect în privința tendințelor dezvoltării, cu cât sunt rațional 
descifrate natura, mecanismele şi funcțiile opiniei publice. 

Nu se poate vorbi despre natura opiniei publice dacă nu 
dispui, în prealabil, de o definiție generală a acestui fenomen, 
dacă nu cunoşti trăsăturile lui exterioare, dacă nu ai răspuns la 
întrebarea: care anume tip de părere se constituie în opinie 
publică?. 

Încercând o sinteză a principalelor componente luate în 
consideraţie în diferite abordări generale-psihologice, sociologice, 
filosofice, se constată că opinia publică este echivalată cu părerile, 
aprecierile, opțiunile publicului, ale maselor; ea devine manifes- 
tare in actu a conştiinţei sociale, exprimată în atitudini adoptate 
în diverse probleme de viaţă ale unor grupuri sau comunități 
umane şi poate cuprinde sfere diferite, de la grupe mici la 
ansamblul unei naţiuni sau chiar la scară internaţională; fiind un 
fenomen psihosocial, opinia publică are o determinare de ordin 
obiectiv (structura sociologică a publicului, sistemul de valori şi 
norme dominante în grup, faptele sociale ce devin obiect de 
opinie) şi condiţionări subiective (conştiinţa individuală, 
influenţele grupului şi liderilor de opinie, prestigiul şi autoritatea 
acestora, motivațiile personale şi colective, mentalitățile, stările de 
spirit etc.). 

Unele orientări sociologice consideră opinia publică un 
concept vag, utilizat în numeroase moduri şi desemnând, de 
regulă, aprobarea sau dezaprobarea comportamentului sau 


! Deşi sintagma opinie publică apare la sfârşitul secolului al XVIII-lea, 
un număr de echivalenți aproximativ, rămaşi din timpuri mai vechi, permit 
explorarea diferitelor sensuri înregistrate: 

- Grecia antică: ossa, pheme sau nomos; 

- Roma antică: fama, fama popularis, vox populi, popularis opinio; 

- Evul Mediu: consensus, modelat după stoicul sensus comunis, dar 
foarte îndepărtat de sensul actual ; 

- N. Machiavelli: pubblica voce, e fama; 

- Ch.Montesquieu: esprit général ; 

- J.J. Rousseau: volonté générale. 

atitudinilor care pot fi observate în mod public, aşa cum sunt 
exprimate de o parte bine definită a societății şi măsurate, de 
obicei, prin intermediul sondajelor de opinie. 

Potrivit lui Harwood L.Childs, termenul de opinie publică 
este, evident, „o expresie generală şi globală, ca multe alte 
expresii englezeşti utilizate, precum «partid politic», «vreme», 
«democraţie». Numai în condițiile în care este legată de un 
anumit public şi de opinii specifice despre anumite probleme, 
devine semnificativă, în sensul că poate fi studiată”. Deosebit de 
relevantă ni se pare analogia pe care o face autorul între „opinia 
publică” şi „vreme”. Orice dicționar, spune el, defineşte 
„vremea” ca „starea atmosferei”. De obicei, meteorologii nu 
cercetează „vremea” în general, ci condiţiile atmosferice 
dintr-un anumit loc şi la un moment dat. Definit în aceşti 
termeni, cuvântul weather (vreme) devine semnificativ şi poate 
fi studiat. În mod similar, termenul de opinie publică trebuie 
raportat la un public specific şi trebuie să definească păreri 
despre ceva. În asemenea împrejurări este posibil să analizăm şi 
să descoperim „ce este starea de opinie publică, de ce este ceea 
ce este, ce schimbări au avut loc şi au loc în prezent şi ce anume 
se va face dacă se va face ceva”. 

Fiind utilizat în sensuri foarte diferite, termenul de opinie 
publică a fost pus sub semnul întrebării, ridicându-se chiar 
problema oportunității folosirii lui. Concomitent, au fost făcute 
încercări de a defini termenul de opinie publică într-un mod ce 
poate fi general valabil. Periodic, s-a încercat strângerea 
definiţiilor şi clasificarea lor, pentru a reconcilia diferențele de 
înțeles. Dar aceasta nu a însemnat decât adăugarea unui „punct 
la lista deja lungă”. De pildă, unii sociologi, după ce analizează 
definițiile lui Lippmann, Lowell, Dewey, Bogardus şi alții, 
susțin că „opinia publică este o forță activă sau latentă, derivată 


? Harwood L. Childs, What Is Public Opinion?, în An Introduction to 
Public Opinion, John Willey & Sons Inc., New York, 1949, p. 41. 
57 


Universitatea SPIRU HARET 


dintr-un amestec de gânduri, sentimente şi impresii individuale, 
cântărite prin grade variabile de influență şi agresivitate a 
diferitelor opinii în interiorul grupului”. 

Analizând contribuția lui G.W. Allport, H.L.Childs relevă 
că acesta a încercat să facă ordine în haosul de concepții, prin 
examinarea literaturii de specialitate şi specificarea câtorva 
noțiuni greşite, care au dat naştere la neînțelegeri. Meritul 
acestuia este — între altele — acela că a atras atenția asupra unor 
„aspecte imaginare”, precum: personificarea opiniei publice, 
personificarea publicului, eroarea de grup, utilizarea „parțială” a 
termenului „public” etc., în final oferind o definiţie proprie: 
„semnificaţia termenului de opinie publică se referă la situația 
pluriindividuală în care indivizii se exprimă sau pot fi chemaţi s-o 
facă, favorizând, nefavorizând sau opunându-se unei anumite 
situații, persoane sau propuneri de largă importanţă într-o astfel 
de proporție, intensitate şi constanță, încât să mărească proba- 
bilitatea de orientare a acţiunii, direct sau indirect, către obiectul 
respectiv”. 

Pe bună dreptate, „dacă aceasta este ceea ce înseamnă 
termenul de opinie publică”, subliniază maliţios H.L.Childs, 
„este uşor de înţeles de ce novicii se înfioară şi evită problema”. 

Varietatea definirii opiniei publice evidențiază premisele 
teoretice şi sistemele de referință adesea disparate, eterogene, ale 
autorilor care au atribuit opiniei publicului calități şi funcții 
rupte de contextul structurilor economice şi social-politice. 

lată câteva din concepțiile sau aprecierile critice, exprimate 
în această direcție: 

„Nu există o definiție general acceptată a opiniei publice... 
În ciuda deosebirilor de definire, cercetătorii opiniei publice sunt 
cel puțin de acord că opinia publică este o colecţie de păreri 
individuale despre o problemă de interes public, ei consemnând 
şi faptul că, de obicei, aceste păreri pot influența 

comportamentul individual, comportamentul de grup şi politica 
guvernamentală”. $ 

În încercarea de a ajunge la o definiţie acceptabilă, trebuie 
mai întâi să se facă distincție între „opinia publică propriu-zisă şi 
opinia care este exprimată în public. Aceasta din urmă, 
esențialmente personală, se străduie să se impună inteligenței 
colective a comunităţii... Pe de altă parte, opinia publică este o 
forță organică de mare pătrundere, strâns legată de jocul 
ideologic şi emoţional reciproc al grupurilor sociale în care s-au 
adunat din cele mai vechi timpuri indivizii sociabil; opinia 
publică dă expresie şi formulează nu numai judecăţile delibe- 
rative ale elementelor raționale dintr-o colectivitate, ci şi insesi- 
zabila voinţă comună, care integrează oarecum şi cristalizează 
pe moment sentimentele sporadice şi lealitățile maselor 
populaţiei”. 

Forța sa organică de mare pătrundere, amintită de 
W.Bauer, integrarea şi cristalizarea sentimentelor maselor, 
exprimate în mod raţional printr-o voință comună care derivă 
din reflectarea în planul conştiinţei a unor fapte, fenomene, 
procese sociale obiective, sunt recunoscute ca elemente 
definitorii şi de către alţi teoreticieni. Mai mult decât atât, opinia 
publică apare drept arbitru, conştiinţă de temut prin forţa sa 
unică în ipostaza de „for interior al unei naţiuni”. 

Diverse lucrări de sinteză din Europa occidentală constată 
că opinia publică putea fi comparată, la mijlocul secolului al 
XX-lea, cu un arbitru sau o conştiinţă, cu un fel specific de 
„tribunal”, lipsit, fără îndoială, de putere juridică, dar de temut, 
apreciat ca „forul interior al unei naţiuni”. 


* Phillips Davison, Public Opinion (Introduction) în International 
Encyclopedia of the Social Sciences, The Macmillian Company and the Free 
Press, vol. 13, 1968, p. 188. 

* Wilhelm Bauer, Public Opinion, în Encyclopedia of the Social 
Sciences, The Macmillan Company, New York, 1957, p. 669. 

Această apreciere se apropie oarecum de esenţa reală a 
fenomenului; într-adevăr, opinia publică se amplifică şi se 
intensifică atât în sensul generalizării, cât şi în cel al 
profunzimii, pe măsura lărgirii democraţiei, afirmându-şi rolul 
său ca factor de schimbare. 

Propunerile de definire şi disocierile analitice tot mai 
frecvente aveau să consemneze nuanțat că opiniei îi este 
caracteristic un sentiment subiectiv, care nu se fundamentează 
pe o cunoaştere ştiinţifică a lucrurilor, ci, pur şi simplu, pe o 
percepție vagă asupra realităţii. În acest sens, opinia nu se 
conformează ştiinţei. Se pot distinge diferite grade de opinie, 
după cum acestea exprimă o judecată probabilă, o posibilitate 
sau un adevăr. Indiferent de logica sau rațiunea opiniilor, 
respectarea diverselor opinii este un principiu moral decurgând 
din toleranță, ca principiu al tuturor democrațiilor autentice. 
Ştiinţa descifrării şi analizei opiniilor, sau ştiinţa statistică 
(anchete, sondaje), permite să se determine starea de spirit a unei 
națiuni sau a unui grup. 

Făcând abstracție de demersurile teoretice care nu reuşesc 
să se apropie de caracteristicile reale ale acestui fenomen social 
complex, deci, care ignoră premisele obiective reale ale formării 
opiniilor ori care le plasează în alte sisteme de referință, ne vom 
opri asupra acelor note definitorii pozitive care transpar din 
aceste definiţii. 

Afirmația că respectarea opiniei publice ține de „principiul 
tuturor democrațiilor autentice” este, desigur, corectă, deoarece 
subliniază unitatea de principiu (ideală) dintre opinia publică şi 
democrație. Opinia publică se află în raport direct cu 
democraţia, apărând ca formă de exprimare şi manifestare a 
acesteia, ca element derivat din însuşi sensul ascendent al 
procesului de dezvoltare socială în planul conştiinţei. În cadrul 
acestui ultim proces, opinia publică reuşeşte să se indivi- 
dualizeze ca formă de exprimare şi manifestare a acesteia şi să 

dobândească un caracter relativ autonom, ca element activ, ca 
factor de schimbare, ca forță a maselor. Dar acest proces se cere 
examinat în complexitatea şi nuanțele sale, pornind de la 
realitatea social-istorică, de la răspunsul cât mai corect şi 
obiectiv la întrebarea: „este adevărat şi în ce sens este adevărat 
faptul că în democraţiile noastre demos-ul este atotputernic şi 
decide în toate?”, pentru a parafraza o interogație a lui Giovanni 
Sartori. Ca un fel de răspuns anticipat la o asemenea interogație, 
sociologul italian Roberto Michels avertiza, încă pe la începutul 
secolului XX, că „este mai uşor să domini o masă populară 
decât o mică audienţă” Descifrând mai clar tendinţele 
minimalizării democraţiei, sociologul american C. Wright Mills 
scria, în 1957: „Cei care au presupus că masele populare se 
află... în drumul spre biruință, au reuşit. În vremea noastră ... 
influenţa colectivităţilor autonome... este, de fapt, tot mai 
redusă. Mai mult, influența de care dispun este ghidată; acum, 
ele nu mai trebuie văzute ca un public ce acţionează autonom, ca 
o masă manipulată în momente cruciale pentru a deveni mulțimi 
de demonstranți. Aşa cum publicul devine o masă populară, 
masele devin uneori mulțimi”. Sociologul american constata, 
astfel, cu o ironie amară, minimalizarea democraţiei tocmai în 
democraţiile liberale. 

Sartori „intră în dialog” cu sociologi ca Roberto Michels, 
C. Wright Mills, Georges Burdeau şi alţii pentru a conchide că 
„este bine să rămânem lucizi în privinţa opiniei publice, şi 
anume în privinţa a ceea ce poate sau nu poate să realizeze 
aceasta”. Autorul „teoriei democraţiei reinterpretate” explică 
tranşant şi realist, după părerea noastră, de ce opinia publică nu 


* Giovanni Sartori, Teoria democrației reinterpretată, Editura Polirom, 
Iaşi, 1999, p. 127 (A se vedea R. Michels, La Sociologia del Partito Politico, 
Torino, 1912). 
é Idem, p. 126. Cf. C. Wright Mills, The Power Elite, Oxford 
University Press, 1957. 

trebuie nici subapreciată, nici supraestimată în relațiile ei cu 
politica: „dacă sentimentele publice sau opiniile stau la baza 
succesului sau eşecului unei politici, rareori acestea inițiază o 
politică.  Alegătorul obişnuit, de cele mai multe ori, 
reacţionează, nu acţionează. Deciziile politice sunt rareori 
generate de poporul suveran, ele sunt supuse atenţiei sale. Iar 
procesul formării opiniilor nu începe de la populaţie, el trece pe 
la populație. Chiar şi atunci când se produc valori de opinie, nu 
se poate spune că factorul stimulator rezidă în populaţia ca 
întreg. Când îşi exercită influența, poporul este la rândul său 
influenţat. Înainte de a vrea ceva, adeseori îi este indusă o 
dorinţă. Când i se spune că oamenii înşişi guvernează, trebuie să 
ne asigurăm că nu este vorba de o democraţie de fațadă, de o 
simplă falsificare a democraţiei”. 

Unele abordări sociologice consideră că opinia publică se 
dezvoltă ca o forță particulară acolo unde interesele sunt 
puternice şi situațiile complexe, acolo unde oamenii sunt direct 
afectaţi de consecinţele diferitelor acțiuni posibile, opinia fiind 
de regulă divizată. 

Alte abordări leagă definirea opiniei publice nu atât de 
persoanele şi grupurile sociale care o exprimă, cât, mai ales, de 
gradul de răspândire a unor păreri şi aprecieri ale unor 
persoane sau grupuri sociale. Un astfel de criteriu foloseşte 
sociologul francez Alfred Sauvy, care distinge patru forme de 
opinii: „a) opinia clar exprimată, căreia i se face uneori o largă 
publicitate; b) părerea verbală exprimată uneori în şoaptă, părere 
într-o formă pe care o imprimă zvonurile; c) aprobarea generală 
sau referendumul; d) referendumul cu vot obligatoriu. Opinia 
publică, aşa cum este acceptată cel mai frecvent, corespunde 
tipului «a» şi «b». Opinia publică astfel înţeleasă se deosebeşte 
deci considerabil de asentimentul poporului...; ea se raportează 
la grupuri restrânse sau chiar la indivizi de rând, care dispun de 


7 Idem, p. 128. 

purtători de cuvânt mai mult sau mai puţin puternici; ziarele, 
mai ales în unele țări, emisiunile radiofonice etc., ansamblul 
acestor voci, atunci când este relativ bine închegat, formează 
opinia publică”. 

Părerile exprimate în presă sau verbal sunt, într-adevăr, 
modalități prin care se exprimă opinia publică, dar nu 
întotdeauna şi nu singurele. Pentru ca ele să reprezinte opinia 
publică, criteriul propus de sociologul francez ar trebui înlocuit 
cu alt criteriu, care să corespundă adevărului, respectiv, acelui 
„asentiment al poporului”, pe care însuşi autorul îl menționează. 
În acelaşi timp, definirea opiniei publice, ca fenomen social bine 
determinat, nu face posibilă o reducţie la una sau alta dintre 
formele sale de răspândire. Pornind de la afirmaţia lui Sauvy, 
discutabilă - deoarece face abstracție de consensul majoritar, 
conform căruia opinia publică se defineşte tocmai prin caracterul 
său generalizat -, trebuie să subliniem diferenţa dintre „raza de 
răspândire a unei opinii individuale sau de grup”, inclusiv 
mijloacele şi efectele scontate, şi mecanismul amplu de formare 
a opiniei publice. Între condiţiile formării sale se remarcă nu 
gradul de răspândire în mase, ca părere ori apreciere individuală 
sau grupală, ci geneza sa, ca elaborat propriu, specific al 
maselor, ca emanaţie a acestora. 

O altă notă definitorie a opiniei publice, înţeleasă ca 
elaborat al maselor, o reprezintă coordonatele specifice ale 
terenului socialmente fertil care o activează: relațiile sociale, 
consensul, gradul realist de cunoaştere şi înțelegere a feno- 
menului apreciat, gradul de necesitate ce o determină, semni- 
ficația pe care formarea şi exprimarea opiniei publice o capătă 
pentru mase. Această distincție supune cunoaşterii sociologice 
un mecanism social deosebit de complex - sistemul libertăților şi 
drepturilor democratice, sistemul relațiilor sociale, întreaga 
varietate a sistemelor de cunoaştere şi comunicare, multitudinea 


8 Alfred Sauvy, L ‘Opinion publique, Paris, 1956, p.8. 

de modalităţi prin care oamenii îşi semnalează prezenţa într-un 
câmp social şi politic. Mecanismul simplu de răspândire a unei 
păreri sau aprecieri în mase nu coincide şi nu trebuie confundat 
cu mecanismul complex al formării opiniei publice. Nu trebuie 
să facem abstracție nici de cazul în care masele îşi aleg 
exponenții, liderii, tocmai în vederea exprimării opiniei lor, 
învestindu-i pe aceştia cu toate prerogativele necesare înde- 
plinirii rolului lor socialmente pozitiv. Liderii sunt învestiți de 
mase cu atributele pe care însăşi masa le posedă şi au un statut 
special pe toată durata îndeplinirii rolului lor, ei nefigurând ca 
individualități în părerile şi aprecierile pe care le exprimă. 

Deci, nici forma de exprimare a opiniei publice nu poate 
duce la confuzii între aceasta şi opiniile unor persoane sau 
grupuri, ținându-se cont şi de condiția ca opinia publică să 
exprime şi să reflecte probleme de interes general. Singurul 
criteriu valabil obiectiv pentru ca o părere sau o apreciere să fie 
luate în considerare ca opinie publică îl constituie nu gradul de 
răspândire, în sens de difuzare, diseminare prin presă şi alte 
mijloace, ci gradul de fidelitate cu care părerile transmise expri- 
mă ceea ce este comun întregii mase, publicului larg, poporului. 

Există şi abordări care condiționează opinia publică de 
existența unor poziţii contrare, a unor tabere opuse în părerile 
exprimate şi în aprecierile date fenomenelor sociale. Dacă există 
un punct de vedere comun în cadrul grupului social respectiv, nu 
ar mai exista, după ei, opinie publică. Printre adepţii acestei 
teorii se numără Georges Burdeau, S.Bogardus şi alții. 
Condiţionând existenţa opiniei publice de poziţiile contrare din 
cadrul unui grup social, Burdeau scrie: „o credință generalizată 
în interiorul grupului nu este opinie; este un element constitutiv 
al mentalității colective. Opinia nu apare decât o dată cu 
diferenţierile ei, pentru că o opinie presupune o opinie contrară. 
De unde rezultă că opinia implică discuţii. Cu un astfel de 
caracter ea se plasează fără dificultate în condiţiile convenabile 

pentru lupta politică. Ea este - s-ar putea spune - făcută pentru 
politică, fiindcă nu datorează existența sa decât convingerii că 
sunt posibile mai multe alegeri”. 

Asemenea abordări par a confunda procesul de formare a 
opiniei în cadrul unui grup social cu cel de formare a opiniei 
publice ca atare; mai mult, chiar cu opinia publică însăşi. 
Mecanismul de formare a opiniilor de grup ori caracterul 
preliminar de polaritate al opiniilor individuale nu trebuie 
confundate cu procesul de formare a opiniei publice, care nu 
numai că nu exclude consensul, dar chiar îl implică. Unele 
diferențe de nuanţă apărute în cadrul opiniei publice, ca elaborat 
al maselor, sunt explicabile prin condiții sociale obiective 
diferite şi ea nu trebuie redusă la nici una din diferitele etape pe 
care le parcurge până la formarea sa deplină. Procesul de 
formare a opiniei publice nu exclude confruntarea de păreri 
individuale, de atitudini în diferite probleme. Până la formarea 
unui punct de vedere relativ comun, pot avea loc serioase 
discuţii, lupte între opinii individuale sau între curente de opinii, 
care cuprind unele colectivităţi mai mari sau mai mici, dar ele 
încă nu constituie opinia publică, deoarece acestea exprimă 
tocmai punctul de vedere comun la care se ajunge. 


III. 2. Opinia publică — oglindă a structurilor 
şi stărilor sociale 


Analiza ştiinţifică, obiectivă, a proceselor formării şi 
manifestării opiniei publice este de natură a proba mereu 
realismul expresiei metaforice potrivit căreia opinia publică 
apare ca o „oglindă” a structurilor sociale, a stărilor şi 
intereselor socio-economice şi politice, omogene şi eterogene, 


? Pierre Bourdieu, Méthode de la science politique, Paris, 1959, 
p. 388. 

convergente şi divergente. În acest sens, o perspectivă intere- 
santă oferă teoria sociologică după care societatea modernă, 
fiind alcătuită dintr-o „serie de grupări parțial convergente, 
parțial divergente şi cel mai bine reprezentate printr-o serie de 
cercuri dintre care unele sunt concentrice, iar altele se 
intersectează între ele”, indivizii „aparțin de cercuri diferite în 
acelaşi timp”, existând în mod natural „multe elemente comune 
diferitelor publicuri”. Această împrejurare, combinată cu faptul 
că grupurile sunt în permanentă mişcare, dă naştere „unui 
contact şi unei ciocniri permanente de păreri şi, ca urmare, unui 
schimb de idei între diversele cercuri, cel puţin în societăţile 
progresiste şi nestratificate”. Într-un astfel de context, publicul 
apare ca o „aglomerare sau complex de publicuri şi, când 
spunem că o opinie este publică, înţelegem că, dintre mai multe 
opinii publice care există în interiorul fiecărei grupări sau 
fiecărui public minor, problema discutată domină opinia 
respectivă. Această predominare nu implică unanimitatea. 
Evident, dacă se insistă asupra unanimităţii, atunci sfera opiniei 
publice trebuie să fie foarte restrânsă; sau, cel puțin, asta pare 
sigur. Nu putem vorbi deloc despre un public, cel puţin în raport 
cu guvernarea prin opinie publică, dacă nu ne referim la un grup 
de indivizi care sunt legați prin sentimente şi idei comune şi care 
au cel puţin o dorinţă cât de vagă să-şi menţină şi să-şi continue 
unirea lor. În grupuri în care există disensiuni adânci nu poate 
exista opinie publică”. Aşadar, pentru a se constitui opinia 
publică este necesar „să existe o comunitate de interese 
suficientă a face minoritatea să accepte opinia majorităţii”, iar 
aceasta presupune un „anumit grad de omogenitate şi absenţă a 
problemelor «ireconciliabile»”. 

În viziunea autorului acestei teorii, Moris Ginsberg, pentru 
a se constitui opinia publică, par a fi necesare următoarele trei 


19 Moris Ginsberg, The Public and Public Opinion, în The Psychology 
of Society, Methuen & Co LTD, London, 1964, p. 120-131. 

condiții: mai întâi, trebuie ca într-un grup, care are o anumită 
conştiinţă de sine, să existe larg răspândit sentimentul unei 
identități extreme de interese; în al doilea rând, aceasta trebuie 
să fie un produs colectiv, „rezultatul întâlnirii mai multor minţi 
în comunitate”; în al treilea rând, trebuie să existe o recunoaştere 
generală a largii sale răspândiri, să existe în conştiinţa fiecărui 
individ ideea că această opinie reprezintă opinia comună. Prin 
opinie publică se înțelege, astfel, masa de idei şi judecăţi active 
într-o comunitate, mai mult sau mai puţin clar formulate, având 
o anumită stabilitate, fiind „simţite” de oameni, care le întreţin 
sau le acceptă ca fiind sociale, în sensul că ele, ideile şi 
judecăţile în cauză, sunt oglinda sau „produsul” spiritual al 
multor minţi ce acționează în comun, mai mult sau mai puţin 
conştiente că acționează astfel. 

În opinia publică se reflectă contradicții reale; fiind pu- 
blică, ea este sănătoasă şi adevărată, conține spiritul etic al 
societăţii (colectivității), exprimată de indivizi, prin judecăţile 
lor particulare cu care ei îşi susţin şi motivează comportamentele 
(acţiunile), opinia publică poartă amprenta diversităţii publicului 
general. 

În înţelegerea şi explicarea opiniei publice, subliniază 
Moris Ginsberg, trebuie să luăm în considerare tipul de opinie 
publică, organizarea existentă pentru deliberare colectivă şi tipul 
de probleme în legătură cu care este necesară o decizie; altfel 
spus, trebuie „să ne amintim atât de complexitatea publicului 
societății moderne, cât şi de complexitatea problemelor care îi 
stau în față”. 

În ce priveşte raporturile dintre opinia publică, în general, 
democrație şi statul de drept, Moris Ginsberg subliniază faptul 
că valoarea reală a opiniei publice în raport cu guvernarea a 
constat „nu în înțelepciunea deosebită a deciziilor sale, ci în cu 
totul alte elemente”, analizabile şi cuantificabile după cum 
urmează: 

În primul rând, opinia publică este importantă nu atât în 
calitatea ei de opinie, cât în calitatea ei de public. Publicitatea 
este un atribut sine qua non al societății şi, pe drept cuvânt, s-a 
ajuns la concluzia că gradul de transparență existent într-o 
societate este o măsură directă a gradului interconexiunii sale 
interne. Aprobarea sau dezaprobarea publică reprezintă o forță 
uriaşă ce poate acționa ca un control asupra proiectelor celor 
care exercită puterea în societate. Din acest punct de vedere, 
valoarea opiniei publice nu constă atât în puterea ei de iniţiere, 
cât în cea de control. 

În al doilea rând, opinia publică este importantă pentru 
guvernare prin simplul motiv că „există”, iar sfidarea ei ar duce 
la „dezastru”. Aşa cum a arătat încă Aristotel, guvernarea 
trebuie să se exercite prin consens şi ar fi deosebit de periculos 
să excluzi un mare număr de oameni de la participarea la 
conducerea statului, pentru că aceasta ar însemna prezența 
constantă a unui element ostil şi continuu nemulțumit. Fără 
îndoială, în statele moderne, guvernarea prin opinie publică nu 
implică participarea directă a fiecărui cetățean în deliberările 
curente ale guvernului, ci numai un acord sau un consens 
general cu privire la caracterul legitim al autorității conducă- 
toare, de exemplu un consens general asupra principiului ca 
majoritatea să prevaleze. Trebuie adăugat că pentru guvernarea 
prin opinie publică, opinia trebuie să fie de asemenea natură 
încât, chiar dacă minoritatea nu o împărtăşeşte, ea să fie 
acceptată din convingere, nu din frică sau prin constrângere. 

În al treilea rând, poate cea mai importantă justificare a 
unei guvernări prin acceptul opiniei publice constă în valoarea 
sa educativă. „Publicul poate să înveţe să gândească numai 
gândind, la fel cum poate învăța să guverneze numai 
autoguvernându-se. Acesta a fost întotdeauna argumentul real în 
favoarea guvernării democratice şi, în prezent, semnificaţia sa 
este din ce în ce mai evidentă”, consideră Moris Ginsberg. 

După cum se poate observa, opinia publică nu se defineşte 
numai prin caracterul generalizat al aprecierilor, al părerilor 
enunțate, însumând astfel o valoare cognitivă şi o putere morală 
cu implicații adânci în conduita oamenilor, în relațiile de 
conviețuire socială, cât şi, mai ales, prin valoarea sa transforma- 
toare, eficientă la nivelul practicii social-politice, încât aceasta 
reflectă opinia publică, iar opinia publică, la rândul său, exprimă 
structurile şi stările sociale, sistemele politice, în dinamica 
acestora. 

Opinia publică este un fenomen complex de conştiinţă, de 
care oamenii ţin seama în acţiunile lor. În acest sens, Alfred 
Sauvy afirma că „opinia publică, această putere anonimă, este 
adesea o forță politică; şi această forță nu este prevăzută în nici o 
constituţie”. 

Caracterul de forță politică al opiniei publice, ca formă 
specifică de manifestare a conştiinţei sociale, este remarcat şi de 
sociologul român Petre Andrei, care sublinia: „din experienţa de 
toate zilele, fiecare individ poate constata existenţa puterii care îl 
constrânge la anumite acţiuni sau îl opreşte de la altele, o putere 
care-l face să-şi înăbuşe dorințele şi să se conformeze unor 
reguli nu totdeauna mulțumitoare şi uşor suportabile. De ce în 
săvârşirea acţiunilor noastre ținem seama de aşa-numita opinie 
publică? Şi de ce invocăm autoritatea ei în materie de judecată 
morală, de guvernământ etc.? Ce este această opinie publică 
altceva decât judecata colectivităţii, aprecierea fenomenelor de 
către grupul social? Opinia publică este una din formele tipice 
de manifestare a conştiinţei sociale”.!? 

Plasarea opiniei publice în domeniul teoriei politice sau al 
altor forme ale conştiinţei sociale — temă frecventă în literatura 
contemporană de specialitate — se reflectă în susținerea aproape 
generală a tezei potrivit căreia naşterea şi formarea opiniei 


'! Alfred Sauvy, L Opinion publique, Paris, 1956, p.6. 
12 Petre Andrei, Sociologie generală, Craiova, 1936, p. 387. 

publice reprezintă un proces dinamic, angajat în influențarea 
atitudinii şi comportamentului politic. 

Ca toate celelalte noțiuni importante ale practicii politice şi 
sociale a oamenilor - de pildă, democrația, egalitatea şi 
suveranitatea -, opinia publică este o parte a ideologiei, un 
instrument al practicii politice. 

În calitate de factor politic real, opinia publică implică 
un regim politic democratic sau măcar dreptul şi posibilitatea 
pentru cetăţeni de a acorda sprijin sau a se opune, 
exprimându-se față de orice politică. Opinia publică este opinia 
socialmente condiționată asupra problemelor generale, expri- 
mată public şi orientată nu numai spre o influență asupra 
afacerilor publice, ci şi spre participare, cu alte cuvinte spre 
transformarea acestei opinii în politică efectivă, în lege. 

Aşadar, larga sferă a opiniei publice, ca şi conţinutul 
acestei forme de manifestare a conştiinţei sociale în acţiune, 
cuprinde şi elemente de natură politică. Respectiv, comporta- 
mentul politic poate fi exprimat, în termenii interesului, prin 
opinia publică. 

În acest sens, „trebuie să reînscriem problema opiniei 
publice în îndelungata istorie a revoluțiilor democratice 
moderne, pentru a putea aprecia corect locul ocupat de ea în 
interiorul dinamicii politice contemporane... Libertatea de 
opinie şi multiplele sale corolare au sarcina să menţină 
societatea într-o stare de efervescenţă între două alegeri”, iar 
„dacă alegerile rămân modalitatea privilegiată a participării 
politice, dacă partidul, mai puţin descumpănit decât se spune, 
păstrează un rol strategic în structurarea ofertei publice în 
formarea elitelor conducătoare, în schimb, opinia pare că se 
demultiplică... ea alimentează în permanență dezbaterea 
publică...».15 


15 Jean Baudoin, Introducere în sociologia politică, Editura Amarcord, 
Timişoara, 1999, p. 237. 

Aceasta nu poate însemna însă o reducţie a opiniei publice 
la sfera politicului, dată fiind realitatea social-umană că, în 
conținutul ei, reflectă o multitudine de aspecte din diferite alte 
domenii ale vieţii sociale, cum ar fi economia, cultura, ştiinţa, 
conduita morală etc. 

Prin urmare, controversele în jurul definirii şi analizării 
opiniei publice nu au fost şi nu sunt simple abstracții, ci efectul 
constatării că un asemenea fenomen social colectiv poate fi 
cunoscut şi influențat pentru a corespunde anumitor scopuri. 
Democratizarea politică şi transformările specifice societății 
moderne au determinat creşterea interesului pentru cunoaşterea 
opiniei publice sau mai exact a opiniilor publicului, întrucât nu 
există opinie publică unică, omogenă. 

Această „neomogenitate” constituie însăşi cauza sau 
izvorul controverselor ivite în căutarea unor definiții 
convenabile. 

După cum apreciază majoritatea sociologilor, în folosirea 
categoriei de opinie publică este foarte indicat să se distingă 
dacă este vorba de cercetarea opiniei publice generate de vreun 
eveniment concret sau despre opinia publică în expresia ei de 
fenomen social în general. De fapt, cel de-al doilea aspect nu 
există şi nu se poate manifesta în afara opiniilor publice 
concrete, independent de ele, ci reflectă particularitățile 
generale, esenţiale ale opiniilor publice concrete. Dacă opinia 
publică este avută în vedere ca fenomen sociologic, atunci, în 
centrul analizei vor sta chestiuni de tipul următor: Care este 
structura sociologică a opiniei publice în condiţiile concrete ale 
unei societăți? Care sunt mecanismele şi structura 
comunicațională în funcționarea ei? Ce rol îndeplineşte opinia 
publică în jocul forţelor politice? Care sunt raporturile ei cu 
sistemul de instituții ale societății? Care sunt posibilitățile de 
dezvăluire a diferitelor sale structuri morfofuncționale? ş.a.m.d. 

Studierea opiniei publice, comandată de necesităţi practic- 
utilitare, nu poate conduce la rezultate valabile şi exacte decât în 
măsura în care se bazează pe o teorie ştiinţific elaborată, pe 
rezultatele - validate sub aspect teoretic - referitoare la sistemul 
său dimensional intern, controlat şi concretizat în cercetări 
fundamentale corespunzătoare. Ca urmare, cercetarea opiniei 
publice, fundamentată pe o bază teoretică şi metodologică 
serioasă, poate duce la rezultate viabile, poate corespunde într-o 
măsură mai mare comandamentelor sociale şi, în plus, poate 
acumula un asemenea material faptic ce poate servi la îmbo- 
găţirea, în continuare, a conceptului sociologic de opinie publi- 
că, la configurarea mai complexă şi mai nuanțată - decât cea 
actuală - a particularităţilor şi dimensiunilor sale structural- 
funcționale. 

O condiție necesară în determinarea şi definirea conţinu- 
tului opiniei publice este delimitarea sa de noțiuni apropiate, 
înrudite în fond. 

Mai întâi, vom încerca să indicăm diferențele care există 
între opinia de masă şi opinia publică, întrucât literatura 
sociologică nu operează cu claritate delimitări între aceste două 
noțiuni. Unii sociologi propun introducerea în analiză a 
noţiunilor de populație competentă şi public efectiv. Prima 
categorie ar fi reprezentată de acele pături, grupuri şi categorii 
de oameni, cu ale căror interese evenimentul inductiv al opiniei 
publice este, în mod obiectiv, în legătură, indiferent dacă acest 
interes devine subiectiv conştient sau rămâne latent, publicul 
efectiv fiind acea parte a populației care şi-a format o părere 
despre evenimentul indicator şi îşi manifestă în mod public 
această părere. 

Prin urmare, publicul efectiv nu se confundă cu populația 
competentă. Opinia de masă este o categorie diferită, atât în 
conținut, cât şi ca extindere, de opinia publică. Opinia de masă 
face abstracţie de diferențele calitative care există între populația 

competentă, publicul efectiv şi alte categorii de populaţie, 
incluzând opinia tuturor oamenilor. 

Totuşi, ca urmare a condiţiilor social-istorice complexe şi 
în continuă schimbare, trebuie ţinut seama de cel puţin două 
împrejurări-realități: 

a) În cazuri speciale, se poate întâmpla ca întreaga 
populaţie să se ridice la nivelul publicului efectiv. Apariţia unei 
astfel de situaţii depinde nu numai de gradul de interes public al 
evenimentului indicator respectiv, ci şi de nivelul cultural şi de 
viaţă al populaţiei, de evoluţia sau involuţia democratizării. În 
cursul istoriei, asemenea cazuri se ivesc numai în situații cu totul 
deosebite, în contextul revoluțiilor sociale; 

b) În anumite situaţii sociale, când se suspendă instituţiile 
democratice, publicul efectiv poate să dispară. În asemenea 
cazuri, populație competentă există, dar, ca urmare a structurii 
organizaționale (instituționale) antidemocratice, aceasta nu se 
manifestă, mai precis, explorările sociologice nu pot măsura 
existenţa şi acţiunea unui public efectiv. 

Din cele menţionate până acum rezultă că delimitarea 
precisă a opiniei publice de opinia de masă este o problemă de 
fond a cercetării sociologice, menite a evidenția deosebirea 
calitativă dintre publicul efectiv, populaţia competentă şi alte 
categorii de populaţie. 

Alte noțiuni care trebuie tratate distinct sunt cele de opinie 
publică şi opinie de grup. Unele abordări consideră că opinia 
grupului constă în reacţiile verbale ale membrilor unui grup la 
un eveniment-stimul dat. Asemenea reacții sunt produsul culturii 
sociale a grupului şi al subculturii sale, în timp ce prin opinia 
publică se înţelege atitudinea unui procent important al 
populaţiei față de orice afirmaţie dată, atitudine bazată pe o 
cantitate măsurabilă de dovezi factuale şi implicând (atitudinea) 
un anumit grad de reflecţie, analiză şi raționament. Utilizarea 
nediferenţiată a acestor noțiuni - deşi relativ rar întâlnită - a 

condus sau poate conduce la identificarea lor sau la „extinderea” 
noţiunii de opinie publică şi asupra microgrupurilor. 

Mai frecvent este întâlnită ideea reducerii, îngustării 
opiniei publice la relaţiile directe de tipul face to face şi la 
fenomenele comunicațiilor în grup. Este binecunoscut faptul că, 
în formarea şi modelarea opiniei de grup, relațiile directe joacă 
un rol determinant. Cu toate că relaţiile face to face, fenomenele 
de microcomunicaţii care au loc în grupurile mici, în societăţile 
unor prieteni, în cluburi, în grupurile de la locul de muncă sunt 
parte integrantă a mecanismului de funcționare a opiniei publice, 
aceasta se manifestă parțial în forme morfologice diferite şi se 
exprimă prin alte mecanisme de funcţionare. În formarea opiniei 
publice şi în difuzarea ei, un rol intermediar îl joacă nu numai 
relaţiile directe, ci şi comunicațiile interne de grup. 


III. 3. Prejudecăţi, stereotipuri, rumori, zvonuri 


Sociologia şi psihologia socială acordă o importanță 
deosebită studierii şi descifrării fenomenelor de opinie publică, 
atitudinilor, concepțiilor individuale şi colective ale oamenilor, 
punând în evidenţă o diversitate de valori, de convingeri şi 
credinţe. Demersul sociologic aplicat în dinamica opiniei 
publice relevă o multitudine de atitudini şi comportamente mai 
mult sau mai puţin raționale, unele dintre ele fiind expresia unor 
prejudecăţi, stereotipuri, rumori, zvonuri. Analiza sociologică a 
opiniei publice nu poate face abstracţie de asemenea termeni. 

În mod curent, prejudecata este o opinie preconcepută sau 
o atitudine părtinitoare împotriva sau în favoarea unei persoane, 
unui lucru, unei acţiuni. Prejudecata se caracterizează prin 
stereotipuri, care reprezintă un fel de tipare mentale, limitate şi 
fixe, rezistente la schimbare, impermeabile la nou. Conceptul de 
prejudecată s-a răspândit, mai întâi, în psihologia socială a anilor 
"20-30 din secolul trecut, datorită, pe de o parte, interesului 

ştiinţific pentru teoria atitudinii şi noilor tehnici de scalare (scala 
distanței sociale a lui Bogardus), iar pe de altă parte, 
preocupărilor privind ostilitatea faţă de minoritățile etnice în 
S.U.A. şi apoi în Europa. În anii '50, o dată cu publicarea a două 
lucrări semnificative, cercetările asupra prejudecăţii s-au 
extins. 

Este de reținut că abordarea sociologică a conceptului 
porneşte de la considerentul că prejudecata încalcă anumite 
reguli sociale, între care dreptatea, raționalitatea sau toleranța, 
fie pe fiecare în parte, fie pe toate în acelaşi timp, promovând 
ideile preconcepute, gândirea stereotipă. 

Considerată astfel ca un mod de gândire, marcat de factori 
emoționali, produs înaintea şi în afara cunoaşterii obiective a 
unei realități date, prejudecata poate fi definită ca orice 
afirmaţie ori generalizare neverificată şi neverificabilă cu privire 
la relațiile umane, la manifestările de comportament ale 
indivizilor, la calităţile personale sau de grup ale oamenilor. Prin 
urmare, prejudecățile pot caracteriza atât indivizii, cât şi 
grupurile. Afirmaţii de felul: „cine nu te priveşte în ochi are de 
ascuns ceva” sau „persoana cu o frunte lată are o inteligență 
superioară”, ori „grupul mare ca număr este şi puternic” apar ca 
expresii mai degrabă afective decât ca rezultat al unei cunoaşteri 
reale. Ca afirmații necontrolate, prejudecățile exprimă aprecieri 
fie în favoarea, fie în defavoarea celor cărora le sunt adresate, 
pătrund cu uşurinţă în mentalitatea oamenilor, cu deosebire 
acolo unde nu funcționează exigența necesară pentru 
cunoaşterea ştiinţifică, pentru verificarea adevărului. Diminuând 
sau chiar anihilând spiritul critic al indivizilor, prejudecățile au 
tendința să crească, în condițiile unor stări de frustrare a 
indivizilor sau a colectivităţii. A. Moles subliniază că orice 
prejudecată de supraestimare a propriei persoane sau a grupului 


14 T.W. Adorno, Personalitatea autoritariană; G.W. Allport, Natura 
prejudecăţii. 

măreşte agresivitatea indivizilor. De cele mai multe ori, 
prejudecățile apar şi se manifestă în legătură cu unele minorități 
naționale, religioase etc., ale căror particularități şi compor- 
tamente sunt parțial şi insuficient cunoscute şi interpretate 
necorespunzător, defectuos de către ceilalți membri ai colec- 
tivității. Se poate spune că extremismul politic şi terorismul îşi 
au „justificarea” şi în prejudecăţi. În măsura în care consecința 
ultimă a prejudecăţii constă în situarea individului sau grupului 
într-un dezavantaj evident, prejudecata este nedreaptă, 
intolerantă şi chiar înjoseşte demnitatea umană, dând naştere 
unor standarde morale duble şi dubioase. 

La rândul lor, stereotipurile, termen introdus în ştiinţele 
sociale de Walter Lippman'”, reprezintă imagini simplificatoare, 
uniform fixate şi apriorice oricărei judecăţi profunde şi obiective 
asupra grupului sau a unor persoane ori procese sociale. Acestor 
veritabile „clişee din mintea noastră”, W.Lippman le acordă o 
„funcție de economie: pentru a nu mai reflecta la fiecare situaţie, 
individul răspunde prin stereotipuri”. Termenul a fost utilizat şi 
într-un sens care lasă să se subînțeleagă că individul găseşte, în 
stereotip, o justificare a propriului său statut. De pildă, este cazul 
imaginilor pe care unii indivizi şi le fac despre o altă rasă, 
independent de experienţa reală pe care aceştia o au cu privire la 
negri sau la rasa galbenă. În această situaţie, stereotipul posedă 
două caracteristici: de economie - evitarea reflecției şi de 
justificare - negrii sau arabii sunt considerați murdari, leneşi şi 
hoţi, pentru că, prin opoziţie, cei ce apreciază se definesc ca 
fiind curaţi, harnici şi cinstiți. ' 

Imagini şablonizate, „standardizate”, preconcepute, în 
sensul că nu se bazează pe observarea directă a fenomenelor, ci 
pe moduri de gândire apriorice, rutiniere, deseori arbitrare, fără 


'5 Walter Lippman, Public Opinion, Harcourt, Brace, New York, . 

'* P.H.Maucorps, A.Memmi, J.H.Heed, Les Français et le racisme, 
Payot, Paris, 1965; Le racisme dans le monde, UNESCO. 

legătură cu indivizii sau grupurile sociale evaluate, stereotipurile 
pot fi autostereotipuri, când se referă la propria persoană, sau 
aleostereotipuri, când privesc grupuri sau, în general, alte 
persoane. Spre deosebire de prejudecăţi, stereotipurile se 
detaşează de factorii emoționali, menţinându-se la nivelul unor 
generalizări, prea puțin fondate însă, din sfera cognitivă a 
subiectului. Stereotipurile sunt favorizate de fenomenul de 
inerție, ce caracterizează, adeseori, percepţia socială a 
indivizilor. Adoptând stereotipuri şi operând stereotip, indivizii 
subestimează caracteristicile reale ale faptelor psihosociale, ale 
grupurilor sau ale altor persoane, orientându-şi necorespunzător 
comportamentul în grup şi generalizând adesea manifestările 
altora după aspecte particulare, nesemnificative, fixate în 
imagini apriorice simplificatoare. Studii şi cercetări efectuate au 
arătat că stereotipurile pot dirija comportamentele colective ale 
indivizilor, înlocuind acțiunea judicios elaborată în baza unei 
cunoaşteri veridice a realității cu imagini şablonizate şi clişee 
arbitrare, constituind astfel o sursă de conflicte sociale şi o frână 
în procesul dezvoltării sociale. 

În ceea ce priveşte conceptul de rumoare, definit ca 
„zgomot surd de voci”, ea este impersonală şi anonimă, în 
comparaţie cu opinia, care implică „o personalitate colectivă 
cel puţin virtuală”. Mai şovăielnică şi inconsistentă la început, 
rumoarea tinde să se cristalizeze în opinie, dacă „starea colectivă 
a opiniei o favorizează”. |! 

După unele abordări, rumoarea se răspândeşte mai bine, 
având în vedere faptul că ea atinge un punct de interes important 
şi prezintă o ambiguitate. Rumoarea are două funcții: să explice 
(funcția rațională) şi să elibereze tensiunile emoţionale (funcția 
afectivă). Studii empirice au arătat că informațiile difuzate prin 
intermediul rumorilor se deformează, reducându-se la elemente 
simple la care se adaugă explicații şi se adaptează detalii 


17 J.Stoetzel, La Psychologie sociale, Flammarion, Paris, 1963. 

secundare'&. În cadrul acestor deformări se produc şi fenomene 
de asimilare şi de condensare a detaliilor. Totul se reduce la o 
„structură rudimentară şi semnificativă, conformă intereselor şi 
experienței individului”. 

Una dintre cele mai vechi, interesante şi sugestive definiri 
a zvonului apare în lucrarea lui Vergiliu, Eneida, IV, în 
traducerea lui G. Coşbuc: „Merge de-a lungul oraşelor zvonul, 
prin Libia, în grabă, /Zvonul cel iute cum nu-i mişelie pe lume 
mai iute /El se-ntr-armează prin umblet, şi-n mers dă puterii şi 
adaos, /Slab şi sfios la-nceput, în curând el s-avântă-n 
văzduhuri, /Mişcă-n țărână piciorul, dar capul în nori i 
s-ascunde. /Mama țărână pe-aceasta, mâhnită prin zeii- 
ndărătnici, /Spun, că-l născuse la urmă de tot, ca pe frate lui 
Coeus/Şi lui Encelados, dându-i chiar aripi călcâielor repezi. 
/Monstru de spaimă! Şi câte pe trupu-i sunt pene, pe atâția/Ochii 
sub ele de-a pururi tot treji şi - mirare mi-e spusul - /Număr 
acelaşi de limbi, d-urechi şi de guri viitoare. /Zboară-ntre cer şi 
pământ chiar noaptea prin negru-ntuneric, /Plin de şuier, iar 
ochilor lui străinatec li-e somnul, /Ziua de pază el stă pitulat 
pe-nălțimile casei/Ori pe vrun turn, îngrozind oraşele pline de 
neamuri, /Numai minciuni şi bârfeli adunând, şi le zice- 
adevăruri, /El răspândit-a prin ţări cuvinte de-o mie de feluri, 
/Vesel că poate scorni răspândind şi ce e şi ce nu e”. 

Definit ca ştire, noutate ambiguă, neverificată despre un 
eveniment, transmisă oral într-o colectivitate socială pe canalele 
relațiilor interpersonale, afirmaţie prezentată drept adevărată 
fără a exista posibilitatea să 1 se verifice corectitudinea, 
informaţie care suferă în aşa măsură (sau fără măsură) deformări 
în cursul procesului de transmitere, încât nu poate constitui în 
nici un fel o bază valabilă pentru a determina convingerile sau 
comportamentele noastre, zvonul apare, circulă, se difuzează 
dependent de contextele sociale (credibilitatea instituțiilor 


'5 E Morin, La Rumeur d'Orléans, Edition du Seuil, Paris, 1969. 

sociale, sistemul de organizare şi circulație a informaţiei ofi- 
ciale, tipurile raporturilor de putere etc.), de caracteristicile de 
personalitate ale indivizilor şi de nevoile, aşteptările psiho- 
sociale ale indivizilor şi grupurilor. 

Studiile lui G. Allport şi L. Postman privind evidenţierea 
procesele mentale care explică deformările şi exagerările 
caracteristice zvonului şi care afectează atât de puternic starea 
de spirit şi capacitatea de discernământ ale publicului au condus 
la formularea următoarelor legi de transmitere a zvonului: 

l. Legea sărăciei sau nivelării. Mesajul iniţial, în cursul 
difuzării sale orale, suferă un proces de reducţie, comprimare, 
transmiterile succesive eliminând o serie de detalii, astfel încât 
la a cincea, a şasea retransmitere, se pierde până la 70% din 
conţinutul informaţional iniţial al mesajului'”. Această reductie 
nu se petrece la întâmplare, ci în funcţie de interesele subiecților. 
Pe măsură ce zvonul circulă, el tinde, aşadar, să devină mai 
scurt, mai uşor de înţeles şi de relatat. 

2. Legea accentuării. În procesul retransmiterii mesajului, 
are loc o accentuare a unor detalii, percepţia şi reproducerea 
fiind selective. Pe parcursul desfăşurării procesului se manifestă 
următoarele tendinţe: a) de a reţine unele elemente (cuvinte) 
frapante, bizare în dauna unor elemente importante, de fond; 
b) de a mări proporţiile evenimentului; c) de a actualiza, 
dramatiza şi localiza evenimentul; d) de a accentua mult mai 
puternic detaliile reținute la început decât pe cele ulterioare 
(efectul de anterioritate). 

3. Legea asimilării. Are loc un proces de asimilare, de 
transpunere, împrumut, falsificare, rezultat din obiceiurile, inte- 
resele, mentalităţile, prejudecățile, sentimentele şi stereotipurile 
verbale ale celor cărora li se adresează informația, ştirea. Reor- 
ganizarea şi conservarea informaţiilor în jurul unor mobiluri 


19 Gilles Amado, Andre Guittet, Dynamique des communications dans 
les groupes, Armand Colin, Paris, 1991, p. 45. 

centrale se pot realiza prin anticipare, condensare şi prin 
stereotipuri verbale. 

Cercetările sociologice au pus în evidență faptul că 
indivizii care propagă zvonuri se confruntă cu dificultatea de a 
sesiza şi de a reține în obiectivitatea lor elementele lumii 
exterioare, iar pentru a putea să le utilizeze, sunt obligaţi, ca 
„metodă” sau „schemă” preconcepută, să le restructureze şi să le 
ajusteze modelului lor de înţelegere şi, bineînţeles, intereselor 
proprii. 

La începutul secolului trecut, în lucrarea Sufletul neamului 
nostru - calități bune şi defecte, C.Rădulescu-Motru prezenta o 
perspectivă interesantă privind zvonul la români. În opinia sa, 
românilor le este caracteristic faptul că îşi fundamentează 
convingerile, în mare măsură, pe „zvonul public”, acordând mult 
mai mică importanță datelor, faptelor, dovezilor adunate 
individual. La un moment dat, C.Rădulescu-Motru afirmă chiar: 
„nu este ţară în hotarele lumii civilizate în care gura lumii, gura 
satului să aibă mai multă trecere ca în țara noastră”. Într-un 
astfel de caz, zvonul, ca mijloc de comunicare, evidențiază, de 
fapt, dominaţia opiniei publice, a opiniei de grup asupra celei 
personale, individuale. De altfel, limba română - subliniază 
C.Rădulescu-Motru - abundă în sintagme precum: „se zice”, 
„lumea spune” etc., iar pentru român, semnificativ este ceea „ce 
zice lumea, nu ce spun Ion, Gheorghe etc. Indiferent de 
chestiunea în care cineva este chemat să zică ceva, fie în 
politică, fie în ştiinţă, fie în literatură, părerea de grup primează 
asupra celei individuale”. 

O lucrare consacrată originii şi mecanismului social al 
zvonurilor relevă că circulaţia acestora se bazează pe existența a 
trei condiții esenţiale: a) credibilitatea; b) aparenţa de adevăr şi 
c) dezirabilitatea conţinutului informaţiei.” Propagarea şi 


% Jean-Noel Kapferer, Zvonurile. Cel mai vechi mijloc de informare 
din lume, Editura Humanitas, Bucureşti, 1993. 

circulația zvonurilor sunt corelate cu forma, cantitatea, calitatea 
şi credibilitatea informaţiei oficiale. Cu cât aceasta din urmă este 
mai săracă, incompletă sau puţin credibilă, cu atât sporeşte, se 
amplifică şi se intensifică propagarea, circulația zvonurilor. 
Acestea din urmă se reduc atunci când există posibilitatea 
verificării rapide a veridicităţii unei ştiri sau informații. 
Importanţa studierii şi cunoaşterii mecanismelor psihosociale ale 
zvonurilor este cu atât mai însemnată, cu cât ele nu numai că 
apar în situaţii de criză (economică, politică, informaţională), ci 
şi pot contribui la declanşarea sau agravarea acestora (predicția 
creatoare de evenimente, R.K. Merton), fapt care transformă 
zvonurile într-un instrument preferat al contrapropagandei. 


REZUM AT 


Esența socio-umană a opiniei publice presupune analiza 
naturii acesteia, a capacității de reflectare dinamică a 
structurilor şi stărilor sociale, a rolului specific al 
prejudecăţilor, stereotipurilor, rumorilor, zvonurilor, ca 
posibile căi de deturnare şi alterare a mesajelor directe sau 
indirecte ale unor opinii. 

Un loc aparte revine, ca metodă şi conținut, definiţiilor 
oferite de diverse şcoli de gândire sociologică. Esența reală a 
fenomenului opinie publică în dezvoltarea vieții sociale 
democratice se oglindeşte în coordonatele specifice manifes- 
tării sale: relațiile sociale, viața social-politică, gradul de oglin- 
dire şi exprimare a intereselor şi convingerilor (credințelor) 
diferitelor categorii sociale. Principalele teorii sociologice se 
opresc asupra mecanismului complex al manifestării specifice a 
opiniilor în viața socială. Larga sferă a opiniei publice, ca şi 
conținutul acestei forme de manifestare a conştiinţei sociale în 

acțiune, cuprinde elemente de natură politică, fiind evident locul 
opiniei publice în cadrul dinamicii politice contemporane. 


CONCEPTE-CHEIE 


e Esenţa (natura) opiniei publice, varietatea definirii. 

e Demosul, opiniile şi democraţia; mase şi lideri. 

e Comunitate de interese, majoritate şi minoritate, opinie 
publică şi opinie de grup. 

e Opinia de masă; populaţie competentă şi public efectiv. 

o Prejudecăţile; sens comun şi sens sociologic. 

e Stereotipuri,; diversitatea lor. 

e Rumori şi zvonuri; funcţii raționale şi funcţii afective. 


e Legile şi criteriile transmiterii zvonurilor. 


ÎNTREBĂRI DE CONTROL 
(autoevaluarea cunoştinţelor) 
1. Care este esenţa (natura) socială a opiniei publice? 
2. Descrieți, pe scurt, opinia publică şi opinia de grup. 
3. Ce este opinia de masă? Dar populația competentă şi 
publicul efectiv? 
4. Care este relația dintre sistemul democratic şi 


manifestarea opiniei publice? 

5. Definiţi prejudecățile şi stereotipurile din perspectivă 
sociologică. 


6. Ceroljoacă rumorile şi zvonurile în viața socială? 

IV. FUNCŢIILE ŞI DINAMICA OPINIEI PUBLICE 


Din perspectivă sociologică, opinia publică reprezintă o 
reflectare (oglindă) a problematicii sociale cu care se confruntă 
oamenii individual şi colectiv, având capacitatea de a influenţa şi 
Chiar modela comportamentele şi opiniile individuale. Rezultă 
astfel că publicul, societatea, colectivitățile pot exercita un 
anumit control social asupra indivizilor. De aici şi posibilitatea 
modelării sau manipulării, opinia publică fiind dependentă de un 
adevărat lanţ informaţional. Astfel, funcțiile şi dinamica opiniei 
publice se află într-o perpetuă relaţie de intercondiționare, 
descifrabilă, analitic, prin studiul său sociologic. 


IV.1. Funcţii. Opinie publică şi schimbări sociale 


În sens sociologic general, prin funcție se înţelege rolul 
îndeplinit de o anumită instituţie socială sau de un proces social 
anume în raport cu societatea ca întreg; analiza ştiinţifică a 
funcțiilor relevă dependența organică dintre componentele 
sistemului social complex şi unitar. 

După cum am văzut în capitolele anterioare, opinia publică 
reprezintă în sine o instituție socială sau un proces social sui 
generis, relativ independent, dar ale cărui existență şi dinamică 
sunt strâns legate de existența şi dinamica societăţilor sau 
colectivităţilor umane ca întreg. 

În această privință, un aspect deosebit de important al 
cercetării opiniei publice, şi căruia specialiştii i-au acordat o 
atenție particulară, se referă la funcțiile opiniei publice. 

Analizând funcțiile opiniei publice, unii autori le deosebesc 
după „sfera de aplicare”, adică după acele domenii ale vieții 
sociale în care aceasta acționează şi se manifestă. Astfel, sunt 
abordate frecvent rolurile specifice ale opiniei publice în viața 
politică, în general, şi în domeniul politicii externe, în special, 
contribuția sa aparte în domeniul economiei, al producției, al 
vieții culturale şi educației civice, influenţa remarcabilă pe care 
o exercită într-o sferă sau alta a conştiinţei sociale. 

Pentru o corectă evaluare a rolului opiniei publice în 
societate, în general, şi a funcțiilor sale specifice sunt necesare 
abordarea sociologică realistă, delimitarea între funcții latente şi 
funcții manifeste, evitarea oricăror mituri. 

Aşa cum atrage atenția Karl Popper, „trebuie să ne ferim de 
o serie de mituri ale «opiniei publice» care sunt preluate adesea 
necritic”, precum „mitul clasic — vox populi, vox dei — care îi 
conferă vocii poporului un fel de autoritate şi înțelepciune 
ultimă”, cu echivalentul lui modern, „credinţa în infailibilitatea” 
omului de pe stradă, a „omului simplu”, uitându-se, din păcate, 
că „poporul vorbeşte din fericire foarte rar cu o singură voce”, 
opțiunile sau opiniile poporului fiind foarte diverse, neomogene 
Şi, nu de puţine ori, contrare. Există, apoi, „mitul despre 
progresul opiniei publice” sau „teoria rolului de avangardă al 
opiniei publice”, în toate cazurile fiind necesară aplicarea 
metodei criticii raţionale, adică a căutării şi verificării 
adevărurilor rezultate din sinteza opiniilor, din evaluarea lucidă 
a avantajelor şi pericolelor opiniei publice. „Pe baza anonimității 
sale, opinia publică este o putere fără responsabilitate şi, de 
aceea, deosebit de periculoasă. (De exemplu: excluderea celor 
de culoare şi alte chestiuni legate de «rasă»)... propaganda falsă 

a unui grup de cetăţeni poate dăuna foarte uşor unui cu totul alt 


grup”. 

Cunoaşterea practică a fenomenului opiniei publice şi 
evaluarea lui realistă, inclusiv în legătură cu influența exercitată 
în mediul social —, de la grupuri mici la colectivităţi largi, 
naționale sau internaționale —, reprezintă un demers sociologic 
adecvat cunoaşterii şi evaluării funcțiilor sociale ale opiniei 
publice. 

Abordarea sociologică a problemei funcțiilor oricărui 
sistem sau subsistem, în cazul de față a funcțiilor opiniei 
publice, trebuie să ţină seama că orice asemenea funcţie se 
defineşte în jurul a patru criterii sau axe, potrivit lui Talcott 
Parsons, şi anume: adaptarea, urmărirea scopurilor, stabilitatea 
ŞI integrarea, evaluate în mişcarea şi dezechilibrele (stările 
conflictuale) specifice socialului. (Complexitatea analizei 
funcţiilor opiniei publice apare cu atât mai evidentă, cu cât 
structura opiniei poate fi şi este diversă, în raport cu ponderea 
curentelor de idei din perimetrul unei anumite aşezări şi evoluții 
a acestora. Din această perspectivă pot să existe opinii publice 
omogene (axate în jurul unei anume valori sau unui set de valori 
apropiate), polare (valori alternative, relativ egale), asimetrice 
(valori dispersate, inegale) şi difuze (valori încă neconfirmate 
sau în proces de confirmare). 

Privită în ansamblu, opinia publică este astfel un fenomen 
aflat sub tensiune cumulativă cantitativ şi calitativ, îndeplinind 
roluri constructive (pozitive) sau, dimpotrivă, distructive 
(negative). În această ordine de idei, sintetizând abordările 
diverselor şcoli sociologice, se pot remarca diverse categorii de 
funcţii ale opiniei publice, pornind de la cel puțin trei criterii de 


! Karl R. Popper, În căutarea unei lumi mai bune, Humanitas, 
Bucureşti, 1998, p. 156-166. 

evaluare: 1) influența asupra mediului social; 2) conţinutul; 
3) forma de exprimare. 

Astfel, sub incidenţa influenţei asupra instituțiilor sociale 
(mediului societal) se vorbeşte despre funcțiile: 

a) Expresivă sau de control, a cărei esenţă constă în aceea 
că opinia publică, independent de condiţiile în care acţionează, 
ocupă aproape întotdeauna o poziţie-cheie față de anumite fapte 
sau evenimente ale vieţii sociale şi, îndeosebi, faţă de acţiunile 
statului întreprinse prin intermediul diferitelor sale instituții. 
Această funcție specifică dă opiniei publice caracterul unei 
puteri situate deasupra instituțiilor oficiale, care apreciază şi 
controlează activitatea acestor instituții. 

Funcția expresivă a opiniei publice atinge cea mai mare 
dezvoltare a sa atunci când dispune de forme variate de control 
şi participare a indivizilor la conducerea proceselor sociale, deci, 
în condițiile în care mecanismele democratice şi statul de drept 
se manifestă plenar; 

b) Consultativă, care constă în aceea că opinia publică 
oferă sugestii referitoare la modurile de soluționare a unor 
probleme economice, politice, sociale, instituţiilor puterii, dar şi 
componentelor societății civile. 

Într-un sistem coerent, al democraţiei, funcția consultativă 
a opiniei publice se poate dovedi eficientă prin consecinţele ei, 
permiţând manifestarea liberă a diverselor forțe sociale şi 
politice. Se poate spune că funcția expresivă a opiniei publice 
contribuie la orientarea vieții democratice pluraliste în direcția 
consensului, chiar între factori politici opozanți, care acceptă cel 
puţin trei elemente fundamentale: „(a) valorile ultime (cum ar 
fi libertatea şi egalitatea), care structurează sistemul de opinii; 
(b) regulile jocului sau procedurile; (c) guvernele specifice şi 
politice guvernamentale”. Altfel spus, „expresia conform căreia 
în democraţie suntem de acord să nu fim de acord înseamnă de 
fapt că (a) trebuie să fim mai întâi de acord asupra regulilor 

conform cărora putem să nu fim de acord şi să ne rezolvăm 
neînțelegerile; şi (b) dezacordul în cadrul unor astfel de reguli 
este un dezacord pe care democraţia îl protejează şi îl 
perpetuează”;? 

c) De directivă a opiniei publice, care constă în acceptarea 
ideii că hotărârea democratică într-o anumită problemă de 
existență are un sens imperativ. Ca şi în cazul funcției 
consultative, caracterul de directivă al opiniei publice, în 
societățile democratice, se referă, în mod practic, la majoritatea 
domeniilor vieţii social-politice, economice, culturale, juridice, 
dobândind o pondere din ce în ce mai importantă în procesul de 
exprimare a opiniei publice. În sistemele totalitare, autoritare, 
opinia publică este restrânsă, „controlată” administrativ, încât 
funcția ei de directivă este, practic, nulă. 

În raport cu conţinutul opiniei publice pot fi deosebite 
funcţiile: a) de apreciere; b) analitică; c) constructivă; d) de 
reglementare. 

a) Funcţia de apreciere, ca exprimare publică a atitudinii 
față de o problemă sau alta, faţă de un fapt sau altul din realitate 
este cea mai răspândită. Ea este îndeplinită, de regulă, de 
părerile cele mai sărace în conţinut dintre cele care provin de la 
opinia publică. Foarte adesea, în spatele acestor exprimări nu se 
află nimic în afară de o atitudine pur emoțională, bazată pe 
momente întâmplătoare, superficiale, nesusținute prin nici un fel 
de raționamente privitoare la raporturile omului față de faptul 
apreciat. 

Dintre toate funcțiile, cea de apreciere este considerată şi 
cea mai largă din punctul de vedere al cuprinderii. Practic, ea 
participă la toate exprimările opiniei publice, fără nici o 
excepţie, acest aspect fiind legat de faptul că atitudinea 


? Giovanni Sartori, Teoria democraţiei reinterpretată, Editura Polirom, 
Iaşi, 1999, p. 102-103. 

oamenilor față de realitate poate fi exprimată nu numai sub 
forma aprecierii directe, ci şi în mod indirect. 

b), c) Funcțiile analitică şi constructivă ale opiniei publice 
sunt strâns legate între ele, prima exprimând rolul subiectului 
care analizează raporturile şi faptele realităţii, iar cea de-a doua, 
rolul subiectului care programează relațiile şi procesele sociale. 

Cele două funcţii au numeroase trăsături comune. Este 
vorba de însuşi caracterul activităţii de gândire a opiniei publice. 
Spre deosebire de pronunţarea opiniei de apreciere pentru care, 
de regulă, există suficiente cunoştinţe, formate exclusiv la 
nivelul obişnuit al cunoaşterii şi, adesea, în atitudinea pur 
emoțională a individului față de problema respectivă, realizarea 
sau adoptarea unei hotărâri cu conţinut presupune deja existenţa, 
într-o măsură mai mare sau mai mică, a elementelor gândirii 
prospective social, raționale, adică motivate obiectiv. De această 
dată, pronunţarea opiniei, într-o problemă sau alta, nu mai 
constituie un act de voinţă (cu voie sau fără voie), ci un act de 
cunoaştere, mai mult sau mai puțin creatoare, cuprinzând o 
anumită înţelegere (fireşte, aceasta poate fi mai mult sau mai 
puţin profundă) a relațiilor reale, şi un sistem determinat de 
argumente (de asemenea, mai mult sau mai puţin precis), care 
fundamentează o anumită poziţie. 

Dar, în acest caz, nu mai este vorba despre opinia publică 
generală sau generalizată, ci despre segmentarea ei prin dirijism 
social, în spirit autoritar, ceea ce îngustează filonul valorificării 
experienței directe a maselor. 

Funcţiile analitică şi constructivă apar astfel a fi mai mult 
elitiste decât democratice. 

d) Funcţia de reglementare. Dintre funcțiile opiniei publice 
legate de conţinutul său, trebuie distinsă, în sfârşit, şi aşa-numita 
funcție de reglementare. Sensul acestei funcţii constă în aceea că 
opinia publică elaborează (sau asimilează părți din sfera ştiinţei, 
ideologiei, religiei etc.) şi introduce norme precise în relațiile 

sociale. Ca atare, această funcție poate afecta şi activitatea unor 
grupuri sau colective întregi, însă direcția ei principală este 
reglementarea comportamentului persoanelor individuale, atât 
pe planul relaţiilor reciproce dintre individ şi colectiv, cât şi pe 
planul raporturilor reciproce dintre indivizi. 

Unii sociologi consideră că funcția de reglementare 
semnifică, în sensul îngust al termenului, o funcție de educare. 
Spre deosebire de funcţiile analizate anterior şi care conţin, 
într-o măsură sau alta, momentul influenței morale asupra 
indivizilor, grupurilor, colectivităților, funcția de reglementare 
este prin excelenţă educativă. Ea se realizează şi atunci când 
opinia publică nu se „exprimă”, nu apreciază, nu analizează şi 
nu propune nimic. Într-o anumită măsură, codul prescris de 
reguli şi legi, foarte adesea nescris, care parcă pluteşte în aer, 
acceptat de societate (sau de un anumit grup social), determină 
comportamentul individului. 

De altfel, funcția de reglementare este una dintre cele mai 
vechi funcţii ale opiniei publice. În toate societăţile, opinia 
publică - independent de formele ei de existență şi de exprimare 
- a jucat rol de sursă şi reglator al acţiunilor omeneşti. În zilele 
noastre şi în actualul context social, rolul opiniei publice în 
calitate de „educator şi reglator al relaţiilor umane” trebuie să 
sporească în mod considerabil. 

După forma de exprimare, pot apărea două funcții ale 
opiniei publice: a) pozitivă şi b) negativă. În primul caz, opinia 
publică deţine rolul subiectului care, într-un fel sau altul, 
„programează procesele sociale”, iar în cel de-al doilea caz, 
joacă „rolul de subiect care se manifestă prin declarații negative 
şi care nu propune în schimb nici un fel de program propriu”. 

Distincția dintre cele două funcții se poate vedea cu 
claritate în exemplul activității consultative sau de directivă a 
opiniei publice. Exprimându-şi atitudinea față evenimente sau 
fapte sociale, dând sfaturi sau adoptând hotărâri categorice, 

apreciind evenimente sau fapte sociale, analizând sau judecând 
relațiile dintre oameni, în ultimă instanță, opinia publică recurge 
la două forme ale exprimării ei: la încurajare, susținere, 
confirmare sau la dezaprobare, refuz de a sprijini, negare a 
faptelor, evenimentelor, proceselor sau întâmplărilor. 

Este de reținut că odată cu schimbările din societate sau, 
uneori, înaintea acestora se produc şi schimbări ale opiniei 
publice. Pe scurt spus, între dinamica socială şi dinamica opiniei 
publice există relaţii concrete şi complexe, analizabile şi 
măsurabile prin metode specifice ale sociologiei. 


IV.2. Sistemul şi mecanismul funcţionării 
opiniei publice 


Ca fenomen social larg cuprinzător, relativ autonom, cu 
„personalitate” distinctă în viaţa socială, opinia publică dispune 
de un sistem propriu şi un mecanism specific de funcționare. 

Sociologii domeniului au ajuns la concluzia că opinia 
publică este un sistem de fenomene care au loc în structuri 
sociale dinamice, iar mecanismul său de funcționare se 
caracterizează prin coexistența şi propagarea fluidă, curgătoare, 
a opiniilor, prin schimbul continuu de opinii (judecăţi, preju- 
decăţi, informaţii corecte sau false, stereotipuri, rumori, zvonuri 
etc.), prin transformarea lor calitativă, prin nivelare, stabilizare 
şi selecţie (cernere), prin procesul de structurare în tendinţe mai 
cuprinzătoare. 

Cristalizarea şi stabilizarea opiniilor, cuprinderea lor 
într-un sistem structurat (schimburi de opinii, discuții, propa- 
gandă), în cadrul unor norme şi tradiții sociale care „poartă 
mesajul” unor interese sociale mai ample, eterogene, sunt pro- 
cese apte să modifice şi să coaguleze sentimente şi atitudini, să 
solidarizeze noi convingeri sau, dimpotrivă, să respingă, să 
izoleze altele. 

În perspectivă sociologică, opinia publică nu poate fi 
identificată cu totalitatea opiniilor manifestate public, dat fiind 
că nu toate acestea constituie partea organică, materia de bază a 
opiniei publice, ca sistem al opiniilor şi al fenomenelor de 
comunicare. Spre exemplu, poziţii exprimate la radio, în presă, 
la televiziune şi prin alte mijloace de comunicare în masă, cu 
toată larga lor audiență, „cad” în afara sferei publicului efectiv 
sau îl pot „capta” şi, ca atare, influenţa, cristalizând noi sfere de 
identificare a opiniei publice. 

Este semnificativ că, din acest punct de vedere, pot fi 
consemnate tipuri distincte ale opiniei publice. Astfel, filosoful 
Karl Popper constată existența a „două tipuri ale opiniei 
publice: una care este ancorată în instituţii, şi alta, care nu este 
ancorată în instituţii”. Autorul oferă atât „exemple de instituții 
care servesc opiniei publice sau influențării ei”, cum ar fi „presa 
(inclusiv scrisorile adresate editorilor), partidele politice, 
societățile, universitățile, comerțul de carte, radioul, teatrul, 
cinematograful, televiziunea”, la care s-ar putea adăuga rețelele 
de Internet, telefonia mobilă, „autostrăzile electronice ale infor- 
mației”, cât şi „exemple pentru formarea opiniei publice fără 
asemenea instituții specializate: ceea ce spun oamenii despre 
cele mai recente întâmplări sau despre străini sau despre «cei de 
culoare» în tren sau în alte locuri publice; ceea ce discută unii 
despre alţii... la dinner... la cafenea... la o bere”. Aceste 
prilejuri se pot chiar transforma în instituții stabile, observă Karl 
Popper”. 

Asemenea constatări relevă contribuţia tot mai mare pe 
care o au diversele mijloace de comunicare în anihilarea 
prăpastiei dintre interesul social crescând şi modul de abordare 
personală, directă a „evenimentelor”. Publicitatea făcută unui 
„eveniment” sau tăcerea în care el e învăluit, modul de selectare 


* Karl R. Popper, În căutarea unei lumi mai bune, Editura Humanitas, 
Bucureşti, 1998, p. 165-166. 

şi prezentare a ştirilor, comentarea „evenimentului” influenţează 
în egală măsură conţinutul, oferta de informaţii şi structura de 
comunicaţii ale opiniei publice. Procesele comunicaţionale ce 
fac parte integrantă din opinia publică diferă de cele care 
influențează opinia publică. 

În abordarea unor sociologi, nu se pot încadra în categoria 
opiniei publice opiniile, declaraţiile oficiale ale reprezentanților 
instituționalizați ai structurii puterii. Opinia publică oglindeşte 
tocmai raportul dintre cei „ce participă” direct şi cei ce participă 
indirect la structura puterii, raport pentru care despărțirea şi 
dihotomia opiniilor oficiale, instituţionalizate şi neinstituționalizate, 
devin determinante. Tocmai formarea, propagarea şi stabilizarea 
opiniilor neinstituționalizate, dar în mod obiectiv existente, 
constituie, de fapt, obiectul cercetării opiniei publice. 

În măsura în care forurile oficiale publice ale sferei 
instituționalizate se străduiesc să oglindească opinia publică, în 
măsura în care ele devin „exponente”, „interprete” ale opiniei 
publice, aceste aspecte pot constitui o temă importantă şi 
interesantă de studiu. Dar, chiar în cazul în care instituțiile şi 
organizațiile în cauză se străduiesc să amplifice şi să reprezinte 
în cea mai mare măsură glasul opiniei publice, ar deveni 
problematică aprecierea lor ca făcând parte integrantă din opinia 
publică. Opinia publică nu este identică nici cu atmosfera 
publică, deşi este un fenomen strâns legat şi de aceasta. 

Opinia publică este generată mereu de un eveniment 
concret, are un obiect concret şi, legat de acesta, un conținut 
relativ bine determinabil. La formarea atmosferei publice 
contribuie nu un singur eveniment, ci o întreagă înlănţuire de 
evenimente. O asemenea particularitate explică de ce o atmos- 
feră publică identică - de nemulțumire, de pildă - poate fi 
generată de evenimente cu totul diferite. 

În acelaşi timp, procesele constitutive ale opiniei publice 
apar într-un mediu spiritual determinat, într-o atmosferă de viață 

cu anumite caracteristici, care influențează structurile de 
comunicaţii, mecanismul de funcţionare, intensitatea opiniei 
publice. Pe de altă parte, şi opinia publică provocată de un 
eveniment concret contribuie la modelarea atmosferei publice 
generale. Toate acestea îndreptăţesc concluzia potrivit căreia 
prin opinie publică trebuie înţeles sistemul opiniilor, al 
aprecierilor de valoare, al dorințelor şi manifestărilor de voință 
indicate de evenimente determinate, funcționând în structuri 
sociale eterogene, care se cristalizează în diferite formaţii socio- 
umane şi în procese de comunicaţii. Opinia publică oglindeşte 
astfel raporturi sociale, raporturi în care dominante sunt sepa- 
rarea sferei instituționalizate de cea neinstituționalizată, a 
statului de societate, a guvernanţilor de guvernaţi, a celor ce 
participă direct la putere de cei ce nu participă. Opinia publică 
nu este, fireşte, numai o urmare pasivă, un derivat al relațiilor 
sociale, ci şi un modelator activ al acestora, într-un anumit sens, 
parte integrantă a lor. 

Prin urmare, oglindind conştient sau inconştient raporturile 
populaţiei competente şi publicului efectiv față de structura 
puterii, independent de obiectul evenimentului indicator, opinia 
publică este un fenomen prin excelență politic. Manifestările 
publicului efectiv, care îşi formează o opinie despre evenimente 
de referinţă, care reacționează la acestea, constituie materia pri- 
mă a formării şi integrării într-un sistem unitar a opiniei publice. 

De fapt, cum se poate lesne constata, nu numai prin natura 
sa internă, dar şi prin mecanismele de constituire şi manifestare, 
opinia publică este un fenomen deosebit de complex. Prin 
asemenea mecanisme are loc trecerea de la opinia individuală la 
opinia publică; aceasta, departe de a reprezenta un bloc omogen, 
o entitate supraindividuală sau suma opiniilor individuale, 
rezultă din procesele interpersonale complexe care se produc în 
conştiinţe, în legătură cu structurile sociale şi cu funcționarea 
instituţiilor sociale. În teoria lui Stoetzel, opinia publică este, aşa 


94 


Universitatea SPIRU HARET 


cum am relevat şi în alt context, rezultanta corpului social, „este 
semnificația reacțiilor de opinie a nenumărați subiecți care 
gândesc public. Corpul social, diviziunile, expresiile sale nu 
sunt, în cele din urmă, decât intențiile sociale ale individului... 
Socialul există numai în măsura în care este gândit de indivizi”. 
La rândul lor, influenţa şi funcţiile opiniei publice (apreciativă, 
sancțională, educațională, de control social) se realizează tot prin 
procese complexe, de natură psihosociologică. Adevărată 
manifestare de conştiinţă, opinia publică este determinată de 
factori sociali obiectivi, de datele existenţei sociale concret- 
istorice a publicului şi este condiționată de factori psihosociali. 
Factorii sociali obiectivi sunt atât de ordin general (natura, 
caracteristicile şi stadiul de evoluţie a societăţii, structura socială 
şi naţională, regimul politic, particularitățile naţionale, istorice, 
sociale şi culturale, sistemele de valori şi norme specifice etc.), 
cât şi de ordin particular şi individual (locul persoanei în 
contextul social, apartenența profesională, socială, politică, 
națională, confesională, locul de rezidenţă, vârsta, sexul, gradul 
de instrucție şcolară, status-ul şi rolurile familiale etc.). Un rol 
important îl joacă şi normele grupurilor de apartenenţă, cadrul 
situațional şi evenimenţial concret, particularitățile psihologice 
ale individului, experienţa personală de viaţă etc. Ele însele 
obiectiv determinate, condiționările de ordin psihosociologic se 
referă la influența exercitată de tradiții, mentalități, stări de 
spirit, prestigiu şi autoritate, relaţii interpersonale etc., ca şi la 
influența persuasivă a mijloacelor de comunicaţie de masă, a 
mijloacelor de educaţie şi de propagandă. 

Un rol deosebit de important în formarea şi orientarea 
curentelor de opinie publică îl joacă aşa-numitele procese 
intermediare (microgrupurile, liderii de opinie, relaţiile şi 
conversațiile interpersonale) care condiționează puternic 
influenţa exercitată de mijloacele de comunicare de masă. 


4 Jean Stoetzel, Théorie des opinions, PUF, Paris, 1943. 

Cercetările şi studiile efectuate de diferiți specialişti au 
evidenţiat faptul că opinia publică se constituie şi acționează la 
niveluri diferite, potrivit dimensiunilor grupurilor sau comunităților 
sociale respective. Se poate, astfel, identifica opinia publică la 
nivelul grupurilor  socioprofesionale cu dimensiuni mai 
restrânse, la nivelul unor comunități zonale, rezidențiale, la 
nivelul unor organizații sau organisme, la nivelul unor categorii, 
clase sociale, al unei sau unor națiuni, la nivel mondial. Fără a 
induce o separare absolută între aceste „izvoare” ale opiniei 
publice, acestea se cer studiate relativ distinct, deoarece, de la un 
nivel la altul, diferă modul de constituire, precum şi influența 
socială pe care opinia publică o exercită. 

În calitate de fenomen colectiv, opinia publică poate fi, 
structural, aşa cum am văzut în capitolul anterior, fie omogenă, 
fie polarizată, fie asimetrică, judecând sub aspectul curentelor de 
opinii, convergente sau divergente, într-o problemă dată, într-un 
anumit moment sau mediu social. 

Pot exista şi situații în care nu poate fi identificat un curent 
de opinie, părerile publicului fiind în mod provizoriu, temporar 
dispersate, necristalizate. Reprezentând un fenomen de natură 
psihosociologică, determinat şi „reglat? de evenimentele şi 
faptele din viața socială, de fluxul de informații şi de 
interpretarea lor, de schimbarea centrelor de interes ale 
publicurilor, opinia publică trebuie analizată şi apreciată în 
întreaga ei complexitate şi mişcare, nu ca o realitate statică, 
imuabilă, ci ca un proces dinamic. De aceea, noțiunea de opinie 
publică nu se reduce la una sau alta din stările în care se află 
(dispersată, polarizată, majoritară sau unanimă), ci exprimă 
raportul dintre opiniile unui public determinat într-o chestiune 
concretă, actuală, interesantă, controversabilă şi exprimând, 
bineînțeles, anumite interese. 

Una din sursele fundamentale de formare a opiniei publice 
la scară macrosocială (națională sau mondială) o reprezintă 

informațiile şi comentariile interpretative oferite de mijloacele 
de comunicare în masă, temă ce va fi abordată în partea a doua a 
lucrării (Sociologia mass-media). De altfel, în lumea modernă, 
mass-media pot oferi simultan aceeaşi masă de ştiri unui public 
larg, alcătuit din oameni foarte diferiți, dispersaţi, fără contacte 
directe între ei; pot oferi acestora un centru comun de interes, 
subiecte de dezbatere similare la un moment dat, iar prin 
informațiile şi comentariile puse la dispoziție, pot genera reacții 
identice ale unor publicuri foarte diferite sau controverse asupra 
unuia şi aceluiaşi subiect. 

În genere, acţiunea de propagandă care însoţeşte în mod 
obligatoriu acțiunea de informare dă naştere curentelor de opinie 
publică, modifică direcţia acestora, iar mecanismul trecerii de la 
opinii individuale la cele de grup, colective, de masă cuprinde 
următoarele faze: receptarea informaţiei, comentarea ei, 
discutarea, confruntarea punctelor de vedere, cristalizarea unui 
sau unor curente de opinii. 

Analiştii fenomenelor de opinie publică au evidențiat 
faptul că, în raport cu opinia individuală, o dată constituită, 
opinia publică exercită asupra acesteia o presiune psihosocială în 
sensul conformării opiniei individuale față de cea publică. În 
acelaşi timp, opinia publică preia rolul de a asigura stabilitatea, 
echilibrul opiniei individuale când aceasta concordă cu cea 
colectivă. Deosebirile, ce merg până la contradicții, între opinia 
individuală şi cea de grup, colectivă pot crea clivaje în funcţie de 
natura problemei şi, mai ales, de natura grupului. După cum se 
ştie, există probleme esenţiale, de principiu, cu caracter valoric- 
normativ definitorii pentru grup, în care dezacordul sau 
diferenţierea obligă persoana să părăsească grupul sau grupul să 
excludă persoana în cauză. 

Opinia publică se caracterizează şi printr-o anumită 
dinamică în timp. Ea poate să aibă anumite orientări într-un 
stadiu inițial şi altele în perioade succesive de timp, fiind, de 

regulă, fluctuantă. Totodată, opinia publică poate fi influențată 
sau schimbată prin „oferta intenționată” de informaţii, 
selecționate şi direcționate spre orientarea dorită şi prin 
multiplicarea canalelor de difuziune a informaţiei. Drept 
rezultat, se produc schimbări ale atitudinilor, respectiv ale bazei 
cognitive şi ale trăirilor afective, care, apoi, influenţează 
comportamentele sau acțiunile efective. 

Înscriindu-se ca un important factor de reglementare a 
raporturilor dintre nevoile sociale şi acțiunile sociale, opinia 
publică va suferi, la rându-i, schimbări corespunzătoare realității 
sociale pe care o reflectă activ şi dinamic. 

Multitudinea factorilor care se întrepătrund şi se 
intercondiționează la nivel macrosocial şi grupal, angrenaţi în 
procesul de formare a opiniei publice, alături de principalele 
coordonate ale cadrului instituționalizat, concură la canalizarea 
eficientă a opiniei publice şi la orientarea sa către împlinirea cât 
mai adecvată a aspirațiilor umane. 

Fiind un proces izvorât nu numai din relațiile dintre 
indivizi şi grupuri de indivizi, ci şi, mai ales, un rezultat al vieții 
sociale în ansamblu şi al condițiilor obiective în care aceasta se 
dezvoltă, opinia publică are câteva trăsături principale, al căror 
caracter de simultaneitate presupune o tratare interferentă, şi 
anume: a) caracter public, b) caracter activ, opinia publică 
reprezentând un important factor al schimbării şi dezvoltării 
sociale; c) caracter calitativ complex, realizat printr-o 
cuprindere amplă a tuturor domeniilor sociale; d) caracter 
sistemic deschis, conferit de mecanismele sale de formare şi de 
structura cadrului instituțional în care se manifestă; e) caracter 
plurivalent al formelor sale de manifestare şi caracter deschis al 
modalităţilor ei de afirmare; f) caracter nemijlocit al afirmării 
sale în raport cu „nevoia socială” care a generat-o. 

Am putea, astfel, împlini definirea opiniei publice, arătând 
că aceasta este o categorie sociologică prin care se exprimă 

ceea ce este general, comun în gândirea, atitudinea şi acțiunile 
practice ale oamenilor faţă de rezolvarea diferitelor probleme 
de interes general ale vieţii politice, economice, sociale; opinia 
publică se formează în raport cu interesele sau cu comunitatea 
de interese a mai multor categorii sociale faţă de diferitele 
evenimente şi probleme ale vieţii sociale. 

Opinia publică se afirmă în mod deschis şi se manifestă 
prin aprobarea sau dezaprobarea politicii şi activităţii statului, 
partidelor, conducătorilor, prin sprijinirea sau nesprijinirea 
aplicării acestei politici, prin funcția de stimulare şi întărire a 
unor norme şi reguli de comportare în viața socială şi personală, 
de sancționare a celor care încalcă regulile şi normele de 
convieţuire socială, în conformitate cu interesele generale. 

Opinia publică se formează atât în mod spontan, pe baza 
condițiilor de existenţă şi în virtutea unor tradiţii, obiceiuri, stări 
de spirit - elemente specifice psihologiei sociale -, cât şi sub 
influenţe ideologice. În raport cu gradul de conștiință, de 
dezvoltare a societăţii, de condițiile politice în care se formează, 
de caracterul ideologiei a cărei influență o suferă, conţinutul 
opiniei publice poate să cuprindă şi elemente ale spontaneității, 
ale conştiinţei cotidiene. 

Prin urmare, opinia publică reflectă întotdeauna, în toate 
cazurile, într-un fel sau altul, realitatea socială. Dincolo de 
aprecierile oamenilor stau relațiile sociale reale, care generează 
reprezentările şi concepțiile respective şi care se reflectă în 
acestea. Astfel, în analiza sa, cercetătorul opiniei publice nu 
poate să se limiteze numai la examinarea conştiinţei „în sine”, la 
constatarea evantaiului de opinii. El trebuie să dezvăluie 
conținutul real al opiniei şi, înainte de toate, relațiile, raporturile 
din viața socială care s-au reflectat în mod specific în conştiinţa 
oamenilor sub forma acesteia. 

În acelaşi timp, a spune numai atât înseamnă a exprima 
numai o parte a adevărului. Cealaltă parte, nu mai puţin 

importantă, constă în aceea că această reflectare nu este 
niciodată simplă, ci ea este complexă, contradictorie prin 
caracterul său, supusă unui şir de factori foarte diferiți. De 
aceea, cercetătorul nu poate pune semnul egalității între opiniile 
despre fapte şi faptele înseşi; el trebuie să descopere caracterul, 
profunzimea, gradul exactității reflectării acestora în opinia 
publică. 


IV. 3. Actualitatea şi relevanţa 
unui concept: opinia naţională 


Despre opinia publică, analizată în evoluția ei istorică, se 
poate spune că ea a devenit, cu timpul, „o etichetă modernă 
pentru fenomene moderne”. 

În istoria universală, un asemenea fenomen îl reprezintă 
apariția şi dezvoltarea naţiunilor, a căror existenţă şi forță de 
creaţie nu trebuie şi nu pot fi estompate de procesul obiectiv al 
globalizării, el însuşi bazat pe evoluţia şi dezvoltarea națiunilor. 
Indiferent de tendinţele negative ale globalizării şi mondializării, 
fiinţa națională concretă şi diversitatea națională, evidenţiate 
îndeosebi prin cultură, rămân un dat al istoriei, o sursă a 
viitorului umanităţii. Considerăm a fi mereu actuală teza lui 
Dimitrie Gusti potrivit căreia națiunea este o creație voluntară, 
rezultată şi proiectată în viitor din voinţa de a fi, a trăi şi a 
acționa constructiv pentru un destin propriu al celor ce o 
compun. 

Structurată sau amorfă, consistentă sau relativ fluidă, 
purtând încărcături ideatice clare sau exprimând mai degrabă 
laturi afective, de psihologie socială, referindu-se la probleme 
centrale ale societăţii sau la diverse interese şi poziţii de grup, 
opinia publică este prezentă peste tot şi în orice timp ca „for 
interior al națiunii”, cum a fost ea caracterizată într-o bine 


` Giovanni Sartori, op.cit., p. 100. 

cunoscută definiţie. În numele şi din perspectiva opiniei publice 
se exprimă, direct sau mijlocit, cu înţeles limpede sau 
„codificat”, grupuri structurate sau constituite ad-hoc, partide şi 
alte organizaţii politice, diferite comunități, organizaţii sociale, 
diverse instituţii publice şi, desigur, nu în ultimul rând, 
mijloacele de informare în masă, puterea politică, statală dintr-o 
etapă sau alta a istoriei naţionale. Acel nivel sau mesaj direct ori 
indirect al opiniei publice, care face din ea un fenomen național, 
oglindeşte integrarea organică a acestei categorii socio-culturale 
în câmpul social. În condiţiile unei diversităţi, practic nelimitate, 
de manifestare pe cele mai diferite planuri (local, sectorial, 
profesional etc.), se disting exprimări ale opiniei publice care, ca 
amploare, tind să cuprindă, să acopere ansamblul societății. Dar, 
mai mult decât prin întindere, opinia publică se ridică la rangul 
de opinie națională prin conţinutul său, prin concordanța cu 
interesele generale ale societății, al căror „purtător de cuvânt” 
devine. 

Există manifestări ale opiniei publice care se grefează pe 
cele mai diverse fenomene ale vieţii sociale, dintre care un loc 
central revine intereselor generale, naționale nu numai prin 
extensie, ci şi, mai ales, prin semnificaţie şi însemnătate. 
Problemele care privesc comunitatea umană la nivel național, 
condițiile de existenţă ale întregii societăți, problemele ţării, ale 
poporului, cele care se referă la dezvoltarea de ansamblu şi de 
durată, la modul cum este guvernată şi gospodărită țara, 
formează, prin întrepătrunderea lor şi valoarea mesajului 
încorporat, substanța vie în jurul căreia se constituie şi se 
exprimă opinia publică în calitate de opinie națională. Aparentă 
sau discretă, acționând în forme vizibile şi penetrante sau prin 
mijloace difuze, ceea ce îi conferă grade diferite de audienţă, 
deci, de influenţă în plan social, opinia publică națională trăieşte 


é Aurelian Bondrea, Opinia publică, democraţia şi statul de drept, 
Editura Fundaţiei România de Mâine, Bucureşti, 1996. 

viața cetăţii, este câmpul de întâlnire şi dialog al intereselor şi 
poziţiilor diferite, dar convergente, precum şi de confruntare a 
celor divergente, opuse. Atât dialogul, cât şi confruntarea nu 
sunt totdeauna asimilabile cu adevăratul interes național; 
dimpotrivă, ceea ce este parțial, de grup, însă drapat în haina 
interesului general, poate genera deturnări de sensuri ori de 
valori. În ciuda acestor dificultăţi, raportarea opiniei publice la o 
categorie de interese, şi anume, cele de natură şi valoare 
națională, introduce un criteriu obiectiv în înțelegerea şi 
aprecierea opiniei publice, înlesnind prin aceasta distingerea 
acelei sume de trăsături care permit caracterizarea ei drept 
opinie națională. 

Ar fi, desigur, simplificator, profund greşit să se considere 
opinia națională ca un dat ce rămâne mereu acelaşi, neschimbat, 
static. În realitate, există o dinamică a formării şi manifestării 
intereselor la nivel național şi, totodată, o dinamică a opiniei 
publice la acelaşi nivel, ca exprimare a poziției faţă de interesele 
naționale, ca modalitate de promovare a acestora, dar şi ca 
expresie a creşterii nivelului de cultură, de educaţie şi formare a 
naţiunii. În acest sens, apare cu limpezime că marile trans- 
formări care au avut loc în societatea noastră în timp au 
exprimat şi, totodată, au „forjat” opinia publică, au devenit, în 
raport cu valoarea lor socială şi națională, cu semnificația lor 
istorică, păreri, opinii, judecăţi, puncte de vedere - parțiale sau 
generale - transmise şi preluate din generaţie în generaţie. 
Desigur, nu în mod mecanic, absolutizant, ci prin „filtrul” şi pe 
firul experienţei istorice, al acțiunii sistematice de educaţie. 

Societatea românească înaintează pe calea reformei cu 
dificultate, în condiţii de criză adâncă, înfrângând obstacole 
numeroase şi deosebit de mari, antrenând costuri sociale aproape 
de limita suportabilului, dar reforma îşi urmează cursul. Opinia 
națională se formează, se structurează şi se afirmă în jurul şi sub 
semnul acestui dat fundamental: opţiunea irevocabilă pentru 

democrație şi stat de drept, pentru pluralism politic şi economie 
socială de piaţă. Din această opțiune izvorăsc interesele 
naționale majore privind atât dezvoltarea internă, cât şi condiția 
internațională a României. 

Dar aceste interese naționale sunt înţelese şi interpretate în 
moduri dintre cele mai diverse, de pe poziţiile diferitelor 
categorii socio-profesionale, partide politice, grupări, organizații 
şi instituţii ce constituie societatea civilă, precum şi în funcţie de 
orientările promovate în cadrul mass-media. În fiecare caz în 
parte, pozițiile adoptate față de interesele naționale, 
concretizând, deci, opinia publică, au motivații precise, 
declarate sau nu, mărturisite deschis sau disimulate. 

Se poate vorbi, în asemenea condiții, de opinie națională, 
ca expresie a intereselor naționale? Credem că da, se poate 
vorbi, de fapt trebuie vorbit. Aceasta, pentru că există anumite 
interese naționale de ordin general, nealterate de condițiile 
concret-istorice. Ele sunt interesele României ca stat, interese 
care transcend sau care ar trebui să fie mai presus de orice 
înclinație ori preferință individuală sau de grup. Aceasta se 
referă atât la situația internă, cât şi la cea externă a țării. 

O asemenea viziune este fundamentală pentru determinarea 
atitudinii fiecărui segment social, capabil să formeze opinia 
publică, a fiecăruia dintre noi față de interesele naționale ale țării. 

Ar fi o naivitate şi o iluzie să ne aşteptăm ca orice forță 
politică şi orice segment semnificativ al opiniei publice să 
adopte, din proprie inițiativă, o atitudine conformă interesului 
național, înțeles în accepţia relevată. Dar, dacă în societate se 
creează un climat în care este de aşteptat ca interesul național să 
prevaleze, toate forţele semnificative se vor integra, vor trebui să 
se integreze în acest climat, îşi vor adapta atitudinea, 
comportamentul exigenţelor reclamate de condiţii. 

Or, tocmai un astfel de climat semnifică prezența opiniei 
publice naţionale, iar adaptarea atitudinilor, a comportamentului 

social la cerințele respectării intereselor naționale este 
modalitatea în care opinia publică acționează. Pentru că opinia 
publică nu se reduce la cunoaşterea, la însuşirea unor idei, ci ea 
determină atitudinile, comportamentul actorilor sociali, 
modelând astfel raporturile sociale. 

De exemplu, se cunoaşte bine că există o multitudine de 
viziuni asupra tranziției pe care o străbate în prezent societatea 
românească, despre conținutul, ritmul şi finalitatea reformelor. 
Anumite forțe social-politice înțeleg aceste reforme ca o 
restaurație a regimului existent până la cel de-al doilea război 
mondial, cu tot ceea ce a însemnat el în plan economic, politic, 
social, uman. Alte forțe social-politice sunt pentru reforme care 
să transforme România într-o societate modernă, bazată pe 
principiile democratice, care să prezerve însă tot ceea ce 
reprezintă valoare națională, socială, culturală autentică. Există 
puncte de vedere şi poziții diferite în problema moştenirii 
economice a regimului socialist din ultimele decenii, în ceea ce 
priveşte aprecierea şi atitudinea față de industria românească, de 
conținutul şi sensul privatizării, ca o componentă a reformei, de 
rolul care trebuie să revină statului etc. 

Asemenea diferenţe nu sunt minore, nici ca dimensiuni, 
nici ca semnificaţie. Dar ele nu elimină, n-ar trebui să elimine 
acele elemente comune atât în gândirea, cât şi în atitudinile 
practice ale tuturor forțelor care alcătuiesc societatea 
românească, şi anume, sprijinul dat reformei, democraţiei bazate 
pe pluralism politic, statului de drept, respectului libertăților 
fundamentale, drepturilor omului. În astfel de probleme, care 
concentrează în prezent chintesenţa intereselor naţionale majore 
ale României, reprezentând substanţa sentimentului patriotic, 
poziţiile tuturor marilor forțe sociale şi politice se întâlnesc. 

Incontestabil, fiecare dintre aceste forțe influenţează un 
anumit segment de opinie publică, prin care tinde să modeleze 
conştiinţa națională şi atitudinile în societate, în conformitate cu 

vederile proprii asupra intereselor naționale. Dar, dacă în 
societate se afirmă cu putere, insistent şi sistematic, necesitatea 
unei înțelegeri responsabile, patriotice a ceea ce este cu adevărat 
interes național, dacă poziţiile îngust-partizane în marile 
probleme ale ţării sunt depăşite, atunci se poate ajunge la 
prevalarea atitudinilor de sprijinire a intereselor autentic 
naţionale, cel puţin ca tendință. În fapt, tocmai acestea sunt şi 
sensul şi rolul opiniei naţionale: să formeze şi să răspândească, 
să promoveze convingeri, să afirme valori în câmpul cărora 
ideile şi atitudinile contrare intereselor naționale să nu se poată 
simţi în largul lor, ci, dimpotrivă, să fie constrânse să dea înapoi. 
Credem că se poate susţine ideea că, pe măsură ce se afirmă o 
astfel de opinie publică națională, reflectând interesele țării, ale 
poporului, câştigă teren şi stabilitatea internă, şi adoptarea de 
atitudini care iau în considerare în mod crescând interesele 
naționale în ansamblu. Desigur, acesta este un proces complex, 
deloc rectiliniu, care cunoaşte reculuri, zig-zaguri. Dar tocmai în 
astfel de condiţii se formează şi se afirmă opinia naţională ca 
stare de spirit, ca voință a națiunii. 


REZUM AT 


Ce fenomen social, opinia publică dispune de un sistem 
propriu şi un mecanism specific de funcţionare în cadrul cărora 
au loc procesele de formare şi coagulare a diverse curente de 
opinii. Există, astfel, structuri instituționale, organizate în care 
şi prin care se influențează deliberat opiniile, dar şi cadrul 
societal spontan (publicul însuşi, grupuri sociale), care 
funcţionează ca un „creuzet” al cristalizării şi transformării 
opiniilor. Mecanismele de funcționare a opiniei publice — 
mass-media, partidele politice, instituţiile guvernamentale, 
societatea civilă, grupurile şi comunităţile umane, indivizii luaţi 

separat etc., — contribuie în mod diferit la structurarea şi 
difuzarea opiniilor. 

Factorii sociali obiectivi (natura, caracteristicile şi stadiul 
de evoluţie a societății, structura socială şi naţională, regimul 
politic, valorile şi normele de conviețuire), cât şi cei subiectivi 
(locul şi rolul individului în context social, apartenenţa 
profesională, socială sau politică, gradul de educație şi cultură, 
status-ul familial etc. ) se constituie într-un sistem dinamic şi 
funcționează ca mecanisme de exprimare a opiniilor, de la nivel 
individual (personal) la nivelul grupurilor, al unor comunități 
zonale, rezidenţiale, la niveluri sociale generale, naţionale sau 
mondiale. 

Opinia naţională este sau trebuie să fie expresia 
intereselor naţionale. În cadrul unui mecanism complex şi 
dinamic se formează şi se afirmă, ca stare de spirit, ca voință a 
cetățenilor, opinia naţională. 


CONCEPTE-CHEIE 


e Sistemul şi mecanismul opiniei publice. 

e Factori obiectivi şi subiectivi ai formării şi propagării 
opiniei publice. 

e Opinii instituționalizate şi opinii neinstituționalizate. 

e Corpul social şi indivizii; lideri şi mase. 

e Cadrul situațional şi evenimențial. 

o Tipuri de opinie publică; trăsături principale. 

e Opinia publică — fenomen național. 


e Opinie naţională şi opinie internaţională. 

e Rolul opiniei naționale în contextul mondializării. 


ÎNTREBĂRI DE CONTROL 
(autoevaluarea cunoştinţelor) 
1) Definiţi sistemul şi mecanismul de funcţionare a opiniei 
publice. 
2) Cum acţionează opinia publică instituționalizată? 
3) Care sunt factorii sociali obiectivi şi subiectivi ai 
formării şi răspândirii opiniilor? 
4) Care sunt trăsăturile principale ale opiniei publice? 
5) Care sunt atributele constructive ale opiniei naţionale? 


6) Care este relaţia dintre opinia naţională şi mondializare? 

V. CERCETAREA SOCIOLOGICĂ 
A FENOMENULUI OPINIE PUBLICĂ. 
ISTORIC ŞI METODĂ 


Fenomen social viu, complex şi dinamic, întrunind aspecte 
specifice, calitative şi cantitative, cunoscând stadii de dezvoltare 
(de continuitate şi discontinuitate), opinia publică poate fi 
cercetată metodic, măsurată şi apreciată cantitativ şi calitativ, 
utilizându-se metodele şi tehnicile sociologiei. 

Adecvate la realitatea concretă a cercetării — opinia 
publică într-o anumită problemă, într-un anumit Stadiu, într-un 
anumit mediu social etc. —, aceste metode şi tehnici urmează 
anumite procedee sau criterii logice, urmăresc în mod coerent 
indicatori sau repere bine determinate, fără de care nu ar fi 
posibilă determinarea multilaterală a particularităților şi a 
mecanismelor de funcționare a opiniei publice concrete. 


V.1. Criterii, indicatori şi repere specifice 


Indiferent de şcolile sau curentele teoretice din sociologie, 
cercetarea concretă a opiniei publice, având în vedere comple- 
xitatea fenomenului şi urmărind cunoaşterea sa în profunzime, 
nuanţată, evaluarea corectă, spre a putea deduce sau anticipa 
tendințele, trebuie să măsoare (evalueze) un set integrat de 
indicatori sau repere. Experienţa relevă astfel un sistem complex 
de dimensiuni, repere sau indicatori, sociologii denumindu-i: 

A) conţinutul; B) dimensiunea; C) stabilitatea-schimbarea; 
D) structura morfologică; E) structura comunicaţională; 
F) intensitatea. 

În cele ce urmează vom prezenta succint asemenea 
indicatori, aşa cum au fost definiți în literatura sociologică. 

A. Conținutul opiniei publice trebuie delimitat de obiectul 
acesteia. Cea din urmă noțiune semnifică însuşi evenimentul 
indicator, în timp ce prima înseamnă modul particular „de 
prelucrare” a evenimentului în conştiinţa oamenilor. Conţinutul 
opiniei publice indică despre ce şi cum anume vorbesc oamenii 
în legătură cu un eveniment dat. Cunoaşterea acestuia face 
indispensabilă, pe de o parte, conturarea acelor sisteme de 
concepte în care diferite straturi şi grupuri de oameni îşi 
formulează opiniile referitoare la eveniment, pe de altă parte, 
„sondarea” acelor logici, analogii, concluzii şi reacții tipice care 
oglindesc modul de gândire al straturilor şi grupurilor legate de 
acestea. Prin urmare, analiza conținutului concret al opiniei 
publice înseamnă, în principal, nu clarificarea faptului că 
oamenii răspund cu „da” sau „nu” la anumite întrebări legate de 
eveniment, ci cunoaşterea formulării sub care, prin anumite 
întrebări, s-a cristalizat în ei evenimentul şi ce tipuri de păreri, 
judecăţi şi moduri de a reacționa sunt asociate, ataşate acestor 
întrebări. 

În cadrul analizei conţinutului opiniei publice concrete, 
deosebit de interesantă este studierea aspectelor care țin de 
obiectul şi conţinutul preocupărilor (îngrijorărilor oamenilor) şi 
care conduc la manifestări în masă, implicând efectiv opinia 
publică. În acest sens, din perspectiva imaginii generale formate 
despre o colectivitate socială, cercetătorului nu-i poate fi 
indiferent, de pildă, dacă opinia publică este „activată” pornind 
de la probleme reale sau false, esențiale sau lăturalnice, de 
interes strict personal sau cu o arie mai largă. „Analiza” 
comparativă de conţinut a opiniilor publice concrete poate să 
furnizeze contribuții deosebit de semnificative, atât despre 
publicul efectiv şi reprezentanţii săi individuali semnificativi, cât 
şi despre sistemul concret al relaţiilor sociale. 

B. Dimensiunea opiniei publice evidențiază cât de largă 
este, ce structuri eterogene cuprinde acea pătură a populației în 
care s-au născut şi s-au propagat opiniile, judecăţile de valoare, 
manifestările de voinţă sau alte modalități de a reacționa la 
evenimentul dat, denumit şi eveniment indicator în unele abor- 
dări teoretice. Purtătorul acestor manifestări este publicul efec- 
tiv. Cunoaşterea dimensiunii lui şi a compoziţiei structurale, a 
relației sale cu publicul potențial şi cu populația competentă 
poate contribui la dezvăluirea unor conținuturi sociologice mai 
profunde. 

Prin analiza comparativă a dimensiunii opiniei publice 
concrete, în strânsă corelație cu studiul similar al conţinutului 
acesteia, se pot aduce contribuții importante la elaborarea unei 
teorii fundamentate pe baze sociologice asupra opiniei publice în 
general sau într-o anumită problemă de interes determinat, 
pornind de la un sistem concret al unor relaţii sociale date sau 
luând în considerare un eveniment major, polarizant. 

C. Stabilitatea - schimbarea opiniei publice. După cum am 
văzut, unele evenimente generează opinii publice care diferă 
între ele din punctul de vedere al formării, duratei, etapelor de 
dezvoltare şi dispariției lor. Evenimentul indicator, momentul 
când acesta devine cunoscut constituie punctul de plecare al 
formării opiniei publice concrete. Mult mai dificilă este 
încercarea de schiţare a limitelor de dispariţie a opiniei publice. 
Adesea se observă că o problemă nu-i mai preocupă pe oameni, 
pentru ca, la un moment dat, interesul pentru ea să reapară brusc. 
Se adevereşte faptul că opinia publică concretă „nu dispare”; 
putem vorbi doar de estompare, de o „suspendare” pasageră a ei — 
comentează unii sociologi. În acest context se ridică problema 
opiniei publice latente. Cu opinia publică latentă avem de-a face 
atunci când, din diferite motive, procesele de comunicare 
specifice opiniei publice încetează să mai funcționeze sau se 
reduc la minimum, cu toate că oamenii au opinii despre 

eveniment. Secretul acelei opinii publice care apare ca o 
avalanşă, cu o mare intensitate, rezidă adesea în opinia publică 
latentă, premergătoare modalităților mai spectaculoase de a 
reacționa. Caracterul latent al opiniei publice poate fi 
determinat, în egală măsură, de piedicile exterioare ale 
manifestării opiniilor şi de astfel de fenomene social- 
psihologice, cum ar fi „suspendarea” interesului publicului sau 
canalizarea acestui interes spre alte probleme. În sensul strict al 
noțiunii, opinia publică latentă nu este opinie publică, dar 
constituie o astfel de obiectivare psihică, încât pentru înțelegerea 
mai bună a fenomenelor şi a mecanismului de funcționare a 
opiniei publice se impune cercetarea atentă a acestui aspect. 
Analiştii consideră că, în mai toate cazurile, fenomenele care se 
desfăşoară între limitele extreme ale genezei şi dispariției unor 
opinii au un fel de culminaţie. Cu toate că, în privinţa duratei şi 
a etapelor lor de funcționare, diferitele opinii publice concrete 
manifestă o varietate deosebită, este posibil ca, printr-o analiză 
profundă a dimensiunii stabilitate-schimbare, să se poată ajunge 
la cunoaşterea regularității diferitelor tipuri de cicluri de opinie 
publică. 

D. Structura morfologică a opiniei publice. Formele de 
apariție exterioare ale opiniei publice sunt numite formaţiuni 
morfologice. Cele mai tipice forme morfologice de apariţie a 
opiniei publice sunt considerate a fi: 1) opiniile demoscopice; 
2) opinia publică ce se manifestă sub forma plebiscitului; 
3) opiniile demonstrative, manifestate sub formele şi moda- 
lităţile de activitate ale comportării de masă; 4) exprimarea şi 
schimburile de opinii manifestate în diferite foruri; 5) opiniile 
manifestate sub forma comentariilor difuzate „din gură în gură”. 

Formaţiile morfologice menționate pot constitui expresii 
ale apariției opiniei publice concrete, în funcţie de caracterul 
evenimentului indicator, de sistemul concret al relațiilor sociale, 
de mărimea şi compoziţia publicului efectiv, de dorinţa socială a 
cunoaşterii opiniei publice, de tradiţiile vieţii publice şi de alți 

factori, reprezentând un capitol important al abordării complexe 
sociologice a structurii opiniei publice. 

E. Structura comunicațională a opiniei publice pune în 
evidenţă — când este cercetată o asemenea dimensiune — în ce 
structuri sociale, pe ce căi de comunicaţii şi în ce formă se 
propagă opiniile. În cunoaşterea structurii comunicaţionale a 
opiniei publice, răspunsurile oferite la anumite întrebări 
dobândesc o însemnătate cu totul specială. 

Astfel, este necesar a ne întreba, mai întâi, ce rol 
îndeplinesc schimburile de păreri în faţa diverselor foruri 
sociale, a altor forme de manifestare colectivă? Apoi, sub ce 
formă iau oamenii cunoştinţă de evenimentul indicator? Care 
este rolul comunicării prin viu grai în difuzarea opiniilor, dacă 
mijloacele de comunicare în masă informează in statu nascendi 
despre eveniment şi, astfel, el devine abordabil în formă 
indirectă, dintr-o dată, pentru mase de oameni? Care este acel 
rol în cazul când, pe baza abordării directe a evenimentului, 
pornind simultan din mai multe puncte, propagarea şi 
confruntarea opiniilor se produc chiar în timpul difuzării 
informațiilor ce stau la baza opiniilor ? 

Este lesne de observat că, în toate cazurile, pentru 
descifrarea analitică a structurii comunicaţionale a opiniei 
publice, este deosebit de importantă clarificarea rolului diferi- 
telor grupuri de populaţie în difuzarea opiniilor. Obişnuita 
distincție dihotomică între „lideri de opinie” şi „receptori de 
opinii” nu este, credem, suficientă. 

F. Intensitatea opiniei publice. Opiniile şi celelalte 
modalităţi de reacţie, generate de evenimentul dat (indicator), 
conţin, de obicei, păreri de apreciere, refuz sau aprobare. Gradul 
de apreciere este indicatorul intensității opiniei publice. Gradul 
de intensitate a aprobării sau a refuzului poate duce la 
accentuarea sentimentelor sau pasiunilor, ceea ce se exprimă 
prin formele de manifestare, prin marea viteză de reacţie a 

proceselor comunicaționale etc. În măsurarea gradului de 
intensitate a opiniei publice concrete, îndeosebi când apare 
fenomenul „eterogenizării simptomelor de intensitate”, este 
indicată utilizarea unor tehnici mai complexe de cercetare. 

Pe scurt, cercetarea sociologică a opiniei publice presupune 
măsurarea adecvată (evaluarea) specifică a indicatorilor-reper ce 
exprimă conținutul, dimensiunea, stabilitatea—schimbarea, struc- 
tura morfologică, structura comunicaţională şi intensitatea. În 
vederea măsurării (evaluării) acestora, sociologia modernă 
dispune de o serie de mijloace, instrumente şi metode, între care 
un loc important îl ocupă sondajul de opinie, utilizat cel mai 
frecvent în sfera vieţii politice, pentru a anticipa preferințele 
electoratului. 


V.2. Sondajul de opinie; istoric şi dezvoltare 


În esenţă, prin natura şi scopurile sale, sondajul de opinie 
poate oferi colectivităților umane informații mai mult sau mai 
puţin pertinente (corecte) asupra stării de spirit, asupra 
atitudinilor şi preferințelor politice, economice sau sociale. Cum 
remarcă unii analişti, „sondajele de opinie au devenit pentru 
politicieni şi savanții moderni ceea ce era oracolul din Delphi” 
pentru grecii antici - o sursă misterioasă de preziceri, prevestiri 
sau profeţii, izvorâte din înţelepciunea sau voința zeilor. În 
lumea de astăzi, „spiritul” sau „metoda” Delphi înseamnă pentru 
anumite cercuri ştiinţifice şi politice, încercarea de prospectare a 
viitorului bazată pe ideea verificării imaginilor despre viitor, 
prin consensul specialiştilor, întrucât nu pot fi confruntate cu 
imediatul realităţilor social-economice şi politice. Evident, între 
„ancheta Delphi” şi sondajul de opinie nu există o legătură 
directă, ci doar trăsătura comună de a anticipa evenimente ori 
consecinţe ale lor. 

Pe măsura dezvoltării practicii şi a instituţiilor democraţiei, 
sondajele au luat extindere, au devenit aproape o modă şi uneori 
un abuz. Într-adevăr, azi, pretutindeni în lume, se fac sondaje 
pentru a cunoaşte şi chiar a influenţa opțiunile electorale, pentru 
a determina popularitatea politicienilor şi formațiilor politice, 
pentru a regla politicile guvernamentale, pe baza măsurării 
curentelor şi tendinţelor opiniei publice. 

Peste tot, numărul sondajelor a sporit în mod spectaculos. 
De pildă, în cei aproape trei ani cât a stat la Casa Albă, J.F. 
Kennedy a comandat 16 sondaje; în schimb, în cei şase ani de 
preşedinţie a lui Richard Nixon s-au efectuat 233 de sondaje. Un 
expert al unei firme de specialitate declară că politicienii 
americani au devenit atât de dependenţi de sondaje, încât unii 
dintre ei, de regulă, nu iau decizii importante înainte de a 
consulta opinia publică: sunt, însă, destui şi cei care „întâi decid 
şi apoi consultă”. 

Nu de puţine ori s-a spus că un sondaj de opinie bine făcut 
de către profesionişti poate oglindi exact imaginea şi opiniile 
alegătorilor. Cu toate acestea, chiar şi în ultimul timp, s-au 
consemnat erori spectaculoase în direcția „prezicerii” scopurilor 
electorale. 

Unii specialişti susțin că, de regulă, dacă depăşeşte 
capitolul opțiunilor electorale, sondajul de opinie devine inexact, 
speculativ şi chiar incert, aşa încât nu mai are semnificaţia pe 
care i-o atribuie politicienii. Nu discutăm, în acest context, 
tehnicile de realizare a sondajelor, marja de eroare ori subiectul 
pe care-l investighează. Cert este faptul că, în general vorbind, 
studii foarte riguroase au demonstrat că apar consecinţe extrem 
de semnificative în urma unor diferenţe aparent inofensive în 
modul de aranjare şi de formulare a întrebărilor. În acest sens, 
un exemplu este elocvent: cerând subiecţilor intervievaţi să 
compare tenisul cu fotbalul, 65% au răspuns că fotbalul este mai 
interesant; li s-a solicitat, aceloraşi subiecți, să compare fotbalul 

cu tenisul şi 77% au răspuns că tenisul este mai interesant! Însă 
situația devine mult mai serioasă atunci când este vorba de 
problemele politice, ale guvernării, de regulă, delicate şi dificile. 
În astfel de condiţii, precizează, tranşant, un expert, „sondajele 
îți vor spune că este un lucru comun a promite că vei da mai 
mult decât poți, mai mult decât este logic posibil”. 

Studiul ştiinţific al opiniei publice a apărut şi a cunoscut o 
dezvoltare spectaculoasă în societatea contemporană, deoarece 
a fost realizat un ansamblu de condiţii care l-au făcut posibil şi 
necesar. 

Observarea experimentală a opiniilor permite ca „oricărei 
definiții formale, întotdeauna abstracte, asupra opiniei, să 1 se 
substituie o definiție operaţională: opinia publică este o 
chestiune de fapt: ea există sau nu există”. Forma pe care o ia 
distribuţia opiniilor exprimate de un ansamblu de indivizi ne 
informează asupra acestui fapt şi, în cazul în care în acest 
ansamblu se manifestă o opinie publică, permite să i se cunoască 
sensul şi să i se determine intensitatea. 

Deşi colective, fenomenele de opinie publică nu pot fi 
cercetate experimental decât prin intermediul indivizilor. 
Această observaţie este esențială, evidențiind faptul că, departe 
de a reprezenta vreo entitate supraindividuală, opinia publică 
este rezultatul unor procese interpersonale complexe, care se 
produc în conştiinţe, în legătură cu structurile sociale şi cu 
funcționarea instituțiilor. 

Opiniile individuale, personale nu sunt independente de 
situația de fapt în care se află implicat fiecare. Ele nu sunt lipsite 
de conținut, ci se bazează pe un suport material, psihologic şi 


! Jean Stoetzel, Alain Girard, Sondajele de opinie publică, Editura 
Ştiinţifică şi Enciclopedică, Bucureşti, 1975 ; Madeleine Grawitz, Méthodes 
des sciences sociales, Dalloz, Paris, 1996; P. Champagne, R. Lenoir, 
D. Merllie, L. Pinto, Initiation à la pratique sociologique, Dunod, Paris, 
1999. 

? Jean Stoetzel, Alain Girard, op.cit., p.31. 

social şi pe o experienţă proprie care le fundamentează şi le 
explică. Marile opţiuni politice rezumă, într-un fel de orientare 
preferenţială, totalitatea opiniilor emise cu privire la 
împrejurările cele mai variate, de la cele mai mărunte la cele mai 
importante ale vieţii personale. Tot aşa, „opinia publică, 
întotdeauna specifică şi legată de o problemă anumită, nu este 
un obiect de esență misterioară şi fugace, cum s-ar putea crede. 
Ea se formează în contact cu evenimentul, se materializează şi 
se exprimă în funcţie de situaţia de moment. Ea se schimbă nu 
fiindcă e versatilă, ci fiindcă situaţiile se schimbă”. 

Aşadar, cunoaşterea nemijlocită a fenomenelor de opinie, 
complexe de procese psihosociale supuse unor determinări şi 
condiționări multiple, componentă esenţială a vieții sociale, pre- 
zintă însemnătate atât pentru explicarea mecanismelor sociale, 
pentru înţelegerea acțiunii grupurilor, indivizilor, maselor, cât şi 
pentru stabilirea unor programe de acțiune socială conforme cu 
aspiraţiile şi exigenţele subiecților acestora, pentru elaborarea de 
prognoze sociale. Fiind, printre fenomenele psihologice de 
masă, acela ale cărui efecte sociale sunt cele mai întinse şi, de 
asemenea, cele mai manifeste, opinia publică acţionează ca 
mijloc de reglementare a conduitelor şi relaţiilor sociale, ca fac- 
tor valorizator, de apreciere a diferitelor fenomene sociale şi, în 
funcție de aceasta, ca stimulent de necontestat al acţiunii sociale. 


V.3. Metode şi tehnici de cercetare; 
adaptarea la realitate 


În cercetările sociologice şi psihosociologice sunt practicate 
mai multe tipuri sau „„variante” ale anchetei sociologice, în funcție 
de natura lor, de impactul teoriei în demersul cercetării şi de locul 
acesteia în cunoaşterea sociologică şi psihologică. Toate tehnicile 
de investigaţie sociologică (anchete, interviuri, sondaje) au ceva 


* Jean Stoetzel, Alain Girard, op.cit., p. 257 

comun: pun probleme sau întrebări realităţii sociale, emit 
ipoteze, culeg informaţii şi răspunsuri. „Tehnicile de cercetare 
sunt, din acest punct de vedere, tehnici de «a întreba» realitatea, 
de «a şti» să pui întrebările şi de «a culege» răspunsurile. Modul 
în care se parcurg etapele menţionate şi în care se utilizează 
tehnicile de lucru determină natura şi conținutul investigaţiei. 
Identificăm — pe traiectoria feoretic-empiric-cercetări, investigații, 
anchete, iar în cadrul acestora din urmă mai multe tipuri”. În 
funcție de accentul care se pune pe unul sau altul din „etajele 
universului social” — „realitatea obiectivă” înconjurătoare sau 
„imaginea” pe care şi-o fac oamenii reflectând această realitate —, 
anchetele sunt de mai multe feluri, relativ „independente”, 
practicate în sociologie prin observaţie, documentare, experiment 
sau în psihologie, prin interviuri, chestionare, teste, scale. 

Se practică, de asemenea, anchete de teren (nivelul II al 
investigației), bazate pe tehnici specifice în sociologie sau 
psihologie. 

Formă a anchetei sociologice, ancheta de opinie, fiind 
adecvată „observării” oamenilor, se prezintă ca o metodă statis- 
tică ce porneşte de la studierea subiecților individuali, urmărind, 
de fapt, analiza şi explicarea unor fenomene şi procese social- 
psihologice de masă. 

În unele abordări, termenii de sondaj, anchetă, investigație, 
cercetare sociologică concretă sunt sinonimi, deşi, pentru 
specialişti, ei se acoperă doar parţial. Etimologic, termenul de 
sondaj se referă la „acţiunea de a sonda”, a cerceta direct în 
interiorul unui fenomen, proces sau organism (din natură şi din 
societate), prin „luare de probe” în scopul cercetării, inves- 
tigaţiei, studierii obiectului sau subiectului în cauză. În domeniul 
socialului, sondajul semnifică metoda statistică, de stabilire, pe 
baza eşantionării, a stratificării opiniilor în raport cu categoriile 


4 Vasile Miftode, Metodologia sociologică, Editura Porto-Franco, 
Galaţi, 1995, p.62-63. 

socio-profesionale, vârstă, sex etc., cu scopul de a prevedea 
comportamentul membrilor colectivități pentru eşantionul 
asupra căruia s-a efectuat investigația. 

Prin urmare, sondajul de opinie publică are ca scop 
cunoaşterea complexului preferințelor exprimate de un număr 
semnificativ de persoane referitoare la o problemă de importanță 
generală. În acest caz, „sociologia nu se mărgineşte la 
reinterpretarea datelor «preconstruite» pe care le furnizează 
instituţiile de sondaj”. „Ea trebuie să ia în considerare faptul că 
practica sondajelor de opinie a devenit una curentă (uzuală), care 
îndeplineşte anumite funcții sociale”, făcând să „intre în acțiune 
un veritabil fapt social ce se impune a fi studiat în sine”. 

Acest tip de cercetare sociologică se întemeiază pe 
modalităţi interogative de culegere a informațiilor, pe tehnici de 
eşantionare şi are ca notă diferențială restrângerea ariei de 
cunoaştere la opinia publică. Potrivit acestei abordări, cercetarea 
sociologică de teren reprezintă genul proxim pentru „ancheta 
sociologică”, iar aceasta genul proxim pentru sondajul de opinie 
publică. 

Se poate constata, aşadar, că diferenţa specifică rezultă din 
ponderea crescândă a modalităților interogative de culegere a 
informațiilor, pe de o parte, şi din reducerea progresivă a 
domeniului de cercetare, de la realitatea socială în ansamblul ei 
la un aspect particular, informaţiile deţinute de indivizi, şi apoi 
la opiniile exprimate de aceştia”, după cum rezultă şi din 
reprezentarea grafică (fig. V.1): 


` P. Champagne, R. Lenoir, D. Merllie, L. Pinto, Initiation a la 
pratique sociologique, Dunod, Paris, 1999, p. 203. 

* Septimiu Chelcea, Cunoaşterea vieții sociale, Editura Institutului 
Naţional de Informații, Bucureşti, 1995, p. 147-148. 

Cercetare sociologică 


Cercetare sociologică de teren 


Anchetă sociologică 


Sondaj de 
opinie publică 


Fig. V.1. Sfera termenilor „cercetare sociologică”, „cercetare 
sociologică de teren”, „anchetă sociologică” 
şi „sondaj de opinie publică” 


Nefiind o tehnică, printre altele, de sondare a opiniei, a 
conştiinţei (precum interviul, chestionarul, testele şi scalele), ci 
o metodă, o cale specifică de investigare şi cunoaştere a 
realității, sondajul de opinie constituie „o sinteză atât teoretică, 
cât şi metodologică a acestor tehnici, centrată pe o anumită 
problemă”. Metoda sondajului reprezintă „o cercetare parțială 
al cărei scop este ca, pe baza rezultatelor obţinute de la un 
eşantion riguros prelevat, să se estimeze parametrii populației 
totale, pe baza principiilor teoriei probabilităților, statisticii 
matematice şi legii numerelor mari”. Prin intermediul 
sondajelor poate fi determinată repartiția opiniilor într-o 
populaţie dată, cu privire la o problemă, selectând un eşantion 
din această populație şi cunoscând răspunsurile individuale la 
opiniile avute în vedere. Astfel, sondajul permite a se efectua 
observaţii statistice asupra unei părți reprezentative dintr-o 
colectivitate socială dată, principala particularitate a sondajului 
fiind investigarea subiecților în legătură cu o anumită problemă şi 
extrapolarea rezultatelor asupra populației extinse, reprezentate 
de eşantion. 


7 Vasile Miftode, Metodologia sociologică, p.291. 
8 Dumitru Porojan, Statistica şi teoria sondajului, Editura,,Şansa”, 
Bucureşti, 1993, p.184. 

V.4. Sondajul de opinie. Etape şi mod de desfăşurare 


Într-o accepţie generală a sociologilor, sondajul de opinie 
este considerat ca operație complexă de măsurare a opiniilor 
asupra unor probleme specifice prin intermediul interviurilor pe 
un eşantion reprezentativ din populația ale cărei opinii urmează 
să fie descrise constatativ. Cele mai frecvente teme de sondaj 
sunt intențiile de vot şi sprijinul pentru partide politice, opiniile 
privind guvernarea şi politicile guvernamentale sau cele privind 
principalele probleme politice la ordinea zilei. 

Sondajul de opinie se subsumează (ca şi ancheta) 
termenilor de cercetare sociologică directă (concretă) şi 
investigaţie sociologică de teren, constituind față de aceştia 
genul proxim, diferența specifică fiind dată de ponderea 
metodelor interogative caracteristice anchetelor şi sondajelor. 
Ancheta, ca şi sondajul, implică cercetarea de teren şi tratarea 
statistică a informaţiilor (deci, număr mare de cazuri studiate). 
În acelaşi timp, ancheta se deosebeşte de sondaj, deoarece, pe de 
o parte, nu se opreşte la datele de ordin subiectiv (individuale 
sau de grup, economice sau culturale), iar pe de altă parte, 


foloseşte o multitudine de mijloace de obţinere a informaţiilor.” 
Reprezentând o particularizare a investigaţiei sociologice de 
teren, sondajul de opinie necesită, în realizarea sa, parcurgerea 
mai multor etape în cadrul cărora, într-o succesiune logică, se 
realizează interogarea directă a unui număr de indivizi în vederea 
unei generalizări. Specialiştii au convenit, în ciuda unor diferențe 
de abordare, că investigaţiile sociologice sau psihosociologice 
trebuie să parcurgă, metodologic, anumite etape. Acestea au fost 
identificate a fi 12 la număr*, după cum urmează: 1) delimitarea 


? Andrei Novak, Sondajul de opinie, Editura Oscar Print, Bucureşti, 
1998, p. 30-33. 

* Alți autori propun sau recomandă un număr mai mare sau mai mic de etape, 
operând comasări sau, dimpotrivă, reîmpărțiri mai mult sau mai puțin raționale ale 
acestora. În toate cazurile, esenţiale sunt adecvarea la realitatea socială, examinarea 
obiectivă a acesteia şi comunicarea sinceră, nedistorsionată, a rezultatelor. 

obiectului, 2) preancheta; 3) stabilirea obiectivelor, 4) determinarea 
universului anchetei; 5) eşantionarea; 6) alegerea tehnicilor de 
cercetare; T) pretestarea instrumentelor de cercetare; 8) definitivarea 
lor, 9) aplicarea în teren; 10) prelucrarea informaţiilor obținute; 
11) analiza rezultatelor, 12) redactarea raportului de cercetare. 

Ne vom opri, pe scurt, asupra fiecăreia din aceste etape, 
subliniind că, în principal, avem în vedere sondajul de opinie: 

1. Delimitarea obiectului cercetării implică o alegere din 
multitudinea faptelor, fenomenelor şi proceselor sociale, în 
lumina unei teorii sau ipoteze teoretice, procedându-se la 
„decuparea”, la abstragerea celor considerate aprioric relevante. 
Delimitarea nu se face însă numai în raport cu ideea, cu scopul 
declarat al iniţiatorilor investigaţiei, cu metodologia, ci şi cu o 
serie de factori tehnici. Sunt luaţi, spre exemplu, în considerație 
factori privind nivelul de calificare al personalului de cercetare, 
termenul calendaristic al investigației şi posibilitățile materiale 
(susținerea economică). 

2. Preancheta urmăreşte stabilirea obiectivelor, pornind de 
la analiza logică amănunțită a ipotezelor posibile, selectându-se 
ipotezele verificabile. Totodată, în această etapă se urmăreşte esti- 
marea cât mai exactă a costului investigaţiei, a timpului de reali- 
zare, ca şi a dificultăților de teren previzibile în desfăşurarea 
cercetării. 

3. Determinarea obiectivelor şi formularea explicită a 
ipotezelor. În funcţie de obiectivele urmărite se formulează 
explicit ipotezele de cercetare, având în vedere complexitatea, 
diversitatea şi mobilitatea subiectelor (temelor), variabilele 
posibile. 

În formularea ipotezelor care urmăresc testarea relaţiei 
dintre variabile trebuie să se precizeze ce fel de legături se 
consideră că există între fenomene, urmărindu-se, totodată, 
validitatea ipotezelor. În cercetarea sociologică empirică, o 
ipoteză poate fi validă în măsura în care este verificabilă, 
utilizează concepte ştiinţifice, se bazează pe observarea faptelor 

reale, are un înalt conţinut informațional şi este conformă 
conţinutului actual al cunoştinţelor ştiinţifice din domeniul dat. 

4. Determinarea universului anchetei presupune stabilirea 
populaţiei ce constituie obiectul investigaţiei. Aceasta înseamnă 
practic delimitarea eşantionului asupra căruia se va realiza direct 
ancheta; în funcție de scopul cercetării, de obiectivele urmărite, 
universul anchetei poate fi mai amplu sau mai restrâns. 

5. Alcătuirea eşantionului presupune a căuta în cadrul unei 
populaţii de referință, printr-un anumit procedeu (de eşan- 
tionare), un anumit număr de indivizi a căror grupare trebuie să 
întrunească anumite însuşiri, în primul rând pe aceea de a fi 
reprezentativi, iar pentru a ajunge, în final, la rezultate credibile, 
se pune problema mărimii eşantionului. Se admit erori de 4-6%, 
ceea ce permite să se lucreze cu eşantioane de 500 până la 2000 
de persoane. Calculând tabelul probabilităților de eroare, Jean 
Stoetzel constata că posibilitatea erorii nu depinde de raportul 
dintre mărimea eşantionului şi universul anchetei (populația 
cercetată), ci de tehnica de eşantionare şi volumul eşantionului. 

Se cunosc două procedee de eşantionare, care se practică în 
mod obişnuit: a) procedeul probabilist sau al alegerii aleatoare, 
care presupune: existența unei baze de eşantionaj; numerotarea 
unităților cuprinse în bază şi tragerea la sorți a unităţilor de 
investigat sau aplicarea tabelelor speciale de numere aleatoare; 
b) procedeul cotelor, care presupune: construirea unui model 
(machete) a populaţiei de investigat şi atribuirea unei „cote” 
fiecărui anchetator. 

Pentru ca eşantionul să contribuie adecvat la cunoaşterea 
întregului pe care-l reprezintă şi din care face parte, este necesar 
să se soluţioneze două probleme esenţiale: 1) stabilirea taliei 
sau volumului şi 2) alegerea tipului de eşantion (selectarea 
subiecților). 

În ce priveşte talia sau volumul, acestea trebuie să fie 
suficient de mari pentru a asigura reprezentativitatea şi valoarea 

răspunsurilor şi rațional de mici pentru ca echipa de cercetare să 
chestioneze pe toţi subiecţii aleşi. Gradul de precizie urmărit şi 
gradul de omogenitate a populaţiei investigate îşi spun 
„cuvântul” în dimensiunea taliei, eşantionului. 

În concepţia lui Jean Stoetzel, a calcula cu o anumită 
exactitate marja (probabilitățile) de eroare, în funcție de talia 
eşantioanelor, înseamnă a ţine seama de faptul că şansa de 
eroare nu depinde de raportul dintre mărimea eşantionului şi 
universul anchetei (populaţia cercetată), ci numai de tehnica de 
eşantionare şi de volumul eşantionului. 

În acest caz, relaţia volum-erori se prezintă astfel 
(tabelul V.1.): 


Volumul eşantionului Erori probabile 
619 6% 
879 5% 
1374 4% 
2442 3% 
5449 2% 
21978 1% 
87912 0,5% 
2197800 0,1% 


Tabelul V.1. Relația volum-erori în proiectarea 
eşantionului de sondaj 


Cum se observă din tabel, numărul erorilor probabile scade 
pe măsura creşterii volumului eşantionului, de unde şi concluzia 
că sociologul trebuie să respecte (îndeplinească) două condiții 
prealabile: a stabili o talie cât mai mare a eşantionului şi a 
determina dacă este vorba de o singură populaţie sau mai multe 
populaţii neomogene. "° 


'9 Henri H. Stahl, Teoria şi practica investigațiilor sociale, vol. 1, 


Editura Ştiinţifică, Bucureşti, 1974, p. 310. 

Pentru delimitarea eşantionului optim, calculele mate- 
matice se cer a fi însoţite de analiza calitativă a populației, de 
observarea directă şi evaluarea chiar şi intuitivă a structurii 
populaţiei (omogenă sau neomogenă) din care poate fi extras 
eşantionul. Aici intervin în mod expres rolul sociologului, 
activitatea sa bazată pe intuiție şi imaginație, pe cunoaşterea şi 
înțelegerea proceselor şi mecanismelor sociale. 

Spre deosebire de statistician şi matematician, care 
„prelucrează” cifre, sociologul explorează viața socială, relaţiile 
dintre oameni. În acest sens, imaginaţia sociologică permite 
celui care o posedă să înțeleagă scena largă a istoriei în funcție 
de semnificaţiile acesteia pentru viața interioară şi cariera 
diferiților indivizi care „în vălmăşagul experienţei lor cotidiene, 
dobândesc adesea o conştiinţă falsă a poziției lor sociale”, iar în 
cadrul societății moderne, „se exprimă psihologiile unei mari 
varietăţi de bărbaţi şi femei”. !! 

În asemenea condiţii este esenţial a găsi (stabili) procedeul 
cel mai adecvat de alegere a subiecților asupra cărora se va 
efectua sondajul, operaţie complexă, care depinde de mai mulți 
factori. Între aceştia se află: 

1) natura datelor disponibile asupra populaţiei totale; 

2) gradul de omogenitate a populației; 

3) natura „universului” studiat; 

4) mijloacele materiale de realizare a investigației; 

5) natura anchetei iniţiate etc. 

Există mai multe tipuri de eşantioane şi scheme de sondaj, 
iar stabilirea lor corectă este condiţia reducerii la minimum a 
probabilităților de eroare. 

6. O etapă deosebit de importantă a investigaţiei 
sociologice, implicit a sondajului de opinie publică, o reprezintă 
alegerea tehnicilor de cercetare capabile de a surprinde cât mai 


1! C, Wright Mills, Imaginaţia sociologică, Editura Politică, Bucureşti, 


1975, p. 33-34. 

exact faptele şi fenomenele sociale, stabilirea celor mai adecvate 
modalități de studiu, de conexare a tehnicilor în vederea 
perceperii, înţelegerii şi explicării coerente a fenomenelor. 

Sociologii cu experiență şi imaginaţie constructivă acordă 
atenție specială alcătuirii chestionarului, dar şi tehnicilor 
observaţiei directe şi indirecte (cercetarea documentelor), încât 
să se asigure premisele desfăşurării unor investigaţii obiective. 

7. În succesiune logică, următoarea etapă a pregătirii 
investigației se referă la pretestarea instrumentelor de cercetare, 
la efectuarea unor anchete-pilot. Dacă preancheta este o reflecţie 
critică asupra ipotezelor cercetării, fiind o problemă de 
metodologie, testarea prealabilă are funcţia de evaluare şi verifi- 
care a instrumentelor de cercetare (chestionare, ghid de observa- 
ție sau de interviu), vizând perfecționarea tehnicilor de cercetare. 

8. Următoarea fază - definitivarea instrumentelor de 
cercetare — este premergătoare aplicării „în teren” a instrumen- 
telor definitivate astfel. Definitivarea priveşte elementele de 
conţinut, dar şi formele de prezentare a instrumentelor. 

9. Aplicarea (administrarea) „în teren” a instrumentelor 
de cercetare se realizează prin mai multe procedee, cele mai 
frecvent utilizate fiind: auto-administrarea (aplicare directă de 
către subiecți) şi administrare indirectă (prin intermediul 
operatorilor). 


Sunt, de asemenea, cunoscute şi utilizate, dar mai puțin 
frecvent: procedeul expedierii prin poştă a chestionarelor şi cel 
al „administrării colective” - tip extemporal, cu participarea 
operatorului, cercetătorului etc. 

10. Urmează prelucrarea datelor, a informaţiilor care, 
pentru a fi utilizate, trebuie clasificate, înseriate şi pregătite în 
vederea prelucrării matematice. Informaţiile obţinute prin 
chestionar sau interviu vor fi codificate, li se atribuie pe 
categorii bine delimitate anumite simboluri de recunoaştere 
(numere sau litere). Este vorba, în fond, de stabilirea 

semnificației datelor obţinute şi de construirea unor categorii 
corespunzătoare ce vor fi notate convențional cu cifrele sau 
literele de cod, ceea ce presupune condensarea, sistematizarea şi 
echivalarea informațiilor în vederea validității, fidelității şi 
sensibilităţii codurilor, sensibilitatea permițând sesizarea 
diferenţierilor dintre categoriile de clasificare a informațiilor. 

11]. Analiza rezultatelor se efectuează în perspectiva 
confirmării sau infirmării ipotezelor; statistic, se evaluează 
ponderea sau importanţa fiecărei variabile, stabilindu-se care 
dintre acestea este semnificativă sau nu. O asemenea analiză nu 
se opreşte la constatări sau evaluări statistice, fiind necesară 
trecerea la examenul calitativ, care constă în explicația cauzală, 
interpretând rezultatele din cel puțin două perspective: 
succesiunea în timp a apariţiei variabilelor şi influența 
perturbatoare a altor variabile. 

12. În mod firesc, investigația se încheie prin redactarea 
raportului de cercetare. Întotdeauna, investigarea fenomenelor 
sociale se efectuează cu scopul de a evalua o anumită realitate 
socială (opinia publică, în cazul de față), rezultatele fiind 
transmise celor interesați direct sau indirect: factori politici de 
decizie, specialişti în diferite domenii şi, în cele din urmă, 
publicului. În funcţie de destinatar, prezentarea cercetării se face 
diferențiat, avându-se în vedere o anumită structură sau ordonare 
coerentă a raportului. 

De regulă, raportul trebuie să conţină următoarele: 

a) o introducere în problema studiată; 

b) un istoric al proiectului de cercetare; 

c) un rezumat al cercetărilor anterioare; 

d) o reformulare clară a problemei; 

e) expunerea completă a procedeelor utilizate pentru 
culegerea şi prelucrarea informaţiilor; 

f) o prezentare detaliată a rezultatelor; 

g) o sinteză interpretativă a acestora. 

Comentarea unor sondaje concrete este de natură a 
contribui la explicarea metodelor şi tehnicilor de investigație. 

În încheiere, se impune concluzia principială şi practică 
potrivit căreia în cercetarea sociologică se aplică o diversitate de 
metode, fiecare dintre ele prezentând atât avantaje, cât şi 
limite. 


REZUMAT 


Metodele şi tehnicile sociologiei permit cercetarea 
concretă şi evaluarea opiniei publice. Pe această cale pot fi 
relevant măsuraţi indicatori precum: conținutul, dimensiunea, 
stabilitatea-schimbarea; structura morfologică; structura 
comunicațională şi intensitatea. În vederea măsurării 
(evaluării) acestora, sociologia modernă dispune de o serie de 
mijloace, instrumente şi metode, cum sunt: interviul, ancheta, 
sondajul. În esenţă, prin natura şi scopurile sale, sondajul de 
opinie poate oferi informaţii mai mult sau mai puțin pertinente 
(corecte) asupra stării de spirit asupra atitudinilor şi 
preferințelor politice, economice sau sociale. 

Reprezentând o particularizare a investigaţiei sociologice 
de teren, sondajul de opinie necesită parcurgerea mai multor 
etape de pregătire şi desfăşurare, în cadrul cărora, într-o 
succesiune logică, se realizează interogarea directă a unui 
număr de indivizi în vederea unei generalizări. Există mai multe 
tipuri de eşantioane şi scheme de sondaj, iar stabilirea lor 
corectă (ştiinţifică şi obiectivă) este condiţia reducerii la 
minimum a probabilităților de eroare. Diversele metode de 
cercetare sociologică — inclusiv sondajul de opinie — prezintă 
atât avantaje, cât şi limite. 


12 Anthony Giddens, Sociologie, Editura All, Bucureşti, 2001, p. 589. 

CONCEPTE-CHEIE 


e Sondaj de opinie; anchetă şi interviu. 

e Eveniment-indicator. 

e Public potenţial; populație competentă. 

e Stabilitate — schimbare. 

e Dimensiunea şi intensitatea opiniei publice. 

e Opinie publică latentă şi manifestă. 

o Eşantionul; procedeul probabilist şi procedeul cotelor. 
o Talia sau volumul sondajului. 

e Marja (probabilitățile) de eroare. 

o Validitatea, fidelitatea şi sensibilitatea codurilor. 


e Raportul de cercetare. 


ÎNTREBĂRI DE CONTROL 
(autoevaluarea cunoştinţelor) 


1) Care sunt indicatorii de măsurare a opiniei publice? 

2) Care sunt principalele instrumente sau metode de 
explorare a opiniei publice? 

3) Care este rolul sondajului în cercetarea sociologică? 


4) Cum se stabileşte eşantionul? 

5) Care sunt principalele etape ale pregătirii şi desfăşurării 
sondajului? 


6) Ce trebuie să conţină raportul de cercetare? 

VI. SONDAJELE DE OPINIE ŞI MODERNIZAREA 
VIEŢII SOCIAL-POLITICE 


Pe măsura dezvoltării sociale şi politice a popoarelor, a 
comunităților umane s-au perfecționat continuu metodele şi 
tehnicile de cunoaştere şi evaluare a tendințelor, a aspirațiilor 
oamenilor, cercetările sociale teoretice şi practice îndeplinind un 
rol însemnat în lumea modernă. 

În acest context, întreg secolul al XX-lea, îndeosebi cea de-a 
doua jumătate, s-au aflat sub semnul sondajelor de opinie, tendință 
strâns legată de viața politică democratică. Această tendinţă se 
afirmă şi mai puternic în secolul al XXI-lea, în strânsă legătură cu 
explozia informaţională, cu perfecţionarea comunicării între 
oameni. 


VI. 1. Importanţa şi valoarea sondajelor de opinie 


Aşa cum am precizat anterior, sondajul de opinie constă în 
măsurarea opiniilor asupra unor probleme specifice, sondajele 
efectuate acum pe scară națională şi internațională fiind uneori 
denumite, după numele instituției care efectuează cercetarea, 
sondajele Gallup. Cele mai întâlnite teme ale sondajelor se 
referă la opțiunile politice, la viața economică, la modul de trai 
al oamenilor. 

Nu rareori, sondajele de opinie contrariază bunul simț al 
individului şi, în mod firesc, acesta se întreabă: Cum este posibil 
ca, pe baza observării unui număr relativ mic de indivizi, să poți 
trage o concluzie generală, cu un mare grad de precizie? Să 

ajungi la aprecieri asupra unei întregi populații? Cum se poate 
vorbi, în numele tuturor, când investigația s-a realizat pe un 
număr foarte limitat de persoane? Cum să admiţi că un individ 
oarecare, ducându-se şi stând de vorbă cu un altul, poate obține 
de la acesta din urmă informaţii şi păreri sincere şi exacte? 
Evident, cei care-şi pun astfel de întrebări nu trebuie încadrați 
sub prezumția de suspiciune sau rea-voinţă; pur şi simplu, ei nu 
au cunoştinţele necesare cu privire la aspectele de bază ale 
sondajelor de opinie: reprezentativitatea eşantionului şi selecția 
aleatoare a subiecţilor. 

Evaluarea rezultatelor sondajului — deducerea uneia sau 
unor concluzii generale din mai multe fapte particulare — se 
numeşte în sociologie sau în statistică inferare. Aceasta este o 
operaţie logică de derivare a unui enunț din altul, prin care se 
admite o judecată (al cărei adevăr nu este verificat direct), în 
virtutea unei legături a ei cu alte judecăţi considerate adevărate. 
Statistica inferenţială se deosebeşte, în general, ca ramură a 
analizei statistice, de statistica descriptivă, care prezintă direct 
variabile, natura şi intensitatea relațiilor dintre ele, însă nu 
permite generalizarea. Capacitatea de a face inferenţe despre o 
populaţie pe baza unui eşantion „extras” din această populaţie 
depinde — cum am văzut în capitolul anterior — de tehnica de 
eşantionare utilizată. Un eşantion ştiinţific este important prin 
aceea că permite generalizarea sau inferenţa statistică. 

Practica efectuării sondajelor de opinie atestă rigoarea şi 
precizia lor. Acestea rezultă, după cum demonstrează J. Stoetzel 
şi A.Girard, dintr-o teorie perfect fundamentată şi demons- 
trabilă, fiecare din operațiile pe care se bazează rezultatul unui 
sondaj sprijinindu-se pe o teorie ce ține seama de următorii 
factori: 

Ul numărul de persoane interogate: calculul proba- 
bilităţilor şi legea numerelor mari; 
Ul determinarea persoanelor interogate: teoria eşan- 
tionării; 
131 


Universitatea SPIRU HARET 


semnificația răspunsurilor: teoria atitudinilor; 
validitatea şi fidelitatea răspunsurilor: teoria 
convorbirii; 

rapiditatea execuției: utilizarea maşinilor dotate cu 
„memorie” şi cu randament din ce în ce mai ridicat; 
interpretarea rezultatelor: tehnici de analiză şi 
construirea de modele. 


0 O0 LU 


Dar, singură, teoria nu este suficientă, sondajele 
înregistrând progrese continue datorită confruntării permanente 
între fapte şi rezultatele observaţiilor. 

Prin dezvoltarea sondajelor de opinie din ultimele decenii 
s-a ajuns la o mai bună cunoaştere a fenomenelor colective de 
opinie, la determinarea curentelor de opinie existente în cadrul 
unui ansamblu social, la analiza diferențiată a acestora, de aici 
rezultând şi perfecționarea continuă a tehnicilor de măsurare. 

Prin studiul distribuţiei opiniilor se evidențiază două tipuri 
care se opun, ca două structuri diferite. Astfel, într-unul dintre 
tipuri, opiniile sunt repartizate în grup oarecum aleator, fiecare 
individ reacţionând în mod independent. În acest caz nu se poate 
vorbi de opinie publică. În celălalt tip, dimpotrivă, opiniile 
particulare se armonizează şi se grupează sub efectul unui 
principiu comun de conformare. Modul în care se trece de la o 
structură la alta sau de la lipsa organizării la organizare, de la 
situația de opinii particulare la starea de opinie publică, relevă 
mecanismele psihosociale care conduc la formarea opiniei 
publice (Fig. VI.1, VI.2, VI.3, VI.4). 

Astfel, histograma din Fig. VI.l reprezintă o curbă ce 
evocă o distribuţie aleatorie ce nu semnifică un curent de opinie 
publică, fiind vorba numai de o multitudine de opinii 
individuale, particulare. Histogramele din Fig. VI.2 şi VI.3 
atestă existența unui curent de opinie publică. Dacă distribuția 
este ilustrată de forma J (Fig. VI.2), adică dacă majoritatea 
persoanelor se află concentrată la extrema dreaptă a scalei 

(adoptarea unei poziţii negative), ne găsim în prezența unui 
curent de opinie defavorabil: refuzul unui lucru sau altuia, 
impopularitatea unui om politic sau a altuia etc. Forma inversă a 
curbei, în J răsturnat sau în L (fig. VI.3), evidenţiază existența 
unui curent de opinie favorabil unei formule sau alteia, unui om 
politic sau altuia etc. O distribuţie în formă de U se poate, de 
asemenea, întâlni şi arată prezenţa a două curente de opinie care 
se opun: unii indivizi se pronunță într-un sens, alţii în celălalt 
sens (fig. VI.4).! 


LU 


Fig. VI.1. Histogramă şi curbă de Fig. VI. 2. Histogramă şi curbă în J 
frecvenţă normală 


O, 


Fig. VI.3. Histogramă şi curbă în L Fig. VI.4. Histogramă şi curbă în U 


! După Alain Girard, în L’Opinion publique, par G.Berger, P.Bourdieu 
etc., P.U.F., Paris, 1957, p.243-244; La Sociologie (sous la direction de Jean 
Cazeneuve et David Victoroff), C.E.P.L., Paris, 1970, p.325-326; Madeleine 
Grawitz, Méthodes des sciences sociales, Dalloz, Paris, 1996, p. 1038-1043. 

Examinând contribuţia specifică a sondajelor de opinie în 
ansamblul cunoaşterii societății, sociologii au ajuns la concluzia 
că acestea, spre deosebire de alte metode de cercetare, care se 
aplică observării instituţiilor, lucrurilor, documentelor, sunt 
adecvate observării oamenilor, priviți nu izolat, ci ca membri ai 
unei colectivităţi sociale. În acest sens, anchetele de opinie sunt 
o metodă statistică, care, pornind de la subiecți individuali, 
urmăreşte analiza şi explicarea unor fenomene social-psiho- 
logice de masă dintr-o societate. Pentru înțelegerea şi explicarea 
profundă, cauzală a diferitelor procese şi fenomene dintr-o 
anumită societate nu este suficientă investigarea faptelor 
materiale şi instituționale din societatea respectivă, ci este 
posibilă şi necesară, prin utilizarea de tehnici adecvate, 
explorarea laturilor spiritual-sociale ale oamenilor. 

Fenomene psihosociale colective, opiniile se constituie în 
zone ale socialului inaccesibile altor metode de investigare ale 
sociologiei. Ele nu pot fi cercetate, cunoscute şi înțelese decât 
prin sondaje de opinie şi prin studiul comportamentelor şi, 
numai indirect, prin observaţii asupra instituțiilor, fenomenelor 
şi faptelor sociale. Se poate spune, pe un plan mai larg, că 
sondajele de opinie sunt utilizate ca o metodă complementară în 
studierea, sub unghiul social-psihologic, a tuturor domeniilor 
vieţii sociale, sondajul reprezentând, probabil, metoda cea mai 
indicată pentru evidenţierea rolului factorilor psihosociali în 
orientarea conduitelor umane, a acţiunilor colective, pentru 
investigarea motivației interioare şi a atitudinilor indivizilor. Se 
evaluează, astfel, latura internă mai stabilă a personalității, 
factorul ce acționează asupra opiniilor. 

În acelaşi timp, sondajele de opinie, instrument de evaluare 
cantitativă a transformărilor psihosociale dintr-o societate, devin 
un mijloc de previziune a comportamentelor politice, econo- 
mice, etice etc. ale unui univers social studiat sistematic, repetat 
şi într-un cadru reprezentativ, cum demonstrează sociologia 
practică. 

Prin transpunerea rezultatelor lor în termeni previzionali, 
sondajele de opinie oferă învăţăminte dintre cele mai necesare şi 
profitabile unor societăți ale căror organizare şi funcționare 
devin din ce în ce mai complexe. De fapt, specialiştii în anchete 
„nu pretind că ar putea prezice viitorul după răspunsurile 
obținute, căci opinia publică nu este decât unul din numeroșii 
factori care determină decizia finală”?, ei descriu doar o situaţie 
la un moment dat, managerii şi oamenii politici fiind cei care 
încearcă, adeseori, să le interpreteze în termeni previzionali. 

Pe măsura elaborării aprofundate a teoriei sondajului şi a 
perfecționării procedeelor necesare aplicării acesteia, au apărut 
tot mai evidente avantajele utilizării sale. Câteva dintre ele 
merită a fi menționate: 

a) în cele mai multe cazuri, când populaţia totală este 
mare, iar studierea ei exhaustivă ar necesita un volum important 
de cheltuieli materiale şi de muncă, este avantajos să se recurgă 
la sondaj, care este mai ieftin şi mai operativ; prin urmare, 
avantajul utilizării sondajului derivă din economiile financiare, 
de timp, din calitatea superioară a rezultatelor ce pot fi obținute 
printr-un astfel de studiu parțial; 

b) eşantionul supus investigării fiind cu mult mai redus 
decât colectivitatea totală, iar personalul care realizează 
înregistrarea fiind de specialitate, de regulă, erorile sunt mai 
puţin numeroase şi mai uşor de detectat şi înlăturat în faza de 
verificare a datelor; deci, calitatea şi fiabilitatea rezultatelor 
obținute prin sondaj sunt superioare celor obţinute prin 
investigarea  colectivităţii totale. În ciuda erorilor - de 
eşantionare sau de observare -, care afectează rezultatele, ele 
sunt mult mai reduse datorită calificării personalului ce 
efectuează sondajul; 


? P.B.Sheatsley et H.H.Hyman, Les enquêtes sur l'opinion publique et 
la prévision des comportements, „Bulletin international des sciences 
sociales”, UNESCO, 3, 1953, p.507. 

c) programul investigaţiei prin sondaj cuprinde, de regulă, 
un număr mai mare de caracteristici decât programul unei 
investigații asupra populaţiei totale, ceea ce permite cercetarea 
mai aprofundată a fenomenelor studiate prin metode statistice; 

d) sondajul poate fi utilizat, cu bune rezultate, la 
verificarea unei observări totale, ca şi la verificarea unor ipoteze 
statistice etc.” 

Oricum, cercetările, care se desfăşoară în cele mai diferite 
domenii, sunt chemate să dezvăluie, în spatele problemelor 
practice acute, stringente, aşteptările, exigenţele şi aspiraţiile 
oamenilor, iar mai buna lor cunoaştere reprezintă o etapă 
necesară în încercarea de a le satisface. 

În societăţile cu regimuri democrate, „cei care elaborează 
politica democratică încep să vadă că tehnicile moderne de 
observare a atitudinilor sunt indispensabile conduitei unui 
guvern democratic la scara vieții moderne. Este o axiomă a 
democrației că trebuie să ținem seama de sentimentele şi părerile 
altuia. O altă axiomă cere, într-un regim democratic, ca erorile 
să fie corectate prin discuţii libere. Aprecierile ştiinţifice permit 
democraților, în viața publică şi în viața privată, să cunoască nu 
numai preferințele comunităţii, ci şi gradul de informare publică. 
Un tiran guvernează în primul rând prin intimidare. În condiţiile 
vieții moderne, un democrat nu poate trăi conform idealului său, 
al unui consimțământ liber şi inteligent, fără a studia opinia 
publică”. 

În acelaşi sens, la rândul său, un alt reputat autor susține că 
„dacă există vreun domeniu în care teoria democraţiei deţine 


* Dumitru Porojan, Statistica şi teoria sondajului, Casa de Editură şi 
Presă „Şansa” SRL, Bucureşti, 1993, p.184. 

* H.D Lasswell, Psychologie et science politique aux Etats-Unis, în La 
science politique contemporaine. Contribution à la recherche, la méthode, 
l'enseignement, Paris, UNESCO, 1951, p.551-552. 

dovezi importante este domeniul opiniei publice şi al 
comportamentului electoral”. 

Prin urmare, opinia publică trebuie studiată continuu. Dar, 
în acelaşi timp, trebuie avute în vedere şi diferitele pericole sau 
„capcane”, cum avertizează diverşi sociologi. Un prim pericol l-au 
reprezentat şi îl reprezintă încă exagerarea, apelul prea frecvent, 
motivat şi, mai ales, nemotivat, la „moda” sondajelor. În anii '30 
ai secolului trecut şi-a făcut apariția „ofensiva modei 
sondajelor”, reflectată şi în instituționalizarea lor treptată, 
deceniile următoare, inclusiv începutul secolului al XXI-lea, 
intrând sub incidența pozitivă, dar şi negativă, a recursului 
politic la sondaje de opinie, mai ales în momente de 
incertitudine şi de criză în care intră, uneori, forțele politice. 

Nu oriunde, oricând şi de către oricine se poate realiza un 
sondaj. Acesta este „un instrument specific, cu mecanisme 
complexe. Fiecare din operațiile pe care le comportă presupune 
aplicarea unei teorii riguroase. Pentru a asigura reprezen- 
tativitatea eşantioanelor, precum şi validitatea şi fidelitatea 
răspunsurilor, trebuie luate toate precauţiile. Erorile de 
observație pot fi mai grave decât erorile de eşantionare. Este 
preferabil să nu se facă nici o anchetă decât să se efectueze 
anchete rău concepute sau rău conduse”, subliniază, pe bună 
dreptate, autorii lucrării Sondajele de opinie publică. 

Un alt „pericol” se referă la faptul că acestui instrument de 
cunoaştere şi analiză, care este sondajul de opinie, nu trebuie să i 
se ceară mai mult decât poate oferi. Nici o anchetă, oricât de 
bine ar fi condusă, nu poate cerceta şi surprinde toate aspectele, 
nu poate rezolva toate problemele. În cel mai fericit caz, ea 


* Giovanni Sartori, Teoria democrației reinterpretată, Editura Polirom, 
Iaşi, 1999, p. 112. 
6 J. Stoetzel, A.Girard, Sondajele de opinie publică, Editura Ştiinţifică 
şi Enciclopedică, Bucureşti, 1975, p. 269. 

poate contribui la mai inspirata lor formulare, ceea ce nu este 
deloc de neglijat, consideră sociologii. 

În funcţie de specificul temei şi de obiectivele urmărite, 
utilizarea sondajelor prezintă şi alte riscuri, chiar în condițiile unei 
bune organizări. Între acestea, sociologii menţionează: a) datorită 
„intervenţiei” unor factori neidentificați sau identificați, opiniile 
colectate sunt adesea distorsionate; b) „imaginea” obținută prin 
analiza răspunsurilor nu oferă certitudine asupra universului 
investigat, datorită faptului că face referire la o parte sau un 
fragment, chiar şi reprezentativ, al populației totale; c) erorile 
sunt frecvente din cauza exigenţelor metodologice, îndeosebi 
statistico-matematice, foarte mari; d) atunci când sondaje 
similare au mai fost realizate de alte grupuri de cercetare, 
deseori concluziile obținute nu justifică cheltuielile efectuate. O 
parte a criticilor frecvente la adresa sondajelor au la origine 
superficialitatea cu care sunt privite problemele vizate, 
superficialitate bazată pe impresii false şi pe cunoaşterea cel 
mult comună, nesistematică şi, astfel, neştiințifică a realităților. 

În literatura sociologică se întâlnesc şi alte obiecţii critice 
privind sondajele, pornindu-se de la aprecierea potrivit căreia 
informațiile obținute prin sondaj nu oferă certitudine, deoarece 
se are în vedere un eşantion, şi nu totalitatea ansamblului 
studiat. Se susţine chiar că, în general, sondajele ar fi inutile, 
deoarece datele, informaţiile obţinute ar fi cunoscute deja, pe 
alte căi. 

În asemenea condiţii, este evident că aprecierea rolului şi 
utilității sondajelor trebuie să pornească de la analiza lor 
concretă, de la premisa că tehnicile de anchetă prin sondaje sunt 
studii ale comportamentelor, efective sau posibile, care permit 
cercetătorului să pătrundă, cu metode cantitative, în sfera 
atitudinilor proprii unui univers social determinat, în opiniile 
colective, ca şi în sistemul de valori adoptat de membrii 
colectivități respective. Ele oferă atât o imagine globală, 
evaluată statistic, a stărilor de spirit ale populaţiei, pentru care 

s-a stabilit gradul de reprezentativitate, cât şi a configurațiilor 
particulare ale distribuirii opiniilor în interiorul universului 
studiat, considerat pe grupe sociale. Sondajele de opinie nu se 
pot substitui, însă, investigaţiilor sociologice propriu-zise, 
întrucât nu satisfac exigenţele teoretice şi metodologice ale 
acestora, ocupând un loc secundar şi îndeplinind o funcție 
complementară în studiul realităţii sociale. 


VI.2. Marketing electoral. Investigația sociologică 
şi universul opțiunilor politice 


Considerat o activitate caracteristică secolului al XX-lea, 
iar ca ştiinţă debutând cu adevărat după cel de-al doilea război 
mondial, marketingul este definit ca fiind „procesul de 
planificare şi realizare a concepţiei de valorizare, promovare şi 
distribuire a ideilor, bunurilor şi serviciilor, de înfăptuire a 
schimburilor menite să ducă la satisfacerea obiectivelor 
individului şi organizaţiei”, ori ca „ansamblul mijloacelor de 
care dispune o întreprindere pentru a-şi vinde produsele într-o 
manieră rentabilă” sau, de o manieră mai generală, „ansamblul 
metodelor şi mijloacelor de care dispune o organizație pentru a 
promova, în rândurile publicului de care se interesează, 
comportamente favorabile realizării propriilor sale interese”. 

Dacă, pentru început, preocupările teoretice, dar şi cele 
aplicative „s-au axat pe marketingul desfăşurat în sfera 
economică, deceniul al optulea a adus cu sine o teoretizare a 
expansiunii marketingului în sfera nelucrativă (dezvoltarea 
conceptelor de marketing social şi/sau marketing politic), iar 
mai recent, se constată o atenţie deosebită acordată acelor 


7 Peter D.Bennet (editor), Dictionary of Marketing Terms, AMA 
Chicago, 1988, p.115. 
8 Jacques Lendrevie, Denis Lindon, Mercator-theorie et pratique du 
marketing, Dalloz, Paris, 1990, p.8-9. 

definiții integratoare, capabile să sintetizeze toate aspectele 
definitorii ale marketingului, indiferent de sfera de aplicare a 
acestuia”, 

Aspectele vizând marketingul politic, mai precis, subspecia 
sa - marketingul electoral, aduc în atenţie numeroase corelaţii cu 
universul opinional, cu modalitățile de cunoaştere şi cercetare a 
acestuia, analişti politici, dar şi sociologi numind această 
activitate „o piață ciudată”. Astfel, „antreprenori dotați cu un 
capital politic (candidați şi partide) propun bunuri 
consumatorilor/alegători, făcându-le promisiuni avantajoase. Pe 
piața politică se ajustează, conform anumitor reguli, o ofertă: 
cea a profesioniştilor politici, deținători ai unui capital pe care ei 
îl fructifică, şi o cerere: cea a alegătorilor lor în căutare de 
satisfacţii”.! Aparenta metaforă a „pieţei electorale” este 
sugestivă sub raportul practicii, dezvăluind atât logica politi- 
cienilor, care vor să obțină notorietate şi autoritate decizională 
(un mandat de care se leagă avantaje concrete, generale dar şi 
individualizabile), cât şi logica alegătorilor, care, fiind mai 
numeroşi, dispersaţi pe grupuri de interese, se regăsesc în 
numitorul comun al concretizării (diferențiate) a intereselor 
generale şi particulare. 

În acest sens, marketingul electoral înseamnă explorarea 
sociologică (prin tehnici şi metode specifice) a preferințelor 
cetățenilor pentru anumite orientări politice, partide sau 
personalităţi ale scenei politice, precum şi studierea (anticiparea) 
evoluţiei în timp a acestor preferințe. Astfel, prin intermediul 
unui complex de tehnici se studiază electoratul şi sunt puse în 
evidență aspecte ale comportamentului acestuia — interesul 
pentru politică, reacția la schimbări sociale, părerile despre 


” Răzvan Zaharia, Fundamentele marketingului politic, în „Marketing- 
Management”, nr.5(29), 1995, p.17. 

' Philippe Braud, Grădina deliciilor democrației, Editura Globus, 
1992, p. 147. 

autorități (centrale sau locale), despre instituțiile statului 
național, despre evenimente politice interne şi internaţionale. 

Marketingul politic reprezintă un ansamblu de teorii şi 
metode la care apelează organizaţiile politice şi puterile publice, 
pentru a-şi defini obiectivele şi programele, dar şi pentru a 
influența comportamentele cetăţenilor. 

Marketingul electoral constă în „interacțiunea socială între 
două unităţi, una dintre acestea (candidatul) urmărind să obţină 
un răspuns dorit de la cealaltă unitate socială (alegătorii), al 
cărei răspuns este liber, dar susceptibil de a fi influențat prin 
anumite beneficii care pot fi oferite de prima unitate socială”. 
Importantă în această abordare este mai cu seamă ideea de 
interacțiune, rolul activ revenindu-i, totuşi, organizației care 
recurge la activitatea de marketing politic, limita ei manifes- 
tându-se în rezumarea la relația candidat-alegători, specifică 
marketingului electoral. 

Sintetizând diferitele contribuţii în acest domeniu, se poate 
considera că marketingul politic reprezintă activitatea formală, 
sistematică şi fundamentată ştiinţific, desfăşurată de o instituție 
specializată (real sau numai aparent independentă), în vederea 
obținerii unui răspuns dorit ori solicitat (uneori comandat) de 
clienți politici în legătură cu probleme social-politice, din partea 
unui public predeterminat. 

Marketingul electoral, fiind o specializare a marketingului 
politic, la care apelează partidele şi oamenii politici, atunci când 
urmăresc un obiectiv electoral, constituie o activitate sistematică 
desfăşurată în vederea obținerii unui răspuns favorabil, cu ocazia 
unei consultări electorale, din partea unor categorii de public. 

Studiile de marketing electoral permit să se cunoască 
intenția de vot, motivații ale comportamentului politic, menta- 
lităţi, moduri de a percepe situaţii prezente şi viitoare; pe această 


1l Michel Noir, Reussir une campagne electorale: suivre l'exemple 
americain?, Les Editions Organisation, Paris, 1977, p.17. 
141 


Universitatea SPIRU HARET 


bază pot fi stabilite orientări şi teme ale dezbaterii electorale, 
modul de acţiune în campanie, alegerea mijloacelor de comu- 
nicare de masă, logistica publicitară, în general, precum şi 
pregătirea discursurilor, a candidaților. De aici rezultă, pe de o 
parte, faptul că marketingul electoral este o componentă esen- 
tială a marketingului politic, iar pe de altă parte, faptul că 
principala categorie de public vizată o reprezintă alegătorii, 
priviţi nu în ansamblul lor, ci pe segmente. 

În această ordine de idei, este de reţinut că studiile de 
marketing, electoral sunt continue în viaţa politică, fiind de înţeles 
că, având în vedere scopul acestei acţiuni, ea nu se poate rezuma la 
spațiul temporal al campaniei electorale. Dimpotrivă, există practici 
care arată că studiul pieţei politice se încheie în ziua comunicării 
rezultatelor finale ale alegerilor electorale şi reîncepe „a doua zi 
după...” Forţele politice democratice se află permanent în 
competiție, iar marketingul electoral este, în esenţa lui, politic. 

În opinia specialiştilor — sociologi sau statisticieni —, 
funcțiile marketingului electoral sunt asemănătoare celor ale 
marketingului, în general, de vreme ce marketingul electoral 
este, în fapt, aplicarea particularizată a conceptelor, metodelor şi 
tehnicilor de marketing la condițiile activităţii electorale. 

În această sferă, marketingul are drept obiective esenţiale: 
studierea mediului electoral; realizarea unui compromis între 
promisiunea candidatului şi aşteptările alegătorilor; organizarea 
şi desfăşurarea campaniei electorale; maximizarea îndeplinirii 
cerinţelor prestabilite, adică, atât a clauzelor „contractului” cu 
clienţii, cât şi a principiilor deontologice ale sociologiei. 

Asemenea funcții pun în evidență întregul demers de 
marketing electoral, în sensul că subiectul interesat — partidul 
politic sau candidatul — începe prin a studia componentele 
mediului electoral, în special nevoile, obiceiurile, intențiile şi 
motivațiile (aşteptările) alegătorilor, realizează un compromis 
între propriile oferte politice şi cerințele electoratului, apoi 

concepe şi implementează programul campaniei electorale în 
vederea îndeplinirii obiectivelor propuse. 

Pentru mai buna înţelegere a sferei marketingului electoral 
şi a particularităților sale este important să se clarifice 
raporturile sale cu comunicarea politică, publicitatea politică şi 
relaţiile publice politice. 

Majoritatea autorilor atribuie comunicării (comunicaţiei) 
politice o sferă mai largă de cuprindere decât aceea a 
marketingului electoral. Pentru unii, comunicaţia politică 
semnifică punerea în relație a unui emițător de natură politică cu 
unul sau mai mulți receptori, prin transmiterea unui mesaj 
politic, în timp ce alții se limitează la sistematizarea regulilor de 
comunicaţie politică pe terenul sau în perimetrul efortului de a 
convinge. Dar comunicația politică merge mult mai departe 
decât simplul marketing electoral, în măsura în care ea încearcă 
să facă mai bine cunoscut un om, un partid, o cauză sau unele 
idei, fără a aştepta un rezultat imediat. 

Din această perspectivă, marketingul electoral nu poate 
ocoli (ignora) tentaţiile manipulării politice, descifrând cu 
atenţie, nuanțat, relațiile „vizibile? sau „invizibile? dintre 
obiectiv şi subiectiv. „Exprimând o relație specifică între 
realitate, interes şi cunoaştere, comunicarea politică vehiculează, 
în esenţă, trei categorii de factori rezultați din interferența între 
obiectiv şi subiectiv: informaţiile, interpretarea lor (în raport cu 
scopurile şi idealurile) şi decizia de a le utiliza (în concordanță 
cu programul politic urmărit sau promis). În acest context, 
echilibrul dintre atitudinile obiective şi subiective oferă şi gradul 
de raționalitate al comunicării politice, fiind evident că pe 
măsură ce balanța înclină spre subiectivitate se afirmă şi 


S ; 12 
comportamentul comunicațional deviant”. 


12 Ion Mitran, Politologie, Editura Fundaţiei România de Mâine, 
Bucureşti, 2000, p. 192. 

Referitor la raporturile dintre publicitatea politică, relațiile 
publice şi marketingul electoral, trebuie evidențiat faptul că primele 
două sunt componente ale politicii de comunicaţie electorală, aşa 
cum rezultă şi din următoarea reprezentare grafică (fig. VI.5.): 


politica de comunicaţie 
electorală 
marketing 


electoral 
relaţii 
publice 


Fig.VI.5. Locul publicității şi al relaţiilor publice 
în marketingul electoral 


În studiile de marketing electoral, o deosebită însemnătate are 
analiza componentelor mediului electoral. Acestea pot fi grupate 
în: componente cu caracter general, „cu care candidatul nu intră în 
contact direct şi pe care nu le poate influența”, ce alcătuiesc 
macromediul electoral, şi „componente aflate în proximitatea 
candidatului”, cu care acesta intră în relații direct, influenţându-se 
reciproc şi care constituie micromediul electoral.” 

Dacă în cuprinsul macromediului electoral intră mediul 
sociodemografic, mediul politico-instituţional, mediul cultural, 
mediul economic, mediul natural şi mediul internaţional, micro- 
mediul electoral include: alegătorii, militanții, prescriptorii, 
concurenții, prestatorii de servicii, organismele politice. Întrucât 
componentele  micromediului electoral sunt deosebit de 


'5 Răzvan Zaharia, Particularitățile marketingului electoral la nivelul 
analizei, în „Marketing-Management”, nr. 6 (30), 1995, p.15. 

relevante pentru cunoaşterea opiniei publice, prin intermediul 
sondajelor electorale, vom stărui asupra lor. 

Dintre toate componentele  micromediului electoral, 
alegătorii reprezintă categoria cea mai importantă. Pentru 
adoptarea strategiei şi a tacticilor optime, în măsură să conducă 
la realizarea obiectivelor urmărite de candidat, cunoaşterea 
trebuințelor, intereselor, atitudinilor şi intențiilor lor este 
indispensabilă. În acest scop, este necesară „o segmentare a 
electoratului în funcție de criterii sociodemografice (vârstă, sex, 
naționalitate, venituri etc.), comportamentale (participarea sau 
absența de la vot, opțiunile politice exprimate la alegerile 
anterioare, mijloacele de informare folosite etc.), psihologice 
(diverse aspecte legate de personalitatea alegătorului) sau, foarte 
la modă în ultimul deceniu în ţările vest-europene, stilul de viață 
al alegătorilor! (apartenența la unul din stilurile de viață 
identificate, la nivelul fiecărei țări, stabilindu-se în baza unui set 
cuprinzător de întrebări). Ulterior, candidatul va determina 
segmentele spre care îşi va orienta campania electorală, precum 
şi temele majore specifice fiecărui segment de alegători. 

Persoane dispuse să sprijine, prin efectuarea unor activităţi 
cu caracter voluntar sau prin subscrierea unor sume de bani, 
campania electorală a unui candidat, militanții se recrutează, de 


14 De pildă, în Franţa, Bernard Cathelat (Les styles de vie des français, 
Stanke, Paris, 1977) şi-a propus să semnaleze în permanenţă, plecând de la o 
mulțime de amănunte luate din viaţa de zi cu zi, atitudinile, ideile, 
comportamentele populaţiei, cu scopul de a o împărți într-un număr de stiluri 
de viaţă, de „sociostiluri”, care sunt, de altfel, din ce în ce mai numeroase. 

În Belgia, socioscopia, la un moment dat, a permis izolarea a 22 de 
curente regrupate în 9 „sociostiluri”. Alte „socioscopii” au permis 
observarea evoluţiilor, iar prin analiza „sociostilurilor” şi atitudinilor politice, 
Belgia a putut fi împărțită în 4 secţiuni inegale: decepționată; contestatară; 
dinamică; pasivă (Gabriel Thoveron, Comunicarea politică azi, Antet, 
Bucureşti, 1996, p.69-72). 

regulă, dintre membrii şi simpatizanții partidului pe care îl 
reprezintă candidatul, rolul lor fiind deosebit de important. 

În categoria prescriptorilor, persoane care, independent de 
faptul că participă sau nu, în calitate de alegători, la respectivele 
alegeri, pot influența decizia electorală a altor alegători, intră 
liderii de opinie, personalități ale vieţii publice naţionale sau 
locale, jurnaliştii din presa scrisă sau audio-vizuală, persoane 
Juridice (sindicate, asociaţii, firme) etc., care, prin sprijinul în 
favoarea unui candidat, încearcă să îi determine pe proprii 
simpatizanți să ia aceeaşi decizie. 

Concurenţii sunt reprezentați de ceilalți candidaţi înscrişi 
în mod oficial în cursa pentru ocuparea aceluiaşi post. În 
procesul de determinare a atitudinii unui candidat față de 
concurenții săi trebuie să se aibă în vedere diferențele existente 
între programele politice, iar în cazul sistemului electoral 
majoritar, posibilele regrupări în al doilea tur de scrutin. 

Studiul concurențial are în atenţie trecutul candidaților, 
luările lor de poziție pe diferite teme, articolele apărute în presă 
în legătură cu ei etc., toate având drept scop identificarea 
„punctelor slabe” şi a celor „forte” din „zestrea” concurenţilor şi 
stabilirea, pe această bază, a unei strategii electorale optime. 

Între componentele micromediului electoral, un loc de 
mare importanţă îl au prestatorii de servicii, persoane fizice sau 
juridice, angajate de candidat, în vederea rezolvării unor 
probleme specifice; din această categorie fac parte, de obicei, 
institutele de sondare a opiniei publice, agențiile publicitare şi 
consultanții politici, ca şi persoane însărcinate cu alte 
atribuțiuni decât cele de marketing: secretariat, pază şi 
protecţie, transport etc. 

În sfârşit, organismele publice sunt acele structuri 
permanente sau temporare, însărcinate cu organizarea, desfăşu- 
rarea şi controlul activităţii electorale (diverse organizații ale 
societăţii civile, organisme desemnate de Legea electorală, 
organizații internaționale etc.). 

Cunoaşterea şi analiza atentă a componentelor macro şi 
micromediului electoral au o însemnătate vitală în studierea 
comportamentului electoral. Similar studiului comportamentului 
consumatorului, cercetarea comportamentului electoral trebuie 
să aibă în vedere: etapizarea procesului decizional al alegă- 
torului, reliefarea nevoilor, opiniilor, atitudinilor, motivațiilor şi 
intenţiilor alegătorilor, identificarea factorilor endogeni şi 
exogeni care intervin în luarea deciziei electorale, conceperea 
unor modele ale comportamentului electoral, evidenţierea posi- 
bilităilor de care dispune un candidat pentru a modifica în 
sensul dorit comportamentul alegătorilor. 

Pornind de la inventarierea modelelor explicative şi de la o 
analiză exhaustivă a factorilor care pot interveni în procesul 
deciziei electorale, unii autori au propus structuri generale ale 
unui model explicativ „ideal” al comportamentului electoral: 
votul unui individ apare ca „rezultat al unei interacțiuni între 
atitudinile politice ale individului, pe de o parte, şi, pe de altă 
parte, oferta electorală efectivă (numărul şi caracteristicile 
candidaţilor). Atitudinile politice, la rândul lor, pot fi explicate 
prin caracteristicile sociodemografice ale individului, prin 
«trecutul» său şi prin personalitatea sa, prin condițiile sale 
actuale de viață, prin diversele influenţe cărora este supus din 
partea familiei, a anturajului şi a organizaţiilor politice, ca şi prin 
evenimentele recente. În sfârşit, influenţa voturilor anterioare 
asupra votului viitor, prin intermediul obişnuinţelor dobândite, 
trebuie, de asemenea, luată în considerație şi măsurată”!5 
(fig.VI.6.). 


'5 Denis Lindon, Le marketing politique, Dalloz, Paris, 1986, p. 60-61. 

Caracteristici 


sociodemografice Altitudinile 
ale individului politice ale 
individului: 
D temperamentul 
politic (atitu- Oferta 
Trecutul individului tudini funda- electo- 
şi trăsăturile de mentale, rală: 
personalitate valori) partidele 
o starea şi opiniile şi candi- 
conjuncturale dații 
Evenimentele poli- asupra probleme- existenți 
tice, economice şi lor de actualitate 
sociale recente o opiniile asupra 
problemelor spe 
cifice 


a imaginea parti- 
delor și a can- 


didaților 


Condiţiile actuale de 
viaţă ale individului 


Influențele recente 
ale familiei, ale 
mediului şi ale 
organizaţiilor 
„politice 


Obiceiuri 
de vot 


Fig. VI.6. Structura generală a unui model explicativ „ ideal” 
al comportamentului electoral 

Deşi modelul prezintă incontestabile virtuți teoretice, 
totuşi, datorită numărului mare de aspecte ce trebuie avute în 
vedere, el are posibilități de aplicare practică limitate. Există, 
însă, şi modele operaţionale, care iau în calcul un număr mai 
restrâns de factori. Ele pot fi grupate în trei categorii: 

a) modele sociodemografice: au la bază corelarea deciziei 
electorale cu particularităţile sociodemografice ale individului; 

b) modele de sorginte psihanalitică: acestea au în vedere 
stabilirea de relaţii între decizia electorală şi trecutul şi 
personalitatea profundă ale individului; 

c) modele atitudinale: de această dată, sunt corelate 
deciziile electorale cu atitudinile politice ale individului. 


Având în vedere evoluţiile vieţii democratice moderne, 
este evidentă semnificația marketingului electoral, în general a 
investigației sociologice — în speţă a sondajului de opinii în sfera 
comportamentului şi a opţiunilor politice. În fond, studiile de 
marketing politic, sondajele de opinie au meritul de a evidenția 
modul în care gândeşte alegătorul şi felul în care acesta ia 
decizii electorale, factor relevant al mecanismului vieții 
democratice contemporane, care este sau trebuie să fie, din ce în 
ce mai mult şi mai funcțional, o „democraţie pe scară largă”. Iar 
aceasta este „o procedură şi/sau un mecanism care (a) generează 
o poliarhie deschisă a cărei competitivitate pe piaţa electorală 
(b) atribuie puterea poporului şi (c) le impune specific 
conducătorilor să răspundă şi să fie responsabili faţă de cei 


conduşi”. 


pe piața electorală este un atribut şi o funcţie social-umană a 
investigației sociologice, pe scurt, menirea directă a sociologiei 
opiniei publice, ca disciplină ştiinţifică, teoretică şi practică. 


16 Giovanni Sartori, Teoria democrației reinterpretată, Editura 
Polirom, Iaşi, 1999, p. 155. 
149 


Universitatea SPIRU HARET 


REZUMAT 


Metodele şi tehnicile sociologice sunt în continu 
perfecționare, iar în acest cadru, sondarea opiniei publice 
reprezintă o preocupare esențială. Practica efectuării 
sondajelor de opinie necesită rigoare şi precizie. Dat fiind că 
opiniile şi atitudinile sunt zone ale socialului aflate în „continuă 
mişcare”, metodele de cunoaştere şi măsurare a acestora, 
respectiv sondajele, au o deosebită importanță. În societăţile 
democratice, tehnicile moderne de observare a atitudinilor sunt 
indispensabile factorilor politici şi de decizie, care nu pot 
acționa performant fără cunoaşterea şi evaluarea opiniei 
publice. În vederea atingerii acestui scop este necesară buna 
pregătire şi desfăşurare a cercetării, luându-se în considerare 
avantajele, dar şi „capcanele ” sondajelor. Este preferabil să nu 
se facă nici o anchetă sociologică decât să se efectueze 
„anchete rău concepute sau rău conduse”. 

Un loc însemnat în investigația sociologică a universului 
opțiunilor politice (al opiniilor şi atitudinilor) revine 
marketingului electoral (sau politic). Conceperea şi desfăşura- 
rea acestei acţiuni sunt hotărâtoare pentru a se asigura 
îndeplinirea funcţiilor sale sociale. 

Pentru mai buna înţelegere a sferei marketingului electoral 
şi a particularităţilor sale este important să se clarifice rapor- 
turile sale cu sfere cum sunt: comunicarea politică, publicitatea 
politică şi relaţiile publice politice, precum şi structura 
componentelor sociale şi politice ale mediului electoral. 

CONCEPTE-CHEIE 


o Inferenţă — inferare. 

e Factori metodologici ai pregătirii şi desfăşurării 
sondajului. 

e Reprezentările grafice; histograme şi curbe de frecvenţă. 

e Pericole sau „capcane ” ale sondajului. 

e Marketingul electoral (politic); obiective esențiale. 

e Comunicare politică şi publicitate politică. 

e Mediul electoral şi comportamentele electorale. 

e Concurența electorală. 


e Modelul electoral. 


ÎNTREBĂRI DE CONTROL 
(autoevaluarea cunoştinţelor) 
1) De ce este necesară perfecționarea metodelor şi 
tehnicilor de cercetare a opiniei publice? 
2) Definiţi şi analizaţi termenul de inferență. 
3) Care sunt principalii factori metodologici ai sondajului 
de opinie? 
4) Care sunt pericolele sau „capcanele ” sondajului? 


5) Ce este marketingul electoral? 

6) Care sunt relaţiile dintre comunicarea politică şi 


marketingul politic? 

I. SOCIOLOGIA MASS-MEDIA - RAMURĂ 
A SOCIOLOGIEI 


În diversitatea lor, şcolile de gândire sociologică, afirmând 
că există o puternică tendință cumulativă, unificatoare în cadrul 
disciplinei, dar şi abordări specializate, particularizate, ajung să 
fie de acord că aprofundarea cercetării şi explicării societăţii 
este cu atât mai eficientă, cu cât se aplică în mod specific 
fiecăruia dintre domeniile vieţii sociale sau modurilor de 
manifestare a omului în societate. Aşa se face că există ramuri 
sau subramuri ale sociologiei cum sunt: sociologia industriei, a 
familiei, a educaţiei, a culturii, a politicii, a dreptului, a opiniei 
publice, a comunicării sau a mass-media. Exemplificările în 
această direcţie ar putea continua, dar ceea ce ne interesează, 
după explorarea sociologică a opiniei publice, este analiza 
metodică a mass-media din perspectivă sociologică. 


I. 1. Mass-media din perspectivă sociologică 


Încă de la jumătatea secolului al XX-lea, C. Wright Mills 
constată că mass-media întruneşte simultan două caracteristici 
sociologice concludente: pe de o parte, puţini oameni pot 
comunica direct cu un număr mare de semeni ai lor, iar pe de 
altă parte, publicul larg nu are mijloace efective de a răspunde. 
Concluzia sociologului american, care examina atunci (1956) 
elitele puterii, este viabilă în bună parte şi astăzi, când, cu toată 
revoluţia tehnologică în sfera comunicaţională şi evoluția 
democrației, societatea umană trăieşte paradoxul sensului unic 
al comunicării de masă: publicul larg este mai mult receptor şi 

mai puţin emițător de mesaje „modelatoare”. „În plan 
sociologic, observaţiile cele mai recurente ne permit să 
constatăm — scrie un sociolog francez — că, înzestrând marea 
majoritate a oamenilor cu mijloace pe care, cu câteva decenii 
mai înainte, nu le posedau decât cei privilegiați, tehnicile 
electronice cele mai performante se află şi la originea unor noi 
inegalităţi şi a unor noi forme de inegalitate”! (manipulare 
informaţională, publicitate înşelătoare, mesaje „captive” etc.). 
Este menirea sociologiei mass-media de a descifra acest 
„mecanism” sau „labirint” al comunicării de masă. 

Ca reflectare a complexităţii pe care o reprezintă noua 
realitate tehnologică, socială şi culturală, caracteristică lumii 
contemporane, mass-media s-a impus atenției sociologilor şi, ca 
urmare a acestui fapt, a apărut o ramură nouă a sociologiei: 
sociologia mass-media sau sociologia comunicării de masă. 

Definită ca domeniu de cercetare în sociologie, care 
urmăreşte să analizeze modul în care mass-media funcționează 
în societate, precum şi efectele sociale ale comunicării prin 
intermediul acestor mijloace, sociologia mass-media şi-a 
orientat analizele îndeosebi în două direcţii: 

A) comunicarea propriu-zisă; 

B) mijloacele de efectuare (desfăşurare) a acesteia. 

Cele două perspective sunt, de fapt, complementare. 

Prima perspectivă (A) porneşte de la distincția între mai 
multe tipuri de comunicare: intrapersonală (interioară indivi- 
dului sau de nivel individual), interpersonală (între indivizi) şi 
comunicare de masă (de nivel social) , iar cea de-a doua (B), se 
ocupă, în principal, de mijloacele comunicării. 

În ce priveşte prima perspectivă analitică, sociologi ai 
domeniului identifică diverse forme sau tipuri de manifestare a 


! Emannuel Pedler, Sociologia comunicării, Editura Cartea 


Românească, Bucureşti, 2001, p. 22-23. 

comunicării în societate. Acestea sunt: a) comunicarea spontană; 
b) comunicarea instituționalizată; c) comunicarea de masă. 

Comunicarea spontană, neaxiomatizată, este expresia 
deprinderii sociale; ea se înscrie în cadrul relaţiilor interperso- 
nale, fiind limitată, precară, artizanală, spontană şi prescriptivă, 
consideră sociologii. 

Comunicarea instituționalizată este cea datorată relaţiilor 
inter- şi intraorganizaționale, conduse de instituții: state, națiuni, 
oraşe, întreprinderi, guvernanți şi guvernați, o asemenea 
comunicare se desfăşoară în interiorul fiecărei organizații 
sociale şi în afara ei. Acest tip de comunicare defineşte regimul 
economic, social şi politic cu care este înzestrată o societate 

Comunicarea de masă este cea rezultată din utilizarea 
tehnicilor cu un grad diferit de sofisticare, accesibile pentru 
stabilirea şi amplificarea dialogului dintre indivizi sau grupurile 
care alcătuiesc o societate. Deşi depinde de natura unei anumite 
culturi, comunicarea de masă nu are nici autonomie, nici 
echivalentul unui principiu constituent; ea influenţează deopo- 
trivă comunicarea interpersonală şi pe cea instituționalizată. 

Analiza sociologică a mass-media este relevantă şi 
funcțională în măsura în care examinează ansamblul feno- 
menului, punând în evidenţă relația dintre comunicator, mesaj, 
canale şi destinatar (public). În acest sens, un mod convenabil de 
a descrie un act de comunicare este răspunsul la următoarele 
întrebări: Cine? Ce spune? Prin ce canal? Cui? Cu ce efect? 

Sociologia mass-media are, astfel, în câmpul său de 
investigaţie, de cercetare concretă şi raportare obiectivă 
următoarele patru ipostaze: 

a) analiza condiţionării mesajelor şi sistemul normativ al 
instituţiei care furnizează informaţia (Cine?); 


? Harold D. Lasswell, The Structure and Function of Communication 
in Society, în vol. The Communication of Ideas, Harper and Brothers, New- 
York, 1948, p. 37-51. 

b) analiza conţinutului care se referă la descrierea obiec- 
tivă, sistematică şi cantitativă a conţinutului manifest al comuni- 
cațiilor, având ca scop interpretarea acestora (Ce spune?); 

c) analiza diferitelor media, cu accent pe cercetarea 
problemelor ce se referă la eficiența şi raporturile dintre diferite 
tipuri de media, evoluţia acestora, caracteristicile comunica- 
tionale ale fiecărui medium (Prin ce canal?); 

d) analiza audienței şi a efectelor induse (Cui? şi Cu ce efect?). 

Cea de a doua perspectivă invocată anterior (B) pune 
accentul pe mijloace şi nu pe comunicare, dat fiind că elementul 
central al oricărui proces de comunicare de masă îl reprezintă 
mass-media. În afară de perspectiva instituțională, în cadrul 
căreia mass-media sunt privite ca instituţii (culturale şi 
economice), în sociologia mass-media este prezentă şi o 
perspectivă organizaţională, care tratează mass-media din 
perspectiva teoriei organizaţiilor. 

O dată cu apariția noilor mijloace de comunicare inte- 
ractive, se conturează şi o a treia perspectivă (C). În acest caz, 
sociologia îşi extinde perimetrul de preocupări specifice, 
urmărind să analizeze, simultan, subiectele comunicării, emiță- 
torii şi receptorii, precum şi scopul comunicării ca proces social, 
de fiecare dată altul. Prin intermediul unei abordări interac- 
ționiste, cercetarea sau analiza sociologică poate semnala dife- 
rențiat, nuanţat atât ceea ce oamenii aşteaptă de la comunicarea 
în masă, cât şi ceea ce ei înţeleg şi ceea ce gândesc. 

Un fapt, încă, merită subliniat. Fenomenul comunicării de 
masă este studiat în cadrul sociologiei, dar şi al psihologiei 
sociale, al psihologiei experimentale, al lingvisticii şi ciber- 
neticii. El poate fi abordat din perspectiva teoriei informației, a 
teoriei comunicării, a semioticii, precum şi a altor teorii. Prin 
urmare, ca şi în analiza altor fenomene, viziunea pluri- şi inter- 
disciplinară se dovedeşte benefică şi fructuoasă, conducând la o 
înţelegere multidimensională şi aprofundată a aspectelor cercetate. 

De altfel, interdisciplinaritatea, ca metodă de cercetare 
ştiinţifică, „este o sursă importantă de inovare”, încât 
„importante inovaţii sunt produsul unor studii specializate şi 
aporturilor lor reciproce. Unele sunt de ordin metodologic şi 
provin din matematici şi statistică, aşa cum sunt, de exemplu, 
cuantificarea variabilelor sociale, econometria, studiile 
corelațiilor, eşantionajul, ancheta sau simularea pe calculator”. 

Am abordat o asemenea problematică în cazul analizei 
sondajului de opinie ca metodă de cercetare sociologică a 
opiniei publice. Interdisciplinaritatea este cu atât mai necesară în 
sfera sociologiei mass-media. Dinamismul şi diversitatea 
acesteia, ca fenomen social (presă scrisă, radio, televiziune, 
producţie editorială, iar mai nou, Internet, telefonie mobilă, 
televiziune mondializată etc.), impun contribuția mai multor 
discipline, dar din perspectivă sociologică. Astfel, în cercetarea 
sociologică a mass-media sunt utilizate concepte ca structură, 
funcție, rol social, proprietate, socializare, partide politice, 
grupuri sociale sau grupuri de putere, stratificare, mobilitate 
socială, devianţă, influență, manipulare, modernizare, stabili- 
tate, hegemonie etc., unele din aceste concepte fiind de origine 
sociologică, dar altele provenind din istorie, ştiinţe politice, 
economie. 

În acelaşi timp, este de observat că sociologia mass-media 
se interferează cu alte ramuri ale sociologiei, cum ar fi 
sociologia politică sau sociologia culturii. Spre exemplu, prin 
intermediul mass-media se desfăşoară direct comunicarea 
politică de masă, în special, aspect asupra căruia vom reveni în 
capitolele următoare. Mai concret, luând numai unul dintre 
exemplele invocate, sociologia politică studiază atitudinile şi 
valorile politice, comportamentul electoral, influențarea şi 
recrutarea politică, specializarea politică, factori importanți ai 


? Mattei Dogan, Robert Pahre, Noile ştiinţe sociale. Interpenetrarea 
disciplinelor, Editura Academiei Române, 1993, p. 24. 

vieţii social-politice, dar care sunt reflectate, direct sau indirect, 
în spirit partizan sau neutru de către mass-media, a cărei „ţintă” 
de adresabilitate este publicul, iar prin acesta, electoratul, 
alegătorii. Revine, astfel, sociologiei mass-media, menirea de a 
cerceta obiectiv şi a examina analitic o asemenea „realitate 
complexă” a mijloacelor de informare şi a explica (evalua) 
funcțiile şi efectele comunicării de masă. 

Asemenea sociologiei opiniei publice, sociologia mass-media 
este una dintre ramurile dinamice, vii şi inovatoare în ştiinţele 
sociale, datorită faptului că obiectul său de cercetare este el 
însuşi expresia dinamicii dezvoltării. 

Spre exemplu, apariția televiziunii în câmpul sau sistemul 
mass-media a deschis noi orizonturi investigației sociologice, atât 
în ce priveşte publicul, cât şi „lumea interioară” a mass-media, 
inclusiv raporturile ei cu structurile şi instituţiile sociale, cu 
grupurile de putere şi de influenţă. Sociologul Pierre Bourdieu 
descrie astfel acest proces: „un câmp este un spaţiu social 
structurat, un câmp de forțe — există dominanți şi dominați, 
există raporturi constante, permanente de inegalitate ce se 
exercită în interiorul acestui spaţiu — care este, totodată, şi un 
câmp de lupte ce urmăresc transformarea sau menţinerea acestui 
câmp de forțe. În interiorul acestui univers, fiecare individ 
angajează, în concurenţa sa cu ceilalți, întreaga forță (relativă) 
de care dispune şi care îi defineşte poziția ocupată în cadrul 
câmpului şi, prin urmare, strategiile pe care el le adoptă. 
Concurența economică (dar, după cum vom vedea, nu numai 
economică — n.n., A.B.) dintre diferitele canale de televiziune ori 
ziare pentru atragerea unui număr cât mai mare de telespectatori 
ori de cititori sau, cum se spune, pentru cucerirea unor porțiuni 
cât mai mari de piaţă, se manifestă, concret, sub forma unei 
concurente între jurnalişti, concurența având mizele ei proprii, 
specifice” şi fiind „supusă constrângerilor derivând din poziția 
ocupată de organul de presă în cauză, privit din punctul de 

vedere al raporturilor de forță economice şi simbolice” (adică, 
sociale şi, în cele din urmă, politice). 

În general, sociologia mass-media, studiind această 
realitate complexă care este comunicarea de masă, nu trebuie să 
se limiteze nici la studiul influenţei societății globale sau al 
societăţii producătorilor asupra pregătirii şi realizării progra- 
melor, nici, invers, la considerarea acestora ca un simplu dat, 
analizând doar efectele lor asupra colectivități. 

De fapt, trebuie să se ţină seama, concomitent, de 
complexitatea obiectului, adică de elaborarea mesajului difuzat, 
şi de difuzarea acestuia în masa care constituie receptorul, 
subliniază Jean Cazeneuve, comentând opiniile lui P. Lazarsfeld 
privind particularitățile studiului sociologic în materie. Din acest 
punct de vedere, se consideră că este necesară o distincție 
esenţială între două atitudini foarte diferite: „una, întâlnită 
îndeosebi la americani, şi care se înscrie într-o «sociologie a 
acțiunii», înfăţişează problema sub forma sa cea mai simplă şi 
cea mai direct sesizabilă, punându-și întrebări care limitează 
complexitatea obiectului şi se referă la o difuzare pe termen 
scurt; de exemplu: «Oare un poem prezentat într-o manieră 
neutră sau un poem recitat cu emoție va face mai multă plăcere 
auditorilor?».” Această modalitate de a desfăşura anchete asupra 
unor subiecte precise şi foarte concrete este, evident, apreciată 
de firmele industriale care subvenţionează emisiuni şi vor să 
cunoască randamentul eforturilor lor publicitare. „Cealaltă 
atitudine acordă, dimpotrivă, atenție fenomenelor complexe şi 
difuzării pe termen lung. Ea conduce, de pildă, la cercetarea 
faptului dacă televiziunea va avea efecte importante asupra 
loisir-ului muncitorilor francezi sau ce influenţă va avea asupra 


4 Pierre Bourdieu, Despre televiziune, Editura Meridiane, Bucureşti, 
1998, p. 46. 

viitorului radioului. Este vorba, în acest caz, de o sociologie a 
evoluţiei”. 

Literatura de specialitate se referă, din această perspectivă, 
la diferite moduri de a aborda problemele prin raportarea la 
coordonate precise, cum ar fi obiectul, efectele sau funcțiile 
sociale. Astfel, sunt cunoscute schemele propuse de P. Lazarsfeld 
sau de R. Clausse (fig. I.1 şi fig. I.2). De această dată, prima 
înfăţişare grafică nu se referă atât la complexitatea obiectului, 
cât la cea a funcțiilor sociale (mergând de la unitatea sociologică 
de observaţie la globalitatea unei funcţii ce porneşte de la mai 
multe surse, apoi la ansamblul diverselor funcţii), iar cea de a 
doua priveşte complexitatea propagării efectului concomitent în 
timp şi la nivelul palierelor realităţii sociale. 


Complex 


Comple- 
xitatea 
obiectului 


a: EVOLUȚIE 


Limitat X> ACȚIUNE 


Pe termen Pe termen 
scurt lung 


Difuzarea obiectului 


Fig. I.1. Schema lui P.Lazarsfeld 


* Jean Cazeneuve, Sociologie de la radio-television, P.U.F., Paris, 
1965, p. 12. 

Când cercetarea se concentrează pe minimum de comple- 
xitate socială şi pe o propagare spontană, avem de-a face cu o 
sociologie evenimenţială. Într-un al doilea stadiu, se abordează 
globalitatea unei funcții pe o durată mai mare şi sociologia 
operează în conjectural. În sfârşit, ea devine structurală, atunci 
când se referă la ansamblul funcțiilor şi la propagarea pe termen 
lung. 


Probabil, formulând schema, pentru a înţelege diferența 
între o sociologie a acțiunii, de tip american, şi o sociologie a 
evoluţiei, de inspiraţie franceză, Lazarsfeld nu înțelegea să 
fondeze „programul ideal al unei sociologii mass-media” pe 
această antinomie. El se gândea mai curând la preocupările ce 
puteau inspira cercetările. 


Complexitatea 
funcțiilor 
sociale 


au STRUCTURAL 


bo CONJECTURAL 
EVENIMENȚIAL 


Propagarea efectului 


Fig. [.2. Schema lui R. Clausse 

Schema propusă de Roger Clausse tinde, mai degrabă, să 
dea o imagine conformă necesităţilor pe care le impune, în acest 
domeniu şi în afara oricăror considerente de şcoală, nevoia de a 
integra rezultatele cercetării empirice în cadrele sociologiei 
generale. În acest fel, se poate spune că sociologia mass-media 
este capabilă să regăsească toate nivelele sau palierele pe care le 
distinge studiul fenomenului social, aşa cum îl concepe viziunea 
pluralistă a lui Georges Gurvitch. 

Este un fapt social relevant că mass-media domină viața 
mentală a societăților moderne, iar sociologia este direct 
interesată a cerceta şi explica obiectiv acest fenomen, studiile de 
început ale lui Harold Lasswell, Paul Lazarsfeld şi ale altora 
demonstrând că efectele mijloacelor de informare în masă 
exercită o influență directă şi puternică asupra societăţii. 

Studii mai vechi sau mai noi relevă că o comunicare de 
masă este mediată în diferite moduri, efectele asupra audienței 
depinzând de factori precum clasa socială, grupul social, contextul 
social, valorile, credinţele, nivelul de instruire, starea emoțională şi 
chiar de evenimente sau momente ale zilei. Mass-media se 
constituie într-un sistem propriu, specific sau într-un subsistem 
al ansamblului social având drept componente organice: 
publicul, producătorii de mesaje, distribuitorii, sistemele de 
control şi, bineînţeles, condiţiile socio-istorice interne şi externe, 
în raport cu o comunitate umană. 

Diverşi autori au propus reprezentări schematice — în 
sensul de sistematizate — ale mass-media ca sistem. O asemenea 
schemă conceptuală generală este cea rezultată din ceea ce am 
putea numi modelul american (fig. I. 3.). 

Schema reprezintă un sistem social instituționalizat, 
integrat în ansamblul instituțiilor sociale americane sau în 
sistemul de comunicare de masă al Statelor Unite, după cum îl 
numesc autorii”. 

Analiza sociologică şi istorică arată că sistemul mass-media 
a devenit unul organic, vital pentru funcționarea societății 
moderne. Este relevantă, în acest sens, remarca sociologilor 
citați anterior: „pentru a aprecia cât de important a devenit 
sistemul mass-media, e instructiv să ne imaginăm ce s-ar 
întâmpla în viața socială şi personală dacă, dintr-un motiv 
inexplicabil, toate formele de comunicare de masă de care 
dispunem astăzi ar dispărea brusc”. De aici şi seria de întrebări 
logice, fireşte, oarecum retorice, formulate de cei doi autori: 
„Cum ar putea oamenii înțelege lumea în care trăiesc, acționează 
şi îşi joacă rolurile, dacă n-ar mai exista nici un mijloc de 
comunicare de masă? Cum şi-ar îndeplini grupurile şi 
organizaţiile țelurile de înţelegere, acţiune şi recreere? Cum ar fi 
menținute ordinea şi stabilitatea, cum ar avea loc schimbarea 
socială, cum ar fi tratate şi rezolvate conflictele comunitare sau 
naționale, cum s-ar realiza adaptarea la mediile schimbătoare? Şi 
cum am crea şi menţine semnificaţiile comune care fac posibilă 
societatea noastră complexă? Pe scurt, cum ar supraviețui 
societatea noastră, aşa cum o ştim noi?”.” 

Răspunsuri  argumentate, funcțional analitice şi 
explicative rațional, ştiinţific, la o asemenea cascadă de 
întrebări, cărora li se pot adăuga şi altele, oferă sociologia mass- 
media, una dintre ramurile moderne ale sociologiei generale. 


* Melvin L. De Fleur, Sandra Ball-Rokeach, Teorii ale comunicării de 
masă, Editura Polirom, Iaşi, 1999, p. 141. 

7 Idem, p. 322. 

1.2. Comunicarea - o nevoie umană continuă 


Comunicarea este o condiţie vitală a progresului social, a 
dezvoltării civilizaţiei umane, ea pătrunzând adânc în totalitatea 
domeniilor vieţii sociale şi profesionale, individuale şi colective, 
beneficiind tot mai mult de tehnici diversificate, din ce în ce mai 
rapide, de o uimitoare putere de atracție şi de o bogăţie simbolistă 
mereu în expansiune, lumii moderne fiindu-i caracteristică gândi- 
rea comunicaţională, de care se ocupă noi discipline numite ştiinţe 
ale informației sau ale comunicării sau chiar „filosofule” 
comunicării. 

Comunicarea este, în esență, un mod uman de a trăi; 
media sau mass-media reprezintă, în acelaşi timp, o realitate şi 
un simbol, susţine sociologul canadian Marshall McLuhan. 

„Dacă îi vom ierta modul decorativ de a-şi exprima 
gândurile, condimentarea excesivă a teoriilor puse în circulație 
cu elemente vădind gustul spectaculosului, dacă vom trece cu 
vederea dificultățile ce decurg pentru noi din condiția în care 
suntem puşi, cu o mână la gheaţă, cu cealaltă pe calorifer - 
media calde, media reci, deh! -, dacă vom uita pentru moment că 
nu am prea înțeles cum poate trece instrumentul în fața 
mesajului, - the medium is the message - mai pe limba noastră 
căruța înaintea bidiviilor, ne putem lăsa seduşi, fie şi doar pentru 
frumusețea imaginii propuse de Marshall McLuhan, de ideea 
unei călătorii în Satul Global. Planeta a fost luată în primire de 
tot felul de fire întinse şi răsucite te miri cum, ceea ce a permis 
să se facă în juru-i o împletitură cu noduri marinăreşti 
inatacabile, odgoane cu nemiluita au înfăşurat-o cum s-au 
priceput mai bine şi iată acum globul terestru în postura de sat 
mai mare, dominat de statura instrumentelor de comunicaţie ce 
anulează distanţe şi subjugă, aducând totul la un numitor comun. 


* Bernard Miège, Gândirea  comunicaţională, Editura Cartea 


Românească, Bucureşti, 1998, p. 11-17; 79-86. 

Satele copilăriei noastre aveau la intersecţia ulițelor pe omul cu 
toba sau goarna, după caz. Aducătorul de noutăţi. Satul Global 
s-a trezit dominat de alura autostrăzilor care vin, din părți 
diferite, dar aducând, în acelaşi sens, lava informaţională. Auto- 
strada tiparului. Autostrada auditivului. Autostrada vizualului”. 

Aceasta este o imagine, sugestivă şi exactă a lumii 
Satului Global, ai cărui cetăţeni sunt invitaţi să călătorească pe 
benzile multiple ale „autostrăzilor informaţiei”, deci să 
comunice şi să se informeze. Nevoia de comunicare a apărut o 
dată cu omul, care a căutat necontenit „să-şi amelioreze 
capacitatea de a recepta şi a asimila informația; a dorit şi a făcut 
ce i-a stat în putință pentru a diversifica mijloacele de 
transmitere a informaţiilor, de a se face mai bine şi mai repede 
înţeles”. 

La nivelul comunicării interumane, dezvoltarea limbajului 
apare ca un veritabil salt calitativ. Ulterior, prin inventarea 
scrisului, se asigură perenitate cuvântului. Dacă la început a fost 
comunicaţia interpersonală, urmată, apoi, de cea publică, 
instituționalizată, a venit un timp când a spune ceva nu mai era 
de ajuns. „Unde ajunge ce spun şi cât de repede?” au devenit 
„întrebări tutelare ale evoluţiei comunicării”. Apariţia hârtiei 
(secolul I, China), tehnica imprimeriei (secolul IX, China, 
secolul XV - Gutenberg), ziarul sunt momente de referință în 
evoluția comunicării. Cu apariția ultimului, se traversează 
„frontiera circulaţiei de masă”. La mijlocul secolului al XIX-lea 
intră în scenă Edison (fonograful), Morse (telegraful electric), 
Bell (telegraful fără fir). Trecerea în secolul XX se face „sub 
impresia transmisiilor de la distanță, fără fir, a mesajelor... În 
1906 începe transmiterea vocii omului prin radio. Emisiunile 
radiofonice sunt aproape şi vor năpădi pământul...”. 


? Neagu Udroiu, Eu comunic, tu comunici, el comunică, Editura 
Politică, Bucureşti, 1983, p. 8-10. 

Dar, n-au mai trebuit secole şi nici măcar decenii prea 
multe ca „euforia radioului, spectaculos şi incomod înfipt în 
coasta tipăriturii, să înceapă a se clătina. Procedeul fotografiei îl 
lansase Daguerre în 1839, primul film va fi proiectat în 1894. 
Primele imagini televizate sunt consemnate în 1923. Prin 
urmare, radioul ca mijloc de comunicare în masă datează din 
anii '20, iar televiziunea îi calcă pe urme în anii '30. Cu 
televiziunea în culori facem cunoştinţă după 1950”. Nu peste 
mult timp, cosmosul este luat în stăpânire de marile sisteme 
internaționale de sateliți. Primul satelit de comunicaţii pe orbită 
geostaționară este plasat, în 1973, de Canada, iar în anul 
următor, SUA lansează Westar 1, capabil să retransmită opt 
milioane de cuvinte pe secundă. În 1976 se experimentează 
cablul de fibră optică pentru telefon şi televiziune, iar japonezii 
îşi intensifică preocupările pentru comunicarea prin intermediul 
fibrelor optice controlate de calculator. După ce în 1969 apar 
videocasetele, peste un deceniu piața face cunoştinţă şi cu 
videodiscurile”. Informatica şi electronica participă decisiv la 
toate aceste descoperiri; televiziunea în culori, transmisia 
informației prin cablu, teletextul sunt alte „puncte de referință” 
pe „magistralele comunicaţiei”. 

Dincolo de progresul rapid în domeniul comunicaţiilor, o 
constatare se impune cu toată forța: această dezvoltare 
spectaculoasă „n-a făcut decât să despartă, să distanţeze, să 
adâncească șanțul format între cei care aveau oricum totul la 
îndemână şi cei care se văd lăsaţi şi mai mult în urmă. S-ar putea 
spune că zborul plin de aplomb al tehnicii în sprijinul 
comunicaţiilor a avut un efect contrar: a umplut braţele cu 
cadouri celor aflați în față, dând prilejul o dată în plus celor din 
spate să vadă cât de puţină le este zestrea şi mai ales cât de lung 
este drumul, cât de complicat, până la ceea ce ar putea numi 
egalitate în materie... Satul Global a început prin a fi o vastă 
întindere populată de personaje pe deplin egale între ele şi 

ajunge să bage de seamă cum diferențele existente se dilată fără 
limite, se amplifică, se dezvoltă, atingând în cele din urmă 
proporţii nebănuite” .! 

Noile tehnologii ale comunicării şi răspândirii informațiilor, 
inclusiv sub forma imaginilor, au stimulat şi stimulează pro- 
cesele globalizării. 


1.3. Mass-media — repere şi criterii sociologice 


În sintagma mass-media, consacrată în limba engleză 
referitor la mijloacele de comunicare de masă, primul termen, 
mass (de masă), semnifică un atribut al celui de-al doilea, media 
(mijloace de comunicare). 

Termenul media este fundamental, semnificând seturi de 
tehnici şi metode de transmitere, de către furnizori centralizaţi, a 
unor mesaje unei audienţe largi, eterogene şi dispersate 
geografic. 

De aici rezultă că media „acoperă” simultan cel puţin două 
sensuri: 

1) o tehnologie specifică de comunicare, care este 
particularizată în raport cu canalul de comunicare şi cu etapele 
comunicării (de pildă, mijloacele tehnice necesare realizării unei 
emisiuni de televiziune nu sunt aceleaşi ca în cazul unui cotidian 
sau unei emisiuni radio); 

2) un limbaj de comunicare, reprezentat de un set de 
tehnologii care permit elaborarea şi producerea mesajelor 
(camere de luat vederi, benzi de înregistrat), transmiterea 
imaginilor şi sunetelor, precum şi receptarea mesajelor de către 
public (aparate audio-video etc.) . 

Într-o abordare mai cuprinzătoare, termenul media nu are 
exclusiv această conotație, de mijlocitor tehnic al comunicării, ci 


10 dem, p.10-20. 

şi pe cea de limbaj, de mijlocitor de semnificaţii, încât unui 
canal de comunicare îi corespund: un limbaj specific, un cod, o 
gramatică anume. Astfel, raportul între semne, între semne şi 
semnificaţii şi între semnificaţii şi receptor este specific 
fiecăruia dintre instrumentele media. 

Cât priveşte termenul mass, în modul cel mai general, el 
are semnificaţia de public, dar şi alte accepţiuni. Cele mai 
frecvente sunt următoarele: 

a) mărimea audienței captate de mijloacele de comunicare 
modernă, adică, amplitudinea socială a mesajului transmis; 

b) simultaneitatea transferului de informații către des- 
tinatari; 

c) societatea largă de masă, ca tip de comunitate în raport 
cu practicarea unui consum cultural extins social. 

Pornind de la asemenea repere sau criterii de evaluare a 
naturii şi structurii mass-media, de la locul şi rolul acestora în 
societatea modernă, cercetarea sociologică utilizează mijloace şi 
metode specifice urmărind, în principal, trei obiective esențiale: 

1. Impactul comunicării de masă asupra cetățeanului, 
asupra comunităților umane (grupuri, etnii, națiuni, societate 
mondială); 

2. Impactul societăţii asupra mass-media; 

3. Complexitatea raporturilor emițător-mesaj-receptor. 

În toate aceste ipostaze (sau în analiza celor trei obiective), 
importante sunt realizarea „portretului social” al mass-media, 
înțelegerea mecanismelor funcționării şi interconexiunii lor 
cu societatea. Din această perspectivă, sociologii analizează 
mass-media: 

1. „Ca element al sistemului (sistemelor) social (e) pe plan 
național şi internațional, respectiv ca element constitutiv al 
Realității sociale de gradul I obiective; ca instituţie specifică sau 
serviciu public, reunind o pluralitate de funcții social-politice, 
ideologice, culturale, psihosociale şi economice-financiare; 

2. Ca mediere şi mediator între Realităţile de gradul I 
evenimențiale şi populaţie, publicuri, respectiv ca producător de 
imagini despre realitate, ca producător («manipulator») de stări 
de spirit, climate psihosociale, curente de opinie publică şi, prin 
ele, ca factor puternic de influenţare-orientare-schimbare a 
comportamentelor individuale şi colective. Mijloacele de 
comunicare în masă au caracter ambivalent: ele nu sunt doar 
mijloace (neutre) de informare, ci puternice mijloace de 
influențare a tuturor domeniilor vieții sociale; 

3. Ca instrument al grupurilor de interese politice, 
economice, culturale, diplomatice instituționalizate sau al 
formelor organizate de reprezentare a societăţii civile” ." 

Oricum, în conturarea atributelor conceptului de mass- 
media, fundalul este reprezentat de ideea generală că ne găsim în 
fața unui ansamblu de fenomene culturale strâns legate de 
civilizația tehnicistă. Potrivit altor sociologi, comunicarea de 
masă se caracterizează prin factura sa industrială, prin 
anonimatul emiterii şi receptării. Ea se distinge prin ubicuitate, 
instaurând o relaţie instantanee cu orice punct din timp sau din 
spaţiu, în cadrul unui sistem cultural deschis”, iar prin 
instituționalizarea producției şi generalizarea difuzării de bunuri 
simbolice, prin transmiterea şi stocarea informației”, ajungem 
să constatăm dimensiunile sociale şi implicaţiile umane — 
pozitive sau negative — ale mass-media. În acest sens sunt 
supuse investigației, în moduri şi cu mijloace diferite, atât 
conținutul (ceea ce se transmite), deci, ansamblul mesajelor 
culturale difuzate la scară de masă în condiţiile civilizației 
informaționale, cât şi instrumentele comunicării de masă (cum 


ll Petru Pânzaru, Mass-media în tranziție, Editura Fundaţia Rompres, 
Bucureşti, 1996, p.2. 

12 B.Cathelat, A.Cadet, Publicité et société, Payot, Paris, 1976, p. 74. 

3 J.B.Thomson, Ideology and Modern Culture, Standford, Standford 
University Press, 1990, p.219. 

se transmite), adică, mijloacele tehnice de creare, elaborare şi 
difuzare de mesaje. 

Cercetarea sociologică a mass-media pune în evidență, 
teoretic şi metodologic, următoarele elemente: 

a) analiza conținutului ce se comunică; în acest context 
trebuie avut în vedere modul propriu de structurare a acestuia, 
determinat de mediumul sau instrumentul de comunicare, fie- 
cărui canal de comunicare corespunzându-i un limbaj specific; 

b) analiza modului în care se transmite mesajul, ceea ce 
presupune examinarea unui anumit conţinut cultural, „prelucrat” 
în virtutea difuzării lui în masă şi structurat conform restricțiilor 
impuse de codurile specifice limbajelor de comunicare; 

c) analiza dimensiunii sociale, în sensul evaluării 
(estimării) mesajelor ce sunt transmise pe canalele comunicării de 
masă şi se adresează publicului în anumite scopuri; 

d) studiul efectelor (ce efect are mesajul), corelat cu 
analiza producătorului (cine transmite) şi, deopotrivă, analiza 
conţinutului cultural şi a modului de structurare a mesajului (ce 
şi cum se transmite). 

În consecință, şi ca „sinteză? a celor prezentate, 
considerăm că putem fi de acord, într-o manieră generală, cu 
aprecierea acelor sociologi care consideră comunicarea de masă 
ca fiind „practica şi produsul care oferă divertisment şi 
informații unei audiențe formate din persoane necunoscute; 
aceste conţinuturi, transmise de medii tipărite, sonore şi 
audiovizuale, au statutul unor mărfuri, care sunt produse în chip 
industrial, cu ajutorul unor tehnologii înalte, regularizate de stat 
şi finanţate de particulari; aceste conţinuturi sunt consumate în 


mod personal, privat de către publicul lor” .!* 


+ Gina Stoiciu, Orientări operaţionale în cercetarea comunicării de 
masă, Editura Ştiinţifică şi Enciclopedică, Bucureşti, 1981, p. 18. 
15 T.O'Sullivan et al., Key Concepts in Communication and Cultural 
Studies, London, Routledge, 1994, p. 173. 

În fața sociologului se află, astăzi, o nouă lume reală, 
dinamică, în continuă schimbare: lumea comunicării sau 
„tabloul mişcător” al mass-media: „comunicarea invadează toate 
domeniile; în întreprinderi, unde sectorul relațiilor umane devine 
predominant, iar marketingul, care altădată viza produsul, 
lucrează astăzi la însăşi imaginea firmei; în mediile politice, care 
nu mizează decât pe marketing politic şi imagine publică şi care 
cred, acum, că o lume politică fără ecou în sondaje nu este pe 
deplin înţeleasă; în presa însăşi, unde rubricile «comunicare» 
prosperă; în audio-vizual, obiectul tuturor poftelor politice şi 
publicitare; în publicitate, care înțelege să se onoreze pe ea 
însăşi numindu-se «întreprindere de comunicare»; în domeniul 
editorial, unde se produc cărți standard, semiindustriale...; în 
sfera religioasă...; în psihoterapiile individuale şi de grup, care 
se vor «comunicative»; în ştiinţa organizaţiilor şi a deciziei; în 
înseşi ştiinţele exacte... contaminate de termenul «comunicare»; 
fără a vorbi, bineînţeles, de inteligenţa artificială, de informatică 
sau de ştiinţele cognitive. Curioasă şi puternică convergență a 
acestor domenii diferite. Consens transnaţional şi, după cum se 
poate crede, o nouă ideologie, ba chiar o nouă religie mondială 
în devenire”!€, 

Tabloul sau portretul comunicării din secolul al XXI-lea ar 
putea continua cu noi componente şi nuanţe, într-o combinaţie 
de culori aproape infinită, dar sociologia, ca ştiinţă, nu se ocupă 
de metafore — deşi nu le ignoră —, ci de procesele reale care se 
petrec în societate, desprinzând argumente, concluzii şi 
învățăminte. 


'* Lucien Sfez, Comunicarea, Institutul European, Iaşi, 2002, p. 15-16. 

REZUMAT 


Revoluția tehnologică şi informaţională a imprimat un 
curs accelerat, exploziv, dezvoltării şi înnoirii proceselor de 
comunicare din societatea contemporană, iar în acest cadru, 
amplificării cantitative şi calitative a mass-media, a mijloacelor 
de comunicare de masă. În legătură cu acestea a luat amploare 
şi investigația sociologică, şi-a afirmat personalitatea o 
subramură a sociologiei: sociologia mass-media. 

Analiza sociologică a mijloacelor de comunicare de 
masă, posibilă din mai multe unghiuri (sau perspective), pune în 
lumină cu claritate — dacă cercetarea este coerentă, unitară şi 
concretă — semnificaţia şi impactul social al mass-media, rolul 
acestora în desfăşurarea vieţii sociale, politice, culturale a 
indivizilor şi colectivităţilor. 

Mass-media se constituie într-un sistem propriu, având 
drept componente organice publicul, producătorii şi 
distribuitorii de mesaje, sistemele de control şi gestiune, 
condiţiile socio-istorice interne sau externe în raport cu o 
comunitate umană — grup, stat, naţiune, cu omenirea în întregul 
său. Una dintre premisele sau condiţiile mondializării o 
reprezintă expansiunea şi perfecționarea tehnologică a 
mijloacelor de comunicare. 

Comunicarea este o nevoie umană continuă, care a 
evoluat din punct de vedere al mijloacelor materiale, dar şi al 
strategiilor, scopurilor şi conținutului mesajelor. Valorile 
sociale şi umane ale acestora sunt în mod specific sesizate 
(relevate) de investigaţiile sociologice, pornind de la repere şi 
criterii specifice. 

CONCEPTE-CHEIE 


— Mass-media. 

— Comunicarea; mesaj, mijloace, receptori. 

— Diversitatea teoriilor comunicării. 

— Mass-media ca sistem (sau subsistem social). 

— „Satul Global”. 

— Comunicare şi globalizare. 

— Câmpul sau spațiul jurnalistic (mass-media). 

— Elemente fundamentale ale cercetării sociologice a 
mass-media (conținut, instrumente, dimensiune socială, efectul 


mesajelor etc.). 


ÎNTREBĂRI DE CONTROL 
(autoevaluarea cunoştinţelor) 
1) Care sunt înțelesurile sintagmei mass-media? 
2) Forme sau tipuri de comunicare (enumerare şi descriere 
succintă) 
3) Care este paradigma lui Lasswell? 
4) Definiţi câmpul sau spațiul mass-media. 
5) Definiţi mass-media ca sistem (sau subsistem) social. 
6) De ce este comunicarea o nevoie umană continuă? 


7) Care este relația dintre mondializare şi comunicare? 

8) Care sunt principalele criterii şi repere de cercetare 


sociologică a mass-media? 

II. PROCESUL DE COMUNICARE. 
MODELE, MODELARE ŞI LIMBAJ 


În termenii cei mai generali, comunicarea este explicată şi 
înțeleasă ca un proces prin care o persoană sau un grup de 
persoane influențează prin anume limbaje (semne) 
comportamentul sau starea mentală a altora. În teoriile 
comunicării s-a formulat şi explicația potrivit căreia 
comunicarea trebuie înțeleasă ca producție şi schimb de mesaje. 
Aceste două principale orientări sau şcoli de gândire au produs 
o bogată literatură de specialitate, înscrisă fie sub egida 
ştiinţelor comunicării sau teoriilor comunicării de masă, fie sub 
aceea a sociologiei comunicării sau sociologiei mass-media. 

Unii autori consideră că „există comunicare de fiecare 
dată când un organism oarecare, în particular un organism viu, 
poate afecta un alt organism, modificându-l sau modificându-şi 
acțiunea, pornind de la transmiterea unei informaţii şi nu 
printr-o acțiune directă precum cea pe care o exercită o forță 
fizică ce pune în funcțiune o energie”! 

În contextul unui larg spectru de opinii sau de abordări, 
se poate spune că definiția cea mai succintă dată comunicării 
este aceea de interacțiune socială prin intermediul mesajelor. 


! Gilles Amado, Andre Guittet, Dynamique des communications dans 
les groupes, Armand Colin, Paris, 1991, p.3-4 ; John Fiske, Introducere în 
ştiinţele comunicării, Polirom, laşi, 2003, p. 15-18. 

I.1. Comunicarea; dinamică şi modele 


Comunicarea este, în esență, un proces prezent în toate 
situațiile sociale, constând în emisia-recepția semnificațiilor şi 
decodarea lor (adevărată, falsă ori confuză). Analiştii 
fenomenului, îndeosebi sociologii şi psihologii, au ajuns la 
concluzia că există cel puţin cinci tipuri de comunicare: 

1. Comunicarea intrapersonală sau conversaţia interioară a 
individului cu sine însuşi. După teoria lui George Herbert Mead, 
„sinele este cel care face cu putință societatea specific umană”; 

2. Comunicarea interpersonală sau interacţiunea faţă în față, 
care înseamnă influenţa asupra acțiunii celuilalt, atunci când cei doi 
se află în imediată apropiere; 

3. Comunicarea de grup, rezultată din dinamica grupurilor 
(mesaje în interiorul grupului); 

4. Comunicarea în masă, care presupune mesaje trimise de 
la mai multe surse, pe canale de masă, unei audienţe de masă; 

5. Comunicarea extrapersonală sau comunicarea cu alte 
entități decât oamenii (comunicarea cu maşini, calculatoare, 
tehnologii de vârf, jocuri video, automate bancare etc.). 

Cercetările asupra comunicării pornesc de la modelul 
simplu enunțat, cum am văzut în capitolul anterior, de 
americanul Harold Lasswell. 

Acest model al comunicării se reduce la schema următoare 
(fig. II.1.): 

EMIȚĂTOR — MESAJ — MEDIUM — RECEPTOR — IMPACT 


cine? cespune? prin ce mijloc? cui? cu ce efect? 


Fig. II.1. Modelul H. Lasswell 


? George Herbert Mead, Mind, Self and Society (1934). Mead este un 
reprezentant al şcolii sociologice de la Chicago, fondator al interacționalismului şi 
behaviorismului social. 

Alţi sociologi au acordat atenție prioritară problemelor 
transmiterii informaţiei, elaborând din această perspectivă teorii 
ale informaţiei. Una dintre aceste teorii descompune procesul 
comunicării într-o suită de elemente de la emiţător la receptor 
(fig. II.2). Canal 


EMIŢĂTOR > codificare >| MESAJ |> decodificare > RECEPTOR 


Fig. I.2. Alt model (variantă) 


Autorul acestei teorii, Claude Shannon, a studiat din lanţul 
comunicării numai o fracțiune, de fapt, relația matematică dintre 
emițător şi receptor, care-l interesa din punctul de vedere al 
tehnicii de transmisie. 

În plină expansiune a preocupărilor pentru fundamentarea 
unor teorii coerente ale comunicării, au apărut şi s-au încetățenit 
în teoria şi practica sociologiei, datorită şi altor specialişti — 
ingineri, matematicieni, lingvişti —, adevărate „„modele”, mai 
mult sau mai puțin perfecționate în timp, dar, oricum, aplicabile 
întregului câmp al comunicării umane. Aceste modele sunt 
cunoscute sub numele autorilor lor, cum ar fi modelul lui 
Laswell (1948), modelul Shannon şi Weawer (1949), modelul 
Newcomb (1953), modelul Gerbner (1956), modelul Westley şi 
Mac Lean (1957), modelul Jakobson (1960). 

Despre acestea se poate spune că au devenit „modelele 
clasice” ale teoriei comunicării. Analiza unora dintre ele relevă, 
după cum vom vedea ulterior, avantajele şi limitele fiecăruia. 

Extensia teoriei informației, prin introducerea noţiunii de 
semnificație, permite o schemă mai cuprinzătoare a lanțului 
comunicării, posibil a fi reprezentată printr-o suită de acte sau 
etape ale comunicării. Utilizând, însă, structura unui singur act 


* Claude Shannon, The Mathematical Theory of Communication, 
University of Illinois Press, Urbana, 1952. 

4 A se vedea mai pe larg, John Fiske, Introducere în ştiinţele 
comunicării, Editura Polirom, Iaşi, 2003, p. 21-60. 

de comunicare, procesul de comunicare poate fi schematizat 
metodologic în modul următor (fig. II.3): 


Mesajul 
transpus în 
reprezentare Expresie Transmisie Comprehensie Reprezentare, 
pentru E ——> E ~ R —— > R semnificaţia 
(semnificație) mesajul mesajul mesajul tradusă de 
produs emis receptat receptor 
pentru (codificare) (decodificare) 
difuzare 


Fig. I.3. Modelul „clasic ” al comunicării 


În acest context, noțiunile de codificare şi decodificare 
desemnează operații mai degrabă culturale, de transformare a 
unei semnificații în mesaj codificat (momentul expresie) şi de 
transformare a mesajelor codificate în semnificație (momentul 
comprehensie). Deci, semnificația nu se află în transmisie, ci în 
momentele expresie şi comprehensie. Mesajul este purtătorul 
semnificației care urmează a fi decodificată. 

Ciberneticianul Norbert Wiener, modificând această 
schemă liniară, a adăugat, ca element de reglare, feed back-ul 
(retroinformaţia). Punctul de vedere al ciberneticii este marcat 
de importanța acordată influenței informației şi proceselor de 
adaptare în desfăşurarea unei acțiuni. 

Emiterea unui mesaj antrenează reacțiile receptorului, ale 
cărui efecte influențează, la rândul lor, emițătorul; aceştia îşi 
reajustează mesajul, pornind de la efectul de feed back (fig. I1.4.): 


referent 


RECEPTOR 


referent 


codificare decodificare 


feed back 
retroacție 


Fig. II.4. Efectul de feed back 

Iată care sunt rolurile sau atribuţiile termenilor în discuţie: 

Emiţătorul desemnează sursa emisiei (o maşină, un animal, 
un individ, un grup). 

Receptorul reprezintă destinatarul care primeşte mesajul. 

Mesajul este conţinutul comunicării; el corespunde 
ansamblului de semne perceptibile care stimulează receptorul şi 
căruia îi aduce informaţia. 

Canalul permite transmiterea informaţiei de la emiţător la 
receptor; este calea de circulație a mesajelor. Se poate defini 
prin mijloacele fizice care stimulează receptorul (mijloace 
sonore, vizuale etc.) într-un proces de comunicare. 
Caracteristicile canalului determină constrângerile şi limitele în 
transmisia mesajului. 

Codul constă în transformarea unei informaţii în semne 
reperabile, iar semnele, a căror natură depinde de canalul 
utilizat, se articulează urmând un sistem de reguli. Procesul de 
decodificare este posibil dacă receptorul percepe şi identifică 
semnele şi înţelege regulile care le combină. Dacă repertoriile de 
coduri sunt identice şi dacă regulile de decodificare sunt 
asemănătoare, va fi posibilă receptarea informaţiei. 

Noţiunea de zgomot acoperă toate fenomenele parazite care 
pot denatura mesajul şi fac dificilă înțelegerea lui; zgomotele 
rezultă din interferența mai multor mesaje, prin utilizarea 
aceluiaşi canal. 

Referentul se raportează la toate elementele situaţiei şi 
contextului care au determinat emițătorul să-şi formuleze 
mesajul. 

În înţelegerea procesului de comunicare, mereu unul 
dinamic, oglindind evoluţia vieţii social-umane, un rol aparte îl 
deţine mesajul. Referitor la însemnătatea şi funcţiile acestuia — 
factor ce exprimă conținutul comunicării — s-a constituit, în 
timp, o bogată literatură, autorii acesteia — psihologi, lingviști, 

sociologi — definind similar sau diferențiat modurile sau tipurile 
procesului. 
rai 3 PENS 3 s 5 
Astfel, unele abordări descriu trei tipuri de comunicare: 


l. 


Comunicarea incidentă, în care emițătorul furnizează 
o informație fără a avea intenția de a o face sau fără 
să-şi dea seama. Nu există, deci, formularea unui 
mesaj, dar interlocutorul este capabil să interpreteze 
unele „indicii” purtătoare ale unei informații, care nu 
este cu necesitate conştientizată de emițător; 


Comunicarea consumatoare se bazează pe toate 
schimbările legate de exprimarea unei stări emoţionale. 
Această comunicare are în vedere motivațiile 
interlocutorilor care trăiesc această comunicare şi în 
care sunt implicați; 


Comunicarea instrumentală răspunde unei finalități, 
unui scop. Mesajul caută să producă un efect, o reacție 
a receptorului. Există o adaptare, o adecvare a 
mesajului în funcţie de acest efect. În acest tip de 
comunicare, încercarea de stăpânire a mesajului este 
fundamentală. 


Alte abordări disting două tipuri principale de mesaje: a) cele 
care constau în a acționa asupra mediului şi, în particular, asupra 
altuia: acestea sunt cereri; b) cele care privesc reperarea în 
mediu, etichetându-le, a diferite obiecte şi evenimente: acestea 
sunt denumiri. 

Astfel, de pildă, primele mesaje ale copilului pot fi plasate 
între aceste două funcții: „păpuşa mea” poate semnifica: „dă-mi 


* R.B.Zajonc, Traité de psychologie experimentale, Dunod, Paris, 
1966; Gilles Amado, Andre Guittet, op.cit., 1991. 
ê B.F. Skinner, Verbal Behavior, Appleton Centurz Crofts, New York, 


1957. 

păpuşa!”; este vorba, în acest caz, de un ordin sau o cerere; 
aceeaşi sintagmă poate însemna şi: „iată păpuşa mea!”; în acest 
caz, este vorba de o desemnare sau denumire. 

Din perspectivă lingvistică, a fost formulată teoria potrivit 
căreia orice mesaj îndeplineşte mai multe funcţii, ce pot fi 
ierarhizate în jurul uneia fundamentale: 


|; 


3. 


4. 


Funcția referențială este orientată, centrată pe 
realitate. Mesajul face trimitere la obiectul sau faptul la 
care se referă şi ale căror caracteristici le descrie; 
discursul ştiinţific, informația obiectivă ce se 
raportează la fapte concrete sunt mesaje cu funcție 
referențială, concentrate asupra „adevărului? sau 
acurateței factuale; 


Funcția expresivă este centrată pe emițătorul 
mesajului; ea exprimă sau descrie relația dintre mesaj 
şi emițător, transmite emoțiile, atitudinile şi 
personalizează mesajul. Astfel, mesajul expresiv 
poartă pecetea subiectivității emițătorului; 


Funcția poetică pune în evidență „latura palpabilă a 
semnelor”. Într-un mesaj, tot ceea ce aduce un 
supliment de sens prin jocul structurii semnelor 
depinde de funcția poetică;” 


Funcția conativă este orientată spre destinatar, spre 
receptor. Mesajul are drept scop să exercite influență 
asupra receptorului: este cerere, ordin, somaţie. Un 
mesaj publicitar, propaganda depind de funcția 
conativă, mesajul fiind centrat îndeosebi pe 


7 Roman Jakobson, Essais de linguistique générale, Points, Seuil, 
Paris, 1963. A se vedea şi John Fiske, Introducere în ştiinţele comunicării, 
Polirom, Iaşi, 2003, p. 56-58. 

caracteristicile şi reacțiile receptorului pe care acest 
mesaj caută să-l influențeze; 


5. Funcția fatică are menirea de a păstra canalele de 
comunicare deschise, de a menţine legătura dintre 
destinatar şi emițător, confirmând că are loc transferul 
de mesaje. În comunicațiile telefonice sunt, de pildă, 
formule ca: „alo”, „mă auziţi?” Aceste expresii servesc 
la atragerea atenţiei interlocutorului sau la asigurarea 
că el te ascultă. Funcţia fatică joacă un rol important în 
cadrul riturilor, ceremoniilor, discursurilor, conversațiilor 
cotidiene. În asemenea situaţii, conținutul comunicării 
are mai puţină însemnătate decât faptul de a fi acolo şi 
de a afirma relaţia. Aceste schimburi pot părea absurde 
celui care nu participă la această comunicare, întrucât, 
în astfel de situații, informația este cu totul secundară; 


6. Funcția metalingvistică este cea a identificării codului 
utilizat. Ea vizează să ofere explicaţii, precizări asupra 
codului şi folosirii sale. Funcţia metalingvistică se 
referă, prin urmare, la cuvinte sau la orice alte semne 
care pot fi suportul comunicării. Prin aceste mesaje, 
interlocutorii verifică faptul că au recurs la acelaşi cod, 
la acelaşi lexic, la aceeaşi sintaxă. În acest fel, 
dicționarul îndeplineşte o funcție metalingvistică. 


In modelul lui Jakobson, cele şase funcții ale comunicării 
sau mesajului sunt determinate de un set de factori, încât 


structura acestui ansamblu de factori şi funcții poate fi 
reprezentată astfel (fig. I.5): 

I. Factorii constitutivi ai comunicării 


CONTEXT 


poi pl e ee 


EMIŢĂTOR ————————> MESAJ —————————— DESTINATAR 


II. Funcţiile comunicării 


REFERENȚIALĂ 
a ooN 


x i a A 
EXPRESIVA POETICA CONATIVA 


FATICA 


METALINGVISTICĂ 


Fig. II.5. Factorii şi funcțiile comunicării 


Trebuie făcută precizarea că cele şase funcţii ale mesajului 
nu se exclud una pe cealaltă; ele sunt prezente, într-un fel sau altul, 
în orice comunicare. Este necesar numai a discerne funcția 
preponderentă, pentru a sesiza finalitatea comunicării. Dacă, cel mai 
adesea, aceste funcții se suprapun, funcțiile fatică şi metalingvistică 
sunt primele în realizarea unui proces de comunicare, deoarece ele 
permit ajustarea, adaptarea receptorului şi emițătorului. 

Comunicarea este, aşadar, un proces dinamic, în continuă 
schimbare, în pas cu evoluţia civilizației, cu progresele ei materiale 

(tehnologia informaţiei), dar şi cu perfecționarea vieții sociale, în 
general, a relațiilor sociale, politice şi economice existente între 
oameni, între comunități, spontane sau organizate, grupuri, națiuni, 
state etc. 


II.2. Comunicarea — „energie a vieţii sociale” 


Procesul comunicării joacă rolul unui factor vital al 
dezvoltării social-umane; el este condiţia sine qua non a 
desfăşurării vieţii sociale, beneficiind de tehnici din ce în ce mai 
numeroase şi performante — mijloacele de informare în masă. 
Acestea au o uimitoare putere de atracţie şi exprimă o simbolistică 
aproape inepuizabilă, oglindă a forței creatoare a omului. Dacă 
gândirea şi comportamentele comunicaționale sunt obiect de studiu 
pentru antropologie, psihologie sau lingvistică, acțiunea comu- 
nicațională este un teritoriu al sociologiei mass-media. 

După cum am văzut, multe din definițiile comunicării 
insistă, mai mult sau mai puţin argumentat ştiinţific, „asupra 
mecanismelor care favorizează dezvoltarea relațiilor umane şi, 
în special, asupra fenomenelor de simbolizare şi a mecanismelor 
de transmisie a conţinuturilor; comunicarea este, în acelaşi timp, 
un proces (la care concură mijloace diversificate) şi rezultatul 
acestui proces”. 

În această ordine de idei, este de semnalat contribuţia lui 
Abraham Moles la configurarea schemei canonice a comunicării, aptă 
a „da seamă de multitudinea aspectelor şi fenomenelor pe care le 
creează mass-media şi telecomunicațiile prin spațiu şi timp”. 
Reducând diversitatea situațiilor reale ale comunicării la unitatea unei 
scheme de bază („canonică”), Moles a demonstrat că această schemă 
— Emiţător-Canal-Receptor — simbolizează legătura spațio-temporală 


5 Bernard Micge, Gândirea comunicaţională, Cartea Românească, 
1998, p. 20. 

şi transferul de forme, prin utilizarea unei serii de repere („„repertoare”) 
sau de coduri ce permit analiza diferitelor tipuri de comunicare şi 
clasificarea actelor de comunicare.” Pornind de la schema canonică, 
s-au analizat fenomenele de „retroacție” sau de reacţie prin închiderea 
buclei (feed bach), fiind, apoi, posibilă — prin contribuția altor 
orizonturi ştiinţifice — sistematizarea diferitelor tipuri de comunicare. 

Ca mod sau tip fundamental de interacțiune psihosocială a 
persoanelor, realizat prin intermediul simbolurilor şi al semni- 
ficaţiilor social-generalizate ale realității, în vederea obţinerii stabi- 
lităţii ori a unor modificări de comportament individual sau la nivel de 
grup, comunicarea reprezintă un sistem extrem de important de 
schimb social, în cadrul unui asemenea proces efectuându-se schim- 
burile de semnificaţii, deosebite de schimburile economico-materiale, 
tehnice ori parentale, cu care, de altfel, aceasta se găseşte în raporturi 
complementare şi de reciprocitate, cum consideră Claude Lévi-Strauss. 

Înţeleasă ca proces, activitatea de comunicare constă în 
transmisia şi schimbul de informaţii (mesaje) între persoane, în 
circulația de impresii şi comenzi, în împărtăşirea unor stări 
afective, de decizii raționale şi judecăţi de valoare, cu finalitatea 
expresă de a obţine efecte în reprezentările şi opiniile indivizilor, 
în practicile sociale pe care le efectuează. 

Pentru a realiza o comunicare optimă este necesară 
îndeplinirea unor condiţii: 

a) consistenţa de conţinut a mesajelor: aceasta este confe- 
rită de cantitatea de informaţie principală cuprinsă în mesaj şi 
semnificativă pentru interlocutori; 

b) expresivitatea comunicării, care este social elaborată; 

c) inteligibilitatea celor comunicate: acest aspect depinde 
atât de organizarea informaţiilor, cât şi de nivelul de acces la ele 
al interlocutorilor, de compatibilitatea - în plan comunicaţional - 
a partenerilor. 


” Idem, p. 21. Este vorba despre lucrarea lui Abraham Moles, Teoria 
structurală a comunicării şi societatea. 

Un model interesant al comunicării grupează comporta- 
mentele verbale ale subiecților în trei zone: socio-emoțională 
pozitivă (I), zona neutră a sarcinii (II) şi zona socio-emoţională 
negativă (III), raportate la şase tipuri de probleme: a) de comu- 
nicaţie, b) de evaluare, c) de influență, d) de decizie, e) tensionale şi 
f) de integrare, obținând astfel, în cadrul comunicării, 12 categorii de 
comportamente. Acestea sunt reprezentate schematic, astfel (fig. 11.6.):! 


Zonele 
I. 
Reacții 
pozitive 


Răspunsuri 


II. 
Probleme 


III. 
Reacţii 
negative 


1. Solidaritate: denotă solidaritate, încurajează, 
ajută, valorifică efortul altora. 

2. Destindere: caută diminuarea tensiunii, glumă, 
râs, se declară satisfăcut. 

3. Acordul: îşi dă acordul, acceptă tacit, are 
înţelegere. 

4. Dă sugestii şi indicaţii, respectând libertatea — 
altuia. 

5. Îşi spune părerea, analizează, exprimă 
sentimentul, îşi exprimă dorinţa. 

6. Dă o orientare, informează, repetă, = 
confirmă. 


d 
7. Cere orientare, informare, repetare, J 
confirmare. 
8. Cere o opinie, o evaluare, analiză, expresie 
de sentiment. 
9. Cere sugestii, direcționări, mijloace de 


acțiune posibile. 


10. Dezacord, dezaprobare, respingere pasivă, 
refuză ajutorul. 
11. Tensiune: manifestă o tensiune, cere ajutor, 
se retrage de la discuție. 
12. Antagonism: face dovadă de opoziţie, 
denigrează pe alții, se afirmă pe sine. 


Fig. II.6. Schemă analitică a comunicării 


1 Dicţionar de psihologie socială, p.57 

Schema analitică prezentată oferă imaginea sintetizată a 
mecanismelor de comunicare în diferite organizații sociale, inclusiv 
în sistemele democratice. Pentru o bună funcționare a organizaţiilor 
sociale, mai cu seamă a celor cu caracter democratic, este deosebit 
de important a răspunde la întrebări precum: Mesajele forurilor de 
decizie parvin operativ în grupuri, la nivelul indivizilor, al 
persoanelor vizate? Unde anume şi de ce se produce fenomenul 
întreruperii comunicării? De ce natură sunt barajele şi bruiajele ce 
intervin în sistemul de comunicare? Răspunzând corect şi operativ la 
asemenea întrebări se pot evita şi remedia distorsiunile şi disfunc- 
ționalitățile apărute, manifestate în sistem, creându-se condiții pentru 
o comunicare fluentă, rapidă, eficientă. 

Prin urmare, în sistemele democratice, realizarea unei 
comunicări funcționale, corecte, nedistorsionate are o însemnătate 
covârşitoare pentru informarea exactă a indivizilor, grupurilor, 
organizaţiilor, contribuind, astfel, decisiv la înfăptuirea 
consensului, a înțelegerii şi cooperării. În acest sens, deosebit de 
semnificativă ne apare perspectiva de analiză oferită de 
interacționismul simbolic. Potrivit reprezentanţilor acestei şcoli 
de gândire şi analiză, la baza schimbării se află conflictele dintre 
grupuri, datorate ordonării lor ierarhice, conflicte ce pot fi 
rezolvate prin intensificarea comunicării. Formele pe care le 
îmbracă diferitele conflicte, precum şi motivele declanşării 
acestora au o determinare istorică, iar, cum observă analiştii, 
dacă în istoria timpurie predominau forța şi constrângerea, 
ulterior au intervenit alte variabile, în special emanciparea 
economică şi educația, care au facilitat instituirea cooperării 
voluntare bazate pe interacţiune. 

Prin amplificarea şi intensificarea comunicării, „sporeşte 
conştientizarea intereselor şi a diverselor strategii”, facilitându-se, 
astfel, „generarea unei comunităţi a discursului” şi orientarea 
spre „consens şi progres”. În concepţia lui George Herbert 
Mead, simbolul mediază înţelegerea şi comunicarea dintre 

indivizi în cadrul interacțiunilor reciproce.!! Din această 
perspectivă, instituţiile sociale sunt posibile numai în măsura în 
care fiecare individ integrat în ele preia atitudini generale ale 
tuturor celorlalți indivizi şi îşi poate direcționa în mod 
corespunzător propriul comportament. La rândul său, grupul 
oferă posibilitatea comunicării sinelui cu el însuşi şi cu ceilalți, 
prin vehicularea de simboluri semnificative, care constituie 
„universul logic al discursului” sau „sistemul de simboluri 
universal semnificative”. 

În procesul interacțiunii, fiecare persoană este capabilă să 
se considere în locul alteia, într-o manieră imaginară, prin 
substituirea sau preluarea de roluri, prin presupuneri şi anticipări 
empatice sau intuitive, care reglează reciprocitatea pozițiilor. 
Interacțiunea apare astfel ca un ansamblu de strategii prin care 
sinele şi altul se acomodează reciproc şi realizează o bază 
comună de simboluri. Este, astfel, evident că indivizii reuşesc în 
grade diferite să-şi instituie propriul sine şi să adopte roluri 
adecvate din perspectivele „altuia generalizat”. 

Prin reconstrucția interacționalismului, propusă de Herbert 
Blumer, se face trecerea de la interacțiunea nonsimbolică (Mead a 
numit-o „conversaţia gesturilor”) la cea simbolică, „ceea ce include 
actorii sociali, semnificațiile pe care ei le vehiculează despre lucruri 
şi ceilalți indivizi, interpretările pe care le dau acestora şi negocierile 


în care sunt antrenați în situaţiile sociale”. 


'! În lucrarea publicată postum, Mind, Self and Society (1934), G.H. Mead 
punea bazele unei psihologii sociale de orientare sociologică, accentuând 
asupra unor aspecte esențiale cum sunt: analiza experienței localizate total în 
cadrul societății, importanţa limbajului, a simbolurilor şi comunicării în viața 
comunităților umane; modurile în care cuvintele şi gesturile oamenilor 
generează reacţiile altora prin asumarea de roluri; natura reflectată şi 
reflexivă a Sinelui; centralitatea „acţiunii”. 

12 Prin poziţia sa — o vreme preşedinte al Asociaţiei Americane de 
Sociologie şi profesor la Universitatea Berkeley (California) —, ca şi prin 
lucrarea Interacționalismul simbolic (1969), Blumer a contribuit la transformarea 

Concluzia generalizată potrivit căreia, în lumea contem- 
porană, comunicarea este energie a vieţii sociale, reprezintă o 
realitate dinamică şi complexă. 

Conştiinţa de sine şi conştiinţa comună se întrepătrund 
continuu într-un joc de raporturi biologice, economice, spirituale, 
reunind vechiul şi noul. „De fapt, nu se comunică decât prin ceea ce 
există în comun: ceea ce este strict personal sau, dimpotrivă, bine 
cunoscut de toți nu constituie materie de comunicare. Ea reprezintă 
actul prin care doi sau mai mulţi indivizi se îmbogăţesc reciproc 
pornind de la un capital ce le este comun. Acest fond comun este 
limbajul şi orice comunicare trece prin el, după cum orice limbaj este 
ordonat pentru comunicare”. A 

În lumina unei asemenea conceptii, o comunicare poate fi 
descrisă schematic ca un lanț care pune în relație un emițător (sau 
„expeditor”) cu un receptor (sau „destinatar”) prin intermediul 
unui mediu fizic (sau „canal”). Mesajul, care face obiectul 
comunicării, este compus din elemente simbolice asamblate 
potrivit unui repertoriu (sau „cod”), din care, cel puțin, o parte 
este comună celor doi interlocutori. Ansamblul formează „un 
sistem”, pentru că funcționează în ambele sensuri -, emițătorul 
devenind receptor şi invers. -, în conformitate cu bucla de 
comunicare (sau feed back). În cadrul acestui dispozitiv, o serie 
de ajustări sunt în măsură să echilibreze în permanență elementele 
noi („informaţia”) şi elementele deja cunoscute („redundanţa”), în 
vederea realizării unui randament optim. 

Transpusă grafic, o asemenea concepție relevă sugestiv 
înlănțuirea şi relațiile tipurilor (sau modurilor) de comunicare 
directă, indirectă (scriere), multiplă şi colectivă (fig. II.7): 


sociologiei americane în studiu pe teren al vieții de grup, susținând 
metodologii care să exploreze bogata varietate a experienţei sociale, aşa cum 
este ea trăită, să ducă la teorii întemeiate direct pe datele empirice. EI a fost 
interesat şi de efectele sociale ale mass-media. Nu putem să nu reamintim, în 
acest context, contribuţia originală a lui Dimitrie Gusti privind studiul 
sociologic viu, direct, al vieţii sociale trăite. (Spre exemplu, monografiile 
„60 de sate româneşti”). 
'5 Bernard Voyenne, L'Information aujourd’hui, Armand Colin, Paris, p. 9. 

Fig. II.7. Diferite moduri de comunicare 


A. Comunicare directă 


— Proximitate fizică a emiţătorului şi receptorului 
Transmisie în lanţ - Sistemul este reversibil mediat 


B. Comunicare indirectă (scriere) 


Prelungiri în titnip 


- Nu există proximitate fizică 
Transmisie în lanţ cu posibilitate de ecou asupra indivizilor sau 
grupurilor - Returul este mult mai lent decăt în comunicarea directă 

C. Comunicare multiplă (imprimat) 


Aceleaşi caracteristici ca la B, dar mesaje multiple transmise prin 
propagare 


D. Comunicare colectivă 


- Emiţătorul şi receptorul nu sunt numai indivizi, ci şi grupuri. 

- Mesajele trebuie să treacă obligatoriu printr-un organ de informare. 
- Mesajele multiple sunt foarte numeroase. Repetarea lor periodică 
tinde spre permanenţă. 

Pentru toate aceste moduri de comunicare — sau oricare 
altele propuse de alți autori — importantă este finalitatea, 
atingerea scopurilor, pe scurt, eficienţa. Însemnătatea socială a 
comunicării pune în fața emițătorului sau sursei de informare, 
dar şi a analistului social, a sociologului, anumite probleme de 
ordin tehnic, semantic (înţelesul sau conţinutul mesajului), ca şi 
sub aspectul eficienței sau efectului comunicării, ce pot fi 
pozitive sau negative în raport cu anumite valori sau principii ale 
acțiunii umane. Dat fiind rolul social major al acesteia — de 
adevărată „energie socială” —, este evidentă importanţa studierii 
profunde a proceselor de comunicare şi, în mod deosebit, a 
conţinutului acestor procese, inclusiv a limbajului, ca unul din 
instrumentele funcționale ale comunicării. 


11.3. Comunicare şi limbaj 


În sens general, limbajul semnifică orice comunicare 
verbală sau non-verbală angajată de oameni, de animale sau 
maşini (animalele sau maşinile putând fi „dresate” sau 
„programate” tot de oameni). Construcţia (structura) limbajului 
şi funcţiile lui socio-culturale sunt obiect de studiu pentru socio- 
lingvistică. Istoria existenței şi acțiunii sociale a omenirii arată 
că limbajul este, în esenţă, expresia capacităţii speciei umane de 
a formula propoziţii din cuvinte aparent arbitrare şi uneori 
abstracte, compuse, la rândul lor, din sunete (foneme) diferit 
structurate, în funcție de limba vorbită. 

Limbajul permite oamenilor să exprime şi să transmită idei, 
comportamente, atitudini, pe scurt, mesaje sau informații. 
Fiinţelor umane (normale biologic şi antropologic) le este 
proprie capacitatea de a învăța limbaje logic structurate. 
Limbajul — care constă în emiterea unor semne sau sisteme de 
semne — este, în multe privinţe, oglinda sau proba vie a culturii 
unei societăți, iar puterea limbajului constă în capacitatea sau 

calitatea (însuşirea) de a fi liantul relaţiilor dintre oameni, al 
raporturilor sociale de toate felurile. 

Orice act de comunicare umană sau animală se bazează pe 
un stimul senzorial; receptorul înregistrează un suport percep- 
tibil (a cărui natură poate fi variabilă) şi reţine o informaţie, un 
sens, o semnificaţie, studiul semnelor şi sistemelor de semne 
fiind preocuparea semiologiei sau semioticii. 

Semnul poate fi considerat ca fiind suportul perceptiv şi 
cea mai mică unitate ce are un sens într-un cod dat; el se 
descompune într-un element perceptiv: semnificantul şi un 
element conceptual neperceptibil: semnificatul. Relaţia dintre 
semnificant şi semnificat este semnificația. Un semnificant fără 
semnificat este pur şi simplu un obiect: este, dar nu semnifică. 
Un semnificat fără semnificant este inexprimabil, este de 
negândit. Relația de semnificație presupune, deci, ca semnifi- 
cantul să fie altceva decât obiectul pe care este rațional să-l 
evoce şi ca orice semnificat să fie susținut de un semnificant. 

Studiul diferitelor semne, al producerii şi utilizării lor 
permite reducerea subiectivităţii şi înţelegerea reperelor obiec- 
tive care marchează comunicarea. Potrivit lui Ferdinand de 
Saussure, limba constă din simboluri create de oameni şi 
modificate neîncetat, care denumesc şi pot face înţelese lucrurile 
şi evenimentele despre care fiinţele umane vor să vorbească, să 
comunice, semnul având, de fapt, o natură convenţională. În 
teoria lingvistului elveţian, vorbirea şi limba sunt acte social- 
umane distincte: vorbirea este exprimarea verbală individuală, 
iar limba reprezintă structura semnelor din care sunt formate 
actele de vorbire. 

Pentru Roland Barthes, unul dintre primii adepți ai 
semiologiei, aceasta are drept obiect de studiu orice sistem de 
semne: imagini, gesturi, sunete melodice, obiecte şi reprezentări 
ale acestora ce se regăsesc în ritualuri. Protocolurile sau 

spectacolele constituie, dacă nu „limbaje”, cel puţin „sisteme de 
semnificaţii”. 

În funcţie de relaţiile de semnificaţie stabilite de semn 
raportat la realitatea pe care vrea s-o evoce, este posibilă 
determinarea câtorva niveluri de semne. Astfel, lingvistul 
Roman Jakobson distinge trei niveluri de semne: icoana, 
indiciul şi simbolul. 

Icoana. Modul cel mai simplu de a face să fie recunoscut 
un obiect de altcineva constă fie în a reprezenta însuşi obiectul, 
fie în a construi o reprezentare a acestui obiect: a face o 
fotografie, un desen, a trasa o schemă. 

Icoana este totdeauna o reprezentare sensibilă a obiectului. 
Între icoană şi obiect există o relaţie de asemănare care se 
impune simţurilor. Icoana depinde, deci, de caracteristicile care 
sunt proprii obiectului, proprietăților obiectului, calităților 
obiectului. Ea oferă posibilitatea de reproducere, de reprezentare 
a particularităților sensibile ale acestui obiect; este direct 
perceptibilă, dacă reprezentarea sa este fidelă. A apropia două 
degete de buze pentru a cere o ţigară este şi o expresie iconică, 
absența țigării indicând un comportament semiologic prin 
utilizarea unei reprezentări a unui act care are în acest caz 
valoare de semnificaţie. 

Prin urmare, datorită existenţei unei legături naturale între 
obiect şi icoană, mesajul iconic rămâne modalitatea cea mai 
simplă de a comunica o experienţă: să reproduci un gest, tonul 
unei voci, să faci un desen au adesea un impact mult mai mare 
asupra receptorului decât un lung discurs. De fiecare dată când 
un raport de asemănare este pus în evidență, evocarea are mai 
multă forță, cu condiția ca reprezentarea să selecționeze 
trăsăturile cele mai adecvate, pertinente, pentru ca această 
evocare să fie recunoscută ca reprezentare a obiectului; în acest 


14 Roland Barthes, Le Degre Zero de l’écriture, Gauthier, Paris, 1953. 

sens, o caricatură nu foloseşte decât câteva trăsături 
caracteristice pentru evocarea unei persoane. 

Indiciul. Un nor de fum permite să poţi vorbi de prezenţa 
focului, deoarece experienţa dovedeşte că nu există fum fără foc; 
urma unui pas pe nisip semnalează prezența unui om; 
accelerarea pulsului este un indiciu de febră. Indiciul operează, 
deci, prin contiguitatea de fapt dintre un semnificant şi 
semnificatul său. Este suportul obiectiv al unei informaţii şi 
decurge direct din ceea ce l-a produs. Fumul, de exemplu, nu 
devine indiciu decât din momentul în care focul nu mai este 
vizibil. Indiciul trimite, aşadar, la o altă realitate, indirect 
perceptibilă, şi reprezintă experienţa relației acestui indiciu cu 
realitatea care-i conferă statutul de indiciu. Observarea 
comportamentului se bazează pe recunoaşterea de indicii. 

La nivelul emițătorului, indiciul poate fi voluntar sau 
involuntar, dar informaţia pe care o aduce depinde întotdeauna 
de experienţa receptorului, ce trebuie să fie capabil să-l repereze 
şi să-i regăsească semnificaţia. Astfel, medicul ştie „să citească” 
indiciile bolii; un comerciant, la rândul său, ştie „să citească” 
indiciile de bogăţie ale clientului său. Sensibilitatea la diferite 
indicii este relativă: dacă unele indicii se impun în mod natural, 
altele presupun învăţare, care, deseori, depinde de preocupările 
personale ale receptorului. 

Simbolul. Simbolul implică ideea de relaţie şi de identitate; 
el indică o legătură şi permite să autentifici ceva. Se prezintă ca 
un semn produs de indivizi pentru a servi drept substitut a ceva, 
un obiect, o relaţie. Principalele trei ordine simbolice pe care le 
putem repera sunt: simbolismul social şi cultural, limbajul şi 
simbolismul de tip logico-matematic. 

Simbolismul social şi cultural. Simbolul operează întot- 
deauna prin vecinătate strânsă, contact fără continuitate sau 
contiguitate învățată, instituită între semnificant şi semnificat, în 
acest caz conexiunea fiind regulă. O convenţie recunoscută de 


198 


Universitatea SPIRU HARET 


un grup social nu depinde nici de o asemănare (ca în cazul 
icoanei), nici de o conexiune de fapt (ca în cazul indiciului). 

În simbolismul social şi cultural poate exista însă o 
legătură naturală între semnificant şi semnificat. De pildă, 
balanţa este simbolul justiţiei, având în vedere o asemănare de 
fapt. Legătura este, câteodată, mai dificil de stabilit: porumbelul 
simbolizează pacea, sceptrul desemnează puterea. Aceste 
simboluri se bazează totuşi pe asociere naturală, din moment ce 
pot fi regăsite la grupuri culturale diferite. 

În general, simbolurile permit exprimarea a ceva abstract 
(moarte, bogăţie) printr-un obiect concret şi perceptibil. 

Orice emblemă, atribut, insignă, orice afirmă semnul unei 
identități poate fi considerat un simbol. Aceste simboluri se 
referă, cel mai adesea, la conținuturile subiective, la senti- 
mentele indivizilor şi grupurilor culturale. Ele reprezintă supor- 
tul identității şi al relațiilor din cadrul grupurilor sociale. 
Sociologii au încercat să raporteze aceste simboluri la 
caracteristici sociale şi să desprindă principiile generale care 
definesc organizarea lor. De pildă, pentru Claude Lévi-Strauss, 
orice simbol este integrat într-un ansamblu structurat care 
constituie ansamblul simbolic: „Orice cultură poate fi 
considerată ca un ansamblu de sisteme simbolice în rândul 
cărora pe prim plan se situează limbajul, regulile matrimoniale, 
raporturile economice, arta, ştiinţa, religia”!?. Astfel, tot ceea ce 
va reglementa raportul de schimb se raportează la un sistem 
simbolic. Psihanaliştii au făcut din simbol un mod de 
reprezentare indirectă şi figurată a unei dorințe inconştiente. 

Limbaj şi norme sociale. Produs al unei norme sociale, 
limba este un sistem evolutiv. Crearea de noi cuvinte, 
împrumutul unor formule noi marchează raporturile de influență 
ce sunt prezente la nivelul grupurilor şi indivizilor. Din 


15 Claude Lévi-Strauss, Introduction à l'oeuvre de Marcel Mauss, în 
M.Mauss, Sociologie et anthropologie, PUF, Paris, 1968. 

perspectivă sociologică, faptul că o limbă face împrumuturi unei 
alte limbi semnifică un raport de influență şi, deseori, un raport 
de dominare. La nivelul grupurilor, este important de evidențiat 
tipul de împrumut pe care-l efectuează un grup social; aceste 
semne sunt, adesea, indiciul, marca unei dorinţe de asemănare, 
de identificare cu grupul social de referință. Dar un grup care 
doreşte să-şi afirme identitatea şi valorile proprii sfârşeşte prin 
a-şi crea un limbaj specific. În situaţii experimentale, constatarea 
este frecventă: când grupul şi-a descoperit personalitatea, el o 
marchează printr-un limbaj specific. O astfel de creație răspunde 
unei nevoi de diferențiere şi de consolidare a identității grupului. 
Aceste cuvinte funcționează ca un cod specific, iar cel care nu 
aparține grupului şi nu-i cunoaşte istoria este exclus. 

În teoriile comunicării sociale este frecvent citată teza, 
cunoscută şi sub numele de principiul relativităţii lingvistice, 
potrivit căreia limba condiţionează în mare măsură gândirea 
despre procesele sau problemele sociale. Autorul acestei ipoteze 
— Edward Sapir — susţinea că ar fi o iluzie „să ne imaginăm că 
cineva se adaptează la realitate fără să folosească limba şi că 
limba este doar un mijloc întâmplător de rezolvare a 
problemelor specifice de comunicare sau reflecţie”.!€ 

În consecință, cuvintele pot fi „indicatori importanţi ai 
diferitelor influenţe pe care le suportă un grup social, un individ. 
De pildă, este interesant de analizat limbajul unei organizații: un 
mediu tehnocratic va pretinde un limbaj tehnocratic, un mediu 
birocratic va impune un limbaj birocratic. Limbajul sporeşte, 
aproape totdeauna, clivajele sociale şi luptele dintre diferite 


grupuri sociale”.!” 


'* M.L. De Fleur, S.B. Rokeach, Teorii ale comunicării de masă, 
Polirom, laşi, 1999, p. 252. 

17 Gilles Amado, Andre Guittet, op.cit., p.36. 

Una din analizele remarcabile cu privire la rolul limbajului 
a fost întreprinsă de P. Bourdieu şi J.C.Passeron'5 în studii 
asupra „reproducerii” în sistemul şcolar. Dacă accesul la cultură, 
la ştiinţă este considerat ca un factor de egalitate socială, atunci - 
au arătat cei doi autori -, comunicarea pedagogică, aşa cum este 
concepută de sistemul şcolar, constituie un factor important de 
selecție şi de stabilitate socială. De fapt, randamentul informativ 
al comunicării pedagogice este totdeauna funcție de competența 
lingvistică a receptorilor. Modelul lingvistic practicat în clasă este 
limbajul profesorului şi, deseori, o distanță apreciabilă îl desparte 
de limbajul vorbit de copiii din mediul popular, limbaj simplu, în 
care logica este săracă, un limbaj care exprimă mai puţină 
afecțiune decât raționalitate. Aceşti copii sunt nevoiţi să-şi 
impună o normă lingvistică şi culturală prea îndepărtată de 
propriul lor sistem de referință, dat fiind că, privați de codul 
necesar receptării mesajului, ei eşuează mai frecvent decât copiii 
din familiile avute, pentru care această normă este mai apropiată 
de cea a mediului lor social. 

Factor de eşec sau de reuşită, încă din şcoala primară, 
abilitatea lingvistică, ce decurge direct din mediul social printr-un 
fel de „impregnare”, joacă, în orice sistem şcolar, un rol 
important de diferențiere socială. Comisiile de examene orale 
valorizează, inconştient, semnele mediului lor social. Pentru 
student, ceea ce este important, înainte de toate, este să utilizeze 
semnificanţii care să intre în rezonanță cu examinatorii. Este cert 
faptul că, la un astfel de examen, studenţii ce provin din medii 
defavorizate, prea centrați pe conținutul raţional şi folosind 
semnele proprii mediului lor, vor fi profund dezavantajați, 
constată unii sociologi francezi. 

Receptarea mesajului. Sociologi ai comunicării constată că 
un mesaj de o lungime dată este transmis oral de la o persoană la 
alta; după un număr de mai multe relee, el este înregistrat la 


18 P Bourdieu, J.C.Passeron, La Reproduction, Minuit, Paris, 1970. 

capătul lanţului. Rapiditatea cu care mesajul s-a transformat este 
izbitoare, de vreme ce, în general, la capătul a cinci până la şase 
transmisii, mesajul pierde până la 70% din detaliile care îl 
compun. La finalul unui număr de zece transmisii, acesta 
dobândeşte o formă definitivă: mai scurt, mai concis, se 
structurează, astfel încât devine uşor memorabil. 

Reducţia mesajului se datorează selecţiei detaliilor. Nu 
toate părțile mesajului intră în rezonanță cu receptorul: unele 
expresii îi sunt mai familiare, altele necunoscute. Receptorul nu 
asimilează niciodată pasiv mesajul; el reacționează la 
semnificație în funcție de preocupările sale, de propriul sistem 
de referinţă. Dacă el sfârşeşte prin a selecționa şi reţine detalii 
care corespund mai bine punctului său de vedere, se poate 
întâmpla, la fel de bine, să acorde importanță unui detaliu care 
nu are mare însemnătate în mesajul originar: apare, deci, o 
accentuare a anumitor aspecte ale mesajului. Detaliile sunt, prin 
urmare, reduse şi accentuate, astfel încât să corespundă unei 
coerenţe şi unei logici acceptabile pentru receptor. 

Aceste procese de reducţie, de accentuare, de asimilare la 
structurile personale şi colective sunt observabile în transmisia 
unui mesaj ce parcurge mai multe relee, dar ele sunt prezente în 
orice proces de comunicare interindividuală. 

În pregătirea şi transmiterea unui mesaj, evenimentul 
mediatic trebuie să fie relevant şi atractiv, adică să prezinte un 
anumit potenţial de frapare şi un anumit potenţial de pregnanță, 
ceea ce presupune o punere în scenă a limbajului. „Această 
punere în scenă de limbaj îmbracă în mod evident forme variate, 
în funcție de tipurile de medii şi de genurile mediatice. Ea se 
sprijină pe mai multe materiale semiologice (scris, oral, sonor, 
iconico-vizual) îmbinate în diferite moduri: scripto-vizual pentru 

presa scrisă, audio pentru radio, audio-scripto-vizual pentru 
televiziune”. 

Dacă se admite faptul că un individ tinde să reinterpreteze 
mesajul în funcție de propriile sale preocupări, atunci se poate 
spune că, de fiecare dată când apare o diferență de preocupare 
sau de interes între emițător şi receptor, se manifestă distorsiune, 
filtraj în transmiterea informației. 

Multe studii asupra comunicării tratează aspectele 
noncomunicării. Cel mai frecvent, noncomunicarea indică 
rezistenţa naturală a receptorului, care respinge o informație 
considerată de el că nu este necesară. Când motivațiile sale, când 
informația nu se pot „grefa”, nu se pot asocia cu o informaţie 
deja integrată în sistemul de referință al receptorului, apare 
procesul de noncomunicare. De multe ori, receptorul este 
asimilat unei maşini pasive, total supuse. Or, în majoritatea 
cazurilor, relația emițător-receptor nu este o relaţie de simplă de- 
pendență. Există totdeauna necesitatea unei ajustări, a unei 
adaptări. 

În consecință, relaţia care uneşte emițătorul de receptor 
este fundamentală: înțelegerea acestei relații este unul din 
factorii decisivi în succesul sau eşecul procesului de comu- 
nicare. În același timp, un mesaj care nu se abate prea mult de la 
sistemul de referință al interlocutorului are şanse de a fi receptat; 
altfel spus, receptorul nu va auzi decât ceea ce va vrea să audă. 

Feed-back (returul informaţiei). Verificarea receptării prin 
reformularea mesajului, prin revenirea informaţiei constituie una 
din modalitățile cele mai simple şi necesare pentru a asigura 
recepţia mesajului şi a produce un proces de adaptare, dacă este 
necesar. 

Feed back-ul cel mai firesc şi spontan nu presupune decât 
observarea atentă a receptorului de către emițător, un efort de 


1 Guy Lochard, Henry Boyer, Comunicarea mediatică, Institutul 
European, Iaşi, 1998, p. 38. 

clarificare şi încrederea în capacitățile sale de a stabili relații cu 
celălalt. Revenirea, retransmiterea informaţiei sporesc încre- 
derea emiţătorului, întrucât se reduc incertitudinile recepției 
mesajului şi se uşurează adaptarea, printr-o mai bună cunoaştere 
a receptorului (motivații, nivel de cunoştinţe, limbaj, stereotipuri 
şi valori ale receptorului). Se realizează, astfel, o modulare 
progresivă a mesajului în funcţie de caracteristicile interlo- 
cutorului. Această eficacitate sporită consolidează motivațiile 
fiecăruia, deoarece există o înţelegere şi acceptare a situaţiei de 
comunicare. 

Orice comunicare care urmăreşte o înțelegere reală a 
receptorului presupune o decentrare a emițătorului, ce depăşeşte 
în acest mod propriul punct de vedere, pentru a analiza, în mod 
global, sistemul emițător-receptor-mesaj. Există şi situații când 
comunicarea este problematică. În aceste cazuri, mesajul vine în 
contradicţie cu sistemul de referință al receptorului: este vorba 
de disonanţa cognitivă şi de comunicarea paradoxală. 

Disonanţa cognitivă. Pentru a interpreta fenomenele atunci 
când receptorul este confruntat cu un mesaj în contradicție cu 
sistemul său de referință, psihologii sociali au dezvoltat o teorie 
cunoscută sub numele de teoria disonanței cognitive. 

Creatorul acestei teorii, Leon Festinger, susține că, în mod 
firesc, la fiecare individ există o nevoie de coerenţă care-l 
determină să organizeze informațiile, astfel încât ele să răspundă 
unui echilibru logic, unei consonanţe cognitive, care reduce 
incertitudinea. Existenţa unor elemente de informație care, într-un 
fel sau altul, nu se împacă, nu se armonizează cu ansamblul 
sistemului de opinii declanşează atunci o disonanță cognitivă. 
Cu alte cuvinte, un individ confruntat cu un fapt, o opinie, un 
comportament sau o alegere care contrazic coerenţa sistemului 
său opinional, suportă o tensiune ce provoacă reacţii de 
reajustare până când tensiunea dispare. 

Noţiunea de disonanță cognitivă este important a fi 
observată în grupuri, deoarece orice informaţii aduse de un 
individ pot creşte consonanța cognitivă, dar pot să şi creeze 
disonanță. Interacțiunea socială constituie, datorită sistemelor 
de referință diferite, un risc de creare de disonanță, dar şi un 
mijloc de reducere a acesteia. Într-un grup coeziv, unit, bazat pe 
valori şi interese comune şi urmărind un scop colectiv, orice 
apariţie a unei informaţii ce pune în discuţie valorile pe care se 
întemeiază coeziunea grupului va produce disonanţă. Disonanţa 
va fi cu atât mai mare, cu cât informaţia atinge scopurile şi 
valorile centrale ale grupului; ea va fi şi mai importantă, cu cât 
această informaţie este adusă de o persoană care deține un statut 
remarcabil în cadrul grupului. În sfârşit, cu cât distanţa dintre 
opiniile emise şi consensul grupului va fi mai mare, cu atât 
consensul va fi mai redus. 

Comunicarea paradoxală. Teoria disonanţei studiază orice 
situaţie în care receptorul se află în dezacord cu mesajul. Există 
şi cazuri când mesajul prezintă o asemenea formulare încât este 
practic imposibil să i te conformezi. Prototipul unui astfel de 
mesaj ar putea fi: „Fiţi spontan!”. Orice persoană căreia i s-ar 
cere să aibă acest comportament s-ar afla într-o poziție 
imposibilă, întrucât, pentru a se supune, ar trebui să fie spontană 
prin supunere, ascultare. Este ceea ce s-a numit comunicare 
paradoxală. 

În comunicarea paradoxală, mesajul emis suportă o dublă 
constrângere: a) el afirmă ceva; b) el afirmă ceva cu privire la 
propria afirmaţie; c) cele două afirmaţii se exclud. Un exemplu 
poate fi edificator: o mamă aminteşte propriului copil că nu mai 
este un băieţel, dar când acesta doreşte să-şi manifeste 
autonomia, îl cheamă la ordine, dovedind prin aceasta dorința 
inconştientă de a nu-l vedea crescând. În asemenea situaţii, când 
nu este posibilă alegerea, indivizii se pot proteja blocând 
sistematic căile de transmisie a informaţiei, adoptând o 

rezistență perceptivă, ce permite reinterpretarea mesajului sau 
= : 20 
acoperind comunicarea sub o mare de răspunsuri. 


REZUMAT 


Definiţia cea mai succintă dată comunicării este aceea de 
interacțiune socială prin intermediul mesajelor, astfel, o 
persoană sau un grup de persoane influențează prin anumite 
limbaje (semne) comportamentul sau starea mentală a altora. În 
efortul ştiinţific pentru explicarea comunicării, pentru 
cercetarea ei sociologică au apărut diverse modele ce pun în 
relație termeni specifici — emițător, receptor, mesaj, canal, cod, 
context — prin intermediul cărora este analizat coerent meca- 
nismul complex al unui proces social-uman de anvergură şi de o 
deosebită valoare. Analiza sociologică a comunicării de masă 
apelează la diverse modele ce înlesnesc evaluarea ştiinţifică. 

Examinat ca atare, procesul comunicării relevă diverse 
tipuri şi moduri, factorii săi constitutivi (context, emiţător, mesaj, 
destinatar, contact, cod) şi funcţiile specifice (referenţială, 
expresivă, conativă, poetică, fatică şi metalingvistică). Repre- 
zentând un sistem important de schimb social sub forma fluxului 
de informaţii (consistente, expresive şi inteligibile), comunicarea 
îndeplineşte rolul unui factor vital al dezvoltării social-umane, 
fiind, în esenţă, o adevărată sursă de energie a vieții sociale. 

Comunicarea se realizează prin intermediul limbajului, care 
constituie, în multe privințe, oglinda sau proba vie a culturii unei 
societăți. Puterea limbajului constă în capacitatea sau calitatea lui 
de a fi liantul relaţiilor dintre oameni, al raporturilor sociale de 
toate felurile. Analiza semiologică şi sociologică a limbajului 
serveşte cunoaşterii, explicării şi perfecționării sistemului social, 
afirmării şi dezvoltării personalității umane. 


% Gilles Amado, Andre Guittet, op.cit., p.45-53. 

CONCEPTE-CHEIE 


e Procesul comunicării. 

e Tipuri de comunicare — intrapersonală, interpersonală, 
de grup, în masă şi extrapersonală. 

e Modele clasice ale teoriei comunicării. 

e Comunicarea incidentă, consumatoare şi cea 
instrumentală. 

e Funcțiile comunicării (sau mesajului). 

e Comunicarea ca „energie ” a vieții sociale. 

e Moduri de comunicare — directă, indirectă, multiplă 
şi colectivă. 

e Semnificație, semnificant şi semnificat. 

e Perspectiva semiologică: iconul (icoana), indiciul şi 
simbolul. 


e  Disonanţă cognitivă şi comunicare paradoxală. 
ÎNTREBĂRI DE CONTROL 
(autoevaluarea cunoştinţelor) 

1) Definiţi procesul comunicării. 
2) Care sunt principalele tipuri de comunicare? 


3) Explicați factorii şi funcțiile comunicării. 

4) Care este modelul cel mai simplu (liniar) de 
comunicare? 

5) Motivaţi denumirea comunicării ca „energie” a vieţii 
sociale. 

6) Cum explicaţi puterea specifică a limbajului în viața 


socială? 

III. TEORII ŞI PARADIGME ÎN STUDIUL 
SOCIOLOGIC AL COMUNICĂRII DE MASĂ 


În capitolul anterior, examinând procesul de comunicare, 
ne-am referit, pe scurt, la rolul teoriei şi modelelor în analiza 
sociologică. După cum se ştie, acesteia îi este specifică 
orientarea practică sau, mai exact spus, către practica socială, 
dar, ca orice ştiinţă modernă, sociologia are nevoie de 
„luminile” teoriei, de aplicarea modelelor propuse şi valori- 
ficate de diverşi cercetători. Acesta este şi cazul paradigmei, 
care înseamnă exemplu sau model tipic, termen introdus în 
cercetare de filosoful şi istoricul ştiinţei Thomas Kuhn şi apoi 
preluat în abordările sociologice, dar şi în alte discipline. 
Consensul lumii ştiinţifice privind acceptarea unor reguli 
teoretice şi metodologice, a anumitor instrumente şi procedee 
sau standarde, rezultă tocmai din adoptarea drept model sau 
paradigmă a unor soluţii ştiinţifice propuse sau experimentate 
anterior. Aceasta înseamnă a ţine seama de istoria sau 
rezultatele practicii ştiinţifice. În acest sens, statutul de 
paradigmă revine acelor realizări ştiinţifice care au oferit sau 
oferă soluţii argumentate unei probleme apărute în cercetare şi, 
în acelaşi timp, au atras sau atrag consensul specialiştilor în 
domeniu. Recursul la paradigme este, bineînțeles, motivat de 
apariția şi existența unor noi probleme sau enigme în domeniul 
cercetat. 


i i i aradigma arådeigma, 
* Termenul provine din latinescul d sau grecesul d 
care înseamnă model, exemplu, învățătură. 

III.1. Valoarea şi utilitatea paradigmelor 


În ciuda unor controverse privind rolul modelului sau 
paradigmei în ştiinţă, considerăm că aceasta nu este un 
instrument convenţional, de rutină, ci îndeplineşte un rol 
constructiv, creator, modelele cunoscute servind la adâncirea 
cunoaşterii ştiinţifice a unor noi realități. De altfel, în ce priveşte 
sociologia, s-a afirmat pe bună dreptate că aceasta este o ştiinţă 
cu „multiple paradigme”, puternic şi necesar integrată acestui 
orizont de cercetare şi analiză. Mai cu seamă în domeniul 
sociologiei comunicării, domeniu relativ nou în ştiinţă, s-au 
afirmat, îmbogăţindu-se de la o etapă la alta, de la un autor la 
altul, diverse paradigme sau modele de cercetare. Am amintit, în 
treacăt, unele dintre acestea: paradigmele Shannon-Weawer, 
Lasswell, Newcomb, Westley-Mc Lean, Gerbner, Jakobson şi 
altele, parte dintre ele considerate a fi devenit clasice. 

Date fiind complexitatea şi diversitatea fenomenului 
comunicării de masă, dar, mai ales, implicaţiile sale socio- 
umane, caracterul şi semnificația revoluționară a acestui 
fenomen în lumea contemporană, este evidentă necesitatea 
cunoaşterii şi utilizării teoriilor şi paradigmelor afirmate în acest 
domeniu esenţial al vieţii sociale. 

Într-adevăr, pluralitatea aspectelor de natură teoretică şi 
metodologică, implicate în studiul comunicării de masă, a 
condus la efectuarea unor cercetări concretizate în valoroase 
paradigme, modele, teorii şi metode specifice. De o mare 
diversitate, uneori chiar divergente şi concurente, aceste 
perspective teoretice şi metodologice devenite construcții 
paradigmatice, personalizate după numele autorilor lor, au 
marcat pregnant evoluţia cercetărilor în domeniu, deschizând 


l George Ritzer, Sociology, 1975; Toward and Integrated Sociological 
Paradigm, 1981. Cf. Oxford, Dicționar de sociologie, Univers Enciclopedic, 
Bucureşti, 2003. 

calea sistematizării relevante a etapelor care au marcat dezvol- 
tarea sociologiei mass-media. 

Una dintre acestea este paradigma lui Lasswell, un model 
de analiză al comunicării de masă, concretizat prin formula 
cineva spune ceva cuiva. Temele centrale de analiză, care au 
determinat şi direcţiile majore în cercetarea comunicării de 
masă, sunt comunicatorul, mesajul, canalul şi efectele. Însăşi 
natura relaţiilor dintre mass-media, societate şi persoane 
(indivizi) orientează cercetarea lor sociologică pornind de la 
evidenta lor influență reciprocă, în proporții mai mari sau mai 
MICI, în funcție de o serie largă de condiţionări sau indici, luați 
în considerație de paradigma lui Lasswell şi de altele, ulterioare. 
Această paradigmă, deşi liniară, simplă, are avantajul de a 
dimensiona procesul de comunicare şi de a permite elaborarea 
unui sistem de modele ataşat fiecărei dimensiuni. În acelaşi 
timp, studiile întreprinse au evidențiat şi posibilitățile de 
depăşire a cadrelor de cercetare fixate prin această paradigmă. 

Deşi paradigma lui Lasswell sau modelul său timpuriu a 
continuat să reprezinte, în timp, un cadru de referință frecvent 
reluat de cercetători şi o schemă metodologică utilă, 
recomandându-se şi astăzi prin claritatea schemei propuse, prin 
simplitate, prin codificarea sintetică a unor întrebări 
fundamentale privind comunicarea de masă, prin bogăția de 
sugestii în sfera investigației, ea are şi unele limite, determinate 
de însuşi stadiul sociologiei comunicării de masă în perioada dată. 
Cum s-a putut observa mai târziu, paradigma lui Lasswell lăsa în 
plan secundar studiul comportamentului receptorului în raport cu 
limbajele particulare ataşate canalelor, ca şi modalitățile specifice 
de structurare a informațiilor în raport cu acestea. Cercetarea lui 
„cine transmite” a disimulat un timp caracterul de producţie 
industrială al comunicării, în timp ce atomizarea procesului de 
comunicare a estompat caracterul de sistem social al acesteia, ca 
şi corelațiile sale cu structurile sociale. 

În această perspectivă, acţiunii de comunicare i se atribuie 
o structură particulară, care implică o relativă autonomie a 
părților componente, cu consecința cercetării lor izolate. Prin 
urmare, paradigma, cu toate meritele ei de pionierat în 
sociologie, nu permite abordarea comunicaţiilor de masă ca 
sistem şi restrânge astfel valoarea cercetărilor la o analiză 
descriptivă, ce conduce la elaborarea unor tipologii reduse în 
cadrul fiecărei componente a sistemului. 

De altfel, însuşi Lasswell a resimţit nevoia unei perspective 
integratoare în cercetările din acest domeniu. El concepea 
această paradigmă doar ca un stadiu intermediar, mediator, care 
trebuia depăşit în direcția unor abordări integratoare. „Ne 
interesează mai puţin să fracționăm acțiunea de comunicaţie, cât 
s-o vedem ca totalitate, în relație cu ansamblul procesului 
social”? 

La scurt timp după modelul lui Lasswell, a apărut (în 1953) 
paradigma lui Newcomb care, depăşind liniaritatea premer- 
gătorului său, ajunge la formula unui model triunghiular de tipul 
următor (fig. II.1): 


A B 
— 


1{— 


Fig. II.1. Paradigma Newcomb 


? H.D.Lasswell, Structure et fonction de la communication dans la 
société . 

Acest model are meritul de a include în analiză rolul 
comunicării în societate sau în relaţiile sociale. În această 
paradigmă, A şi B sunt comunicatorul, respectiv, receptorul, iar 
X reprezintă mediul lor social, mai precis, o parte a acestuia. În 
această imagine, triunghiul ABX semnifică un sistem întemeiat 
pe raporturi de interdependență mobilă, dinamică; este suficient 
ca unul din termeni să-şi schimbe poziția, pentru ca ceilalți să se 
reorienteze şi ei.” 

Adâncind analiza modelului de mai sus şi sesizând impor- 
tanţa cerinţei sociale de informare (comunicare), alți cercetători, 
Westley şi Mc Lean, au aplicat realităților mass-media un model 
extins, mai cuprinzător, introducând în cercetarea relațională 
canalul, considerat ca factor editorial-comunicaţional (C), pus în 
legătură cu diversitatea infinită a mediului social (x1, X2...Xn). 

Prin urmare, dezvoltând modelul Newcomb, având în 
vedere că societatea de masă a dus la lărgirea mediului social de 
care oamenii au nevoie pentru a se informa, cei doi sociologi au 
pus în ecuaţie o diversitate de relații, inclusiv feed-back-ul 
acestora pentru a înțelege complexitatea şi consecinţele posibile 
ale comunicării de masă, în general, ale mass-media, în special. 

Westley şi McLean au încercat astfel să determine 
modelul structurării unei „situații de comunicare de masă” şi să 
evidenţieze dinamica intensă a comunicațiilor mijlocite de un 
subsistem special C, care are funcția de a „selecţiona” 
informațiile despre ambient pentru receptori, de a le „traduce” 
sub o formă simbolică oarecare (codificare) şi de a le transmite 
receptorilor prin intermediul unui canal de comunicare. În 


* John Fiske, Introducere în ştiinţele comunicării, Editura Polirom, 
Iaşi, 2003, p. 51-53. 

* B.H. Westley, Malcom S.MeLean, Un modele conceptuel pour la 
recherche sur le communication, în F. Balle, J. Padioleau, Sociologie de 
l'information, Larousse, Paris, 1973, p. 43-52. A se vedea şi John Fiske, op. 
cit., p. 53-55. 

contextul acestei paradigme, elementul definitoriu este acest 
subsistem special, de mediere, cu funcțiile menţionate. 
Din analiza paradigmei Westley-McLean se desprind două 
aspecte: 
a) actul comunicării de masă este mediat de un sistem de 
simboluri, care serveşte codificării mesajelor trans- 
mise; 


b) sistemul mediator C sau funcția editorială care se 
constituie în comunicația de masă are rolul de a furniza 
receptorilor informații despre un ambient larg, care 
altfel n-ar putea fi perceput. 


Fără acest efect adițional derivat din rolul sistemului 
mediator C, receptorul n-ar avea posibilitatea să intre în legătură 
cu X (obiectul informării) sau cu situația contextuală a lui X 
(relațiile lui X cu alte persoane, grupuri, instituții etc.). Ca 
urmare, avantajul este acela că permite accesul indivizilor la un 
sistem codificat de informații cu privire la o arie extinsă de 
evenimente, altfel inaccesibile lor, şi, ca atare, permite o creştere 
a capacității sale de acțiune. 

Meritul incontestabil al acestei paradigme — deşi nici ea 
nu poate cuprinde totalitatea relațiilor mass-media-societate— 
individ — constă în relevarea însemnătății sistemului mediator C 
şi a funcțiilor sale, delimitându-i suportul şi deschizând, astfel, 
calea pentru analiza caracterului activ, creator sau, dimpotrivă, 
distructiv, redundant al comunicării de masă. 

În reprezentare grafică, paradigma în discuție este 
ilustrată în trei ipostaze: modelul fundamental al comunicării, 
adăugarea funcției editoriale şi modelul comunicării de masă 
(figurile HI.2, HI.3, 111.4). 


* Sursa: John Fiske, Introducere în ştiinţele comunicării, Editura 
Polirom, Iaşi, 2003, p. 54-55. 

În Fig. II.2., variabilele X sunt selectate şi abstractizate de 
comunicatorul A, fiind transmise ca mesaj (X°) spre B, care a avut sau nu 
parte de unul sau mai multe X-uri în câmpul său senzorial (X). Intenţionat 
sau nu, B va transmite în feed-back (fa) spre A. 


În Fig. IIl.3., variabilele X pe care le primeşte B se datorează 
abstracțiunilor selectate, transmise de un codificator neintenţionat (C), care 
acționează în numele lui B şi care extinde deci mediul social al lui B. 
Selecţiile realizate de C se bazează neapărat şi pe feed-back-ul (fc) trimis 
de B. 

În Fig. II.4, mesajele pe care C le transmite lui B (X”) reprezintă 
selecția de către acesta atât a mesajelor transmise lui de la A (3), cât şi 
selecţiile şi abstractizările realizate de către C din X-urile aflate în câmpul 
său senzorial (Xzc X4), care pot fi sau nu X-uri în câmpul senzorial al lui A. 
Feed-back-ul nu se realizează numai de la B la A (fp4) sau de la B la C (feo), 
ci şi de la C la A (fe). 


Paradigma  Westley-McLean sugerează unilateral o 
dependență aproape totală față de mass-media, neluând în seamă 
ansamblul relațiilor interumane, în care se cuprind şi alți factori, 
precum familia, şcoala, grupul profesional, apartenenţele orga- 
nizaționale etc. Din aceste considerente, se poate spune că 
modelul se caracterizează prin cel puţin două limite: 


a) nu dezvăluie relațiile ascunse dintre sistemul mediator 
al comunicării şi diversitatea forţelor sociale; 


b) nu evidenţiază acele relaţii care ar permite analiza 
funcției ideologice a comunicării şi a proceselor de 
manipulare politică. 


Asupra unor asemenea aspecte, îndeosebi asupra 
dependențelor reale față de mass-media vom reveni. 

În concepţia autorilor, prezenţa sistemului de mediere 
protejează receptorul de „mesajele voluntare”, agresive, însă, în 
fapt, existența acestui mecanism are, după părerea noastră, o 

funcţie latentă, şi anume, aceea de a disimula „caracterul 
arbitrar” al unor sisteme de simboluri utilizate în transmiterea 
informațiilor cu privire la ambientul social. 

Dezvoltarea mass-media şi amplificarea cercetărilor în 
sfera informaţiei, a opiniei publice, întrepătrunderea analizelor 
psihologice şi sociologice asupra vieţii politice — îndeosebi în 
SUA, la jumătatea secolului trecut — au îmbogăţit teoria 
comunicării, au generat noi paradigme. 

În acest sens, depăşind paradigma lui Lasswell, modelul 
Lazarsfeld-Katz evidențiază influenţa exercitată de structura 
grupurilor, îndeosebi a liderilor de opinie din grupurile de 
apartenență, asupra publicului larg. Modelul are în vedere felul 
în care mesajele transmise prin mass-media exercită influență 
asupra receptorului. Cercetările sociologice privitoare la 
comportamentul de vot şi la rolul indivizilor „influenți”, care 
leagă nemijlocit sau mediat pe membrii grupului cu mediul 
exterior, au dus la concluzia că ideile şi informațiile difuzate 
prin mass-media devin adevărate „relee? între mesajele 
transmise şi indivizii aparţinând grupului respectiv”. Concluzia 
aparţine sociologilor americani Lazarsfeld, Berelson şi Gaudet, 
care au cercetat mai mult timp, pe câteva eşantioane, într-un 
prim sondaj pe scară largă, modul în care unele categorii sociale 
de alegători erau influențate de mass-media în legătură cu 
intenţia de vot pentru preşedintele SUA. Sociologii au constatat 
că, pe lângă influenţele campaniei electorale a candidaţilor, unii 
subiecţi erau „activaţi” de mass-media acelui timp (nu exista, 
încă, televiziunea), în sensul că predispoziţiile latente se 
transformau în decizii de vot consolidate sub impactul mesajelor 
din mass-media. S-a ajuns, astfel, la formularea unei noi 
perspective asupra procesului de comunicare de masă. 


` Paul F. Lazarsfeld, Bernard Berelson, Hazel Gaudet, The People's 
Choice, New York, 1944. 

Aprofundând analitic această perspectivă, un alt sociolog, 
E. Katz, a formulat teza sau modelul fluxului de comunicare în 
doi paşi. „Cercetarea a demonstrat că există un flux al 
informațiilor în două etape de bază: mai întâi, de la mass-media 
către indivizi relativ bine informaţi, care urmăreau frecvent 
comunicările de masă; în al doilea rând, prin canale 
interpersonale, de la aceşti indivizi către persoane care erau 
expuse mai puţin direct mass-media şi care depindeau de alții 
pentru a fi informaţi”. Cei care aveau o legătură mai directă cu 
mass-media au fost numiţi lideri de opinie, E. Katz constatând 
că acţiunea mass-media asupra publicului se exercită direct şi 
prin intermediul acestora, indivizi ce se bucură de autoritate, 
sunt mai activi şi mai înzestrați în grupurile lor de apartenenţă, 
recepționează mai multă informaţie, o comunică celorlalți şi, 
astfel, exercită influență asupra modului lor de a prelua 
informația. 

Modelul analitic Lazarsfeld-Katz, atenţia acordată liderilor 
de opinie şi influențelor personale ale acestora relevă 
însemnătatea relaţiilor sociale în comunicarea de masă, rolul 
mass-media în viața socială. Potrivit teoriei lui Lazarsfeld şi 
Katz (comunicarea în două trepte sau legea celor doi paşi în 
comunicare), sunt de subliniat trei concluzii principale: 


a) Grupurile primare şi secundare în care trăiesc indivizii, 
relațiile interpersonale dintre aceştia mediază acțiunea 
informației colective asupra indivizilor. 


b) Relaţiile personale generează comunicare inter- 
personală. 


c) Mass-media influențează publicul fie direct, fie prin 
intermediul comunicării interpersonale, în particular al 


* M.L. De Fleur, S.B. Rokeach, Teorii ale comunicării de masă, 
Editura Polirom, Iaşi, 1999, p. 195. 

liderilor de opinie, care filtrează, prelucrează şi chiar 
reinterpretează mesajele transmise. 


Un alt sociolog american, R.K.Merton, luând în considera- 
ție teoria celor doi paşi în comunicare, enunță şi dezvoltă ideea 
dublei influenţe: a comunicării interpersonale şi a comunicării 
de masă. 


III. 2. Modernizarea paradigmelor comunicării 


Dezvoltarea generală a societăţii, inovarea continuă a 
tehnologiei informaţiei (este suficient a evoca relația tipar-ra- 
dio-televiziune) au conferit noi dimensiuni şi noi implicații 
comunicării de masă, stimulând puternic îmbogățirea teoriei 
comunicării. Curentele de gândire în domeniul sociologiei 
comunicării s-au diversificat continuu în a doua jumătate a 
secolului al XX-lea, iar analiza „exploziei informaţionale” a dus 
la amplificarea şi reconstrucția paradigmelor (modelelor) comu- 
nicării; celor „moştenite” li s-au adăugat altele, fie nou create, 
fie modernizate, adaptate noului timp istoric, pe scurt, contex- 
tului social-tehnologic. Acesta este şi rezultatul întrepătrunderii 
unor procese aparent contradictorii: pe de o parte, „masificarea” 
sau democratizarea informaţiei, iar pe de altă parte, superspe- 
cializarea emiterii, transmiterii şi receptării acesteia. În acest 
sens, prin paradigma oferită de Marshall McLuhan, studiul 
comunicării de masă a dobândit o nouă şi interesantă 
perspectivă. După cum au remarcat diverse analize, modelul 
McLuhan reduce termenii paradigmei lui Lasswell la doi: „ce se 
spune” şi „cine”. Primul termen include mesajul şi mediul, 
deoarece, în viziunea lui McLuhan, mediul este şi mesaj. Cel de 
al doilea termen se referă atât la receptor (cine primeşte), cât şi 
la emițător (cine transmite). În demonstraţia sau abordarea lui 
McLuhan, în istoria informaţiei, interpretată din perspectiva unei 

„antropologii senzorialiste”, determinante au fost perfecționările 
tehnologice, care au influenţat atât percepțiile oamenilor, cât şi 
evoluţia societăţii, a structurilor sale. În această accepție — 
oarecum reducționistă, dar stimulativă teoretic —, evoluția 
istorică a omenirii se bizuie pe trei piloni ai culturii comuni- 
caționale: cultura orală (tribală), cultura tiparului şi cultura 
electronică. 

Pentru sociologul canadian, tehnologia ar avea un rol 
preponderent faţă de conţinutul informaţiei, teza lui constând în 
celebrul enunț „media este mesajul”. Explicația sau convingerea 
sociologului porneşte de la ipoteza că influența media ar fi mai 
întâi senzorială, schimbând şi stimulând simţurile şi percepțiile 
individuale, iar prin aceasta, ambientul social, evoluţia societăţii. 
McLuhan întemeiază astfel o antropologie senzorialistă, în 
sensul că aspectele economice şi psihologice, precum şi cele 
sociologice, sunt derivate din modificările senzoriale, iar acestea 
din utilizarea mijloacelor tehnologice care prelungesc, fiecare în 
parte, o dispoziţie biologică. În acest fel, societăţile s-ar deosebi 
între ele mai mult prin natura mijloacelor comunicării decât prin 
conținutul comunicat, înţelegerea schimbărilor sociale şi 
culturale fiind imposibilă fără cunoaşterea modului în care 
media acționează asupra ambianţei. Pornind de aici, McLuhan 
recurge la o periodizare a istoriei, ce cunoaşte trei tipuri 
fundamentale de cultură, determinate de tehnicile de comunicare 
utilizate. Acestea sunt: 

I. Cultura orală, tribală, mitică, al cărei mijloc de 
comunicare este vorbirea şi care privilegiază, ca simţ, urechea. 
Este etapa corespunzătoare „gândirii sălbatice” a lui L.Strauss şi 
a „mentalităţii primitive” a lui Levi Brühl. De altfel, McLuhan 
urmează, în descrierea societății arhaice, ideile acestora; 


II. Cultura vizuală, galaxia Gutenberg, care este legată de 
semnul tipărit şi care privilegiază ochiul, ca organ de simţ. 
Ea este o cultură mecanică, fragmentară, specializată. Ca şi 

Levi Brühl, McLuhan insistă asupra separării nivelurilor afectiv- 
obiectiv, vederea devenind „anestezic” în raport cu celelalte 
simţuri. Societatea alfabetizată a generalizat individualismul, 
centralismul şi raționalismul. Astăzi, prin cultura vizuală 
înțelegem mai degrabă televiziunea decât tiparul; 


III. Cultura electronică, audiovizuală (Era Marconi) este un 
nou tip de arhaism, de tribalism, o nouă etapă mitică, globală, 
reîntoarcere la instantaneitate, sincronic şi imploziv. Omenirea 
revine acum, din nou, la stadiul de culegătoare de bunuri, de 
data aceasta sub formă de informaţii; „marfa centrală este 
informația şi bunurile tangibile sunt pure accesorii ale mişcării 
informațiilor”. Simţurile restabilesc între ele o coexistență 
rațională, deşi se manifestă o predominanţă a văzului. Această 
cultură este, în opinia lui McLuhan, o cultură superioară, legată 
îndeosebi de utilizarea televiziunii, ca mijloc de comunicare. Se 
manifestă o distanţare de individualism şi cosmopolitism şi o 
revenire la „tribalism”; lumea tinde să devină „o mare familie, 
un sat global” . 


Aşadar, perfecționarea unei tehnici, precum alfabetul, de 
pildă, a echivalat cu „prelungirea unuia din simţurile noastre 
printr-un procedeu mecanic, cum ar fi, de exemplu, scrierea 
fonetică”, ceea ce a condus la o „schimbare a raporturilor dintre 
simţuri”. Această schimbare s-a generalizat în toate domeniile 
vieții sociale, la toate grupurile sociale, reprezentând procesul 
„revoluţiei culturale”, iar „revoluția alfabetică” a însemnat 
începutul acestui proces, reprezentând suprasolicitarea vizualu- 
lui în detrimentul celorlalte simţuri, apariţia unui spațiu comuni- 
caţional opus formei spaţiale a culturilor orale. În noul spaţiu, 
revoluția tiparului a determinat apariția Galaxiei Gutenberg, 
adică a unei lumi sociale organizate, în componentele ei 
subiective şi obiective, prin mijlocirea tiparului, ca expresie a 
simțului văzului „prelungit” printr-un „procedeu mecanic”, 
până la a deveni facultatea care-şi subordonează toate celelalte 

simţuri, subsumându-şi, astfel, ansamblul proceselor de orga- 
nizare şi valorificare a experienţei umane. 

În concepţia lui Marshall McLuhan, evoluţia de la Galaxia 
Gutenberg la Galaxia Marconi, adică de la tipar la audiovizual, a 
însemnat evoluția de la „forțele uniforme, centralizatoare ale 
naționalismului modern” la apariția „satului global” sau a lumii 
moderne ca „teatru global”. Astfel dacă, în „Galaxia 
Gutenberg”, sociologul acredita ideea că „transformând limbile 
naționale în mass-media, adică în sisteme închise, tiparul a creat 
forțele uniforme centralizatoare ale naţionalismului modern”, 
mai târziu (în Mass media sau mediul invizibil) avea să susţină 
că generalizarea comunicării electronice a inoculat omului 
sentimentul marii familii globale, individul fiind şi spectator, dar 
şi actor al noii lumi. „Efectul lansării şi al înmulțirii sateliților 
(generalizarea telecomunicațiilor, a televiziunii în special, n.n., 
A.B.) este conversia planetei într-un teatru global, care cere un 
montaj grandios, cu mult peste acelea concepute la bătrânul 
Hollywood. Teatrul global pretinde din partea populației lumii 
nu numai să participe în calitate de spectator, dar şi să facă parte 
din distribuţie”. Iar dacă, în „era tiparului”, „oamenii au început 
să citească muteşte şi pasiv, în calitate de consumatori” (Galaxia 
Gutenberg), în cultura sau galaxia electronică, „televizorul... 
implică maxima interacţiune între toate simţurile... Pătruns de 
imaginea de mozaic a televizorului...”, telespectatorul „cunoaşte 
lumea altfel decât prin deprinderea de citit şi scris”. 

Comentatori ai sociologiei lui McLuhan au supus criticii, 
uneori, „utopismul” vederilor sale, alteori, unilateralitatea 


7 Marshall McLuhan, Galaxia Gutenberg, Editura Politică, Bucureşti, 
1975, p. 322. 

8 Marshall McLuhan, Mass media sau mediul invizibil, Editura Nemira, 
Bucureşti, 1997, p. 81. 

? Marshall McLuhan, Understanding Media, Routledge, London, 1964, 
p. 332. 

concentrării asupra „criteriilor tehnologice” (determinismul 
tehnologic), dar au reţinut şi sugestiile asupra evaluării condi- 
țiilor sociale şi culturale care au dus la apariția şi dezvoltarea 
noilor tehnologii, în cele din urmă asupra impactului cultural, 
informaţional şi educativ ale mass-media asupra oamenilor. Deşi 
orientate, aparent unidimensional, spre „tehnologia comu- 
nicării”, lucrările lui Marshall McLuhan au atras pentru prima 
dată atenția asupra dimensiunilor antropologice ale mass-media, 
evidențiind legătura între fenomenul mass-media şi fenomenul 
social global, corelația între „noile limbaje de comunicare şi 
modalitățile de percepere a lumii”. Totuşi, limita de fond a 
paradigmei lui Marshall McLuhan rămâne „determinismul 
tehnologic”. Explicarea schimbării culturale prin „tehnologia 
comunicării”, apreciată ca stimul al relațiilor dintre simţuri, este 
insuficientă şi unilaterală. Rămâne, însă, meritul că a făcut 
„şcoală” în teoria comunicațiilor şi a deschis orizontul căutării 
de răspunsuri aprofundate la problemele complexe ale funcțiilor 
sociale ale mass-media. 

Pe acest drum s-a afirmat şi paradigma sau modelul 
structural-lingvistic. În cazul analizelor de acest tip, accentul se 
deplasează de la teorie spre metodă. În lingvistică, mesajele 
fiind analizate ca semne, semiotica apare ca o formă a structu- 
ralismului. 

Apelul la acest tip de analize este dovada încercării de a 
introduce în studiul comunicării umane metode riguroase 
împrumutate de la alte discipline; şi nu este întâmplător că 
lingvistica a inspirat noi metode de cercetare. Dintre ştiinţele 
sociale umane, lingvistica se află cel mai aproape de ştiinţele 
exacte, întrucât ea are un obiect universal (limbajul articulat), 
metoda sa este omogenă, independent de limba la care se aplică, 
iar metodele sale se întemeiază pe unele principii fundamentale, 
validate experimental. Aplicarea metodelor inspirate de ling- 
vistică în studiul unor sisteme culturale (cum este şi sistemul 

comunicării de masă) are avantajul că evidenţiază existența 
formală a mesajului şi structurile sale obiective . 

Studiul antropologico-structural pentru cercetarea structu- 
rilor parentale, întreprins de Claude Levy-Strauss, — care a 
preluat teoriile semiotice ale lui Saussure —, a inspirat analiza 
structural-lingvistică a comunicării. 

Pentru  LeEvy-Strauss, dimensiunea  paradigmatică a 
limbajului, adică sistemul său de categorii, este cel mai 
important lucru. Crearea categoriilor conceptuale în interiorul 
acestui sistem era, pentru el, esența actului de creare a sensului, 
iar în centrul acestui proces se află structura pe care el a numit-o 
opoziția binară. Altfel spus, înţelesul sau sensul unei existenţe 
(obiect, fenomen) depinde de relația sa structurată cu o altă 
existență, explicarea conceptelor fiind structural dependentă de 
logica analizei prin prisma concretului, în cele din urmă, a 
naturalului, care este un produs cultural. În acest sens, 
Levy-Strauss credea că una dintre cele mai importante graniţe pe 
care încearcă să o definească fiecare societate este aceea dintre 
natură şi cultură. „Cultura reprezintă un proces de înţelegere, dar 
care dă seama nu doar de natura externă a realităţii, ci şi de 
sistemul social a cărui parte constitutivă este, precum şi de 
identitățile sociale şi activităţile cotidiene ale oamenilor din 
acest sistem”!%. 

Dar cum între activităţile cotidiene ale oamenilor una 
esențială, vitală pentru sistemele sociale, este comunicarea, nu 
încape îndoială că analiza modului în care funcționează aceasta, 
inclusiv sub aspectul structurii şi semnificației limbajelor, 
prezintă o importanță deosebită. 

Prin prisma modelului structuralist-lingvistic, s-au detaşat, 
în timp, două tipuri de cercetări semiologice: 


19 Vezi John Fiske, Introducere în ştiinţele comunicării, Editura 
Polirom, Iaşi, 2003, p. 150-156. 

a) 


b) 


primul este centrat exclusiv pe descrierea intrinsecă a 
mesajului, evidențiind semnificaţiile care se desprind în 
funcţie de coduri aparent universale. În acest caz, mesajul 
este considerat ca purtând în sine sensul prin care îşi 
exercită direct influența asupra receptorului. Efectul este 
considerat a fi determinat de configurația temporală şi 
spațială a elementelor structurante. Studiile de acest fel 
pun în evidență semnificaţiile intenţionale ale unor 
mesaje, făcând abstracție de cel ce receptează (de 
structurile lui cognitive, de criteriile lui de valoare), ca şi 
de contextul în care are loc comunicarea; 

cel de-al doilea este înțeles ca o etapă în studierea 
mesajului şi a influenţei exercitate de el. Rezultatele 
metodei sunt plasate într-un sistem de cunoştinţe cu care 
se corelează şi de la care se îmbogăţeşte cu noi sensuri. 
Cercetările semiologice de acest tip utilizează lectura 
analitică, structurală, relevarea semnificaţiilor intrinsece 
fund una din dimensiunile mesajului evaluat în analiză. 
Receptorul şi relația pe care o stabileşte acesta cu 
semnificaţiile constituie două dimensiuni fundamentale în 
analiza semiologică. 


II1.3. Modelul funcţionalist şi modelul sistemic 
în sociologia mass-media 


In general, în sociologie şi, în consecință, în oricare 


dintre ramurile sale, inclusiv în sociologia mass-media, aplicarea 
diverselor modele de analiză — fiecare având avantaje, dar şi 
limite — contribuie la adâncirea cunoaşterii faptelor şi proceselor 
sociale, îndeosebi a celor de o complexitate evidentă. Aşa este 
cazul mass-media, care, în lumea modernă, se caracterizează, 
cum am văzut anterior, prin identități, roluri şi finalități 
caracteristice, prin forme proprii de exprimare, având ţinte 
specifice, în funcţie de o mare diversitate a cadrelor 

situaționale în care se află atât comunicatorul (cel ce se află la 
izvorul intenţiei sau motivului comunicării), mediatorul (cel ce 
mijloceşte comunicarea, ca instrument al acesteia), şi receptorul 
(cel ce primeşte, voit sau nevoit, comunicarea sau mesajul). În 
asemenea condiţii apare evidentă necesitatea de a studia unitar, 
sistematic şi funcțional ansamblul mijloacelor de informare în 
masă (ori zone diferențiate ale acestora — presa scrisă, cărțile, 
audiovizualul etc.), pentru a înţelege şi evalua efectele produse 
şi consecințele lor social-umane. Există, cum demonstrează 
sociologia mass-media, efecte căutate (intenţionale sau aştep- 
tate) şi efecte produse (reale sau imaginare), toate exprimând 
stări psihosociale diverse (în anumite împrejurări, antagonice, 
contradictorii). Comunicarea este, în mare măsură, şi o piață 
concurențială, cu evidente mize (scopuri) social-politice, 
economice, culturale etc. 

Analiza sociologică a acestui complex comunicațional, 
cum l-am putea numi printr-o sintagmă sugestivă, a impus şi 
impune utilizarea diverselor paradigme şi modele acumulate în 
cercetare. Am invocat mai înainte câteva din paradigmele de 
prestigiu ştiinţific, fiind evident că ele nu pot fi privite unilateral 
sau izolat, ci în dinamica şi interconexiunea lor firească. 

Paradigmei, care, generic, exprimă un exemplu oarecum 
concretizat de „instrument” empiric al cercetării sociologice i se 
alătură cu succes (dacă este aplicat constructiv şi creator), după 
părerea noastră, instrumentul teoriei modelate sau, mai direct 
spus, modelul, care solicită cercetătorului perspectiva teoretică, 
„ocolirea deliberată” a empirismului. Dar, paradigma şi modelul, 
ca instrument de cercetare, nu se exclud. 

Din perspectiva teoretică a modelului, ne vom opri, pe 
scurt, asupra funcționalismului şi abordării sistemice, ambele 
aplicabile cercetării sociologice a mass-media, îndeosebi 
datorită analogiei şi apropierii metodice dintre explicația 

funcțională şi explicația sistemică a proceselor cu un grad înalt 
de complexitate. 

Utilizarea conceptelor de funcţie şi funcționalism s-a 
extins în sociologia modernă prin contribuţia lui Talcott Parsons, 
a cărui operă se concentrează asupra ideilor, valorilor, normelor, 
ca şi asupra integrării acțiunilor individuale orientate de norme 
şi valori în sisteme sociale cuprinzătoare, ale căror componente 
îndeplinesc funcții şi roluri specifice. O explicație funcțională — 
consideră, în general, sociologia — „dă seama” de existenţa unui 
fenomen sau de înfăptuirea unei acțiuni (acțiunea comunicării de 
masă, a mass-media, în cazul de faţă) în dimensiunile şi termenii 
consecinţelor lor. 

Un alt sociolog american, Robert Merton, a dus mai 
departe, inclusiv prin analiză critică, teoria funcționalismului; el 
delimitează funcții manifeste (consecinţe intenţionate sau de care 
participanţii sunt conştienţi) şi funcţii latente (consecinţe 
neintenționate, de care participanţii nu sunt conştienţi). 

Indiferent de criticile aduse funcționalismului (de natură 
epistemologică sau ontologică), explicaţiile funcționaliste pot 
servi cercetării sociologice, inclusiv în ce priveşte mass-media. 
Astfel, se poate considera — cum, de altfel, relevă numeroase 
abordări — că modelul funcționalist reprezintă un tip de analiză a 
comunicării de masă, în care aceasta din urmă este văzută ca un 
proces social repetitiv, înscris într-un model, şi susceptibil de a 
fi tratat prin metode sau ipoteze funcționaliste. Cerinţa 
metodologică fundamentală este, în acest caz, ca obiectul 
analizei să fie un element standard, repetitiv şi înscris într-un 
model sau sistem. 

Analizele de tip funcționalist au urmărit şi urmăresc să 
pună în evidenţă: 


U influenţele exercitate, simultan, de diferite media 
asupra societății; 

Ul existența instituţională a diferitelor canale de 
comunicare; 


U structura instituţională şi organizațională a unui canal 
în comparaţie cu a mai multora; 


D funcţiile şi disfuncţiile mass-media. |! 


La rândul său, teoria sistemului sau a sistemelor — deşi 
nu este specifică sociologiei — are o deosebită utilitate în 
cercetarea coerentă a comunicării de masă. Această perspectivă 
teoretică devine utilă practic (metodic) sub incidența conceperii 
sistemului ca o relaţie organică structurată sau modelată, 
existentă efectiv între mai multe elemente, sistemul ca atare 
formând un întreg sau o unitate ce are, se înţelege, un mediu 
înconjurător, în care se integrează, dar față de care se distinge ca 
o unitate specifică. Sistemul larg cuprinzător societate-natură 
cuprinde, spre exemplu, sisteme sau subsisteme distincte, dar şi 
intercontectate: sistemul economic, sistemul societal, cel politic, 
sistemul comunicaţional şi altele. Cum se ştie, teoria sistemelor 
abordează într-o manieră cibernetică relațiile dintre diferitele 
sisteme, în termeni de influențare reciprocă, de stocare şi 
control de informaţii; sistemele tind spre stări de echilibru, 
aflându-se într-un continuu proces de schimbare. În concepţia 
lui Parsons (Structura acțiunii sociale), abordarea sociologică a 
unui proces sau fenomen (sistem) implică actori, scopuri sau 
țeluri, situaţii Şi condiţii (interne şi externe sistemului), mijloa- 
ce, norme şi valori. 

În teoria sociologică parsonsiană, funcționarea coerentă a 
unui sistem, în fapt a acţiunii sociale, este condiționată (sau 


l! În lumina contribuţiei lui Merton (Sociologia cunoaşterii și 


comunicația de masă) se conturează o tipologie sistematică a funcțiilor, 
distingându-se efecte manifeste, aşteptate, şi efecte latente, neaşteptate sau 
funcții şi disfuncţii ale canalelor mass-media. 

precondiţionată) de anumite calități sau capacităţi: adaptarea, 
realizarea scopului, integrarea şi socializarea (latentă). 

Aplicat comunicării de masă, modelul sistemic urmăreşte 
construirea unui tablou integrator de date ontologice, care 
conturează structura sistemului dat, precum şi evidențierea 
interdependențelor, ca relaţii structurale cu funcționalități 
specifice. Definit, într-o accepţie, ca un sistem al comunicării 
interumane ce acționează în cadrul structurii sociale cu ajutorul 
mijloacelor tehnice de comunicare, sistemul de comunicare de 
masă funcționează ca o modalitate culturală specifică, într-un 
context socio-cultural concret, pe care-l influenţează şi de care 
este influenţat. Structura sistemului comunicării de masă 
cuprinde (fig. II.5.): 


a) subsistemul comunicator, care 
include: 
e cultura produsă; 
e cultura difuzabilă; 
e instituțiile specializate; 
b) subsistemul comunicațional, care 
înglobează: 
e canalele de difuzare a mesajelor; 
e ansamblul de informaţii difuzate; 
c) subsistemul receptor, care 
include: 
+ publicul de masă; 
e cultura trăită. 


Ssubsistemul 
informativ 


Fig. II. 5. Structura sistemului comunicării 
de masă (variantă) 

Sistemul comunicării de masă funcţionează ca un întreg 
organic, deoarece părțile sale componente se află în 
interdependenţă, în relații de dependenţă funcțională, ceea ce 
presupune că schimbarea unei părți atrage după sine schimbări şi 
la nivelul celorlalte părți. 

Unii autori, ilustrând structura (componenţa) mass-media şi 
relația dintre principalele mijloace de comunicare în masă, le-au 
înscris, grafic, într-un cerc menit a sugera „dintr-o privire” 
diversitatea şi intercondiționarea lor, imaginate ca făcând parte 
din sistemul socio-uman general (fig. II.6): 


TELEVIZIUNE CINEMA 
INTERNET TEATRU 
BIBLIOTECA 
VIRTUALĂ 
ZIARE RADIO 
REVISTE TELEFON 
CĂRŢI 


Fig. II.6 Principalele canale mass-media 

Planul expresiei, Sisteme de mesaje Planul percepției, 
cultura produsă A tipuri de conținuturi ing cultura trăită 

Moduri de expresie, Moduri de percepție la nivelul 

limbaje specifice unui R individual sau colectiv 
PA / (determinare "o receptării) 

Fenomene de expresie, Fenomene de pèrcepție 
principii de structurare (selectare, expunere, asimilare, 
A '/ retenție, ie 
E (comunicator) R (comunicant) 
N i 
Fenomene de producţie Fenomene de difuzare, fluxul 
(elaborare, prelucrare, informațional al canalelor 
difuzare) mass-media 
Organisme de producție, Organisme de difuzare, 
instituții ic instituții specializate 
Sisteme de mesaje 
produse, 
cultura difuzată 
Structura socială 
globală 


Fig. II.7. Construcţia ierarhică a sistemului comunicării de masă 

Pentru a prezenta un model ştiinţific al sistemului 
mass-media ar fi necesar să se realizeze o imagine care, cum 
subliniază diverşi sociologi, ar trebui să oglindească stadiul 
actual al cercetării, adică principalele teorii, descrierea lor 
sintetică, referiri bibliografice de autoritate intelectuală, să 
delimiteze conţinutul şi forma domeniului de cercetare, să 
răspundă unor direcţii de permanenţă în cercetare, să definească 
direcţiile şi domeniile de cercetare, problemele sale specifice, să 
ofere sugestii pentru noi probleme şi metode de cercetare. Cum 
un asemenea demers nu pare a fi realizabil într-un spațiu grafic 
simplificat, rămâne şansa expunerii şi studierii sistematice a 
rolului şi funcțiilor sociale ale mass-media ca sistem. 

În schimb, este sugestivă prezentarea grafică a ceea ce am 
putea numi structura şi ierarhia sistemului mass-media (Fig. II.7). 

Desigur, modelul, de tip intuitiv, este sintetic şi integrator, 
introducând un anumit grad de simplificare, imprecizie şi 
generalitate. Dar acest fapt se datorează, în principal, 
complexităţii sistemului comunicării de masă, ca şi „lipsei 
logicii şi metodologiei specifice cercetării sistemice”. Modelul 
reuşeşte, totuşi, „să realizeze unele din funcțiile ce definesc un 
model ştiinţific”. Potrivit lui H.Menzel, „un model ştiinţific 
trebuie să cuprindă stadiul actual al cercetării, adică acordurile, 
descriptorii, indicatorii, prin referiri bibliografice, să furnizeze 
un oarecare conţinut şi o formă domeniului de cercetare, să 
răspundă unor direcţii de permanenţă în cercetare, să definească 
direcțiile şi domeniile de cercetare, problemele sale specifice, să 
ofere sugestii pentru noi probleme şi metode de cercetare. Cum 
asemenea demers nu pare a fi realizabil într-un spațiu grafic 
simplificat, rămâne şansa expunerii şi studierii sistematice a 
rolului şi funcțiilor sociale ale mass-media ca sistem. 

De bună seamă că modelul funcționalist şi modelul 
sistemic — la care se pot adăuga şi altele — fac parte din modelul 
sociologic de analiză a comunicării de masă, care are în vedere 

caracterul de sistem social al acesteia şi relația sa cu ambianța 
socială. După cum sublinia Talcott Parsons, comunicarea de 
masă nu este decât un caz particular al procesului social. 

Există modele sociologice de analiză a comunicării de 
masă care se inspiră din modelul pieţei. În acest caz, comuni- 
carea de masă apare ca un sistem particular în care poate fi iden- 
tificat un dublu circuit de schimburi: unul de colectare, celălalt 
de difuzare. Surprinderea mecanismelor de reglare a relației 
dintre cerere şi ofertă, pentru atingerea situației de echilibru, 
reprezintă obiective de bază ale unor asemenea cercetări. 

De asemenea, sunt analize care urmează schema producție- 
consum, implicând în mod egal economia (creaţie-producție- 
consum) şi psihologia (proiecţie-identificare-transfer). 

Mesajele difuzate, precum şi reacţiile la mesaje au fost 
studiate, din perspectivă sociologică, în termeni de structură 
socială şi de proces social, grupul jucând rol atât de cadru de 
referință, cât şi de model de interpretare a informaţiei. 

În general, din perspectivă sociologică, mass-media, în 
speță, procesul comunicării de masă poate şi trebuie să fie 
evaluat ca o componentă a proceselor sociale ample, a 
sistemului social-uman ca întreg, ce aspiră spre noi orizonturi de 
civilizaţie, utilizând şi perfecționând comunicarea. 


REZUMAT 


Studiul sociologic al mass-media presupune încadrarea 
adecvată în anumite teorii şi paradigme sau modele şi metode 
specifice. Expresie a realizărilor ştiinţei, paradigma îndepli- 
neşte un rol constructiv. Mai ales în domeniul sociologiei 
comunicării, s-au afirmat, îmbogăţindu-se de la o etapă la alta, 

de la un autor la altul, diverse paradigme sau modele de cerce- 
tare. Între acestea, un loc important revine modelului analitic 
Lasswell, exprimat prin formula succintă „cineva spune ceva 
cuiva”, în acest context, şi potrivit enunţului, cercetarea 
sociologică având de examinat consecințele (efectele) relaţiei 
dinamice comunicator-mesaj-public-efecte. O altă paradigmă — 
Westley-MceLean — înlesneşte analiza sistemului de simboluri 
conținute de diverse mesaje şi descifrarea sistemului mediator, 
relevând caracterul pozitiv sau negativ al comunicării de masă. 
Paradigma  Lazarsfeld-Katz, îmbogăţită de Robert Merton 
relevă însemnătatea fluxului de comunicare în doi paşi sau la 
două niveluri, proces în care se disting rolul activ al unor lideri 
de opinie şi, implicit, ideea dublei influențe. Modernizarea şi 
reconstrucția paradigmelor clasice au dezvoltat pe noi trepte 
sociologia modernă a mass-media, fapt concretizat în teoria lui 
Marshall McLuhan, în modelele structural-lingvistic, antro- 
pologic-structural, structural-funcționalist sau sistemic. Contri- 
buţiile pozitive ale acestora şi observarea limitelor lor se 
constituie în stimul al creşterii gradului de finalitate a 
sociologiei mass-media. 


CONCEPTE-CHEIE 


e Paradigmă sociologică (în sociologie). 
e Paradigma Lasswell. 

e Paradigma Westley-McLean. 

e Paradigma Lazarsfeld-Katz. 


e Fluxul de comunicare în doi paşi. 

D) 
2) 
3) 
4) 
5) 
6) 
7) 


8) 


Mesajul şi mediul (în concepția lui McLuhan). 
Galaxia Gutenberg, Galaxia Marconi. 
Modelul structural-lingvistic. 

Opoziția binară. 

Modelul funcționalist. 


Perspectiva sistemică asupra mass-media. 


ÎNTREBĂRI DE CONTROL 

(autoevaluarea cunoștințelor) 
Care este definiția paradigmei? 
Care este particularitatea paradigmei Lasswell? 
Caracterizați paradigma Westley-McLean 
Ce aduce nou paradigma Latzarsfeld-Katz? 
Ce reprezintă mesajul în concepția lui McLuhan? 
Cum caracterizați modelul structural-lingvistic? 
Care este valoarea sociologică a modelului 
funcţionalist? 


Definiţi perspectiva sistemică asupra mass-media. 

IV. FUNCŢII SOCIALE ȘI EFECTE SOCIALE 


Dacă ştiinţele comunicării studiază dintr-o perspectivă 
specializată procesele şi circuitele informaţiei de la emițător la 
receptor (destinatar), supunând analizei sistemele şi metodele 
comunicării, sociologia mass-media cercetează aceste procese sub 
aspectele pluridimensionale ale efectelor lor social-umane. Altfel 
spus, pentru sociolog este esenţial şi determinant profesional a 
studia emiterea, difuzarea şi receptarea diversității de mesaje, 
sistemul mijloacelor de comunicare şi impactul lor asupra 
societății (influența asupra comportamentelor, valorilor şi 
credințelor grupurilor sociale sau indivizilor). Pe scurt, este 
specific sociologiei mass-media a descoperi funcţiile sociale ale 
acestora şi a evalua cât mai realist efectele lor, pentru a deduce 
semnificaţiile afective, cognitive şi comportamentale rezultate 
din relația complexă şi dinamică dintre societate şi mijloacele 
de informare în masă. 


IV. 1. Funcţiile unui sistem sau sistemul unor funcţii 


Reprezentând, în sine, un sistem relativ autonom sau un 
subsistem al sistemului social, mass-media exercită o serie de 
funcții sociale relevante pentru raporturile profunde cu 
societatea în ansamblu sau cu grupuri sociale şi indivizi. La 
rândul său, diversitatea acestor funcții şi influenţele lor 
coroborate asupra societăţii relevă existenţa unui sistem integrat 
şi integrator al funcţiilor şi efectelor mass-media. 

De fapt, relația dintre mass-media şi societate se poate 
pune în termeni de consecințe generale (funcţii), de ansamblu 
de influenţe (efecte) sau de misiuni atribuite acestor sisteme 
(roluri). Cum se evidențiază, în general, în sociologia mass- 
media, termenul de funcție cumulează cele trei posibilităţi, 
noțiunea de funcție având, pentru anumite şcoli sociologice, 
sensul de scop, consecință, cerință sau aşteptare, fiindu-i 
atribuite şi alte înţelesuri . 

lată de ce stabilirea şi cercetarea funcțiilor mass-media 
întâmpină dificultăți în legătură cu definirea lor conceptuală, cu 
delimitarea „ariei” fiecăreia şi, uneori, chiar cu simpla lor 
denumire. Această situație provine şi din faptul că, pe de o parte, 
cercetarea sociologică — teoretică şi practică — a mass-media este 
relativ nouă în istoria ştiinţelor sociale, iar pe de altă parte, 
ascensiunea rapidă şi explozivă a mass-media, expansiunea 
tehnologică şi impactul socio-cultural-educaţional (informa- 
tional) constituie un câmp în plină explorare. 

Realitatea comunicaţională a lumii contemporane, repre- 
zentările mediatice inoculate publicului (sau publicurilor) arată 
că „mass-media modelează semnificațiile şi implicaţiile pe care 
le au asupra comportamentului” oamenilor, ceea ce conturează 
paradigma semnificației. 

În concepţia autorilor acestei teorii, „paradigma 
semnificației” include următoarele propoziţii interdependente: 

1. Memoria umană face posibilă dezvoltarea cunoașterii. 

2. Cunoaşterea există sub forma conceptelor, care sunt 
structuri de semnificaţii etichetate sau denumite ca atare. 

3. Semnificațiile pentru concepte pot fi create de către o 
persoană, prin contact senzorial direct cu diferite aspecte ale 
realității, sau prin interacțiune simbolică, în cadrul unei 
comunități de limbă. 


l! M.L. De Fleur, S.B.Rokeach, Teorii ale comunicării de masă, 
Polirom, laşi, 1999, p. 259. 

4. Limba este în principal un set de simboluri (verbale sau 
gestuale), care denumesc semnificații convenite în prealabil. 

5. Convenţiile standardizează legăturile dintre simbol şi 
semnificație, făcând comunicarea posibilă între cei care aderă la 
reguli. 

6. Simbolurile şi convențiile lingvistice convenite şi 
folosite de un anumit grup modelează percepția, interpretarea şi 
conduita faţă de lumea fizică şi socială a membrilor societății.” 

Asemenea principii, luate în consideraţie în ansamblul lor, 
duc la înţelegerea modului în care mass-media, ca sistem 
propriu, specific, joacă un rol activ în cadrul sistemului social 
general — la scară națională şi internațională —, îndeplinind 
anumite funcţii, formulate teoretic (sistematizate) după cum 
urmează: a) funcţia de construire a semnificaţiilor; b) funcția de 
influențare  educaţional-civică; c) funcția de coagulare a 
preocupărilor colective (a „ordinii de zi”) privind, în special, 
problemele social-politice curente; d) funcția de modelare a 
comunicării (a limbajului acesteia). 

Literatura de specialitate relevă că diferitele încercări de 
formulare şi „inventariere” a funcţiilor mass-media, ca proces 
social tipic societăţilor moderne, au întâmpinat şi întâmpină, pe 
de o parte, dificultatea cercetărilor comparative între societăți 
diferite ca structură şi nivel de dezvoltare, iar pe de altă parte, 
posibilitatea redusă de a discerne cât din efectele acestui proces 
se datorează funcţiilor specifice ale mass-media şi cât altor 
procese concomitente, cum sunt educația instituționalizată, 
cultura orală, sistemul politic etc. 

Prin urmare, un asemenea demers împinge teoria spre o 
dezvoltare speculativă. Tentativa depăşirii acestor dificultăţi au 
făcut-o mai mulţi sociologi, printre care, în primul rând, Merton şi 
Lazarsfeld. Ei au propus un nivel mediu de analiză, şi anume, 
studierea structurilor concrete ale comunicațiilor sau studierea 


? Idem. 

metodelor comunicării de masă, stabilind contexte sociale 
determinate, funcţii tipice. Un alt cercetător stabileşte pentru reviste 
periodice, de pildă, funcții precum cele de informare, de analiză a 
informaţiilor, de structurare mentală a unui „cadru general” sau alte 
funcții, rezultate din profiluri publicistice adecvate: distractivă 
(loisir), enciclopedică, informaţii diversificate sau de „cultivare” a 
unor profesii. 

Analiza sociologică a specificului comunicării de masă, a 
funcțiilor sale sociale pune în evidență faptul că destinatarul 
(publicul larg) este integrat unui câmp informațional codificat. 
Relaţia publicului larg cu informaţiile privind evenimentele şi 
problemele sociale este mijlocită de un sistem care selectează, 
codifică şi transmite informaţii despre acestea, despre societate, 
în general, în funcție de nevoile receptorului. Ca atare, individul 
ia contact cu problemele sociale prin mijlocirea unor conținuturi 
informaționale cu încărcătură ideologică manifestă sau latentă 
(conținută în mesaje), comunicate în flux alternant şi într-o 
ierarhie ce reproduce aproximativ ierarhia nevoilor (fig. IV.1). 
Ca urmare a acestei structuri de comunicare, se constituie 
moduri funcționale dinamice prin care se înfăptuieşte procesul 
de comunicare. 


mesaje 


structură structură 


grup primar grup primar 


socială globală mesaje socială globală 
grup primar grup primar 
mesaje 


Fig. IV.1. Procesul comunicării ca o componentă 
a proceselor şi structurilor sociale (variantă) 


Schema este sugestivă sub raportul câtorva concluzii 
teoretice semnificative: 

a) interpretează comunicarea ca un mecanism utilizat de 
forțele sociale în direcţia reproducerii şi/sau transformării 
structurii sociale; 

b) consideră mediul comunicării ca factor de influență şi 
relevă funcția socială a mass-media; 

c) permite reflecții cu privire la dimensiunea axiologică a 
mesajelor; 

d) relevă modul socialmente determinat şi global de 
structurare a mesajelor; 

e) deduce, ca model, o abordare critică a teoriilor 
comunicării. 

Exprimând exigența unei analize integraliste asupra 
comunicaţiilor de masă, pentru a compensa astfel cadrul 
fragmentarist al modelului său (cine, ce spune, prin ce canal, 
cui, cu ce efect), Harold Lasswell concepea trei funcții tipice 
pentru comunicațiile de masă: 

1) de „coordonare a diferitelor părți ale societăţii în 
răspunsul dat mediului”; 

2) de „supraveghere a mediului”; 

3) de transmitere socio-culturală (a „moştenirii sociale”). 

Se desprinde de aici relația dintre nevoi, valori şi 
comunicațiile de masă, pe de o parte, şi dintre acestea şi 
ideologie, pe de altă parte. Totodată, o serie de valori tipice 
societăților umane, precum putere, bogăție, consideraţie, 
bunăstare, inteligență, sunt inegal repartizate în cadrul structurii 
sociale. Concentrarea acestor valori în mâinile unora este apoi 
transmisă din generaţie în generaţie, ie Matu formarea unei 
societăţi de castă, în opoziţie cu una mobilă” 

Mecanismul care asigură această transmitere este 
ideologia, definită de Harold Lasswell ca fiind acele comunicații 
care servesc drept suport instituţional al distribuirii valorilor în 
plan social. La rândul ei, ideologia este transmisă generaţiilor 


? H.D. Lasswell, Structure et fonction de la communication dans la 
société, în vol. The Communication Of Ideas, Harper and Brothers, New 
York, 1948, p. 32. 

* Idem, p. 35. 

noi prin „agenţii” specializate, precum şcoala şi familia. 
Procesul este, desigur, mult mai complex. 

Alte moduri de analiză a funcțiilor comunicaţiilor de masă 
sunt cele care pornesc de la studiul organizațiilor, al instituțiilor 
comunicării de masă, context în care, în general, este utilizată 
paradigma lui Malinowski cu privire la analiza instituțională a 
culturii (rolurile instituţiilor şi alte componente structurale — 
personal, norme, statut, activităţi etc.). 

Un model cuprinzător de analiză a funcțiilor comunicațiilor 
de masă este propus de Ch. R. Wright, model ce comportă, în 
principal, trei niveluri analitice: 

1) stabilirea „activităţilor de comunicație de bază”, 
realizate prin intermediul mijloacelor de comunicaţie în masă; 

2) stabilirea registrului funcțional (funcţii, disfuncţii, funcții 
latente şi manifeste etc.), ataşat fiecăreia dintre activitățile 
comunicaţiei de bază; 

3) stabilirea nivelului efectelor acestor activități (societate, 
grupuri, indivizi, sisteme culturale). 

Preluând tipologia lui Lasswell asupra funcțiilor, Wright 
consideră că, în cadrul oricărei societăţi, există în mod necesar 
patru activități de comunicație de bază în absenţa cărora 
echilibrul social ar fi tulburat. Deci, sensul constă în faptul că 
ele sunt inerente oricărei stări socio-culturale, la orice nivel al 
acesteia şi privesc următoarele aspecte: 

1) supravegherea mediului, care se referă la activitățile de 
adunare şi distribuire a informaţiilor asupra mediului; 

2) punerea în relaţie a segmentelor sociale (părțile unei 
societăți) în răspunsul lor dat mediului şi care se referă la acele 
activități de interpretare a informațiilor şi de prescriere a 
conduitelor, de adaptare la evenimentele relatate;” 

3) transmiterea moştenirii sociale între generaţii, cuprinzând 
activităţi care se referă la comunicarea „stocului de norme sociale, 
informaţii şi valori” ale unui grup de la o generație la alta; 

4) distracţia, care se raportează la acele activități de 
comunicare destinate amuzamentului, divertismentului, în general. 


` Ch. R. Wright, „Public Opinion Quarterly”, vol. 24, 1969, Princetown 
University, Princetown, p. 57. 

Toate aceste activități există şi independent de apariția 
mijloacelor de comunicare în masă, realizate, evident, prin 
intermediul altor instanţe socioculturale şi altor mijloace. Ca 
atare, o problemă nouă este aceea legată de transferul de funcții 
de la instituții tradiționale la instituţiile mass-media Şi, deci, de 
apariția unor conflicte şi decalaje între acestea. 

Asupra funcțiilor mass-media s-au oprit mai mulți analişti, 
fiecare propunând seturi de concepte şi definiţii, bazate pe criterii 
similare sau diferite, încât un tablou comparativ al acestora pune în 
evidență diversitatea, dar şi dificultăţile cercetării unui asemenea 
subiect. In acest sens, este semnificativ a enumera câteva din 
contribuțiile frecvent comentate în literatura sociologică, menţio- 
nând numele autorilor şi opțiunile fiecăruia în legătură cu 
nominalizarea şi ierarhizarea funcțiilor mass-media (fig. IV. 2). 


Autor Funcţii mass-media formulate de autor — anul 


Charles Wright | 1) supraveghere; 2) corelare; 3) transmitere culturală; 

4) divertisment (1960) 

B. Cathelat, 1) antenă; 2) implicare; 3) focalizare; 4) prismă; 5) economie 
A. Cadet (1976) 

Leo Thayer 1) socializare; 2) identitate; 3) mitologizare; 4) compensare; 
5) informare; 6) divertisment; 7) educație (1982) 

Francis Balle | 1) inserţie socială; 2) recreere; 3) purificare sufletească 
(1988) 

Denis Mc.Ouail| A. Pentru societate: 1) informare; 2) corelare (socializare); 
3) asigurare a continuității; 4) divertisment; 5) mobilizare 

B. Pentru indivizi: 1) informare; 2) stabilire a identității, 
3) integrare în societate, 4) divertisment (1987) 

Roland Cayrol| 1) informare; 2) exprimare a opiniilor; 3) economică şi de 
organizare socială; 4) divertisment; 5) psihoterapeutică; 
6) instrument de identificare şi apartenenţă socială; 7) ideolo- 
gică (1991) 

UNESCO 1) informare; 2) persuasiune, motivaţie, interpretare; 


3) educaţie, transmitere a moştenirii sociale şi culturale; 
4) socializare; 5) loisir şi divertisment; 


Fig. IV.2. Tabel comparativ 
al funcțiilor mass-media din perspectiva diverselor abordări 

După cum se vede, unele funcții sunt recunoscute de 
aproape toți analiştii (informativă, de socializare, de divertis- 
ment), iar altele sunt relevate în cazul aprofundării analizei 
(funcția ideologică). 


IV. 2. Analiza sociologică a relaţiilor funcţionale 


Cercetările privind funcţiile mass-media procedează fie la 
stabilirea unei liste de funcţii, îndeplinite de mesajele 
comunicaţiilor, fie la elaborarea unor teorii speciale sau la 
formularea unor ipoteze funcționaliste. 

Formularea ipotezelor funcționaliste se referă, în general, 
la condiţiile de echilibru şi eficacitate ale unui sistem dat. Unii 
autori sintetizează aceste ipoteze în propoziţii generale cu privire 
la relația dintre un sistem dat şi un element al analizei 
funcționale, sistemul fiind raportat la o stare internă şi una 
externă, în condiţii reale existând o serie de stări care definesc o 
situație normală, în raport cu echilibrul unui sistem, şi o clasă de 
elemente echivalente funcțional cu altele, relațiile dintre ele 
fiind de autoreglare. 

In general, natura stării de funcționare a mass-media, ca 
sistem relativ autonom este, îndeobşte, marcată de jocul 
valorizării şi, ca atare, funcțiile reale, efective se concretizează 
prin receptarea mesajelor de către indivizi sau grupuri, cât şi 
prin reglarea continuă a sistemului. De aceea, cercetarea 
aspirațiilor nemijlocit legate de sistemul de reprezentări sociale 
trebuie neapărat efectuată în contextul analizei funcțiilor. 

In raport cu tipurile comunicației de bază menționate anterior, 
Wright elaborează un inventar al funcțiilor utilizate în studiul 
comunicaţiilor de masă (fig. IV.3.): 

Funcţii PS” Societate Individ SUBGA puri Cultură 
funcții particulare 
0 1 2 3 4 
I. Activitatea de supraveghere (informare) 
Funcții Avertizare Avertizare Instrumentală | Favorizează 
(manifeste  |(pericole (instrumental) | (informaţie contactele 
şi latente)  |naturale, atac, utilă puterii) culturale 
război) Favorizează 
dezvoltarea 
culturală 
Instrumentală | Mărirea Detectare 
(informaţii prestigiului | Cunoaştere de 
economice şi | (lider de comporta- 
instituţionale) | opinie) mente 
deviante şi 
subversive 
Eticizare Conferă Dirijarea 
statut opiniei 
publice 
(orientare, 
control) 
Putere de 
legitimare 
Conferă statut 
Disfuncţii | Amenințarea | Anxietate Amenințarea | Favorizează 
(manifeste | stabilității (întoarcerea | puterii invazia 
şi latente) | (informații spre viața (informații culturală 
asupra privată) asupra 
societăților realității, 
„mai bune”) propagandă 
duşmănoasă, 
expuneri) 
Crearea de Apatie 
panică 

0 1 2 3 4 
II. Activitatea de punere în relație 
Funcții Permite Furnizează Ajutor în Evitarea 
(manifeste | mobilizarea | mijloace apărarea | invaziei 
şi latente) | (diminuarea | eficace puterii culturale 
amenințărilor | (asimilarea 
contra informației) 
stabilității Evită Menţinerea 
sociale; evită | (anxietatea, consensului 
panica) apatia, cultural 
retragerea în 
viaţa privată) 
Disfuncţii | Mărirea Diminuarea Mărirea Împiedică 
(manifeste | conformis- spiritului critic | responsa- | dezvoltarea 
şi latente) | mului social | (mărirea bilităților | culturală 
(reduc pasivităţii) 
schimbarea 
socială prin 
evitarea 
criticii 
sociale) 
II. Activităţi de transmitere culturală 
Funcții Măreşte Favorizează | Extinderea Standar- 
(manifeste | coeziunea integrarea puterii (alt dizează 
şi latente) | socială (lărgirea | (expunerea agent de 
bazei de norme a | la normele socializare) 
experiențelor comune) 
comune) 
Reduce anomia | Reduce Menti- 
idiosincrazia nerea 
consen- 
sului 
cultural 

0 l 2 3 4 
Continuarea Reduce 
procesului de anomia 
socializare 
(vizează pe 
adulți, după ce 
au părăsit 
instituții ca 
şcoala) 
Disfuncţii | Amplifică Depersonali- Reduce 
(manifeste | societatea de zează actele varietatea 
şi latente) | masă de subcultu- 
socializare rilor 
IV. Activitatea de distracție 
Funcții Destindere Destindere Extinderea 
(manifeste | pentru mase puterii 
şi latente) (control 
asupra altei 
zone a vieţii) 
Disfuncţii | Distracţia Măresc Diminuează 
(manifeste | publicului pasivitatea valorile 
şi latente) | (obstacol la estetice 
acţiunea „Cultură 
socială) populară” 
Aplatizarea 
exigenţelor 
şi a gustului 
Permit 
evadarea 


Fig. 1V.3. Inventar funcționalist parțial pentru studiul comunicaţiilor 
de masă (după Ch. R. Wright) 


Valoarea acestui inventar derivă din faptul că este elaborat 
în conformitate cu exigenţele analizei critice a funcționării unui 
sistem, adică atât sub aspectul funcţiilor, cât şi sub cel al 
disfuncțiilor, al funcţiilor potențiale (latente) şi manifeste şi al 

nivelului de repetare a efectelor: individ, subgrupuri, cultură, 
societate. 

După o opinie larg împărtăşită, modelul cel mai adecvat de 
analiză a funcțiilor mass-media este cel propus de Ch.R. Wright, 
care, după cum rezultă şi din „inventarul funcționalist”, 
nuanțează modelul lui Lasswell, completându-l cu distincțiile 
operate de R.K. Merton. El comportă trei niveluri analitice: 

a) stabilirea „activităţilor de comunicaţie de bază”, realizate 
prin intermediul mass-media; 

b) stabilirea registrului funcțional (funcții, disfuncţii, funcții 
manifeste, funcții latente etc.), ataşat fiecăreia dintre activitățile 
comunicaţiei de bază; 

c) stabilirea nivelului efectelor acestor activități (societate, 
sisteme culturale, grupuri, indivizi).* 


În cadrul oricărei societăți moderne, există, în mod necesar, 
sisteme sau activități de comunicaţie de bază în absenţa cărora 
echilibrul social ar putea fi perturbat. 

Aceste activităţi îndeplinesc sau „asigură”: 

e „supravegherea mediului”, care se referă la activitățile 
de culegere şi distribuire a informaţiilor asupra 
mediului; 

e punerea în relație a segmentelor sociale în răspunsul 
lor dat mediului, cu referire la acele activități de inter- 
pretare a informaţiilor şi de prescriere a conduitelor, 
de adaptare la evenimentele relatate; 

e transmiterea moştenirii socio-culturale între generații, 
ce cuprinde activităţi care se referă la comunicarea 
„stocului de norme sociale, informaţii şi valori” ale 
unui grup către o altă generaţie; 

e distracţia, adică acele activități de comunicare 
destinate divertismentului, amuzamentului etc. 


* Ch. R. Wright, Functional Analysis and Mass Communication, în 
L.A. Dexter, D.M. White (ed.), People, Society and Mass Communication, 
MacMillan Publ., New York, 1964. 

În general, cercetările efectuate asupra funcţiilor mass-media 
procedează fie la stabilirea unei liste de funcții îndeplinite de 
mesajele comunicate, fie la elaborarea unor teorii speciale. 

Pentru o corectă şi realistă evaluare a funcţiilor mass-media, 
este necesar a se stabili anumite „ipoteze de lucru” şi a se 
respecta anumite criterii: 

a) sistemul de comunicare este un mecanism al proceselor de 
reproducere socială şi, deci, comportă o analiză funcțională (nu 
funcționalistă, prin reducţie la postulate ale fenomenului); 

b) dacă este utilizat într-o strategie de transformare, sistemul de 
comunicare devine un mecanism activ de transformare socială 
(difuzarea nu urmăreşte a disimula o practică instituțional-politică, ci 
a transforma un sistem de relaţii); 

c) sistemul de comunicare îndeplineşte funcții critic-trans- 
formatoare, în raport cu medii socializatoare rămase în urmă, deci, 
modifică structura de nevoi culturale (informare, cunoaştere, 
evaluare); 

d) sistemul de comunicare poate fi utilizat ca o pârghie de 
prognoză a strategiilor de construcție socială şi nu de adaptare 
socială, cu condiţia ca accentul dominant să fie orientat către latura 
demiurgică; 

e) sistemul de comunicare evaluează costurile nu în raport cu 
funcțiile, ci în raport cu consecințele. 

In lumina acestor criterii, relațiile funcționale se modifică 
radical; masele nu se mai raportează la mass-media doar ca 
„publicuri cu exigenţe funcționale” impuse din „exterior”, ci ca 
agenţi cu exigenţe proprii, specifice diverselor categorii sociale. 

Există şi moduri de analiză a funcțiilor mass-media care 
pornesc de la studiul organizaţiilor, al instituţiilor comunicării de 
masă, context în care este utilizată, în general, paradigma lui 
Bronislaw Malinowski cu privire la analiza instituțională a 
culturii. Sunt analizate astfel, pe rând, rolurile componentelor 
structurale (norme, statut, activități, personal etc.) ale instituției în 
realizarea procesului de comunicare. 

IV.3. Efectele sociale ale mass-media. 
Impactul televiziunii 


Istoria cercetărilor cu privire la mass-media, în general, şi 
la influenţele pe care diferitele media le exercită la nivelul 
câmpului social, în particular, a evidenţiat existenţa „efectelor 
puternice” şi a „efectelor slabe”, manifestate în perioade diferite 
şi „declanşate? de probleme deosebite. În secolul trecut, 
perioada interbelică a fost dominată de influența efectelor 
puternice, ca urmare a şocului determinat de apariția unor 
mijloace de comunicare şi de impactul social al acestora; a 
contribuit, însă, şi contextul social-economic, apariția unor 
fenomene de masă („societate de masă”, „industrie de masă”, 
„cultură de masă”, „comunicaţii de masă” etc.). În a doua 
jumătate a secolului al XX-lea, s-au impus cu mai multă forță 
„efectele slabe”, cercetările arătând că influența mass-media în 
societate, la nivelul grupurilor, colectivităţilor, indivizilor, era 
mult mai redusă decât se considerase inițial. Anii '70, care au 
însemnat dezvoltarea deosebit de accelerată şi puternică a 
sistemelor private de televiziune, diversificarea lor (prin satelit, 
prin cablu etc.), apariția şi extinderea industriei video, au adus, 
din nou, în prim plan, paradigma „efectelor puternice”. 

Cum subliniază unii analişti sociali, „aceste opțiuni au variat în 
mod ciclic, de la ideea efectelor puternice la aceea a efectelor slabe, 
şi invers. Caracteristicile acestor efecte s-au schimbat în mod 
substanțial: cercetătorii au trecut de la efecte globale la efecte 
speciale, de la cele directe, pe termen scurt, la efecte difuze, 
indirecte, pe termen lung. În acelaşi timp, imaginea receptorului s-a 
modificat: de la un public pasiv, supus influenţei mesajelor, s-a ajuns 
la un public activ, care filtrează, selecţionează conținuturile”. 


7 K.B.Jensen, K.E.Rosengren, Cinq traditions à la recherche du 
publique, în „Hermes ”, nr. 11-12, 1992, p.283. 

În literatura consacrată domeniului se apreciază că mass-media 
pot influența receptorii individuali şi colectivi, prin apariția şi 
manifestarea unor procese specifice relaţiilor complexe mass-media 
— societate, procese exprimate atitudinal de public prin: acord, 
identificare şi internalizare a valorilor, conţinuturilor, sensurilor 
transmise prin intermediul mesajelor. 

Cercetarea sistematică, pluridisciplinară, iar, în acest cadru, 
şi sociologică, a mass-media, a influențelor sale multiple, a 
generat, cum era şi firesc, diverse teorii, mai mult sau mai puţin 
cuprinzătoare, însă, înlănțuite logic şi completându-se pe măsura 
acumulării de noi concluzii „Fiecare perspectivă teoretică nouă a 
defrişat un nou teren, orientând atenţia cercetătorilor către 
categorii noi de variabile dependente şi independente. Acest 
proces de descoperire nu este însă terminat. Este normal să pre- 
supunem că rămân influențe ale mass-media şi asupra mass-media 
(s.n., A.B.), care urmează a fi identificate în viitor. Din acest 
motiv, dezvoltarea teoretică trebuie să continue sondarea, 
dincolo de limitele înțelegerii noastre prezente, a proceselor şi 
efectelor comunicării de masă”? 

Potrivit rezultatelor cercetărilor sociologice, efectele mesa- 
jelor mass-media asupra receptorilor îmbracă forme de o mare 
varietate. Se poate vorbi de efecte exercitate la nivelul 
instituţiilor sau colectivităţilor sau de efecte resimţite la scară 
individuală, de efecte cu acțiune lentă sau rapidă, de efecte 
obişnuite, fireşti, normale şi de efecte obținute prin acțiune 
dirijată, orientată etc. 

În cele ce urmează vom prezenta, cronologic şi sintetic, 
cele mai importante modele care ilustrează paradigma „efecte- 
lor puternice”, aşa cum rezultă ele din parcurgerea unor lucrări 
reprezentative. 


8 Melvin De Fleur, Sandra Ball-Rokeach, Teorii ale comunicării de masă, 
Polirom, Iaşi, 1999, p. 296. 

Modelul „glonţului magic”. Făcând o analiză a propa- 
gandei naziste, în anul 1939, psihologul Serghei Ciakotin acredi- 
tează ideea că un astfel de tip de propagandă este expresia unui 
„viol psihic” al mulțimilor. El porneşte de la teoria reflexelor 
condiționate, considerând, ca fundamente ale complexului psihic 
antrenat în acțiunea de influențare psihologică, instincte şi 
afecte. Studiul lui S. Ciakotin, care avea ca temă asaltul propa- 
gandei politice asupra mulțimilor, a evidenţiat faptul că 
„dresajul” prin propagandă se sprijină pe administrarea unui 
factor condițional şoc (de pildă, simbolul politic, în cazul 
naziştilor-zvastica), pe fundalul unor instincte şi afecte deja 
existente, astfel încât „constituirea” mulțimilor, precum şi 
„dizolvarea” indivizilor în masă asigură reuşita „violului psihic”. 
Prin utilizarea concomitentă sau alternativă a amenințărilor şi 
seducţiei, prin  vehicularea unor simboluri capabile să 
reîmprospăteze reflexul adeziunii inconştiente a „sclavilor 
psihici” sugestionaţi, s-a putut crea condiția fundamentală a 
genezei unor mişcări de masă pe baze iraționale. În acest fel s-a 
conturat concluzia că mass-media sunt un instrument aproape 
infailibil pentru propagandă, factorul raţional, atitudinea critică, 
dialogul social, influențele reciproce dintre membrii grupurilor, 
tradițiile, cultura specifice fiind, practic, eludate, eliminate. Deşi 
remediul pentru această propagandă apare, la Ciakotin, de-a 
dreptul utopic, de felul „psihagogiei” la vechii greci, din opera 
sa se desprinde şi o idee valoroasă, potrivit căreia propaganda, 
deşi pune în evidență anumite constante tehnice şi practici 
universale, este bună sau rea, morală sau imorală, în funcție de 
ideile vehiculate, de conţinutul şi valoarea lor, de destinaţia 
acestora. 

Imaginea comunicării de masă de tip stimul-reacție 
conduce la părerea că receptorii primesc direct mesajele, 
nemediate, nefiltrate de nici un factor. Această teorie mai este 

cunoscută şi sub numele de „fluxul într-un singur pas” (one step 
flow) sau „acul hipodermic”. 

La rândul lor, alți autori abordează mesajele mass-media 
„ca gloanțe magice”, în sensul că mijloacele de comunicare de 
masă pot modela opinia publică şi orienta masele către orice 
punct de vedere dorit de către comunicat. Altfel spus, „punct 
ochit, punct lovit”. În această accepţie, mass-media apar ca 
veritabile instrumente „vrăjite”, „magice” în modelarea recepto- 
rilor, a opiniei publice. Acţionând ca un declanşator infailibil de 
comportament social programat, mass-media pot determina 
orientarea, în direcția dorită, a atitudinii şi comportamentului 
publicului. 

Însă, la o analiză critică, lucidă, realistă, un asemenea model 
se înfăţişează ca având un evident caracter mecanicist, lipsit de 
subtilitate, rezultat din iluzia acţiunii directe a mass-media asupra 
unor receptori pasivi, automatizaţi şi atomizaţi, ce ar suporta 
efecte imediate şi nemijlocite, încât „teoria glonțului magic 
poate părea naivă şi simplă”. Cu timpul, o asemenea teorie a fost 
înlocuită de altele, care „pun un accent mai mare pe factori 
sociali şi culturali care le limitează funcţionarea şi influenţa”. 

Modelul „hegemoniei” mass-media. Avându-şi sorgintea 
în lucrări ale unor reprezentanți de seamă ai „teoriei critice a 
societății”, promovată de Şcoala de la Frankfurt (Max 
Horkheimer, Theodor Adorno) şi dezvoltată, ulterior, de intelec- 
tuali din jurul Centrului pentru studierea culturii contemporane 
(fondat, în 1964, de Richard Hoggart) din cadrul Universităţii 
din Birmingham, teza atotputerniciei mass-media este împăr- 
tăşită de mulți adepți. La baza acestei teze se află ideea potrivit 
căreia clasele dominante îşi exercită puterea, în momentele de 
stabilitate economică şi socială, nu atât prin măsuri represive, 
cât prin mijloace persuasive de tip cultural-simbolic. Utilizând 


? Melvin De Fleur, Sandra Ball-Rokeach, Teorii ale comunicării de 
masă, Polirom, laşi, 1999, p. 164-170. 

mass-media şi sistemul educațional, forțele dominante economic 
şi politic îşi impun propria ideologie, conferindu-i caracter 
universal, promovând valorile ce le sunt specifice şi încercând să 
le legitimeze şi să le reproducă sau generalizeze. În acest fel, 
mass-media devin instrumentul unor tendințe hegemonice, 
acelea ale deţinătorilor puterii, servind, astfel, la impunerea unei 
ideologii şi la promovarea unor interese economice, sociale şi de 
altă natură. Mai nuanţat şi speculativ, utilizând o metodologie de 
studiu mai complexă şi diversificată (achiziții din semiotică, 
structuralism, sociologie, antropologie etc.), modelul „hegemonic” 
se subsumează paradigmei „efectelor puternice”, prin afirmarea 
ideii influenței semnificative a mesajelor transmise prin 
mass-media asupra publicului receptor. 

Teoriile „hegemoniei” sau atotputerniciei mass-media, fie 
că sunt teorii apologetice sau critice, caută explicaţii pentru 
fenomenul atât de complex al influenţei comunicării de masă 
asupra publicului. Unii explică acest fenomen prin efectul nociv 
al „pieţei libere” asupra valorilor morale şi culturale, în sensul 
opiniei amar-ironice a lui Herbert Marcuse despre practica de „a 
vinde zilnic publicului” propagandă, programe politice, credințe 
şi convingeri, valori şi nonvalori. „Atunci când mijloacele de 
informare în masă amestecă în mod armonios, şi adesea 
insesizabil, arta, politica, religia şi filosofia cu reclame comer- 
ciale, ele aduc aceste domenii ale culturii la acelaşi numitor, 
adică la forma de marfă. Pe clapele sufletului se cântă melodia 
artei de a vinde. Valoarea de schimb contează, nu valoarea de 
adevăr... Tot repetate de liderii politici şi de alți politicieni în 
campanii electorale, pe ecrane, la radio şi pe scene, nobilele 
cuvinte de libertate şi împlinire se prefac în sunete lipsite de 
sens, care dobândesc o semnificație numai în contextul 
propagandei...” "° 


10 Herbert Marcuse, Scrieri filosofice, Editura Politică, 1977, 


p. 306-307. 

Modelul „dependenţei”. Versiune a paradigmei „efectelor 
puternice” ale mass-media, acest model, pus în circulaţie de 
către Sandra Ball-Rokeach şi Melvin De Fleur, are în vedere 
faptul că oamenii depind de mass-media în moduri diferite, 
deoarece ei fac parte integrantă din variate subsisteme sociale, 
care nu pot funcționa în afara informaţiilor furnizate de aceste 
canale de comunicare. Indivizii sunt, aşadar, dependenți de 
datele oferite de mass-media pentru „bunul mers al vieții lor”, 
însă, în perioade de dezordine, criză, schimbare socială rapidă, 
„dependenţa” lor se amplifică şi mai mult. În condiţii de derută, 
nesiguranță, teamă, audiența mass-media sporeşte considerabil. 

Cei doi sociologi americani consideră că obiectivul major 
al dependenţei de sistemul mass-media este să explice de ce 
comunicarea de masă are câteodată efecte directe şi puternice, 
iar, alteori, efecte indirecte şi destul de slabe. Dependenţa față 
de mass-media oglindeşte un proces social-cultural complex, 
existând mai multe tipuri de dependenţă, în funcție de mai mulți 
factori sociali şi individuali: stabilitate sau instabilitate so- 
cial-economică (dar şi politică), gradul de cultură-educație al 
publicului, capacitatea indivizilor de înţelegere şi de orientare în 
grupul sau în mediul social (interacţiunea indivizilor). 

Autorii teoriei dependenţei susțin că aceasta are în vedere 
atât ansamblul societal, cât şi un proces psihologic cognitiv, care 
măreşte probabilitatea ca, în fapt, cineva să fie afectat de un 
anumit conţinut al mass-media, ţinând seama că există cel puţin 
două categorii de „consumatori” mass-media: cei care selectează 
activ anumite surse de informare (selectorii activi) şi cei care se 
află ocazional, întâmplător în contact cu o sursă sau un program 
de informare (observatorii întâmplători).! Schema propusă de 
autori este deosebit de sugestivă (fig. IV.1): 


ll M. De Fleur, S. B. Rokeach, Teorii ale comunicării de masă, 
Polirom, Iaşi, 1999, p. 300-312. 

ETAPA I 


ETAPA II 


RELAȚII DE DEPENDENȚĂ DE MASS-MEDIA 
(programe TV, film sau carte) 


SELECTOR ACTIV OBSERVATOR 
OPŢIUNE SELECTIVĂ ÎNTÂMPLĂTOR 
bazată pe unul sau mai EXPUNERE INCIDENTALĂ 
multe tipuri de dependență (Ocazional, în timpul unei vizite 
față de mass-media sau în timp ce aşteaptă etc.) 


Dependenţă(e) activă(e) pe 
timpul expunerii 


sau 


nu se produce nici o activare a 
dependenţelor şi atunci 
expunerea ia sfârşit 


(de exemplu, nivelul atenţiei) (de exemplu, a place/displace) 


Cu cât este mai mare INTENSITATEA dependenţelor relevante, cu 
atât mai mare este gradul de: 
ACTIVARE COGNITIVĂ şi ACTIVARE AFECTIVĂ 


ETAPA III 


Cu cât mai mare este ACTIVAREA, cu atât mai mare este: 
IMPLICAREA ÎN PROCESAREA INFORMAŢIILOR 


ETAPA IV 


Cu cât mai mare este IMPLICAREA, 
cu atât mai mare este posibilitatea: 
EFECTELOR MASS-MEDIA (COGNITIVE, AFECTIVE ŞI 
COMPORTAMENTALE) 


Fig. IV. 1. Dinamica efectelor mass-media asupra indivizilor 

Relaţiile de dependenţă față de mass-media sau efectele 
mass-media se află într-o continuă dinamică, în funcție de 
„mişcarea mediului social” (grad variabil de stabilitate 
structurală), mesajele mass-media (teme centrale şi informații 
variabile) şi gradul de audiență (de asemenea, variabil), toţi 
aceşti factori se regăsesc în efecte cognitive, afective şi 
comportamentale. 

Modelul  „spiralei tăcerii”.  Cercetătoarea germană 
Elisabeth Nos&lle-Neuman, de la Institutul de Demoscopie, a 
elaborat teoria  psihosociologică numită „spirala tăcerii” 
(Schweigespirale).? Această teorie susține că mass-media, în 
general, au o forță deosebită în influențarea opiniilor indivizilor, 
controlându-le, de fapt, comportamentul, dată fiind dependența 
opiniei personale față de opiniile celor din mediul social ambiant 
(grupul de apartenenţă etc.). 

Aserțiunile de la care porneşte autoarea în construirea 
teoriei sale sunt următoarele: 

1) în general, indivizii nu vor să fie izolaţi, ci doresc să se 
integreze în grupurile care le sunt în preajmă; 

2) sunt situaţii când unii indivizi aderă la norme şi valori pe 
care nu le împărtăşeşte şi societatea; în aceste cazuri, indivizii cu 
comportament deviant sunt periferializaţi, marginalizați de către 
societate; 

3) pentru a nu fi izolaţi, indivizii recurg continuu la o 
evaluare a situaţiei opiniilor comune; 

4) încercând permanent să se conformeze tendinței 
generale manifestate în grup sau societate, indivizii sunt obligați 
la continue aprecieri, evaluări, fiindu-le afectate, astfel, reacțiile 
în spaţiul public; 


2 Elisabeth Noslle-Neuman, Die Schweigespirale, R.Ripert, München, 
Zürich, 1980, sau La spirale du silence, „„Hermes”, 4, CNRS, Paris, 1989. 

5) opinia publică majoritară se constituie şi se menţine 
printr-un joc continuu al proceselor de adecvare şi renunțare la 
elementele distonante. 

Autoarea modelului ajunge la concluzia că „a exprima o 
opinie opusă, a săvârşi o acțiune publică în nume personal 
înseamnă a-ţi asuma riscul de a fi izolat. Cu alte cuvinte, se 
poate descrie opinia publică drept acea opinie dominantă care 
comandă şi o atitudine şi un comportament de supunere, 
amenințând cu izolarea pe individul recalcitrant”, care preferă, 
astfel, tăcerea. 

În general, oamenii consideră că mass-media exprimă 
ideile dominante, valorile majorităţii într-o societate. Ca atare, ei 
îşi raportează propriile atitudini şi idei la acest reper central. 
Comentatori avizaţi ai modelului constată că „printr-un fel de spirală 
a tăcerii, indivizii, a priori predispuşi să exprime idei minoritare sau 
nepopulare, sunt înclinați să n-o facă, de teama de a nu se trezi izolaţi 
din punct de vedere social... În acest proces, responsabilitatea 
mijloacelor de informare este direct angajată, cu atât mai mult cu cât 
un relativ acord se stabileşte între jurnalişti asupra evenimentelor 
prioritare.”!* Sprijinite pe date empirice, adunate prin intermediul 
sondajelor de opinie, unele cercetări în acest domeniu ajung chiar să 
conchidă că persoanele cu vederi de stânga sunt mai înclinate să le 
exprime decât persoanele dezvoltând idei conservatoare. De aici, o 
anumită propensiune a mijloacelor de informare în favoarea 
poziţiilor progresiste. 

Paradigma „efectelor slabe” sau „limitate ” este, la rândul 
său, ilustrată de mai multe modele. Toate au, însă, drept 
fundament afirmarea ideii că influența mass-media asupra 
receptorilor nu se exercită total şi atotstăpânitor, ci este 
„limitată” de o serie de factori conjuncturali, uneori de o mare 
importanță. În acest sens, formula lui B.Berelson: „anumite 


15 Bernard Miege, Gândirea comunicațională, Cartea Românească, 
Bucureşti, 1998, p. 35. 

tipuri de comunicare, cu privire la anumite probleme, aduse în 
atenţia unor anumite categorii de public, în anumite condiţii, pot 
produce anumite efecte” — sintetizează cât se poate de clar 
elementele acestei paradigme. 

Dintre modelele subsumate acestei paradigme se impun 
atenţiei, în principal, următoarele: 

Modelul „celor doi paşi în comunicare” sau al „fluxului 
în doi paşi”, prezentat, în linii mari, anterior, evidenţiază rolul 
surselor intermediare în procesul de comunicare, în particular, 
rolul liderilor de opinie. De această dată, mass-media nu mai 
influențează direct receptorii, ci indirect, mediat, prin 
intermediul liderilor de opinie, persoane mai bine informate, 
care devin „autorități” în grupurile lor, capabile să selecteze şi să 
interpreteze informațiile pe care le dețin, să asigure echilibrul 
grupului, având un „rol reglator”. 

Prin urmare, efectele acţiunii mass-media, exercitate 
asupra receptorilor, nu se resimt nici total, nici uniform, nici 
imediat. Ele contribuie mai degrabă la consolidarea, întărirea 
unor opinii şi comportamente preexistente, decât la schimbarea 
lor. Cercetările efectuate de diverşi sociologi confirmă aceste 
aprecieri. 

Modelul „cultivării”. Subsumat paradigmei „efectelor 
limitate”, modelul sau efectul „cultivării” a fost promovat de 
sociologul american George Gerbner, pentru care „cultivarea” 
semnifică efectul rezultat dintr-o expunere intensă, 
cvasipermanentă la mass-media. În asemenea circumstante, 
indivizii „ajung să depindă de acestea atât în cunoaşterea 
mediului în care trăiesc, cât şi în asimilarea unui mod de a gândi 
lumea înconjurătoare”. Efectele „cultivării”, însă, se manifestă 
diferit la nivelul diverselor grupuri, în funcție de o serie de 
factori ce diferențiază indivizii şi grupurile. 

Teoria cultivării a fost — cum constată analiştii — rezultatul 
îngrijorării naționale din SUA, în perioada anilor 1960-1980, 
față de practica mediatică a violenței (mai ales televizate şi 

devenite o obsesie). Gerbner şi colaboratorii săi au creat atât un 
cadru teoretic, cât şi o strategie empirică pentru cercetarea 
impactului violenței televizate asupra convingerilor oamenilor. 
Realitatea mediatizată influențează convingerile şi, ca atare, 
comportamentul — conchide Gerbner, acreditând ideea că 
„violența simbolică? (televizată) „cultivă? convingerile 
oamenilor. 4 

În opinia lui Pierre Bourdieu, „violența simbolică este o 
violență ce se exercită cu complicitatea toată a celor ce o îndură, 
ca şi, de multe ori, a celor ce o exercită, în măsura în care nici 
unii, nici alţii nu sunt conştienţi de faptul că o îndură sau 
exercită”. Considerăm că lucrurile nu stau întocmai aşa, mai ales 
în ce priveşte pe cei ce exercită violenţa prin programe de 
televiziune, care nu pot să nu ştie ce „programează” sau ce 
urmăresc prin intermediul milioanelor de „mici ecrane”. 
Suntem, însă, pe deplin de acord cu constatarea că „sociologia 
are funcția de a dezvălui anumite lucruri ascunse; aşa stând 
lucrurile, ea poate să contribuie la diminuarea violenței 
simbolice ce se exercită în raporturile sociale şi îndeosebi în 
raporturile de comunicare mediatică”. 

Alte cercetări pun în evidență şi alte modele privind 
efectele mass-media, cum ar fi modelul „text-cititor” (atribuire 
diferențiată de sens textelor scrise sau mesajelor conţinute de 
ele) sau modelul „agendă”. 

Din perspectiva modelului „agendei” (agenda setting), 
teorie lansată de americanii Maxwell McCombs şi Donald 


l4 George Gerbner, Violence in Television Drama: Trends and 
Symbolic Functions (1971); George Gerbner, Larry Gross, Living with 
Television: The Violence Profile (1976), Melvin L. De Fleur, op.cit., 
p. 262-264. 

15 Pierre Bourdieu, Despre televiziune, Editura Meridiane, Bucureşti, 
1998, p. 16. În legătură cu funcţiile televiziunii, sociologul francez a ţinut o 
serie de cursuri la College de France, difuzate de canalul de televiziune Paris 
Premiere, în primăvara anului 1996. 

L.Shaw (1972), mass-media acţionează ca o veritabilă „creatoare 
de agendă”; „agenda publică urmează agenda mass-media”; 
altfel spus, prioritățile fixate de mass-media le influențează pe 
cele asumate de indivizi. 

Trebuie subliniat faptul că efectul de „agendă” acționează 
diferit, în funcţie de tema aflată în dezbatere. În general, 
cercetările au arătat că, în timp ce în probleme vitale indivizii 
depind mai mult de factori conjuncturali, în chestiuni de ordin 
general, fără impact direct asupra lor, ei se lasă „dirijați” de 
„reprezentările” transmise prin mass-media. 

Alte teorii sau modele privind efectele mass-media susțin 
că media amplifică decalajul cognitiv, existând categorii de 
public diferenţiate informativ, în aşa măsură încât se pot 
constata grade diferite de „potenţial comunicaţional”. 

Descifrând analitic relația societate-mass-media, sociologia 
pune la îndemâna celor interesați (factori de decizie politică, 
manageri sau proprietari ai mijloacelor de comunicare în masă) 
concluzii principiale şi strategii sau metode practice eficiente 
pentru cunoaşterea şi „stăpânirea” unui proces complex al lumii 
moderne: existenţa şi acțiunea mass-media, iar în acest cadru, a 
televiziunii. 


REZUMAT 


Prin natura şi scopurile sale, mass-media îndeplinesc 
importante funcţii sociale, iar ca urmare a acestora, impactul 
comunicării de masă se regăseşte într-o serie de efecte sociale. 
Relaţia dintre mass-media şi societate pune în evidență 
consecinţe generale sau funcţii ale mijloacelor de informare în 
contextul unui ansamblu de influențe sau efecte. Mass-media 
îndeplinesc în cadrul societăţii o diversitate de funcții: de 
construire a semnificaţiilor, de influențare educaţional-civică, 
de coagulare a preocupărilor individuale şi colective şi de 

modelare a comunicării (a limbajului). Din această perspectivă, 
analiza sociologică a mass-media relevă că publicul, indivizii 
intră în contact cu problemele sociale prin mijlocirea unor 
conținuturi informaţionale cu încărcătură ideologică manifestă 
sau latentă, comunicate în flux alternant şi într-o ierarhie ce 
reproduce aproximativ ierarhia nevoilor individuale şi/sau 
sociale. 

Cercetarea sociologică relevă funcţii ale mass-media cu 
impact social sau individual, cum sunt, între altele, funcțiile de 
socializare, de identitate, de informare, de educație, de 
divertisment etc. Pe baza acestora se poate alcătui un 
cuprinzător tabel comparativ sau inventar al funcțiilor 
comunicării de masă. În acelaşi timp, studiul sociologic al 
mass-media scoate în evidență o serie de efecte sociale ale 
acesteia, cunoscute sub diferite denumiri: modelul „„glonțului 
magic”, modelul „hegemoniei ”, al „dependenţei ”, al „spiralei 
tăcerii”, al „fluxului în doi paşi”, al „cultivării”, al „agendei” 
şi altele. 


CONCEPTE-CHEIE 


e Funcție şi efect mass-media. 

e Paradigma semnificației. 

e Tipuri de funcţii ale mass-media. 

e Efecte de acord, identificare şi internalizare a mesajelor 
mass-media. 

e Modele ale efectelor mass-media: 
—  „elonțul magic” 


— „hegemonia ” 

1) 
2) 
3) 
4) 


5) 


6) 


— „dependenţa ” 

— „spirala tăcerii” 

— „fluxul în doi paşi ” 
— „cultivarea ” 


— „agenda” 


Potenţialul comunicaţional. 


ÎNTREBĂRI DE CONTROL 
(autoevaluarea cunoştinţelor) 
Definiţi conceptele de funcţie şi efect. 
Ce este paradigma semnificației? 
Enumeraţi tipurile de funcţii ale mass-media. 
Descrieţi efectele de acord, identificare şi internalizare a 
mesajelor mass-media. 
Numiţi principalele efecte ale mass-media asupra 
publicului. 


Ce este potențialul comunicaţional? 

V. COMUNICAREA POLITICĂ ŞI AUDIENȚA 
MASS-MEDIA 


Constatând că lumea s-a schimbat, sociologii relevă şi 
schimbările în domeniul comunicării politice, masiv şi dinamic 
extinsă în viaţa societăţii. Sociologi şi teoreticieni ai comuni- 
cării susțin că omenirea trece de la o societate a formei la una a 
conținutului, de la o societate a semnului, reprezentată de anii 
publicităţii, la o societate a sensului, în condiţiile în care apar 
noi reguli impuse de cerințele simplităţii: mesajul să fie direct, 
adecvat, clar, apropiat de cerințele spectacolului — omul are 
întotdeauna nevoie de visare, de frumuseţe, de tot ce îi oferă 
spectacolul —, dar şi de substanța ideilor, de nevoia orientării 
către sensuri constructive. 

Noua comunicare politică, extensia ei fără precedent apar 
ca rezultat al „alianţei” celor trei vectori ai modernităţii: 
televiziune, sondaje de opinie, publicitate. 

În era mutaţiilor social-economice rapide, importanţa comu- 
nicării politice provine din expresia pe care o dă aceasta puterii de 
reprezentare a întregii vieţi sociale de către actorii politici, de 
către politică, în general, devenită una dintre preocupările 
centrale ale mass-media, îndeosebi în sfera audiovizualului. 


V.1. Comunicarea şi interesul social 
pentru viața politică 


Diversele domenii ale activităţii sociale se întrepătrund şi 
se influențează reciproc, în grade şi proporții diferite, variabile. 
Astfel, viața economică se intersectează frecvent cu politica, 

politica nu poate face abstracție de preferinţele şi interesele 
populației (deşi le poate evalua eronat şi utiliza tendenţios), iar 
mijloacele de informare în masă, ca subsistem organic al 
sistemelor sociale moderne, nu pot rămâne în afara continuei 
fierberi şi „decantări” a politicii sau politicilor. Diversă şi schim- 
bătoare, evolutivă sau involutivă, în sensul progresului social 
sau în dauna acestuia, politica a avut şi are mereu nevoie de 
mass-media. 

Totodată, interesul social pentru viaţa politică este divers: 
forțele politice şi politicienii sunt implicaţi direct în viața 
politică, iar opinia publică, publicul, cetăţenii reprezintă „ținte” 
ale vieţii şi comunicării politice. 

În asemenea condiţii schimbate şi în schimbare, caracteris- 
tice lumii contemporane, cercetătorii constată că rețelele de 
informații funcționează ca un stimulativ „sistem nervos” al 
societăţii, puterea mijloacelor de informare în masă afirmându-se 
ca una din cele mai redutabile. Cum afirmă sociologii, 
specialiştii în teoria comunicării şi chiar publiciştii, ziariştii de 
profesie, „cucerirea audienţelor masive la scară planetară 
declanşează bătălii homerice. Grupuri industriale sunt angajate 
într-un război pe viaţă şi pe moarte pentru stăpânirea resurselor 
oferite de multimedia şi a autostrăzilor informaţiei... Pentru 
prima dată în istoria omenirii, mesaje audiovizuale (informaţii, 
programe şi muzică) sunt adresate în permanență prin 
intermediul canalelor de televiziune transmise prin satelit 
întregii planete”. Acestea au produs deja şi vor produce şi mai 
mult în viitor „ravagii în obiceiuri şi cultură, în idei şi în 
dezbateri şi vor parazita sau scurteircuita cuvântul guvernanților, 
ca şi conduita lor”.! 

Tabloul multicolor al civilizaţiei comunicaţionale arată că, 
în fond, puterea mediatică este stăpânită, direct sau indirect, de 


! Ignacio Ramonet, Geopolitica haosului, Editura Doina, Bucureşti, 
1998, p. 74. 

puterea economică, financiară, în acest binom al progresului 
contemporan intervenind, nu fără scop şi interes, politica, 
totdeauna dornică şi vital interesată de comunicare. Nenumărate 
fapte sociale, inclusiv dezvoltarea exponențială a mijloacelor de 
informare în masă, arată că politica şi politicienii ştiu sau ar 
trebui să fie convinşi că intenţiile, mesajele, programele şi 
acțiunile în spatele cărora se află interesele nu au sorți de 
izbândă dacă nu sunt „comunicate”. Este un adevăr elementar al 
vieţii sociale că prin intermediul comunicării, al transmiterii şi 
manipulării de informaţii sau opțiuni, forțele politice caută să 
obțină adeziuni, să influențeze comportamente. Cercetători ai 
vieții social-politice ajung la concluzia că informația şi comuni- 
carea — ele însele reprezentând o expresivă putere în societate — 
se situează printre noile temelii ale puterii economice, sociale şi 
politice. Informaţia şi comunicarea au dobândit, astfel, noi 
dimensiuni, stimulând nevoia de informare continuă, dar şi 
intenția de manipulare. 

Procesele comunicării şi informaţiei domină nu numai zona 
cunoaşterii şi reflecției, ci, de asemenea, orice demersuri ale 
factorilor politici. „În societățile post-industriale, avuţia noastră, 
în cadrul căreia producţia încetează să apară ca centru al vieții 
economice pentru a lăsa locul gestiunii şi comunicării, transmi- 
terii de informaţii, locul puterii se deplasează. De acum înainte 
ne aflăm în mijlocul relațiilor, legăturilor, rețelelor, inter- 
conexiunilor care înalță zidurile sistemelor de putere”; posibi- 
litatea de a transmite un mesaj, apartenenţa la o structură de reţe- 
le, manevrarea informațiilor pun „o nouă temelie de dominație şi 
creează o legitimitate inedită pentru puterile de decizie”, consi- 
derată o cercetare ştiinţifică asupra teoriilor moderne ale 
puterii. 

Fapt semnificativ la orizontul începutului de secol XXI, 
„imperiul comunicaţional”, care domneşte şi deţine putere, o 


? Jacqueline Russ, Les Théories du pouvoir, L.G.F., Paris, 1994, p. 314-315. 

putere ce priveşte în mod direct şi sfera politicii, atrage, ca un 
adevărat magnet, interesul tuturor actorilor sociali şi politici. De 
aici şi preocuparea ştiinţifică pentru a analiza şi trage concluzii 
asupra comportamentului comunicațional în politică, sub cele 
mai diverse aspecte şi în toate direcțiile, descifrând strategiile şi 
consecinţele fenomenului. Procesele de comunicare politică sunt 
multidirecționale, iar sub incidenţa lor se află partidele politice 
şi politicienii, guvernele şi guvernanţii, dar şi masa cetăţenilor — 
eterogenă, diferențiată, cu interese specifice — după cum, la fel 
se poate spune, dar din alt punct de vedere, despre clasa politică. 

Efectuând ample cercetări comparative asupra vieții 
politice din SUA, Marea Britanie, Germania, Italia şi Mexic, 
politologii americani Almond şi Verba au sesizat o diversitate de 
metode (pattern-uri) sau tipuri ale comunicării politice. Printre 
concluziile cu un grad mare de generalitate se află şi aceea că, 
într-un sistem politic, procesul de comunicare, nivelul său de 
deschidere, de intensitate şi de influență ideatică depind, pe 
rând, „de gradul de dezvoltare al mediilor de comunicare, de 
libertatea şi autonomia acestora, de relativa independenţă a gru- 
purilor de interese, de controlul guvernamental şi de partid, de 
caracteristicile sistemului de partide şi de relațiile dintre par- 
tide”. 

Studiul sociologic al mass-media are în vedere şi exami- 
narea limbajului politic, instrument al comunicării, purtătorul de 
mesaj. Este vorba, bineînțeles, de comunicarea ce transmite — 
din orice direcție politică ar veni — un set de enunțuri coerente, 
judecăți logic raționale, care statuează sau explică programe şi 
platforme politice, direcții de acțiune, teze doctrinare etc. În 
general, comunicarea politică rațională şi eficientă se împlineşte 
numai sub incidența înțelegerii sensului pragmatic al 
demersului, menit a oferi informații pertinente, lămuriri cauzale, 


3 G.A. Almond, S. Verba, Cultura civică, CEU Press, Bucureşti, 1996, 
p. 106. 

argumente logice şi justificări credibile social, compatibile cu 
viața social-economică reală. Numai o asemenea înţelegere face 
posibile delimitări axiologice, concret şi diferențiat evaluate, 
prin prisma practicii, a realităților sociale. 

În procesele comunicării — mai cu seamă în vreme de 
tranziție —, conceptele politice sunt uneori utilizate şi explicate 
tendenţios, unilateral, adesea confuz, în consecință, recepționate 
fals, distorsionat. 

Fără îndoială că factorii sociali şi politici nu pot să nu fie 
preocupaţi de optimizarea comunicării, condiționată de un set de 
cerințe primordiale, şi anume: 1) înțelegerea scopurilor şi mecanis- 
mului dezvoltării sociale; 2) stăpânirea cunoştinţelor (a con- 
ceptelor) privind desfăşurarea acţiunii politice; 3) un nivel de mora- 
litate compatibil cu principiile civismului social; 4) un grad cores- 
punzător de instruire şi informare, de cultură politică a maselor. 

Tehnicizarea crescândă a lumii contemporane, expansiunea 
mijloacelor de comunicare, dezvoltarea explozivă a mass-media au 
influenţat conţinutul şi stilul „discursului politic”, care a devenit, 
tot mai frecvent, dinamic, repetitiv, diversificat, oferind spaţii largi 
manipulării. Un studiu special, efectuat de analişti germani, sem- 
nala modalitățile cele mai uzitate de politicieni, devenite aproape 
„clasice” şi „universale”, pentru a-şi face reclamă, pentru a câştiga 
aderenți, simpatizanți, mai precis, alegători, în cele din urmă. 
Experții au ajuns astfel la o concluzie numai aparent surprin- 
zătoare: în intervențiile lor publice, adică în procesul 
comunicării, oamenii politici încearcă să substituie autoreclama 
dezbaterilor privind problemele concrete ale vieţii sociale, 
auditoriul sesizând cu greu în ce constau adevăratele deosebiri 
între programele oratorilor. Analizând seturi de cuvântări, 
interviuri, confruntări publice directe ale politicienilor aflați la 
putere sau în opoziție, cercetătorii germani semnalau un lanţ de 
„şiretlicuri”: prezentarea aparent neutră a propriei politici; 
înlocuirea artificială a răspunsului prin critica întrebărilor puse 

de preopinenți; sublinierea constantă a „propriilor” succese; 
atacul frontal împotriva rivalului; atacul disimulat împotriva 
rivalului; trecerea sub tăcere sau negarea unor fapte sau 
evenimente; substituirea unei noţiuni alteia; fuga de răspundere; 
afişarea ostentativă a sincerităţii etc. 

Expresie concludentă a unor relații specifice între realitate, 
interes şi cunoaştere, comunicarea politică vehiculează, în 
esență, „datele? rezultate din interferența între obiectiv şi 
subiectiv, interpretând aceste date în raport cu scopurile şi idea- 
lurile urmărite, cu programul politic promis. În acest context, 
echilibrul dintre atitudinile obiective şi subiective oferă şi gradul 
de raționalitate a comunicării politice, fiind evident că, pe 
măsură ce balanța înclină spre subiectivitate, se afirmă şi 
comportamentul politic deviant. 

Datorită puterii sale de pătrundere şi influențare, mass-media 
reprezintă canalul cel mai solicitat şi asaltat de comunicare 
politică. Ansamblul mijloacelor şi modalităților tehnice moderne 
de informare şi influențare se afirmă ca arma cea mai penetrantă, 
luând înfăţişări din cele mai diverse: presă (scrisă), radio, tele- 
viziune, cinematograf, discuri, benzi magnetice audio şi video, 
imprimate electronice, fax-uri, reţele teletext sau internet, afişe 
şi alte reprezentări grafice etc., prin intermediul cărora indivizii, 
grupurile sociale, opinia publică, în general, sunt conectate la tot 
ceea ce se petrece sau pare a se petrece zi şi noapte, în orice 
parte a lumii. 

În opinia lui Marshal McLuhan, devenită un fel de „sat 
planetar”, în sensul de loc în care toţi ştiu sau vor să ştie totul 
despre cât mai mulţi sau în care unii cred a şti totul, fără să-şi 
dea seama că, de fapt, ştiu numai ceea ce li se spune ori „apucă” 
ei a afla, lumea obține prin mass-media un nou simţ. Impactul 
public, forța de influențare, funcţia şi credibilitatea mass-media 


* Ion Mitran, Real şi imaginar în politică, Editura Adevărul, Bucureşti, 
2001, p. 262. 

privesc sfera politicii în acelaşi sens în care privesc civilizația 
modernă în general. 

Mass-media vehiculează prioritar, pe baze comerciale adesea, 
anumite valori, cultivând anumite idei, idealuri, mituri, percepții şi 
interese. În acest sens, comunicarea de masă a devenit deosebit de 
importantă pentru politică, pentru guvernarea societății, fiind unul 
dintre factorii care acționează nu pe calea constrângerii, ci prin 
persuasiune şi seducţie, exercitând o influenţă considerabilă, fără a 
fi oficială sau imperativă, cum este puterea politică, încât sursa 
puterii de influență a mass-media se află în gama inepuizabilă de a 
oferi atractivitate şi „spectacol” după „gustul” tuturor, iar prin 
natura ei, comunicarea de masă se constituie într-un obiectiv vital 
al acţiunii politice. 

Reprezentând o industrie specifică, ce presupune mijloace 
tehnice şi economice, mass-media devin „ţintă” de control sau 
controlabilă, fie prin finanţare, fie prin luare în proprietate, la acest 
nivel aflându-se şi pupitrul de comandă al formei, conținutului şi 
destinaţiei mesajelor. După dorința proprietarului, a celui care 
deține controlul, mass-media funcționează ca mijloc de mobilizare 
politică sau factor de manipulare (acreditând o falsă realitate); 
uneori, ca instrument de „neutralizare” sau „dezactivare” socială, 
încât, după expresia unui sociolog american, comunicarea de 
masă joacă rolul unuia dintre „cele mai redutabile şi eficiente 
narcotice sociale”. 

Mediatizarea vieții politice contemporane, una dintre ca- 
racteristicile ei cele mai pregnante, poate avea efecte cu „două 
fețe”: multiplică posibilitățile de informare şi de formare politică 
a cetățenilor şi amplifică puterea forţelor politice de a manipula 
masele. 

Dar, spre deosebire de comunicarea politică directă (întru- 
niri publice, discursuri, convorbiri, întâlniri electorale), care este 
o formă activă de participare politică, mass-media sau expunerea 


` Idem, p. 263. 

la mass-media se înfăţişează ca pasivă. Dacă cititorul ziarului 
sau telespectatorul nu pot interacţiona cu cel ce a scris un articol 
ori cu cel ce apare pe ecran, influenţa acestora determină ecouri, 
lasă „urme”. Este de remarcat că mass-media — în cadrul cărora 
televiziunea a obţinut un rol prioritar, datorat puterii de 
pătrundere şi forței influenţabile a imaginii — facilitează atât 
circulația socială liberă a informaţiei, cât şi blocarea, denatu- 
rarea ori standardizarea fluxului informațional. Prin aceste posi- 
bilităţi contradictorii, mass-media se manifestă ca factor de 
consolidare a vieţii democratice pluraliste, dar şi de denaturare a 
acesteia, cum constată analizele sociologice. 

În ce priveşte rolul specific al televiziunii, audiența şi puterea 
sa de pătrundere provin din combinarea divertismentului cu 
influența, particularitate ce stimulează manipularea „agreabilă”. 
Contactul politicienilor cu masele se transformă în,„spectacol”, 
adică în ceea ce presupune elemente ale ficţiunii artistice (scenariu, 
decor, text, regie, replici neaşteptate, reacţii imprevizibile). 

Televiziunea este „incitantă”; imaginea şi sunetul stimulează 
curiozitatea, interesul spectatorului, căruia îi furnizează „în 
direct” (live) tot felul de informații despre un om politic, despre 
ideile sau programele pe care le susține. În acelaşi timp, însă, 
apar şi unele „dezavantaje” inevitabile: privitorul poate „citi” 
satisfacția, infatuarea, iritarea, minciuna, furia pe faţa celui aflat 
în lumina reflectoarelor, îşi poate face o impresie personală 
despre un om politic într-un mod pe care generaţiile anterioare 
televiziunii nu-l puteau nici măcar bănui citind în ziare 
discursuri politice. Astăzi, dacă se doreşte ca o anumită 
problemă importantă, de interes public să fie discutată cu 
seriozitate, în „văzul şi auzul lumii”, ori să fie escamotată, 
atunci studiourile de televiziune sunt o arenă mult mai căutată 
decât paginile ziarelor. Spre deosebire de ziare şi reviste, 
televiziunea nu permite totuşi reflecția prelungită, reexaminarea 
unui enunț, comparația repetată, răgazul analizei. Totodată, 

televiziunea îi „aplatizează” pe cei ce apar pe micul ecran, încât 
un „rebel” dintr-un partid oarecare sau un aventurier politic par 
la fel de importanți ca un lider notoriu. Totuşi, dacă cineva se 
bazează pe televiziune ca pe un fel de „acreditare” a oamenilor 
politici, ar putea fi indus în eroare; deoarece, spre exemplu, 
micul ecran promovează şi politicieni ce urmăresc cu orice preț 
să iasă în evidenţă sau tocmai pe cei ce nu au reuşit să se impună 
în ierarhia politică oficială. Dar asemenea „promovări” nu sunt, 
adesea, nici spontane, nici „întâmplătoare”, mai cu seamă, în 
preajma sau în timpul campaniilor electorale. 

Mijloacele de informare în masă fac să circule „teme”, să 
se discute frecvent despre personalități, legi, drepturi şi datorii 
civice, iar ziarele, televiziunea, radioul sunt cei mai eficienți 
mediatori între politicieni şi populație, între aspiranţi la demnități 
sociale şi alegători. Este un adevăr incontestabil că o apariţie 
convingătoare la televiziune reuşeşte să atragă mai multă simpatie 
din partea cetăţenilor decât o duzină de adunări sau mitinguri de 
masă organizate de către un partid sau altul. Statutul de persoană 
cunoscută în medii variate este condiționat din ce în ce mai mult de 
apariția la televiziune. De aceea, nu este de mirare că mulţi 
politicieni participă cu plăcere la talk show-uri, care permit 
telespectatorilor alegători să arunce priviri „teledirijate” în viața 
„starurilor” şi partidelor politice. Nu este mai puţin adevărat că 
spectaculozitatea se datorează adesea chiar alegătorilor, „gustului” 
unora dintre ei, care, notează analiştii, din diverse motive, între care 
şi precaritatea culturii politice, cred că politicienii au întotdeauna 
răspunsuri „salvatoare” pentru orice întrebări. 

Cercetând relația dintre mass-media şi comunicarea politi- 
că, „sociologia nu se mărgineşte la reinterpretarea datelor 
«preconstruite» pe care le produc institutele de sondaj. Ea 
trebuie, de asemenea, să ia în considerare faptul că practica 
sondajelor de opinie a devenit una curentă, care împlineşte 

anumite funcții sociale, pe scurt, să țină seama că intră în acțiune 
un veritabil fapt social ce se impune a fi studiat în sine”.€ 

Este vorba, mai ales, despre utilizarea politică a sondajelor 
de opinie, de tentația legitimării lor ca verdict. „În măsura în 
care oamenii politici «se agită» la televiziune pentru a convinge 
şi pentru a seduce alegătorii, pare firesc şi întemeiat ştiinţific a 
solicita direct părerea cetățenilor asupra acestor «prestații 
televizate». Opinia cetăţenilor, spre deosebire de aceea a 
comentatorilor politici tradiționali, tinde să fie evaluată ca un 
verdict indiscutabil.” Spre exemplu, efectuându-se sondaje de 
opinie pe marginea confruntărilor direct la televiziune între 
principalii candidați la funcția supremă în stat — în cazul SUA 
sau al Franței — intră în „acțiune” multiplicitatea sondajelor de 
opinie realizate printre telespectatori înainte, în timpul şi după 
dezbateri, încât se desprinde imaginea socială a candidaților, 
întemeiată pe discuția „la cald” a acestora. Iar dacă astfel poți 
stabili cine „a câştigat meciul”, un sondaj care cere 
telespectatorilor să desemneze învingătorul poate fi interpretat 
corect sau ținând seama că omul politic A a fost învins nu de 
preopinentul său, B, ci de cristalizarea sau departajarea valorilor 
de către opinia publică a telespectatorilor; aceasta reprezintă un 
factor de judecată şi de arbitraj impartial al dezbaterii. Este o 
altă problemă că, de regulă, aceeaşi dezbatere obține alte 
aprecieri în analiza comentatorilor politici ori a reprezentanților 
forțelor politice partizane sau în opoziţie faţă de candidații A şi 
B. Sociologic, „problema” este, însă, a eşantionului telespec- 
tatorilor (reprezentativ sau nereprezentativ). 

În fapt, totul depinde de capacitatea de a evita acea iluzie a 
conceperii telespectatorilor ca simpli participanți, care judecă 
imparțial, independent de opiniile lor politice, luând în consi- 
derare numai „performanţa mediatică” a oamenilor politici, care 


é P. Champagne, R. Lenoir, D. Merllé, L. Pinto, Initiation á la pratique 
sociologique, Dunod, Paris, 1999, p. 203. 

ar fi, astfel, reduşi la funcţia de „actori politici” ce interpretează, 
mai mult sau mai puţin bine, rolurile lor. Telespectatorii sunt 
însă şi ei angajaţi politic; ei nu sunt neutri, aşa cum ar dori uneori 
să-i vadă specialiştii în sondaje. Mai mult, ei nu sunt, în cea mai 
mare parte, mai puţin partizani în judecata lor asupra confrun- 
tării dintre A şi B decât comentatorii politici sau chiar decât 
oamenii politici. 

Trecerea de la sociologie, ca ştiinţă, în lumea socială reală 
reprezintă un obstacol suplimentar, dacă analiza sociologică nu 
„respectă” realitățile sociale. Durkheim reaminteşte că „viața 
socială este în întregime supusă reprezentărilor” şi că sociologia 
are drept obiect de studiu tocmai aceste „maniere de a vedea, de a 
simți şi acţiona” specifice „oamenilor”.! „Duelurile” televizate 
între lideri politici nu oglindesc direct şi neutru viaţa socială reală, 
ci sunt oglinda reprezentărilor şi intereselor, reprezentări şi 
interese care nu sunt totdeauna aceleaşi cu ale telespectatorilor. 
Viziunea ştiinţifică, sociologică asupra societăţii are misiunea de 
a oglindi lupta politică, nu de a convinge sau câştiga partizani 
pentru un lider sau altul. Sociologul trebuie să prevină pericolul 
extensiei legitime a credibilităţii. 

Mass-media sunt beneficiarele democratizării informaţiei. 
Se consideră că o redacţie constituită de o echipă profesionistă şi 
bine organizată „află” de la corespondenţii sau „agenţii” săi mai 
mult decât factorii politici (guverne sau partide politice) de la 
sursele lor instituționalizate. Teoriile comunicării susțin că a fi 
„bine informat” înseamnă a fi puternic, iar printre cei ce 
beneficiază de această putere se numără şi presa, ajutată şi 
asistată de numeroase grupuri de presiune, de experţi puşi în 
slujba ei, care se străduiesc să demonstreze, zi şi noapte, că 
guvernul ştie „mai puțin” şi totdeauna „insuficient” despre ce se 
întâmplă în economie, în viața financiară, în intimitatea” 
relațiilor de toate felurile. Factorii de putere nu mai pot prezenta 


7B. Durkheim, Regulile metodei sociologice, Polirom, laşi, 2002. 

credibil versiuni „proprii” ale unor evenimente sau altora şi nu 
pot recomanda anumite soluții fără pericolul ca acestea să fie 
contrazise sau reexaminate; într-o societate democratică, 
cetăţenii sunt mai liberi dacă sunt mai bine informaţi, din surse 
mai multe şi independente. 

Presa reprezintă o adevărată putere în statele moderne. 
Gradul de independenţă reală a mijloacelor de informare în masă 
se cere atent cercetat. Pot exista publicaţii, posturi de radio şi 
televiziune, publice sau private, care, autointitulându-se ori 
declarându-se „independente”, practică un evident partizanat. Se 
înțelege, publicațiile de partid, declarate sau recunoscute ca 
atare, se află, din „start”, sub semnul partizanatului. Desigur, 
poziția partizană „implică faptul de a te declara de partea 
cuiva”, ceea ce presupune exprimarea deschisă a unei poziţii, 
partizanatul declarat fiind mărturia unei vieţi democratice 
normale. Există, însă, şi partizanate „discrete” sau perfide, abile, 
ascunse sub eticheta independenţei, după cum, sub aceeaşi 
etichetă, se afirmă partizanate agresive, ostile. Fenomenul este 
caracteristic tuturor societăților democratice, îmbrăcând unele 
particularităţi în sistemele de tranziţie.” 

Constatând natura psihosocială a jurnalismului, analiştii au 
ajuns la concluzia că oamenii urmăresc cu mai mult interes o 
poveste „tare” decât o analiză politică amănunţită, ziarele 
excelând adesea în ştiri senzaţionale, „ştiri-bombă”, picurate în 
conştiinţa publică pentru ca, a doua zi, ele să fie înlocuite de 
altele, mai mult sau mai puţin semnificative. Deturnarea 
conceptului de competiţie, de concurență în domeniu a creat un 
fel de manie „profesională” pentru „anume” relatări, dintre care 
unele rămân mereu departe de realitate. Aici nu este însă vorba 
numai de „partizanate” mai mult sau mai puţin evidente, ci şi de 


8 G.A. Almond, S. Verba, op.cit., p. 112. 
? Petru Pânzaru, Mass-media în tranziție, Fundaţia Rompres, Bucureşti, 1996. 

interese comerciale, dar şi politice, mai mult sau mai puţin 
sesizabile din postura „consumatorului” de presă. 

Este o realitate a vieţii sociale contemporane că oamenii 
politici caută să fie mereu în atenția mijloacelor de informare în 
masă. Potrivit unor observaţii mai îndelungate, politicienii 
urmăresc să capteze atenţia mass-media prin vorbe şi prin fapte, 
ceea ce este legitim, mai ales în cazul în care au „ceva” de spus, 
dar mulţi cad în ispita de a spune mereu „altceva”; totodată, 
politicienii încearcă să câştige influență asupra jurnaliştilor, iar 
când nu recurg la controlul direct sau disimulat asupra 
mijloacelor de informare în masă, utilizând pro domo puterea de 
care dispun, „elaborează” legi ale presei şi televiziunii. O 
influență în această privință are şi faptul că politicienii decid, 
direct sau indirect, asupra repartizării funcțiilor de conducere şi 
a finanțării posturilor publice de televiziune sau industriei 
poligrafice. Se înţelege, acestora nu li se poate lua automat în 
nume de rău faptul că folosesc jurnaliştii pentru a-şi atinge 
scopurile, însă „manevrele” pot fi prevenite prin preocuparea ca 
mijloacele de informare să ajungă în poziţia de detaşare sau 
neutralitate față de diversele tendințe acaparatoare şi agresive. 

Relaţiile dintre mass-media şi politică pun în lumină 
adevărul, semnalat de mulţi analişti, că „pentru majoritatea 
oamenilor, de cele mai multe ori, politica reprezintă o serie de 
imagini mentale, generate de actualitățile de la televiziuni, de 
ziare şi reviste, precum şi de discuţiile cotidiene. Acestea 
creează o panoramă în mişcare, derulată într-o lume cu care 
marele public nu intră niciodată în contact, o lume de care totuşi 
oamenii ajung să se teamă sau s-o aclame, făcând-o de cele mai 


multe ori cu pasiune şi, uneori, prin acțiune”.! 


10 Murray Edelman, Politica şi utilizarea simbolurilor, Polirom, Iaşi, 
1999, p. 14. 

Dezbaterile referitoare la relația dintre politică şi 
comunicare pun în evidență noțiunea de „spaţiu public” sau 
sferă publică, în cadrul cărora comunicarea politică, programată 
sau spontană, ca şi problematica şi fizionomia mass-media 
reprezintă un teritoriu al confruntărilor în jurul unor evidente 
interese de grup sau publice, naționale sau internaționale. 

De altfel, interesul publicului pentru mass-media, pentru 
viața politică este şi trebuie să fie o temă importantă a 
cercetărilor sociologice, inclusiv a sondajelor de opinie. Acestea 
relevă, pe de o parte, interesul cetăţenilor pentru viața politică, 
iar pe de altă parte, interesul (sau gradul de dependenţă) faţă de 
mass-media. Cercetările pe această temă relevă o diversitate de 
situaţii, de stări, care depind, la rândul lor, de condiţiile concret- 
istorice, de stadiul de dezvoltare  economico-socială, 
democratică şi cultural-educativă dintr-o societate sau alta. 

În ce priveşte societatea românească, pe măsura dezvoltării 
structurilor şi instituțiilor de cercetare sociologică s-au întreprins 
diverse investigaţii, inclusiv sondaje de opinie. În acest sens, 
Institutul de Sociologie şi Opinie Publică (ISOP) din cadrul 
Fundaţiei România de Mâine a realizat, succesiv, sondaje de opinie. 
Unul dintre acestea a pus în evidență, între altele, gradul de interes al 
cetăţenilor față de viața politică a țării, precum şi ponderea diverselor 
instituții de presă şi radioteleviziune, ca sursă de informaţii cu 
privire la viaţa politică (fig. V.1., V.2)." 


ll La efectuarea sondajului au participat cadre didactice şi studenţi de 
la Facultatea de Sociologie-Psihologie a Universităţii Spiru Haret. Eşantionul 
reprezentativ pentru cele 4 judeţe a fost de 1.091 subiecți, marja de eroare 
fiind de + 3%. 

1. Vă interesează viaţa politică 


Fig. V.1. Interesul faţă de viața politică a ţării 


2. Care este principala dumneavoastră sursă 
de informaţii cu privire la viața politică? 


100,0% 


Fig. V.2. Principala sursă de informare cu privire la viaţa politică 


Sursa: „Opinia națională” nr. 356 din 10 martie 2003 

V.2. Puterea de influenţă şi audiența mass-media 


Din perspectiva comunicării politice, efortul sau acțiunea 
socială (deliberată) de a promova şi schimba idei, de a impune 
convingeri şi aspirații, urmează anumite legi şi tehnici ale 
propagandei: 

— legea orchestraţiei, care impune ca temele ce fac obiectul 
unei acțiuni propagandistice să fie repetate sub forme variate, 
într-un program sistematic şi treptat, determinat de planul 
campaniei de propagandă; 

— legea simplificării, care presupune modelarea mesajelor 
în funcție de diversitatea grupurilor ce trebuie convinse, altfel 
spus, o „muncă de vulgarizare, în acelaşi timp indispensabilă şi 
periculoasă”; 

— legea influenței şi a contagiunii, care are la bază 
constatarea că o bună parte dintre opiniile oamenilor s-au format 
şi consolidat sub presiunea grupurilor din care fac parte şi ale 
căror valori doresc să le împărtăşească; 

— legea transfuziei, care încearcă eludarea mecanismelor de 
rezistență ale publicului vizat (substratul constituit de complexul de 
mituri, prejudecăţi, credinţe etc., puternic ancorat în subconştient), 
demonstrându-i că ideile care îi sunt inculcate derivă, de fapt, din 
propriile-i păreri preconcepute.” 

După cum se poate constata, comunicarea politică tinde să se 
înfățişeze tot mai mult într-o dublă ipostază: ca sistem de influență 
prin mass-media şi ca sistem al opiniei publice constituite sau 
constituibile. 

Prin intermediul comunicării politice, plecându-se de la un 
centru de interes comun (de factură evenimenţială sau ideologico- 
valorică), se ajunge, pe baza unor atitudini şi conduite, mai mult 
sau mai puţin identice, unificate în vederea atingerii unui scop 
comun, la o unitate psihosocială şi politică, în cadrul unei 


12 Jean-Marie Domenach, Propagande politique. 

structuri organizaționale articulate şi unitare. Astfel, comunicarea 
politică apare, în egală măsură, mijloc şi factor de integrare 
politică. Ea necesită, pentru a fi efectiv realizată, atât condiții 
organizaționale, cât şi o prealabilă acţiune de socializare şi 
inculturație politică, la care contribuie nenumărate instituţii, 
precum şi mass-media, dar şi o textură complexă de relații 
sociale, de procese sociale vaste şi îndelungate, ca, de pildă, 
opinia publică. 

Analizând eficiența sau puterea (capacitatea) comunicării 
şi audiența acesteia, cercetătorii fenomenului se ocupă de rolul 
sau funcția contemporană a mijloacelor de informare de masă. 
Unii dintre aceştia înțeleg prin putere sau presiune „difuză” 
acele practici sociale care acționează pe căile „persuasiunii şi 
seducţiei”, iar funcţia lor, „fără a fi oficială, este tot atât de 
hotărâtoare ca aceea a puterii politice sau economice”, asemenea 
puteri oferind avantaje capitale, contribuind, direct şi indirect, la 
influențarea, structurarea şi modelarea spiritelor, a conştiinţelor 
şi comportamentelor sociale. 

De altfel, nu întâmplător, în societate, mai ales în momente 
cruciale, de schimbări mai mult sau mai puţin profunde, în contextul 
unor acţiuni sociale de anvergură, cum ar fi alegerile parlamentare 
generale, prezidențiale etc., se apelează frecvent, cu insistenţele 
cunoscute şi prin cele mai diverse căi, la mijloacele de informare de 
masă. Fenomenul mediatic (mass-media) s-a impus în lumea ultimelor 
decenii ca un sistem de putere cu influență excepțională, îndeosebi ca 
urmare a dezvoltării televiziunii, a rețelelor Internet. 

Comunicarea de masă, în general, şi cu atât mai mult 
comunicarea politică sunt studiate de sociologie sub aspectul 
audienței. Astfel, receptorii, consumatorii, utilizatorii sau desti- 
natarii mass-media, ai proceselor comunicării devin obiect de 
studiu sistematic, cercetările urmărind, deopotrivă, structura 
auditoriului şi influențele, impactul comunicării. Prin studii de 
audienţă se obțin date (aprecieri) privind o diversitate de factori: de 

la cei socio-demografici (zonă de locuire-urban, rural; pregătire 
profesională şi culturală, vârstă, sex etc.) la cei social-psihologici ai 
destinatarilor (receptorilor). În această privinţă, cercetarea socio- 
logică a comunicării de masă permite a se măsura (evalua): 

1) ponderea şi tipurile de populație care constituie audiența 
unui anumit gen mass-media (ziare, radio, televiziune); 

2) nevoile social-psihologice pe care şi le satisfac oamenii 
prin apelul la mass-media; 

3) funcţiile sociale şi psihologice pe care le satisfac acestea; 

4) atitudinile, interesele, gusturile, opiniile şi comportamentele 
publicului,,consumator” de media; 

5) modul în care este influențat publicul larg şi efectele 
produse de mass-media asupra oamenilor. 

Alte cercetări sociologice probează că audiența, captarea 
publicului se află şi în relaţie cu starea socială a auditoriului.!” În 
acest sens, sociologii americani Blumer şi Katz au sintetizat 
raporturile dintre originile (motivațiile) sociale ale nevoilor 
audienței şi mass-media, propunând următorul tabel: 


Originile sociale ale nevoilor audienței; legătura acestora cu mass-media 


Originile sociale ale nevoilor 


audienței... „.. şi ce furnizează mass-media 
Situaţia socială: 
(a) Produce tensiuni şi conflicte Sentimentul de uşurare 


(b) Creează o anumită conştientizare a | Informaţie 
problemelor care necesită atenție 
(c) Secătuieşte oportunitățile de satisfacere a | Deservire complementară, de 


anumitor nevoi substituție sau suplimentară 

(d) Dă importanţă anumitor valori Afirmare şi întărire 

(e) Fumizează aşteptări legate de familiaritate | Experienţe împărtăşite pentru a 

fată de anumite produse mass-media susţine sentimentul de 
apartenență la grupurile 


valorizate social 


'5 Ton Drăgan, Paradigme ale comunicării de masă, Editura Şansa, 
Bucureşti, 1996, p. 121; John Fiske, Introducere în ştiinţele comunicării, 
Polirom, Iaşi, 2003, p. 197. 

Prin revoluția mijloacelor audiovizuale, s-a născut un nou 
tip de putere de influență, de o eficienţă fără precedent, cu 
consecinţe dintre cele mai spectaculoase, care pun în joc toate 
resursele umane de imaginație şi de sensibilitate, generând mari 
transformări de ordin psihosocial. „Omul — televizor” (captat de 
televiziune) „trăieşte prin asimilarea a tot ce 1 se oferă: destine 
fatale, accidente ale istoriei, fapte diverse; el se proiectează în ele 
şi se identifică cu evenimentele sau experienţele care-i defilează 
sub priviri. Încărcătură imaginară infinit mai influentă decât 
aceea vehiculată de lectură sau de ascultarea radioului”. 

Asemenea aspecte, evidenţiate din perspectiva formării sau 
dezvoltării culturii politice, a familiarizării cetăţeanului cu 
„spectacolul” vieţii social-politice, pun în lumină cerința de a 
cerceta şi evalua ştiinţific dimensiunile şi consecinţele efective 
sau posibile ale comunicării. Este şi calea de a sesiza valorile 
reale, intrinseci ale puterii comunicării, dar şi tentațiile, tendin- 
tele şi chiar practicile manevrării, ale manipulării opiniei publice. 

Realitățile societății româneşti postdecembriste, înseşi 
mijloacele de comunicare de masă, dezvoltate exploziv după 
1989, inclusiv în privinţa extinderii audiovizualului (mai multe 
posturi de emisie, publice şi particulare, o vastă reţea de tele- 
viziune prin cablu, comercializarea largă a casetelor video, acce- 
sul la televiziunile altor ţări, captarea emisiunilor video trans- 
mise de satelit, „ieşirea” imaginilor României în eter etc.), dez- 
văluie o diversitate de politici ale comunicării, puternic resimțite 
de public, dar controversat evaluate. 

Considerând că puterea şi acţiunea mijloacelor moderne de 
informare (în speță, imaginea, televiziunea) „au produs verita- 
bile mutații în cetate”, sub „domnia imaginii” şi a „seducţiei 
spectacolului permanent”, pornindu-se de la anumite strategii, 
J. Russ emite ideea că „o adevărată teatro-creație guvernează 
astăzi viața cotidiană, invadată de imagini, cu tot ceea ce ele 

presupun, sub aspectul influenței de tip magic”!?. Este adusă în 


discuție şi opinia cunoscutului sociolog Georges Balandier, 
potrivit căruia tocmai din motivele amintite, politica apare şi se 
manifestă pe scenă. De altfel, conceptul de „scenă politică” a 
devenit uzual în ultimele decenii. 

Datorită evoluției spectaculoase a televiziunii, publicul se 
află sub influenţa normelor spectacolului, „temă bine cunoscută”, 
fiind necesar a preciza că, mai ales în politică, „sistemul stelelor”, 
adică al „actorilor scenei politice”, semnifică „primatul imaginii 
în raport cu noțiunea, prezenţa sensibilă (vizibilă) în raport cu 
conceptele”. De aici şi concluzia că, într-un asemenea context, 
conținutul mesajului este mai puțin important decât forma: 
imaginea, personajul, creatorul de evenimente trec în „prim- 
plan”, încât tocmai aici se măsoară şi se evaluează puterea televi- 
ziunii: imaginile, „ceea ce vede”, devin, pentru telespectator, 
chiar substanţa politicii. Astfel că, în mod paradoxal, informaţia şi 
comunicarea, în loc să anime, anesteziază viaţa politică, oferind 
seducţiei forță şi capacitate de acțiune. 

Multiplicarea şi răspândirea largă a mijloacelor moderne de 
comunicare „au modificat în profunzime modul de producere al 
imaginilor politice”, acestea putând fi fabricate „în număr mare, 
cu ocazia unor evenimente de circumstanță, care nu au în mod 
necesar un caracter excepțional”. Acestea acumulează, datorită 
mijloacelor audiovizuale, presei ilustrate şi afişelor, o forță de 
„revărsare publică şi o prezență care nu se regăsesc în nici o 
societate a trecutului”. ! 

Prin repetare până la saturație şi prin rupere din context, 
fără a mai vorbi despre prezentarea lor tendenţioasă, asemenea 
imagini dau aparenţa de realitate şi de noutăți reale. Se ştie că 
tocmai asemenea „reţete” de fabricare a imaginilor au fost folosite în 


'* J, Russ, op.cit., p. 222. 

z Georges Balandier, Le Pouvoir sur scènes, Ballard, Paris, 1992, 
p. 109-110. 

diverse ocazii imediat după decembrie 1989, cum ar fi „alimentarea” 
Occidentului cu chipuri şi gesturi de handicapaţi şi cerşetori sub 
eticheta de „imagini ale României” sau „confuziile” între geografia 
spațiului românesc şi geografia spațiilor înconjurătoare, mediatizarea 
exodului romilor în zone occidentale drept fenomen emblematic al 
societății româneşti etc. 

Într-o interpretare semnificativă asupra aceloraşi aspecte se 
lansase, în anii '60 ai secolului trecut, filosoful american de 
origine germană Herbert Marcuse. El denunța, atunci, omul 
unidimensional, ca un fel de creaţie a intensificării seducțiilor 
sau iluziilor imaginarului, generatoare de manipulări ce 
transformau mass-media într-un factor de diminuare sau ştergere 
a funcției critice a opiniei publice. Cartea sa, cu acelaşi titlu, 
care a animat şi „motivat? mişcările sociale studenţeşti de la 
sfârşitul anilor '60 din Franţa şi din alte ţări, acuza mijloacele de 
informare că ar fi o „putere” a societăţii închise, care absoarbe 
contestările şi participă la formarea unui „om unidimensional”, a 
unei personalități forțat integrate şi supuse societății globale. 
„Comunicarea funcţională — scria autorul — este numai stratul 
exterior al universului unidimensional în care omul este dresat 
să uite, să traducă negativul în pozitiv, astfel încât să poată 
funcţiona mai departe, împuţinat, dar apt pentru muncă”. '€ 

Critica lui Marcuse, la care s-ar putea adăuga şi 
demonstrațiile teoretice ale lui Jurgen Habermas (reprezentant al 
Şcolii de la Frankfurt), anticipa un fenomen care s-a acutizat cu 
timpul. Este vorba despre constatarea că mass-media „standar- 
dizează” gusturi şi interese diverse, accentuând astfel alunecarea 
către conformism şi tinzând a produce „omul mijlociu”. Se susține, 
astfel, că „puterea mediatică uniformizează, tinzând a estompa 
particularitățile şi datele originale ale fiecăruia. De aici, mediacraţia 
ca mediocraţie, s-ar putea spune, într-un joc de cuvinte”. 


16 Herbert Marcuse, Scrieri filosofice, Editura Politică, Bucureşti, 1977, 
p. 334. 

Este reluată, în această ordine de idei, teza lui Marshall 
Mac Luhan, care susținea că televiziunea provoacă transformări 
majore în rândul tinerilor şcolari, care, privind în exces micul 
ecran şi imaginile lui de o anumită factură acaparatoare şi 
noninstructivă, ajung în stadiul unei periculoase „miopii 
culturale”. Sociologul canadian susținea, aducând şi argumentele 
de rigoare — între care şi starea de izolare a telespectatorului, 
ruperea lui de la lectura cărților de referință, saturarea cu 
imagini captivante, dar inutile —, că, astfel orientată, adică având 
o strategie pur comercială, televiziunea generează anemie 
culturală. Utilizând astfel de argumente în favoarea celor 
susținute de ea însăşi, J. Russ consideră că televiziunea „creează 
omorând lectura, ceea ce sociologul constată permanent în 
societăţile noastre”.!” 

Analizând poziţia strategică a mass-media în societate, se 
poate spune că puterea acesteia nu constă numai în mecanismele 
de seducţie; mijloacele de informare de masă deţin o 
considerabilă putere de „creare” a realului. Nu sunt rare cazurile 
când, dintr-o cantitate enormă de fapte culese pentru o informare 
mondializată, mijloacele de informare „aleg” ceea ce „ele vor să 
transforme în evenimente”. Se deschide, astfel, o fereastră spre 
lume, dar o fereastră strâmtă, al cărei ochi nu filtrează decât 
evenimentele alese după o strategie a seducţiei şi, câteodată, 
prin intermediul unei proiecții (intenții) politice. Concentrând 
atenţia asupra unei anumite realități, preferată alteia, mascând 
anumite fapte, chiar fără a le falsifica, mijloacele de informare 
de masă, televiziunea îndeosebi, dispun de o redutabilă putere de 
influență în societate. 

Unii analişti consideră că sistemul mass-media are efectul 
unei unde de şoc asupra publicului larg. Cercetătorii vieții 
sociale americane consideră că schimbările survenite în privința 
rolurilor sociale ale mass-media, cum ar fi importanţa lor sporită 


17 J, Russ, op.cit., p. 224. 
286 


Universitatea SPIRU HARET 


în stabilitatea şi integrarea societății, au ramificații ce se întind, 
atingând toate celelalte niveluri de acţiune socială. „Această 
schimbare de rol a avut ca efect mărirea dependenţei mass- 
media față de sistemele sociale, de anumite organizaţii, rețele 
interpersonale şi indivizi. Totuşi, schimbarea în sistem nu are 
loc doar de la vârf către bază sau de la mare la mic. Deşi 
schimbările care se propagă de la vârf către bază (de la macro 
către micro) se transmit probabil mai rapid, schimbările pot 
apărea, de asemenea, în relaţiile de microdependenţă, care se pot 
transmite, în timp, de la micro la macro. De exemplu, dacă, aşa 
cum se tem câţiva observatori lucizi ai scenei americane, 
indivizii ajung să aştepte ca mass-media să producă informaţii 
destinate înţelegerii sociale, într-un mod care să şi distreze sau 
să aibă rolul de divertisment, ei ar putea respinge orice 
informaţie «serioasă», care nu este şi «distractivă» în acelaşi 
timp. Consecințele modificării relaţiilor de dependență ale 
indivizilor față de mass-media, de la vremea când înţelegerea 
socială era un scop în sine, la vremea când un astfel de scop 
trebuie combinat cu dimensiuni lucide, vor fi resimțite la nivelul 
organizaţiilor şi, în cele din urmă, al societăţii înseşi”.'5 În acest 
context se produce efectul de „undă de şoc” al mesajelor 
mass-media asupra indivizilor, la nivel micro sau macrosocial, 
cum susțin cercetătorii americani. De altfel, ei propun o schemă 
privind efectul de „undă de şoc” (fig. V.3): 


18 M.L. De Fleur, S. Ball-Rokeach, Teorii ale comunicării de masă, 
Polirom, Iaşi, 1999, p. 320. 

SOCIETATE 


SISTEME 
(de exemplu: politic, 
economic, recreaţional) 


ORGANIZAŢII 
(de exemplu: mişcări, 
corporaţii, asociaţii) 


REŢELE INTERPERSONALE 


(de exemplu: familie, colegi 
de muncă, prieteni, vecini) 


/ 


INDIVIZI 
MICRO 


Fig. V.3. Efectul de „undă de şoc” în cadrul relaţiilor 
de dependenţă faţă de mass-media 


Problematica puterii şi influenţei mijloacelor de informare 
de masă asupra opiniei publice, asupra masei de telespectatori 
(categorie ale cărei dimensiuni au crescut în proporții greu de 
imaginat în urmă cu 4-5 decenii) este, însă, mult mai complexă 
şi mai subtilă, de o mobilitate ce se cere mereu studiată, nu în 
general, ci sub aspectele concrete rezultate din: a) structura 
profesională şi gradul de instruire al populaţiei; b) existența şi 
funcționalitatea instituțiilor democratice, a statului de drept; 
c) dinamismul şi diversitatea vieţii politice şi, nu în ultimul rând, 
d) nivelul de dezvoltare economică şi posibilitățile de satisfacere 
a cerințelor vieții materiale şi spirituale a cetăţenilor. 

Oglindă a culturii politice, comunicarea politică are în 
centrul atenției, în cele din urmă, probleme fundamentale ale 
vieții oamenilor, problemele democrației, ale statului de drept, 

ale puterii în societate, ale raporturilor internaționale; abordarea 
unor aspecte esențiale privind „puterile claselor, elitelor, 
grupărilor, tehnostructurilor” se află, direct sau indirect, în 
miezul comunicării politice, din care se desprinde limpede cum 
diverse forțe, grupuri sau formațiuni politice aspiră la putere, la 
dominație, în sensul că, în esență, peste tot în lume, clase, 
grupuri de presiune, subansambluri sociale, structuri care se 
constituie în elite „iau puterea” sau o conservă, fapt ce 
dezvăluie, după expresia lui Michael Foucault, „puterile multi- 
forme” din societatea umană, „câmpurile sociale” în care acestea 
se exercită (termen introdus în sociologie de Pierre Bourdieu). 
Prin urmare, „câmpurile se prezintă înțelegerii sincronice ca 
spaţii structurate de poziţii (sau de posturi) ale căror trăsături 
depind de poziţia lor în aceste spaţii şi care pot fi analizate 
independent de caracteristicile ocupanților lor (...). Există legi 
generale ale câmpurilor, câmpuri atât de diferite precum câmpul 
politicii, câmpul filosofiei, câmpul religiilor, care au legi de 
funcţionare invariante”.!* 

Complexa problematică a difuziunii culturii şi a rolului 
comunicării de masă în acest proces scoate în evidență 
fenomenul globalizării mediilor de informare. În acest sens, 
Anthony Giddens constată că „dacă în prezent suntem conştienţi 
că trăim într-o «singură lume», acest lucru se datorează în mare 
parte extinderii internaționale a mediilor de comunicare”, ceea 
ce a dus la „apariţia unei ordini a informaţiei în lume — un sistem 
internațional de producere, distribuție şi consum al informaţiei”, 
al produselor culturii sau pseudoculturii. lar asemenea altor 
aspecte ale societăţii globale, noua ordine a informaţiei s-a 
dezvoltat inegal şi reflectă apariţia a ceea ce sociologul numeşte 
„imperialismul mediatic”. În opinia sa, „poziția de frunte a 
țărilor industrializate, în primul rând a Statelor Unite, în 
producţia şi difuzarea de media i-a făcut pe mulţi observatori să 


19 Pierre Bourdieu, Questions de sociologies, Minuit, Paris, 1979, p. 128. 

vorbească de imperialism mediatic. Se susține că a fost 
întemeiat un imperiu cultural. Țările din lumea a treia sunt 
considerate a fi deosebit de vulnerabile pentru că sunt lipsite de 
resurse pentru a-şi păstra propria independenţă culturală”. 

Aflându-se în raport direct cu viața socială şi politică, 
fiind, în cele din urmă, oglinda acesteia, mass-media oferă 
cercetării sociologice largi posibilități de evaluare ştiinţifică a 
relațiilor umane, de diagnoză şi prognoză socială. 


REZUMAT 


Mass-media funcţionează ca sistem activ al vieții sociale, 
puterea mediatică aflându-se în centrul atenţiei forţelor politice, 
fiind utilizată ca un instrument manevrabil al comunicării 
politice. Posibilitatea de a transmite mesaje de natură a capta 
interesele maselor, apartenența la o structură tot mai complexă 
de rețele comunicaţionale, manevrarea informaţiilor pun o nouă 
temelie de dominație şi creează legitimități inedite pentru 
puterile de decizie. Pentru a analiza şi a trage concluzii asupra 
comportamentului comunicaţional din societatea modernă, are 
o mare importanță cercetarea sociologică a mass-media. O 
asemenea cercetare face posibile delimitări axiologice concret 
şi diferențiat evaluate prin prisma idealurilor sociale şi a 
practicii, descifrând raporturile dintre factorii obiectivi şi 
subiectivi. Mass-media, în cadrul cărora televiziunea a obținut 
un rol prioritar, preferenţial, datorat puterii de pătrundere şi 
forței influenţabile a imaginii, înlesnesc atât circulaţia socială 
liberă a informației, cât şi blocarea, denaturarea ori 
standardizarea fluxului informațional. Mass-media se manifestă 
ca factor de consolidare a vieții democratice pluraliste, dar şi 


% Anthony Giddens, Sociologie, Editura All, Bucureşti, 2001, p. 415-418. 

de denaturare sau alterare a acesteia. În fapt, mass-media 
reprezintă o adevărată putere în statele moderne. 

Interesul publicului şi al politicienilor față de mijloacele 
de informare în masă reprezintă o temă importantă a cercetă- 
rilor sociologice, inclusiv a sondajelor de opinie. 

Puterea de influență a mass-media rezultă din acțiunea 
unor legi specifice propagandei: legea orchestraţiei, legea 
simplificării, legea influenţei sau contagiunii, legea transfuziei. 
Influenţa mijloacelor de informare asupra populației depinde de 
mai mulți factori: economici, sociali, politici, culturali etc. 

Sociologii constată că în lumea modernă are loc 
fenomenul globalizării mediilor de informare, ceea ce a dus la 
apariția unei „noi ordini a informaţiei” în lume, la un sistem 
informaţional de producere, distribuţie şi consum al informaţiei, 
al produselor culturii sau pseudoculturii. 

Aflându-se în raport direct cu viața socială şi politică, 
fiind, în cele din urmă, oglinda acesteia, mass-media oferă 
cercetării sociologice largi posibilități de evaluare ştiinţifică a 
relaţiilor umane, a evoluţiei societăţii umane. 


CONCEPTE-CHEIE 


e  Audienţă; audienţe diferențiate. 

e Putere mass-media. 

e  Persuasiune şi constrângere. 

e Publicul şi audiența. 

e Obiectiv şi subiectiv în comunicare. 


e Televiziunea ca spectacol. 

e Manipularea „agreabilă ”. 
e Independenţă şi partizanalt. 
e Relația mass-media-politică. 


e Legi (sociologice) ale propagandei: 
—  orchestrația; 


— simplificarea; 

—  influenţă-contagiunea; 

—  transfuzia. 
e Dependența față de mass-media. 
e Câmpuri sociale. 


e „Imperialismul mediatic”. 


ÎNTREBĂRI DE CONTROL 
(autoevaluarea cunoştinţelor) 
1) Care este sensul puterii în cazul mass-media? 
2) Departajaţi conceptual persuasiunea, constrângerea şi 
influenţa. 
3) Care este scopul cercetării sociologice a audienței mass- 
media? 
4) Care este particularitatea (originalitatea) televiziunii în 
câmpul mass-media? 


5) Definiţi independența şi partizanatul mass-media. 

6) Care sunt legile (sociologice) ale propagandei? 


7) Descrieți „imperialismul mediatic”. 

VI. MASS-MEDIA ŞI CULTURA DE MASĂ 


Dezvoltarea tehnologică a mijloacelor de comunicare 
reprezintă numai una dintre laturile expansiunii informaţiei în 
lumea contemporană; cea de a doua latură — şi anume una de 
importanță capitală, deşi, aparent, de ordin subiectiv — o 
constituie ridicarea nivelului cultural al publicului. Învăţă- 
mântul, educaţia au îndeplinit şi îndeplinesc o funcţie social- 
umană majoră în procesul general al modernizării vieții sociale, 
în destinul istoric al omului, fie luat individual, fie în diver- 
sitatea structurilor sociale colective în care trăieşte şi acțio- 
nează: familie, grup, comunitate teritorial-administrativă, națiu- 
ne, stat, continent, lumea ca întreg. 

Cetăţeni educați şi culți, instruiți profesional înseamnă, 
simultan, cetăţeni integrați unui circuit informaţional ce 
constituie astăzi — în lumea secolului al XXI-lea — o condiţie 
vitală a înaintării civilizației umane. 

Mass-media şi cultura de masă reprezintă procese sociale 
integratoare ale condiţiei umane. 


VI.1. Cultura de masă. Delimitări conceptuale 


Despre mass-media am discutat mai pe larg în capitolele 
anterioare, înțelegând că acestea au apărut şi se dezvoltă într-un 
mediu cultural, în cadrul unor procese care capătă noi dimensiuni 
o dată cu progresul economic, tehnico-ştiințific şi cultural, dând 


294 


Universitatea SPIRU HARET 


naştere culturii de masă, iar relaţia dintre aceasta şi cultură are 
sensuri multiple.! 

Fluxul cultural nu este univoc, fapt ce atestă capacitatea 
creatoare a maselor de a selecta, a asimila şi a modela 
fenomenul cultural, dându-i noi valenţe şi dimensiuni. Nevoile 
social-umane tot mai complexe, universul tehnico-ştiințific şi 
spiritual fac din cultură un instrument al acţiunii eficiente, 
potențând forța creativă a omului. Numai prin pătrunderea largă 
a culturii în mase, omul devine, la rândul său, un agent cultural, 
un factor activ, conştient în crearea propriei sale istorii. 

Raporturile dintre cultură şi cultura de masă, dintre acestea 
şi mass-media presupun (sau implică) cel puțin următoarele 
procese sau tendinţe: a) integrarea culturii în viața socială şi 
individuală a omului; b) participarea maselor la actul cultural; 
c) finalizarea fenomenului cultural în planul conştiinţei sociale, 
al formării personalităţii, d) impactul comunicării asupra 
răspândirii culturii. 

În general, fenomenul cultural, ca şi cel al culturii de masă, 
în particular, nu pot fi abordate fără a se lua în consideraţie tipul 
de existență umană. Înseşi noţiunile ca atare capătă înţelesuri 
diferite în funcție de acest factor, deoarece conţinutul şi funcțiile 
culturii poartă, sub toate aspectele, amprenta naturii orânduirii 
social-istorice. Cultura de masă reflectă şi ea, în conţinutul său, 
în mijloacele şi formele sale de manifestare, ca şi în sistemul său 
instituțional, modul de existență umană. 

Definirea conceptelor de cultură şi cultură de masă ridică 
mai multe întrebări: Care este conținutul lor? Ce exprimă fiecare 
în parte? Este cultura de masă un nou tip de cultură? Ce efect au 
mijloacele de comunicaţie de masă asupra culturii? Cultura de 


! Problematica acestei relaţii este pe larg abordată în: Aurelian 
Bondrea, Sociologia culturii, ediţia a IV-a, Editura Fundaţiei România de 
Mâine, Bucureşti, 2003. 

masă condamnă, oare, la pasivitate, este o cultură de spectator 
pasiv? Ce raport există între cultură şi cultura de masă? 

Conceptul de cultură de masă face obiectul a numeroase 
preocupări ale cercetătorilor culturii. 

Cultura de masă — afirmă o seamă de autori — desemnează 
cultura dominantă răspândită în mase. Noţiunea, ca atare, este 
înțeleasă în următoarele sensuri: 

1) al unei culturi destinate anumitor pături, categorii de 
oameni, ceea ce ar pune în evidență diferențierea culturii în 
funcţie de structura cunoştinţelor; 

2) educaţional, de formare şi dezvoltare omnilaterală a 
personalităţii, în care factorul de învăţare, de asimilare are caracter 
de permanenţă, de continuitate, pentru toate categoriile sociale; 

3) al mijloacelor de comunicaţie de masă, care au 
capacitatea de a difuza cultura, de a o integra în viaţa cotidiană. 
În acest sens, se evidențiază rolul radioului, al televiziunii, al 
cinematografului, al tiparului (cărți, ziare, reviste), al discului, al 
benzii de magnetofon şi al altor mijloace audio-vizuale, cel mai 
recent fiind internetul. 

Există opinii după care cultura de masă se înfăţişează ca un 
mod de viață, ca manifestare a comportamentului uman, ca un 
ansamblu de preferinţe socioculturale şi educaționale ale 
indivizilor şi colectivităților. Ea este privită ca exprimând o 
structură a aptitudinilor, a gesturilor, a pasiunilor diferitelor 
grupuri sociale faţă de mediul cultural înconjurător, un mod de a 
acționa în toate împrejurările vieţii sau ca un joc al opțiunilor 
deliberate ale oamenilor care doresc să-şi fructifice cât mai 
eficient timpul destinat odihnei şi recreării. Cultura de masă este 
definită de unii exegeţi ca o concepţie asupra vieţii, ca formă de 
valorificare a existenței, ca ideologie asumată şi trăită, 
dominantă şi, în general, ca vizând toate trăirile psihice rezultate 
din expunerea la acțiunea mijloacelor de comunicație de masă. 

Desigur, cultura de masă a unei societăți oglindeşte 
procesele şi fenomenele educaţionale, structura şi funcțio- 

nalitatea sistemului cultural instituțional, eficiența acțiunii 
culturale, modul de manifestare a acțiunii umane. Cultura de 
masă este considerată ca parte a structurii culturale a societăţii, 
în care există o cultură accesibilă elitelor şi o alta destinată 
maselor largi. 

Sociologul francez Edgar Morin demonstrează că socio- 
logia americană a fost aceea care, chiar imediat după al doilea 
război mondial, detecta şi recunoştea a treia cultură, pe care a 
numit-o mass-culture, cultură de masă. Adică, „produsă după 
normele masive ale fabricării industriale, răspândită prin tehnici 
de difuzare masivă (pe care un ciudat neologism anglo-latin le 
denumeşte mass-media) şi adresându-se unei mase sociale, unui 
uriaş aglomerat de indivizi luați de dincoace şi de dincolo de 
structurile interne ale societăţii (clase, familie etc.). Termenul de 
cultură de masă, ca şi termenul de societate industrială sau de 
societate de masă (mass-society), al căror echivalent cultural 
este, privilegiază abuziv unul din nucleele vieţii sociale: 
societățile moderne pot fi numite nu numai industriale şi de 
masă, dar şi tehnice, birocratice, capitaliste, de clasă, burgheze, 
individualiste. Noţiunea de masă este, a priori, prea strâmtă. 
Aceea de cultură poate să pară, a priori, prea largă, dacă este 
înțeleasă în sensul major, etnografic şi istoric, sau prea nobilă, 
dacă este înțeleasă în sensul derivat şi esenţializat, de umanism 
cultivat. O cultură orientează, dezvoltă şi apropie anumite 
virtualități umane, pe altele le inhibă sau le interzice”. 

Dar, cultura de masă „este într-adevăr o cultură: ea 
constituie un corp de simboluri, mituri şi imagini privind viața 
practică şi viața imaginară, un sistem de proiecţii şi identificări 
specifice; ea se supra-adaugă culturii naționale, culturii 
umaniste, culturii religioase şi intră în concurență cu acestea”?, 
societățile moderne fiind policulturale. 


Sociologia franceză contemporană, Antologie de I. Aluaş şi 
I. Drăgan, Editura Politică, Bucureşti, 1971, p. 627-628. 

Nu este posibil, sublinia Edgar Morin, a concepe o politică 
a culturii dacă nu se ţine cont că aceste noţiuni — cultură şi 
cultură de masă — nu sunt de acelaşi nivel. În concepția 
sociologului, „cultura de masă, care contribuie la evoluția lumii, 
este ea însăşi, prin natura sa, evolutivă. Ea evoluează la 
suprafață, după ritmul frenetic al actualităţilor, flashurilor, 
modelor, vogilor şi valurilor —, iar în profunzime, conform 
dezvoltărilor tehnice şi sociale, deoarece pe piața consumului 
cultural se află în permanentă mişcare atât tehnicile care 
stimulează cererea, cât şi cererea care stimulează tehnicile. 
Cultura de masă aderă la mult mai multe procese evolutive şi 
mult mai mult la procesele evolutive decât culturile impuse prin 
autoritate sau tradiţie, cum sunt culturile şcolare, naţionale, 
religioase”, ori culturile politice, am adăuga, în acest context. 

Cultura de masă a devenit posibilă datorită mijloacelor 
moderne de răspândire, datorită faptului că acestea sunt 
accesibile celor mai largi straturi ale populaţiei. Ea se adresează 
vizual şi auditiv consumatorului de cultură, oferindu-i un mediu 
în care toate aceste mijloace îi sunt sau îi pot fi accesibile şi îi 
solicită interesele, preferințele, pasiunile. Mijloacele moderne 
îndeplinesc atât rolul de transmițător de cultură, de purtător al 
fluxului cultural, cât şi rolul de a fi, ele însele, valori ale culturii, 
care se integrează organic în mase. Ele sunt instrumente ale unei 
informări produse şi difuzate după o tehnică industrială, fiind 
caracteristice stadiului actual al dezvoltării societăţii în care 
întâlnim producție de masă, consum de masă, difuzare de masă, 
auditoriu de masă. Se poate spune că existența şi acțiunea 
efectivă a mijloacelor de comunicație de masă au efecte asupra 
conţinutului culturii tradiționale, care se metamorfozează, 
devine cultură de masă, încât accesul maselor la cultură are loc 
şi prin intermediul culturii de masă. 


* Ibidem, p. 633. 

Unele abordări sociologice se referă la cultura populară, ca 
expresie a culturii de masă, înțelegând prin aceasta, cum scrie 
Anthony Giddens, „divertismentul urmărit, citit sau la care participă 
(oamenii) cu sutele de mii sau cu milioanele” sub impactul 
diverselor mijloace moderne reprezentate de mass-media“. 

Unii prezintă cultura de masă ca o cultură standardizată, o 
cultură de piață, al cărei factor propulsor este nu interesul de a 
forma cunoştinţe înaintate, ci interesul material. În acest spirit, 
ea este privită ca un fenomen de cultură mediocră, care se 
deosebeşte de cultura superioară, ce nu este accesibilă omului de 
rând, ca o modalitate de „democratizare” a valorilor şi „kitsch”. 
Ea este definită ca ansamblu de mituri, imagini, modele cultu- 
rale răspândite cu ajutorul tuturor mijloacelor de difuzare, ca tip 
de cultură care serveşte consumul, care răspândeşte conformismul. 

Culturii de masă îi este specific — după unii cercetători — 
faptul că produsele ei se realizează exclusiv pentru piaţă şi, de 
aceea, capătă un caracter artificial; alții apreciază această cultură 
ca reprezentând totalitatea producţiei nonartistice, standardizate. 
În acest sens, reputați analişti ai valorilor culturii, printre care 
Th. W. Adorno şi G. Friedman, exprimă opinii critice la adresa 
unei politici a culturii construite unilateral şi exclusivist pe 
argumente şi criterii strict comerciale. 

Desigur, legile sociale, ale pieţei şi consumului sunt 
valabile nu numai în sfera producției materiale, ci şi în cea spiri- 
tuală. Fenomenul de concurență se manifestă şi pe planul 
producției şi răspândirii culturii. Mijloacele de comunicaţie de 
masă sunt puse în slujba aceloraşi interese. Omul este supus unei 
presiuni culturale care deformează uneori realitatea. 

Un punct de vedere interesant în legătură cu fenomenul 
cultural exprimă Abraham Moles. Dacă Edgar Morin s-a 
preocupat de separarea culturii de cultura de masă, Moles 
priveşte cultura ca entitate globală, mass-media contribuind, în 


4 Anthony Giddens, Sociologie, Editura All, Bucureşti, 2001, p. 396. 

opinia lui, la sistematizarea valorilor, în cadrul unei socio- 
dinamici a culturii. Definiţia pe care acesta o dă culturii vizează 
atât conţinutul culturii individuale, cât şi cel al culturii unei 
societăți. El disjunge între cultura clasică, de tip umanist (bazată 
pe relaţii strânse între elementele de cunoaştere), şi cultura mo- 
zaic, specifică societăţii moderne (cultură caracterizată printr-un 
conglomerat aleatoriu de elemente). 

Cultura de masă este privită şi sub aspectul că promovează 
poziția de spectator, spiritul de imitație, ceea ce nu ar stimula 
omul să devină un factor activ în raport cu actul de cultură. 
Cultura de masă, consideră mulți autori, este o cultură pasivă, 
supusă: ea tinde la crearea unui tip de om care are numai o 
poziţie de spectator, dominat de presiunea audiovizualului. 

Problema trebuie văzută în sensul că anumite mijloace de 
comunicare de masă, deci mass-media, au, într-adevăr, posibilitatea 
de a oferi elementul cultural gata pregătit, sistematizat, selectat. 
Aceasta se referă îndeosebi la tehnica audiovizuală, preponderent 
uzitată pentru răspândirea operativă şi în masă a informaţiilor de 
toate felurile; politice, economice, comerciale, administrative, din 
sfera culturii propriu-zis, dar şi a divertismentului sau faptului 
divers. În schimb, cartea, ziarul, revista îndeplinesc o funcţie mai 
activă în raport cu consumatorul de cultură. O valoare culturală nu 
se poate, deci, realiza fără participarea activă a subiectului cultural 
la actul de selectare, însuşire şi difuzare. Omul este prin excelenţă o 
ființă activă, înzestrată cu capacitate creatoare, fapt de care trebuie 
să se țină seama în procesul difuzării culturii, în metodele şi 
formele pe care le îmbracă acest proces. Deci, actul cultural trebuie 
să pornească de la premisa exercitării unei asemenea influențe 
asupra omului, încât acesta să simtă nevoia organică de a se 
integra în procesul culturii, ca participant la selectarea şi asimi- 
larea culturii. 


5 Abraham Moles, Sociodynamique de la culture, Mouton, Paris, Le 
Haye, 1967. 

VI. 2. Cultură şi comunicare 


Cultura de masă este definită, uneori, ca tip de cultură 
modernă, proprie civilizației contemporane, tip de cultură care 
diferă de cultura acumulată sistematic, în instituţii specializate, 
rezervată unui public instruit şi difuzată prin intermediul şcolilor 
şi al cărților. Această cultură ar fi caracterizată prin propriile ei 
mituri (mitul vedetei etc.), prin propriile ei valori (confort, 
consum) etc., cultura fiind, în esenţa ei şi prin funcțiile sociale 
îndeplinite, un mediu comunicațional ideal. 

Elementele culturale au un aspect semantic şi unul estetic. 
Aspectul semantic exprimă caracterul nominalizat, relativ stabil 
şi constant al înţelesului unui semn (semiotic).” Aspectul estetic 
semnifică spațiul de libertate care există în jurul nucleului 
semantic, respectiv fluctuația înţelesului unui semn în raport cu 
nucleul său, ca urmare a jocului perceptiv. Comentând o aseme- 
nea abordare şi constatând că „semiotica începe acolo unde 
apare sensul”, sociologul francez Jean Caune se referă la teza lui 
Umberto Eco, potrivit căreia semiotica este studiul proceselor 
culturale — în care intervin actorii umani care intră în contact în 
baza convențiilor sociale — ca procese ale comunicării. În acest 
sens, „cultura nu există decât la indivizi, exprimată în 
comportamente sau prin producțiile lor specifice. Este premisa 
de la care porneşte Eco atunci când defineşte mesajul în raport cu 


Umberto Eco, Tratat de semiotică generală, Editura Ştiinţifică şi 
Enciclopedică, Bucureşti, 1982.Abordând cultura ca fenomen semiotic, 
reputatul autor scrie că, „pe de o parte, a considera cultura în ansamblul ei 
sub aspect semiotic încă nu înseamnă că întreaga cultură este doar 
comunicare şi semnificare, ci înseamnă că întreaga cultură poate fi înţeleasă 
mai bine dacă este abordată din punct de vedere semiotic”, iar pe de altă 
parte, „orice aspect al culturii poate deveni (ca posibil conținut al unei 
comunicări) o entitate semantică” (p. 42-43). 

Fiind, în parte, de acord cu această teză, îndreptățită din perspectivă 
semiologică, nu putem să nu reamintim şi să subliniem contribuţia specifică a 
sociologiei culturii la descifrarea analitică a impactului dintre valorile culturii 
Şi „civilizarea” societății umane. 

cuvântul. Cuplul cod-mesaj aplicat mesajului este o prelungire a 
cuplului limbă-vorbire. Pe de altă parte, codurile, oricare ar fi, nu 
sunt naturale, fiind rezultatul unei convenţii sociale, şi sunt per- 
tinente doar într-un cadru cultural determinat”.” O asemenea pers- 
pectivă întemeiază două ipoteze teoretice necesar a fi aplicabile 
cercetării raporturilor cultură-comunicare (sau mass-media- 
cultură), şi anume: 1) cultura trebuie studiată ca fenomen al 
comunicării; 2) produsele, formele şi conținuturile culturii sunt 
expresii (ori conținuturi) ale comunicării. 

Cultura este concepută, totodată, şi ca ecran de cunoştinţe 
pe care un individ îşi proiectează senzațiile pentru a ajunge la 
percepții. Prin urmare, pentru A. Moles, cultura — în raport cu 
aspectul său dinamic — este concepută, la scară socială, ca „sumă 
a probabilităților de asociere de orice ordin”, existând între 
elementele unei cunoştinţe. Elementele cunoaşterii — atomii — 
sunt morfemele (unităţi de formă), semantemele (unităţi de 
semnificație) şi sunt distribuite pe un „tablou sociocultural” 
imens. Astfel concepute, culturile pot fi de două tipuri: a) culturi 
de întindere, care au multe elemente acumulate, dar puține 
legături stabilite între aceste elemente. Este cazul culturii anticei 
Alexandria; b) culturi în profunzime, caracterizate de multe 
legături noi între elementele sale. 

În concepția unor sociologi, în aspectele sale sociodinamice, 
cultura modernă este cultură de masă, definită ca un „stoc de 
elemente” (semanteme, morfeme), „vehiculate prin canale” (presa, 
radioul), care „iau formă într-un micromediu creator”, se transformă 
în produse culturale prin canalele mass-media şi ajung la un 
„„macromediu consumator”. 

Există un circuit social al culturii, precum şi modele ale 
difuziunii culturale, printre care şi modelul Moles. Autor al unei 
recunoscute teorii asupra sociodinamicii culturale, Abraham 


7 Jean Caune, Cultură şi comunicare, Editura Cartea Românească, 
Bucureşti, 1998, p. 79-80. 

Moles consideră că, reprezentând un anume circuit, canalele 
mass-media au rolul de a sistematiza cultura. 

Prin conceptul culturii ca „tablou sociocultural”, Moles se 
orientează spre elementele analizei de conţinut, semiologico- 
lingvistice, mass-media constituind o verigă importantă, chiar 
una sine qua non a lanţului comunicării socio-culturale. 

Schema ciclului cultural este redată în fig. VI.1. 


a, 
Macro- Bo, 
È mediu da 
AȘ Q 


KA 


ÀF g ua Produse 
3 e masă 
ES culturale 
FS 

Viteza de 

circulație 


a ideilor 


Opere 
sau produse 
noi 


Tablou 
socio- 
cultural 


Acțiune asupra 
lumii 


Fig. VI.1. Ciclul cultural sau tabloul sociocultural 


În cadrul acestui ciclu, creatorul selectează elemente ale 
culturii (culturemele), le combină într-un „mozaic original de 
elemente banale”, care sunt apoi transmise macromediului prin 
intermediul mass-media. În raport cu produsele culturale furni- 
zate de mass-media, publicul selecționează el însuşi, a doua 
oară, anumite elemente culturale. Este procesul de iterație, care 

determină, în concepția autorului menționat, „stilul de gândire al 
unei societăți”. 

În teoria lui Robert Escarpit, conceptul central în 
explicarea circuitelor socio-culturale este cel al structurii sociale 
(clasele şi grupurile sociale care stau la baza publicurilor cul- 
turale). Mecanismele difuziunii culturale trebuie studiate în 
raport cu grupurile sociale, care îşi au propriile lor nevoi cultu- 
rale şi, deci, impun, prin cererea lor culturală, un anumit tip de 
producţie culturală. 

În delimitările pe care le propune, sociologul se foloseşte 
de termeni echivoci, ca acela de „grup cultural”, utilizat pentru a 
denumi „circuitul cult”. În felul acesta, se presupune o 
interpretare culturală a opozițiilor de clasă, or diferenţa de clasă 
este de ordin social-economic şi suprastructural. Abia aceste 
diferențe pot explica deosebirile de cultură, şi nu invers. În 
sensul acesta, cultura este un fenomen ireductibil la suprastruc- 
tură. Suprastructura dezvăluie modul de organizare şi practicare 
a unei culturi în funcţie de clasele sociale existente într-o 
societate. Prin urmare, distincția dintre circuitele culte şi cele 
populare este insuficientă pentru înţelegerea mecanismelor 
sociologice ale difuziunii culturale. Această diferență răspunde 
unei inegalităţi social-economice, între grupuri (pe care Escarpit 
o semnalează), dar şi unor tehnici suprastructurale de disimulare 
a acestor diferențe. A menține în sistemul difuzării culturale 
instituții diferenţiate pentru cele două circuite înseamnă a 
reproduce, prin mijloace culturale, o inegalitate socială. 

Depăşirea unui asemenea punct de vedere se poate realiza 
luându-se în considerare istoricitatea culturii, singura care ne 
poate dezvălui mecanismul difuziunii, după cum demonstrează 
modelul Marshall McLuhan. 


8 R. Escarpit, De la sociologia culturii la teoria comunicării, Editura 
Ştiinţifică şi Enciclopedică, Bucureşti, 1980, p. 89, 92. 

Pentru McLuhan, întregul fenomen al schimbării culturale 
este legat de cele două revoluţii: revoluția alfabetică şi revoluţia 
tiparului, aceasta din urmă fiind, de fapt, o prelungire a primei 
revoluţii, cea alfabetică, manifestată o dată cu inventarea alfabe- 
tului, ceea ce a determinat o supralicitare a vizualului în detri- 
mentul celorlalte facultăţi şi funcții ale percepției şi gândirii. 

Aşadar, culturile stau sub semnul unei anumite tehnologii de 
comunicare umană, care, generalizată, devine legea întregului 
univers uman. Astfel, tiparul a determinat apariția Galaxiei 
Gutenberg, adică a unei lumi sociale organizate în componentele 
ei subiective şi obiective, prin mijlocirea tiparului, ca expresie a 
simțului văzului „prelungit” printr-un „procedeu mecanic”, până 
la a deveni facultatea care-şi subordonează toate celelalte simțuri, 
determinând, astfel, întregul proces de organizare a experienţei 
umane. Între comunicare şi cultură s-a stabilit, în timp, o relaţie 
specifică. „De fapt, cultura şi comunicarea formează un cuplu 
ciudat”, consideră unii analişti.” Nici una nu poate exista fără 
cealaltă. Fenomenele nici nu se conţin unul pe celălalt — cultura 
fiind un conținut pe care îl vehiculează comunicarea —, nici nu se 
situează în planuri de reflecţie paralele, aflate în corespondență 
analogică. Nici o expresie a dualității — complementaritate, 
opoziţie sau diferență — „nu satisface raportul de includere 
reciprocă, adică ceea ce face ca un fenomen cultural să 
funcționeze în acelaşi timp şi, ca proces de comunicare, şi ca un 
mod de comunicare să fie, deopotrivă, şi o manifestare aparținând 
culturii”. 

Pentru sociologie, cultura şi comunicarea reprezintă domenii 
de cercetare distincte, dar având o complementaritate evidentă în 
plan social. 


? Jean Caune, Cultură şi comunicare. A se vedea, în special, capitolul 
Cultura este comunicare, p. 45-66. 

VI.3. Publicul şi mesajele comunicării de masă 
(influenţă şi manipulare) 


Dezvoltarea sociologiei comunicării de masă este puternic 
marcată de elaborarea unor paradigme adeseori „concurenţiale”, 
prin care se delimitează problemele de studiat, se prescriu 
metodele necesare cercetării etc. Fără îndoială că se pot stabili 
legături între aceste paradigme (abordate într-un capitol anterior) 
şi câmpul ideologic în care sunt elaborate. 

Cea mai răspândită paradigmă este, cum am arătat anterior, 
cea propusă de Harold Lasswell, după care o „acţiune de 
comunicare” poate fi analizată prin răspunsul la întrebările: 
Cine? Ce spune? Prin ce canal? Cui? Cu ce efect? 

În concepţia autorului său, paradigma enunțată are 
avantajul de a „secţiona” cronologic (genetic), procesul de 
comunicare şi de a elabora un sistem de modele ataşat fiecărei 
secţiuni. Astfel, cercetătorul lui „cine” (comunicatorul) deter- 
mină factorii care generează şi dirijează comunicaţia. Metodo- 
logic, acesta este domeniul analizei de control. Cercetătorul lui 
„ce spune” (mesajul) îşi delimitează domeniul prin analiza de 
conținut. Specialistul canalului de comunicare practică analiza 
mijloacelor de comunicare (media analysis). În fine, cercetarea 
receptorului se bazează pe analiza audiției, iar a efectelor, pe 
analiza efectelor. Devine astfel posibilă examinarea succesivă a 
componentelor procesului de comunicare de masă. 

Studiile lui Lazarsfeld, în SUA, şi Bourdieu, în Franţa, 
precum şi alte studii din Europa au corectat ipoteza după care 
diversele mijloace de comunicare de masă îşi dispută publicurile. 
Asemenea cercetări au descoperit că, de fapt, publicurile 
diverselor medii se întrepătrund. Astfel, Bourdieu a arătat că 
aceia care merg la cinema urmăresc şi TV, citesc cărți de diver- 
tisment şi reviste (cel puţin una). În general, aceste studii pun în 
relație sistemul mass-media cu sistemul valorilor culturale. 

Studiul comunicațiilor de masă trebuie, desigur, centrat pe 
structura socială globală şi nu pe una dintre componentele 
sistemului de comunicaţii. Căci, aşa cum arată analiştii, înseşi 
grupurile primare sunt structurate într-un sistem global care le 
predetermină. Consecințele acestui model pentru analiză sunt 
multiple, ceea ce pune în evidență faptul că: a) emițătorul şi 
receptorul sunt interdependenţi; b) relaţiile lor sunt indirecte; ele 
proliferează într-o reţea mai largă, în raport cu membrii grupului 
şi ai altor grupuri cărora aceştia le aparțin; c) se dezvoltă „un 
model global de interacțiune”. 

Schema care corespunde concepției grupului de referință 
asupra fenomenului difuzării şi receptării mesajelor este 
prezentată în fig. VI.2. 


grup primar 


structura socială 
globală 


Fig. VI.2. Model structural de difuzare şi receptare a mesajelor 


1 John W. Riley jr., Matilda W. Riley, La communication de masse et 
le systeme social. 

Din model se deduce limpede influența grupului primar şi a 
structurii sociale asupra receptării mesajelor. 

În cazul mass-media, sociologia se ocupă în mod deosebit 
de cercetarea publicului cultural. Astfel, în analiza funcțională a 
comunicațiilor de masă, publicul este considerat o variabilă 
activă. Elementul central urmărit în atare cercetări este acela al 
eficienței comunicațiilor de masă în direcţia formării de compor- 
tamente publice dorite. Această cercetare se încadrează unei 
tradiții economico-pragmatice în cercetarea comunicaţiilor de 
masă, tradiţie care urmărea influențarea comportamentelor într-o 
direcție de rentabilizare a investiţiilor mass-media. 

Publicul este, în genere, o expresie a manifestării opiniei 
publice în raport cu diversele domenii ale vieţii social-culturale. 
Ca atare, categoria sociologică de public trebuie explicată în 
corelaţie cu cea de opinie publică şi de viaţă culturală. Opinia 
publică este fenomenul prin care diversele colectivități se 
raportează la diversele categorii de valori sociale şi culturale în 
cadrul procesului de valorificare a acestora. De aceea, este 
necesar a examina principalele caracteristici şi trăsături ale 
opiniei publice în societate. 

După cum am subliniat în alt context, opinia publică nu se 
poate constitui şi exprima decât dacă societatea are la dispoziție 
mijloace adecvate de informare, încât indivizii să cunoască 
faptele şi evenimentele asupra cărora urmează să-şi spună cu- 
vântul şi să ia o atitudine sau o hotărâre. Sub acest aspect, un 
interes deosebit îl prezintă raportul dintre procesele de informare 
şi opinia publică, dintre acestea şi mijloacele de comunicare de 
masă. 

În societatea actuală, mijloacele de comunicare moderne — 
generatoare ale unei producții de masă, ale unei difuzări şi ale 
unui consum informaţional de masă — se caracterizează printr-o 
participare efectivă în planul acţiunii şi practicii sociale. 

Astăzi este unanim recunoscut rolul deosebit al informării 
şi comunicării de masă în viața colectivităţilor naționale şi a 

colectivităţii internaționale, faptul că acestea reprezintă o uriaşă 
forță economică, socială, culturală, tehnico-ştiințifică şi politică, 
atât în planul emancipării naționale, cât şi în cel al democratizării 
relațiilor internaționale. Acesta este motivul pentru care 
comunitatea internaţională este din ce în ce mai preocupată de 
promovarea unui nou tip de informare, care urmăreşte vehi- 
cularea nu numai de ştiri, ci şi de idei, cunoştinţe ştiinţifice şi 
tehnice, de valori autentice, progresiste, în sprijinul participării 
la decizie şi dezvoltare. 

În societatea contemporană, informaţia a devenit o 
componentă esențială a condiției umane, un important mijloc de 
cunoaştere. Ea este indispensabilă pentru organizarea şi 
dezvoltarea sistemelor sociale, gradul de organizare a acestora 
depinzând şi de cantitatea de informaţie înmagazinată de aceste 
sisteme. Mijloacele de comunicare de masă constituie, deci, 
importante resurse ale dezvoltării, informaţiile furnizate de 
acestea reprezentând o modalitate eficientă de reducere a incer- 
titudinii în procesele sociale, un instrument de dezvoltare şi 
creştere a conştiinţei publice. 

Prin impactul asupra categoriilor largi de public, asupra 
maselor, mijloacele moderne de comunicare acționează ca 
intermediari între faptele, evenimentele, procesele, fenomenele 
economice, sociale, politice, ideologice, culturale etc. şi opinia 
publică. Publicitatea făcută unor evenimente sau tăcerea în care 
acestea sunt învăluite, modul de selectare şi expunere a ştirilor, 
prezentarea şi comentarea „evenimentelor” influențează în egală 
măsură conţinutul, aprovizionarea cu informaţii şi structura de 
comunicaţie a opiniei publice. 

Mijloacele de comunicare de masă interesează opinia 
publică nu numai în măsura în care îşi îndeplinesc funcția de 
informare, de transmitere de ştiri, de semnalare de evenimente. 
Ele privesc opinia publică mai ales din perspectiva unei alte 
funcţii, anume aceea de exprimare şi cristalizare a opiniilor. 

Cititorii, auditoriul, publicul în general, urmăresc cu atenţie 
mijloacele de comunicare de masă . 

Analizând, din această perspectivă, rolul presei, analiştii 
sociali subliniază că, departe de a fi numai un suport pentru 
opinii, presa reprezintă, dacă nu singurul, cel puțin principalul 
vehicul de comunicare a diversității de opinii. Astfel, mijloacele 
de comunicare de masă îndeplinesc, prin metode şi forme 
specifice, funcția de îndrumare a conştiinţei şi comporta- 
mentului oamenilor. 

Considerând că presa face parte din sistemele de manipulare 
cele mai active ale opiniei publice, sociologii, alți cercetători ai 
vieții sociale şi ai fenomenului mass-media examinează 
modalităţile prin care mesajele vehiculate sunt utilizate în 
menţinerea şi consolidarea unor imagini, atitudini şi opinii. 
Subliniind faptul că transmiţătorii de ştiri, cei care controlează 
accesul la mass-media difuzează informaţii sau mesaje pornind 
de la anumite scopuri, sociologii atrag atenția asupra tendințelor 
şi practicilor manipulării. În legătură cu acest aspect, este 
îndreptățit a constata că în ultimele decenii, în lume, în general, 
„pare să existe un fel de «întrecere în a vorbi». Nu este numai o 
«poftă de vorbă», ca impuls de exprimare, ori de a vorbi în 
interesul celorlalți”, ci „este o tendinţă de a pune stăpânire pe 
acest mijloc” — mass-media — spre a manipula, adică, a influența 
individul, grupul social, fără ca aceştia să observe. 
Influenţarea, prin selectarea ştirilor, prin compunerea textelor, 
prin titluri, prin imagini constituie una din cele mai eficiente şi 
mai uşoare căi de influențare. De cele mai multe ori, editorii 
care selectează ştirile iau decizii într-un mod desemnat să 
sprijine anumite puncte de vedere, iar influenţa care rezultă 
favorizează status-quo-ul. De regulă, ştirile trebuie să fie 


'! Tatiana Slama-Cazacu, Stratageme comunicaționale şi manipularea, 
Editura Polirom, Iaşi, 2000, p. 33-40. A se vedea şi Alex Mucchielli, Arta de 
a influenţa. (Analiza tehnicilor de manipulare), Editura Polirom, Iaşi, 2002. 

distractive, în dauna realității „dure”, sau să nu se opună 
părerilor publicului. 

O altă tehnică este influențarea prin orientarea ştirilor, 
care este practicată după ce un editor a decis ce material trebuie 
publicat. El „modelează”, în continuare, mesajul în mod consi- 
derabil, prin omiterea unor părți şi elemente din conţinut, pe care 
nu vrea să le facă publice. 

Există o diversitate de moduri şi tehnici de influenţă: 

Influenţarea prin plasarea ştirilor este o tehnică prin care 
editorii ştirilor pot reduce la minimum atenţia acordată unor 
evenimente (prin plasarea articolelor în ultimele pagini ale 
ziarelor sau prin acordarea unor spaţii infime de emisie) sau, 
dimpotrivă, pot spori interesul faţă de aceste evenimente (prin 
apariții pe prima pagină, sau prin creşterea timpului de emisie). 

Influenţarea prin titluri porneşte de la ideea că titlurile 
stabilesc dispoziţia şi sistemul de valori ale articolului; s-a 
constatat chiar că şi cei mai instruiți cititori pot fi influențați 
într-un fel sau altul de către titlu. 

Influenţarea prin alegerea evenimentelor urmăreşte ca, 
prin utilizarea unor cuvinte alese cu grijă de editor sau crainic de 
radio ori TV, să poată discredita personalităţi sau, dimpotrivă, să 
contribuie la creşterea prestigiului şi respectului pentru acestea. 

Influenţarea prin selecția fotografiilor (imaginilor, în cazul 
TV) probează faptul că editorii sunt conştienţi de influența 
puternică ce poate fi implantată în mod secret, printr-o selecție 
atentă a acestora. 

Influenţarea prin explicaţiile care însoțesc fotografiile sau 
imaginile porneşte de la faptul, evidenţiat de diverse cercetări, 
că diferite explicaţii, puse sub aceeaşi fotografie sau însoțind 
aceleaşi imagini, pot afecta în mod diferit atitudinea unei persoa- 
ne față de subiectul fotografic. 

Utilizarea editorialelor pentru distorsiunea faptelor se 
bazează pe ideea că ele pot servi ca mijloc ideal pentru aceasta, 

cu scopul de a convinge cititorii sau ascultătorii să gândească 
sau să simtă în felul în care doresc autorii lor. 

În societatea democratică, sarcina principală a mijloacelor 
de comunicare de masă constă în sprijinirea subiecților în 
acțiunea de consolidare şi dezvoltare a societăţii. Informând 
despre faptele şi evenimentele contemporane, presa, radioul, 
televiziunea ajută publicul să-şi formeze o părere despre 
evenimente şi, treptat, pe baza diferitelor opinii, să-şi formuleze 
criterii ferme în aprecierea faptelor. Ţelul acţiunii ideologice a 
mijloacelor de comunicare de masă este nu numai formarea unor 
păreri disparate despre un fapt sau altul, ci şi formarea unei 
personalități capabile să se orienteze în cadrul realităților 
sociale, să înţeleagă sensul istoric şi semnificaţia faptelor şi 
fenomenelor multiple ce-i sunt prezentate. Acţiunea mijloacelor 
de comunicare de masă trebuie să pornească de la ideea că omul 
societății democratice trebuie să fie capabil nu numai să 
aprecieze exact fenomenele realității obiective, ci şi să participe 
activ la formarea şi transformarea acestei realități. Mass-media 
dezvoltă, deci, conştiinţa maselor. 

Dacă este adevărat că mijloacele de comunicare de masă — 
ca factori şi purtători de cultură — participă la geneza şi 
manipularea opiniei publice, tot la fel de adevărat este şi faptul 
că acestea sunt sensibile, la rândul lor, la fenomenul opiniei 
publice, urmând, de multe ori, curentul opiniei, prin creditul 
acordat rezultatelor anchetelor publice. 

Mass-media au o influență substanţială asupra receptorilor, 
dar ele se află, în acelaşi timp, sub influența acestora. Mijloacele 
de comunicare de masă nu tind spre izolare, ci ele sunt în 
concordanță cu pulsaţia mediului. În unele cazuri, forțele politice, 
ideologice, religioase etc. folosesc mijloacele de comunicare de 
masă în scopuri particulare, subjugându-le controlului lor. În felul 
acesta, mass-media îşi pot pierde obiectivitatea şi libertatea. 

Analizând interesul responsabililor mass-media pentru 
opinia publică, sociologii, exegeţii teoriei comunicării apreciază 

că cei care difuzează informația au nevoie să cunoască bine 
comportamentele, interesele, obiceiurile, potenţialul, dorinţele, 
gusturile, atitudinile şi opiniile oamenilor cu care caută să intre 
în contact, iar aceasta în scopul optimizării propriei lor activități. 

Fiecare „comunicator” este interesat să cunoască „starea” 
opiniei publice referitoare la el însuşi sau la mijlocul său de 
comunicare. În acest sens, editorul doreşte să afle ce „simte” 
publicul în legătură cu ziarul, revista, emisiunile radio ori 
televizate, cărțile, filmele cinematografice, spectacolele de teatru 
sau alte acţiuni mediatice. Redactorul de la radio sau televiziune 
şi producătorul de filme sunt sensibili la aprobarea sau deza- 
probarea publicului. La fel, specialiştii în relaţii publice şi recla- 
me doresc să ştie dacă au reuşit să creeze o „imagine” favorabilă 
asupra campaniilor sau a produselor lor în mintea publicului. În 
plus, cei care difuzează informația sunt interesați de opinia publică 
din perspectiva atitudinilor publicului faţă de problemele sociale, 
economice, politice, culturale etc., față de evenimentele importante. 

Mijloacele de comunicare de masă reflectă, de regulă, 
opinia publică printr-o largă publicitate făcută sondajelor de 
opinie, rezultatelor anchetelor efectuate de centre specializate în 
legătură cu o problemă sau alta, cu un eveniment sau altul. De 
multe ori, presa scrisă, radioul, televiziunea fac cunoscute (mai 
mult sau mai puţin conştiincios, mai mult sau mai puțin impar- 
tial, în funcţie de anumite orientări sau tendinţe) rezultatele unor 
studii, anchete şi sondaje de opinie publică. Există chiar reviste 
specializate în opinia publică. Această practică permite fiecărui 
cetățean să cunoască opiniile concetăţenilor săi, ajută pe respon- 
sabilii din domeniul economic, cultural etc. să fie în strâns 
contact cu masele şi, totodată, constituie o cale spre înțelegerea 
internațională, între cetăţenii diferitelor state. 

În mod frecvent, sociologii, psihosociologii, antropologii, 
examinând strategiile şi influențele mass-media asupra pu- 
blicului, disting între efecte căutate, efecte aşteptate şi efecte 

produse, diferenţele dintre acestea fiind, adesea, foarte mari, ca 
o consecință a multiplelor variabile ce „intră în joc” între 
publicul „real” şi publicul „imaginat”, între „misterele emiterii 
mesajelor” şi „misterele receptării lor”. ? 

Societatea modernă, intens mediatizată, se află sub semnul 
amplificării fără precedent a practicii şi nevoii de comunicare 
continuă, dar şi sub acela al adâncirii şi specializării 
investigaţiilor sociologice. În această perspectivă, sociologiile 
specializate — de ramură —, cum sunt sociologia opiniei publice 
şi sociologia mass-media, formează, împreună, într-o sinteză 
organică, o nouă disciplină, sociologia comunicării. 


REZUMAT 


Expansiunea comunicării — explozia informaţională —, pro- 
ces specific lumii contemporane, se află în strânsă relaţie, 
determinantă chiar, cu nivelul de cultură al publicului larg. 
Mass-media şi cultura de masă reprezintă procese sociale 
integratoare ale condiţiei umane. Relaţia dintre cele două 
fenomene, intensitatea şi calitatea acestei relaţii (conţinutul 
constructiv al mesajelor) deschid noi orizonturi civilizaţiei, 
afirmării indivizilor în colectivitate, în viaţa socială. 

Cultura de masă este expresia spirituală a unui mod de 
viață, oglindeşte un ansamblu de preferinţe socio-culturale şi 
educaționale, un anumit nivel de informare şi de comunicare 
interumană. Societăţile moderne sunt, în acest fel, policulturale, 
iar cultura de masă constituie un corp de valori, mituri, 
simboluri şi imagini privind viaţa socială şi individuală în 
contextul unor culturi naţionale. Cultura de masă a devenit 
posibilă datorită accesibilității populaţiei, în proporții tot mai 
largi, la mijloacele de informare şi cunoaştere, în raport cu 
interesele, preferinţele şi pasiunile, dar şi cu posibilitățile 


' Guy Lochard, Henri Boyer, Comunicarea mediatică, Institutul 
European laşi, 1998, p. 16-22. 

materiale (economico-financiare) care sunt diferite şi, pentru 
unii, limitate, insuficiente. Mass-media au atât rolul de transmi- 
țător de informaţii şi cultură, de vector al fluxului cultural, cât 
şi capacitatea (posibilitatea) de a fi ele însele valori ale culturii. 
Unele abordări sociologice se referă la cultura populară ca 
expresie a culturii de masă. 

Canalele mass-media pot fi instrumente ce contribuie la 
sistematizarea culturii, la difuzarea benefică a valorilor reale, 
dar şi la deturnarea sau alterarea acestora. Mesajele comuni- 
cării de masă orientează, prin conținutul lor, publicul larg, părți 
ale acestuia, ele fiind pârghii de influenţă constructivă, dar şi de 
manipulare. Difuzarea şi receptarea mesajelor sunt procese ca- 
re se întrepătrund, sociologia examinând multilateral, prin me- 
tode specifice eficiente, mecanismele, funcțiile şi efectele comu- 
nicării de masă. 

Intens mediatizată, aflată sub incidența culturii de masă, 
societatea modernă se află sub semnul amplificării continue, 
dinamice, a practicii şi nevoii de comunicare, dar şi sub acela al 
adâncirii şi specializării cercetărilor şi studiilor sociologice. 


CONCEPTE-CHEIE 
e Cultură de masă. 
e Societate de masă. 
e Societate policulturală. 
e Cultură populară. 
e Tablou sociocultural (concepția lui Moles). 
e Cultura ca fenomen al comunicării. 
e Canale de comunicare. 


e Consum informațional de masă. 

e Influență şi manipulare. 
e Căâişi metode de influențare (manipulare) prin mass-media. 


e Efecte (căutate, aşteptate, produse). 


ÎNTREBĂRI DE CONTROL 
(autoevaluarea cunoştinţelor) 
1) Care este definiţia culturii de masă? (sensurile conceptului). 
2) Caracterizaţi societatea policulturală. 
3) Care este relația dintre cultura de masă şi piaţă? 
4) În ce sens canalele mass-media pot „sistematiza ” 
(orienta) viața culturală? 
5) Definiţi conceptul de influență prin mass-media. 


6) Care este manipularea prin mass-media? 

18. Moduri de comunicare. A. Directă; B. Indirectă; C. Multiplă; 
D. Colectivă 
19. Paradigma Newcomb 
20. Paradigma Westley-McLean (trei ipostaze) 
21. Structura sistemului comunicării de masă (variantă) 
22. Principalele canale mass-media (o imagine relațională) 

25. Tabel comparativ. Funcțiile mass-media din perspectiva 
diverselor abordări 

26. Inventar funcţionalist parțial pentru studiul comunicațiilor 
de bază (Ch. R. Wright) 

27. Relaţia de dependenţă față de mass-media 

28. Sondaj ISOP. Interesul față de viaţa politică a ţării 

29. Sondaj ISOP. Principala sursă de informare cu privire la viața 
politică 

30. Originile sociale ale nevoilor audienței; legătura acestora 
cu mass-media 

31. Efectul de „undă de şoc” în cadrul relaţiilor de dependență 

față de mass-media 
32. Ciclul cultural sau tabloul socio-cultural 
33. Model structural de difuzare şi receptare a mesajelor 

